
FÖRORD 


Norsk folkedikting, balladar, eventyr og segner, blir av mange oppfatta som 
noko av det norskaste som finst, eit uttrykk for folkesjela, eit vitnemål om 
kva vanlege folk i bygd (særleg) og by har sett pris på gjennom tidene. At 
dette inntrykket har oppstått, er ikkje underleg. Det byggjer på den breie 
dokumentasjonen av folkekunst og tradisjon frå 1800-talet. Men inntrykket 
er ufullstendig og fangar ikkje opp at folkediktinga, ikkje minst ballade- 
sjangeren som det dreiar seg om i denne boka, har europeiske røter som går 
langt attende. 

I motsetning til eventyr og segner kan balladesjangeren daterast. Den 
byggjer i stor grad på anglonormannisk kulturimport på 1200-talet og vart 
til i kjølvatnet av denne. Vidare er balladediktinga ikkje berre norsk, balla- 
den er ein nordisk sjanger. Tradisjonelt høyrer dei norske balladane språ- 
kleg saman med Island og Færøyane og utgjer samla det vestnordiske bal- 
ladeområdet. Men norsk balladedikting har også mange tilknytingspunkt 
til austnordiske balladar, særleg danske. 

Balladen står støtt i kraft av eigen kvalitet. Sidan sjangeren oppstod, har 
balladediktinga spela ei viktig rolle som kunst, underhaldning, tidtrøyte og 
sosial læring i ulike miljø. Balladen har også inspirert diktarar, komponistar 
og målarar og andre kunstnarar. Omslagsillustrasjonen til denne boka vart 
i si tid måla av ein av dei fremste ballade-inspirerte målarane i Norden, 
Gerhard Munthe. 

På 1700-talet førte den nyvekte interessa for dei gamle mellomalderbal- 
ladane til at diktarar nær sagt over heile Europa byrja å skrive såkalla kunst- 
balladar, viser og dikt i stil med balladen. I eit av essaya tek eg opp nokre 
sider ved nordisk og europeisk kunstballadedikting. Ikkje så få kunstballa- 
dar har seinare fått merkelappen skillingsviser. Skillingsvisene fortener ein 
meir framskoten plass i litteraturhistoria enn dei har fått tildelt. 

Det er ingen direkte, men likevel ein viss samanheng mellom denne 
essaysamlinga og den norske vitskaplege balladeutgåva, digital og i bok- 
form, utgjeven av og ved Nasjonalbiblioteket. Utgåva kom i 2016 - etter ei 

lang ørkenvandring, heilt frå slutten av 1800-talet. Den vitskaplege balla- 
deutgåva set preg på essaysamlinga, bl.a. i form av tekstanalysar, sitat og 
tilvisingar. For meg var arbeidet med den vitskaplege balladeutgåva, saman 
med gode kollegaer, ikkje berre utfordrande, men ei stor glede. Den vitska- 
plege balladeutgåva viser fram og gjer tilgjengeleg den norske balladen i full 
breidde, ikkje berre dei relativt få kanoniserte tekstane frå lesebøker og 
antologiar. 

Dei åtte essaya byggjer på den balladeforskinga eg har vore oppteken 
med i mange år. Det heile byrja for lenge sidan då eg hadde professor Svale 
Solheim, engasjerande og kunnskapsrik, som lærar og rettleiar ved Univer- 
sitetet i Oslo. 

Utan økonomisk støtte frå Universitetet i Søraust-Noreg ville snautt 
denne boka sett dagens lys. Det er ei hjelp eg er svært takksam for. Like eins 
takkar eg for alle bibliotektenester ved USN-biblioteket, Bø. Takk like eins 
til Cappelen Damm Akademisk for godt og profesjonelt samarbeid. Og sist 
men ikkje minst, takk til Inger Lise for manuskriptlesing, diskusjonar og 
spørsmål, og oppmuntring når det trongst. 


Bø, november 2020 
Olav Solberg 

Å skrive litteraturhistorisk om norsk og nordisk balladedikting har aldri 
vore enkelt. Hovudgrunnen er at det finst svært få skriftlege kjelder frå den 
eldste tida, mellomalderen og renessansen, noko som lett kan freiste for- 
skaren til å våge seg ut på altfor tynn is. Kjeldemangelen har truleg igjen ført 
til at mange forskarar har nøgd seg med å skrive om enkeltballadar, utan å 
ta særleg omsyn til heile sjangeren. At den mest omdiskuterte norske bal- 
laden, «Draumkvedet» (TSB B 31), er blitt plassert litteraturhistorisk både 
som ein tekst frå høgmellomalderen, renessansen og 1700-talet, er illustre- 
rande for ei slik tilnærming. Eit vidt (og mest mogleg opent) blikk er likevel 
nødvendig, bl.a. fordi balladar «låner» av kvarandre. Motiv, scener og form- 
lar blir brukte parallelt i ulike viser. Balladediktinga låner dessutan frå andre 
kjelder, skriftlege og munnlege, og slike kjelder er det derfor viktig å finne 
ut av. 

Balladespråket er eit kapittel for seg. Dessverre er det slik at språket i 
tradisjonsballadeoppskrifter ikkje er så lett tilgjengeleg for moderne lesarar. 
Men nøkkelen til rett forståing av teksten ligg alltid her, i språket. Dette vil 
seia at språkleg normaliserte tekstar ikkje alltid kan nyttast, jamvel om dei 
gjer god nytte i nokre samanhengar. I denne boka gjer eg bruk av både 
unormaliserte og normaliserte tekstar, alt etter formålet. Ei viktig side ved 
balladespråket er elles at den unormaliserte teksten, tradisjonsoppskrifta — 
om den er frå 1800-talet eller frå eldre kjelder — i prinsippet er ein munnleg 
tekst, ein songtekst, fest til papiret på eitt eller anna tidspunkt. Den munnlege 
teksten opnar for innsikter både av litteraturhistorisk og tematisk art. 

Denne boka er ei essaysamling om den norske balladen. Tittelen «Harpe 
og Sverd» assosierer til dei to sentrale problemløysarane i balladediktinga. 
Sverdet gjer kort prosess med fienden, og kan svingast både av mannlege 
og kvinnelege heltar. Enkelte sverd lever så å seia sine eigne liv, som «Hem- 
narsverdet» (TSB E 48). Andre sverd er utstyrt med eigne namn, som den 
store helten Rolands Dvergedolg (dvergefienden) i «Roland og Magnus 
kongen» (TSB E 29). Sverdet symboliserer i større grad enn andre våpen 

fridom, styrke, kraft. Harpa kan vera eit like kraftfullt våpen som sverdet, 
og i endå større grad fylt av magisk energi. Dette ser vi bl.a. i balladar som 
«Horpa» (TSB A 38), «Villemann og Magnhild» (TSB A 50), «Jomfrua spelar 
harpe» (TSB D 115) og «Harpespelaren» (TSB D 409). 

I essaysamlinga drøfter eg nokre av det vi kan kalle dei norske ballade- 
klassikarane, slike som «Bendik og Årolilja» (TSB D 432), «Åsmund Fræg- 
degjæva» (TSB E 145) og «Olav og Kari» (TSB D 367) - men eg kjem også 
inn på mindre kjende viser. Dei er ofte like interessante, kanskje på andre 
måtar. Dessutan skriv eg ikkje så lite om viser frå andre nordiske land. 
Grunnen til det er enkel, dei norske balladane er del av ein større nordisk 
sjanger, og mange norske balladar har parallellar i andre nordiske land. 

Sidan dei åtte essaya handlar om forskjellige og til dels nokså ulike emne, 
vekslar den metodiske tilnærminga noko frå essay til essay. Til grunn for 
alle essay ligg likevel ei nyhistorisk forståing av den konkrete balladeteksten, 
som uttrykk for ein større heilskap. Berre til ein viss grad er den enkelte 
teksten eineståande. Den står i forhold til andre variantar av same ballade, 
til songarens repertoar, til andre balladesongarars repertoar, til balladehi- 
storia i vid forstand. Balladeteksten knyter seg intertekstuelt til samfunnet, 
til kulturelle, økonomiske og andre grunnleggjande tilhøve, og speglar i 
større og mindre grad desse. Eg gjer elles bruk av litterære, språklege og 
folkloristiske synsmåtar og kjem tilbake til konkrete teoretiske innfallsvin- 
klar etter kvart som eg har bruk for dei. 

I essayet «Frå Tristrams saga til «Bendik og Årolilja» - den norske bal- 
laden gjennom tid og rom» diskuterer eg nokre viktige litteraturhistoriske 
linjer med vekt på det norske balladestoffet. Når eg brukar relativt stor plass 
på den romantiske og dramatiske sagaen om kjærleiksparet Tristram og 
Isond (Tristan og Isolde), omsett til norrønt i 1226, er det ikkje berre fordi 
det er eit sentralt verk i europeisk og norsk litteraturhistorie, men også fordi 
stoff og stil frå denne sagaen lever vidare i balladediktinga, deriblant i 
«Bendik og Årolilja» og mange andre viser, ikkje minst riddarballadar. Dei 
såkalla Eufemiavisene spelar elles ei viktig rolle i framstillinga mi. Desse 
svenskspråklege versforteljingane vart til ved det norske hoffet kring 1300, 
etter initiativ av den norske dronninga Eufemia, gift med Håkon V Mag- 
nusson. I dei tre Eufemiavisene ser vi for første gong i skrift dei viktige 

«byggjesteinane» i balladen, formlane, av same slag som dei balladesonga- 
rane brukte på 1800-talet. 

Apropos songarar — utan dei, og innsamlarane - ville vi ikkje visst stort 
om den norske balladen. I essayet om balladesongarane og balladeinnsam- 
linga på 1800-talet gjev eg ein presentasjon av nokre representantar for 
denne store og mangslungne gruppa. Eg trekker bl.a. fram ei av visene til 
den tradisjonskunnige og språkleg medvitne Mo-songaren Hæge Olsdotter 
Årmote (1787-1860). Ho var ein av Sophus Bugges fremste songarar, og 
han trykte heile ni av tekstane hennar i Gamle norske Folkeviser (1858). 
Slekts- og familietradisjonen spela ei svært viktig rolle for at balladediktinga 
kunne overleva så lenge som den gjorde. Men det var også avgjerande at det 
fanst mange songarar, ikkje berre med tradisjonskunnskap, men med 
kunstnargivnad. Slik balladestoffet har kome til oss, dominerer Telemarks- 
tradisjonen. Men det har også funnest, og fanst på 1800-talet, ein levande 
balladetradisjon over heile landet. 

Kjempe- og trollballadane er ei av dei visegruppene som har interessert 
fleire norske balladeforskarar. Ein grunn til denne interessa er truleg at desse 
balladane byggjer på vestnordiske sagaer av ymse slag, og dermed har sær- 
skild litteraturhistorisk interesse, dei fører vidare den norrøne arven. Dei 
beste kjempe- og trollballadane kan kanskje kallast spennande folkelege 
helteskildringar, til dels på høgt nivå, der mellomaldermentalitet klart kjem 
til uttrykk. Essayet om troll og vondskapens makt handlar om nokre av desse 
visene, ikkje minst om balladeheltane, som med fysisk styrke, smarte knep 
og intellektuell nyfikne vinn over motstandarane sine. Både kvinner og 
menn opptrer i helterollene i slike viser, dei førstnemnde er i slekt med 
sterke sagakvinner. 

Essayet om visesamlingane til dei danske utgjevarane Anders Sørensen 
Vedel og Peder Syv handlar om tilhøvet mellom norsk og dansk i ballade- 
diktinga. Eg drøfter bl.a. den sterke påverknaden danske visetekstar i Vedels 
og Syvs visebøker hadde på norsk munnleg tradisjon, i dansketida og endå 
lenger, utover på 1800-talet. Ikkje minst spela Syvs svært populære Tohun- 
drevisebok (1695) ei viktig rolle, ikkje berre som visebok i streng tyding, 
men også som lesetrening og underholdningslektyre. Skillingstrykk med 
utgangspunkt i desse bøkene fekk vid spreiing. Eg diskuterer dessutan den 
eldre norske visetradisjonen som er til stades under overflata i danske 

renessansevisetekstar. Denne problemstillinga har vore lite påakta, men er 
viktig med tanke på nordisk språk- og litteraturhistorie. 

I munnleg dikting, tradisjonsdikting, gjeld andre reglar for skildring av 
identitet og personlegdomenni skriftlitteraturen. Framstillinga må i munn- 
leg dikting særskilt kvile på ei dramatisk ytre handling kombinert med rela- 
tivt faste formeluttrykk. Ei ikkje uvanleg oppfatning er derfor at balladen 
lett blir stereotyp og føreseieleg. Men dette treng ikkje vera tilfelle, noko eg 
drøfter i essayet om identitet og balladedikting. Balladediktaren og tradi- 
sjonen kan bl.a. la aktørane opptre i forskjellige roller i ein og same tekst — 
forkledde eller omskapte - slik at nye sider ved personlegdomen kjem fram. 
I andre tilfelle gjer balladediktaren bruk av meir enn ein handlingsstad. I 
tillegg til det jordisk-realistiske utgangspunktet finst det fantasiland i det 
fjerne, underjordiske makters tilhaldsstad, himmel, helvete. Slike grep 
opnar for ei djupare og meir variert framstilling av identitet og personleg- 
dom hos balladeaktørane. 

I dei naturmytiske balladane har vi svært ofte å gjera med minst to for- 
skjellige handlingsstader. For det første den kjende verda, garden, grenda 
der folk lever — og i tydeleg kontrast til det heimlege: skogen, fjellet, sjøen, 
vatnet, elva. Her held naturmaktene til, bergekongen, huldra, nøkken. Med 
maktbruk og utspekulerte knep freistar naturmaktene menneska, og lokkar 
dei til seg. I essayet om menneske og makter i naturmytiske balladar drøfter 
eg bl.a. den psykiske påkjenninga menneske blir utsette for når dei kryssar 
grensa til naturmaktenes rike. Opplysningar som balladesamlarane skreiv 
ned, tyder vidare på at songarane på 1800-talet var overtydde om at det fanst 
underjordiske makter i naturen. Det er denne seigliva folketrua som er 
grunnlaget for balladediktinga om naturmaktene. 

Enkelte balladar er lite kjende og har alltid vore det. Andre har liksom 
aldri kome til sin rett, aldri kome med i det gode selskap. Dette kan det vera 
fleire årsaker til, kanskje så enkle som at berre eit fåtal songarar i oppskri- 
vingsperioden interesserte seg for slike viser, eller at dei hadde ei ytre form 
som ikkje var i samsvar med krav som tidlege utgjevarar stilte. Særleg har 
skjemteballadane kome skeivt ut. I kapittelet om skjemteballaden og den 
komisk-satiriske tradisjonen trekker eg fram nokre av dei beste norske 
skjemteballadane, og eg drøfter dei med utgangspunkt i teoretiske tilnær- 
mingar til komikk og latter. Som dei andre balladane har skjemtevisene røter 

tilbake til mellomalderen, vi finn såleis parallellar hos Geoffrey Chaucer og 
Giovanni Boccaccio. Den allegoriske dyre- og fugleskjemtevisa «Ramne- 
bryllaupet i Kråkelund» (TSB F 68) er den første norske mellomalderballa- 
den som vart trykt (1647). 

I siste del av 1700-talet under førromantikken vart dei gamle folkevisene, 
tradisjonsballadane, gjenoppdaga av eit nytt litterært publikum. Det vart i 
mange land dikta ei mengd viser som formelt og emnemessig bygde på 
tradisjonsballaden. I litteraturhistoriene blir gjerne denne nye versdiktinga 
kalla kunstballadedikting. Det siste essayet i boka handlar om eit utval 
kunstballadar frå førromantikken og fram til 1860-åra. Eit hovudtema i 
kunstballadediktinga vart gjengangar-, undergangs- og fortapingsproble- 
matikk, slik sett nært knytt til det naturmytiske stoffet. Goethes velkjende 
dikt «Der Erlkönig» byggjer såleis på ein dansk tekst av Olav Liljekrans- 
typen, i Peder Syvs visebok. Diktarar som tyske Gottfried August Bürger og 
engelske Matthew Gregory Lewis stilte seg friare til tradisjonen og skapte 
ein eigen slags «skillingsviseaktig» sjanger med dei skrekkromantiske visene 
sine. Av norske diktarar som eg drøfter i boka, nemner eg her Edvard Storm, 
som med «Zinklars Vise» (1782) truleg skreiv den første norske kunstbal- 
laden, og Welhaven med sine mange klassiske nasjonale balladar. 

Etter dei åtte essaya følgjer bl.a. eit tittelregister over dei norske mel- 
lomalderballadane, ordna i dei tradisjonelle gruppene: naturmytiske balla- 
dar (A), legendeballadar (B), historiske balladar (C), riddarballadar (D), 
kjempe- og trollballadar (E), skjemteballadar (F). Eg har brukt dei same 
visetitlane som dei som står i Norske Mellomalderballadar (NMB) - den 
vitskaplege, digitale utgåva av norske mellomalderballadar (2016). Balla- 
detitlane er oppførte med såkalla TSB-nummer, basert på Jonsson, Solheim 
& Danielson: The Types of the Scandinavian Medieval Ballad (1978) - som 
viser kva for gruppe den enkelte balladen sorterer under, og kva for nummer 
i rekka den har. I dei åtte essaya refererer eg til balladane eg trekker fram og 
diskuterer, med TSB-tilvisning, slik eg har gjort ovanfor. 

Eg går ikkje nærmare inn på dei formelle sidene ved balladesjangeren, 
men viser til den norske vitskaplege balladeutgåva, bandet med fagartiklar 
og tittelregister, på nettstaden bokselskap.no, ev. til innleiinga i antologien 
min Norske Folkeviser. Våre beste balladar (2003). Nokre av dei tekstane eg 
trekker fram og analyserer, er henta frå denne boka. Dette er autentiske 

tradisjonstekstar, men med normalisert rettskriving. Enkelte tekstar eller 
tekstutdrag er henta frå Landstads Norske Folkeviser (1853) og Bugges 
Gamle norske Folkeviser (1858), og sjølvsagt frå den norske vitskaplege bal- 
ladeutgåva. I nokre høve viser eg til og diskuterer tekstutdrag frå dei andre 
nordiske balladeutgåvene: Danmarks gamle Folkeviser (DgF), Sveriges 
Medeltida Ballader (SMB), Corpus Carminum Færoensium. Føroya kvædi 
(CCF), Íslenzk fornkvæði. Islandske folkeviser (IFkv). 

Frå Tristrams saga til «Bendik 
og Årolilja» 


- den norske balladen gjennom 
tid og rom 


Frå mellomalderen til 1800-talet 


Mellom den norske versjonen av riddarsagaen om kjærasteparet Tristan og 
Isolde — Tristrams saga ok Isondar - og dei norske 1800-talsoppskriftene av 
riddarballaden «Bendik og Årolilja» (TSB D 432) er det meir enn 600 år. Er 
det mogleg å tenkje seg ein påviseleg litterær og litteraturhistorisk saman- 
heng mellom desse to diktverka? Og kva med dei norske balladane elles, i 
kor stor grad kan vi trekke dei litteraturhistoriske linjene attende, om ikkje 
heilt — så i alle fall nokolunde sikkert? Det er god grunn til å stille spørsmålet, 
ikkje berre fordi avstanden i tid er så stor, men fordi det finst få kjelder som 
kan stø opp under framstillinga. Mangelen på sikre skriftlege kjelder har 
alltid vore den store bøygen i norsk og nordisk balladeforsking. Dette heng 
dels saman med balladens flyktige karakter som munnleg dikting. Vidare 
er problemet at vi har så få norske balladeoppskrifter frå tida før 1800-talet. 
Når det gjeld «Bendik og Årolilja», finst det heldigvis ein eldre tekst, som 
eg kjem attende til nedanfor. Trass i utfordringane gjer eg eit forsøk på å 
risse opp desse lange linjene. 

Forutan «Bendik og Årolilja» har vi nokre få eldre og litteraturhistorisk 
sentrale visetekstar. Særleg kan nemnast fragmentet på sju strofer av «Rid- 
daren i hjorteham» (TSB A 43) frå om lag 1490, ein tekst frå Solum i Tele- 
mark. Dette er den eldste kjende nordiske balladeteksten i det heile. Solum- 
teksten drøfter eg nedanfor. «Friarferda til Gjøtland» (TSB E 72) som ligg 
føre i ein Sunnmørs-tekst frå 1612, kastar sjølvsagt også historisk lys over 
den norske balladetradisjonen (Jonsson & Solberg, 2011, s. 41-51). Det vi 
veit om utviklinga av den nordiske balladen i Norden elles, kan også fortelja 
oss ein heil del om balladesjangeren i Noreg. 

For å kunne seia noko fornuftig om den litteraturhistoriske samanhen- 
gen mellom Tristrams saga og «Bendik og Årolilja» — og i forlenginga av 
dette spørsmålet, den litterære utviklinga frå 1200-talets romantiske rid- 
darforteljingar til balladetradisjonen på 1800-talet - må vi begynne med den 
første fasen i den norske og nordiske balladens historie. Vi skal først sjå 
korleis diktaren og balladeforskaren Hans E. Kinck tenkte seg at balladen 
kunne takast i bruk i ei vestnorsk bygd, som ny og grensesprengjande dik- 
ting. Vidare gjev eg ein presentasjon av det eg kallar Håkon Håkonssons 
kulturprogram på 1200-talet. Dette programmet inneheldt bl.a. ei storstilt 
litterær satsing. Sentrale europeiske litterære verk skulle nå omsetjast og 
tilpassast eit norsk publikum. I løpet av 1200-talet vart kring femti riddar- 
sagaer omsette til norrønt, og i denne lange rekka var Tristrams saga ok 
Isondar den første (1226). Eg gjev ein relativt brei analyse av denne sagaen, 
med vekt på tematikk og forteljeteknikk, og drøfter nokre trekk som peikar 
fram mot balladediktinga. 

Deretter følgjer eit avsnitt der eg drøfter Eufemiavisene, tre versforte- 
ljingar som har fått namn etter den norske dronninga Eufemia, gift med 
Håkon V Magnusson. Det er allmenn semje om at desse forteljingane — 
Herr Ivan Lejonriddaren, Hertig Fredrik av Normandie og Flores och Blan- 
zeflor — kan daterast sikkert, til viktige hendingar i Eufemias levetid (1303, 
1308, 1312). Eufemiavisene har stor litteraturhistorisk interesse, ikkje minst 
fordi det er her vi finn dei såkalla balladeformlane i skrift for første gong. 
Balladeformlar kan enkelt definerast som faste uttrykk, ståande vendingar 
som balladediktarane brukte for å kunne halde fast i minnet lange versfor- 
teljingar - altså balladar. Formlane i Eufemiavisene er av same slag som dei 
vi finn i norske 1800-talsballadar. 

Neste og siste avsnitt dreiar seg om «Bendik og Årolilja». Eg analyserer 
denne balladen med utgangspunkt i oppskrifter som Jørgen Moe og Magnus 
B. Landstad gjorde kring 1850, etter to framifrå songarar - Anne Ånunds- 
dotter Lillegård og Bendik Ånundsson Sveigdalen, frå Vest-Telemark. Eg 
legg bl.a. vekt på å vise korleis tematiske mønster og visse motiv i Tristrams 
saga går igjen i balladetekstane. Ei drøfting av den eldste norske Bendik- 
teksten (1698) supplerer analysen. 

«Brureblakkjen dau!» 


I novella «Mot ballade» (1926) skriv Hans E. Kinck levande om korleis han 
tenkjer seg at ein mellomalderballade kan ha blitt til. Handlinga går føre seg 
i 1280-åra ein stad i Hordaland, ikkje langt frå Bergen. Bonden Thorgeir 
Vomm (ikkje godt å vita om tilnamnet er ærefullt eller spottande meint) 
har tidlegare følgt Håkon Håkonsson på den siste store hærferda til 
Skottland og Orknøyane. Fleire år seinare møter han fram på høvdingmøtet 
i Bergen, der Eirik Magnusson, son til Magnus Lagabøte og soneson til 
Håkon Håkonsson, blir krona i Kristkyrkja. Thorgeir Vomm har funne ut 
at han vil byggje ei kyrkje på garden sin, og derfor fører han med seg ein 
byggmeister heim, heiter det. Med byggmeisteren følgjer ein ung og sjar- 
merande læresvein frå kjøpstaden, og han kan meir enn å setja opp kyrkjer: 


Om kvelderne lærte han strandens ungdom op i den nye danseleik, som var 
kommet slik i bruk nu omstunder, og hvor de danset lange segn, som han ogsaa 
kunde synge. Især var det folksomt helgedagskvelden; da kom ungdom roende 
indenfra og utenfra fjorden, og i godveir holdt de paa til den lyse morgen utenfor 
kirketuften. De danset Mariuviser først og hellige segn; det tyktes, det var som 
enslags gudstjeneste de møtte til. Men efterhvert kom ogsaa viser om svære 
kjæmper som slos med uvætter og troll og om riddersmænd som løste prinsesser 


av jutulens fang. Og han var med at lage nye viser (Kinck, 1972, s. 152). 


Den nye danseleiken er balladen, forstår vi, ein kraftfull og tiltrekkande 
kombinasjon av ord, musikk og dans. Balladediktinga får feste i bygda og 
blir uttrykk for erfaringar, kjensler, opplevingar — og er nært knytt til trua 
på risar og underjordiske. Oppe i Vallarenuten held risen til, meiner folk. 
Risen heiter Jon, og han har lokka den unge jenta på Hovland-garden inn i 
berget og slege i hel brurehesten, seier dei. Læresveinen frå Bergen set saman 
ei bergtakingsvise om Gjøa på Hovland som blir innkvervd av risen: 


Fraa Hovland laa dei i hærfærd ute 
Brureblakkjen dau! Brureblakkjen dau! 
baae husbond aa kvar dan nyt'e gute. 


Jon, Jon! Kva leikar deg no i hug? 


Paa Hovland va ingjen karfolk inne, 


anna so kvende aa bonn i linde [reive]. 

Da va so bjart ei jonsok-nott, 


kom risen sigand or nut. 


Da va jonsok-notti dan ljose, 


skrei trollefærd ne myllo huse. 


ld 


«Svar meg, Gjøa i Hovlands-gar'e: 


vil du sova up paa min arme?» 


Te so svara ho Gjøa i Hovlands-bur, 


ho sat mæ harm i sin hug: 


«Neinei, du Jon i Vallarenut! 


Eg svor mi tru aat ein kristna gut”. 


Neinei! Min festarmann för i ledingsfærd: 


Di maa eg ‘kje rie mæ deg i berg» [...]. 


I sommarnatta på kyrkjebakken dansar folk ein vill og ustyrleg dans mens 
dei syng den nye visa, kanskje for å døyve redsla for risen oppi nuten: 


De danser sin gru av sig. Det øker i vildskap. De unge jenter faar, fler og fler, 
utslagent haar, og naar de rettet sit hodei trass, var det som hestefaks føk. Dansen 
gaar op mellem husene, over tunet; og kommer saa ned igjen til kirken, farer 
utover den bratte hatlebrække ned til fjæren, følger stranden rundt nesset og 


tilbake op til kirken, henover dens vigslede vold (Kinck, 1972, s. 159-162). 


Som Kinck-kjennaren Edvard Beyer skriv, er Kincks novelle «en av hans 
største dikterbragder [...] et stykke levende, fargemettet fabuleringskunst og 
en dristig tolkning av norsk - nærmere bestemt vestnorsk - middelalder, 
inntrengende menneskeskildring og overlegen stilkunst» (Kinck, 
1972, s. 6). «Mot ballade» tek for seg overgangen mellom sagatid og balla- 
dekultur, og viser korleis ei ureflektert tru på overnaturlege makter grip om 
seg og finn uttrykk i balladedikting og balladespråk. Kinck «lar nok folke- 
visegenren være import, men motivet er folkets eget [...] Folket griper den 

importerte visa med en heftighet så brennende at de gjør den til sin egen» 
(Groven Myhren, 1976, s. 339). 

Kincks balladepastisj er skriven på vestnorsk målføre, ikkje så altfor langt 
unna det språket hordalandsbønder må ha brukt i 1280-åra, og - med nokre 
unntak - i velkjend balladestil, jf. den Draumkvede-inspirerte formuleringa 
nyt'e gut'e i opningsstrofa. I Moltke Moes restituerte versjon av «Draum- 
kvedet» heiter det tilsvarande: «Vil du meg lyde, eg kveda kan / om einkvan 
nytan drengen.» Elles inneheld Kincks ballade klangar frå den naturmytiske 
visa «Margjit og Targjei Risvollo» (TSB A 57), eit trekantdrama der den 
underjordiske Jon i Vaddelio forfører Margjit, som er trulova med Targjei. 

Som vi forstår, er handlingstida i novella tida kring 1300. Det er ikkje 
tilfeldig, for nettopp frå denne perioden har vi bevart nokre viser som ser 
ut til å vera samtidige, noko dei fleste såkalla «historiske» viser med sam- 
tidsreferansar ikkje er. Vi har også andre balladar som truleg vart til på 
denne tida. Kinck hadde grundig kjennskap til norsk balladedikting og 
hadde i 1892 skrive avhandling (prisoppgåve) om tilhøvet mellom edda- 
dikting og folkeviser. Også Moltke Moe - som Kinck hadde lært mykje av 
- karakteriserer i balladeartikkelen «Kungssonen av Norigsland» inngan- 
gen til 1300-talet som spesielt interessant med tanke på utviklinga av bal- 
ladesjangeren. Moe synest merkeleg nok ikkje å rekne med Island og Fær- 
øyane til Norden. Formelt sorterte dei rett nok under Danmark då Moe - i 
fellesskap med Sophus Bugge - skreiv artikkelen, men både Island og Fær- 
øyane hadde si eiga karakteristiske balladedikting. 


Tiden før og efter 1300 synes i alle Nordens tre lande at have været den historiske 
ballades guldalder; ialdfald er det omkring dette tidspunkt mængden af de 
historiske viser grupperer sig. For Sveriges vedkommende stammer de fleste 
emner fra årene 1280 til 1320. Danmarks historiske ballader favner videre; men 
man behøver kun at tænke på Marsk Stigs-viserne og balladerne om de fredløse, 
for at se at også den danske vise har havt en blomstringstid omkring 1300 [...]. 
Alt i alt har vi kundskab om en fem-seks norske folkeviser med historisk emne 


(Moe, Moltke, 1925, s. 177). 


Det er eigentleg den første fasen ikkje berre i den norske, men i den nordiske 
balladens historie Moe skildrar. Men som andre i samtida var Moe overtydd 
om at dei danske folkevisene var endå mykje eldre enn frå tida kring 1300. 

Dette var ei oppfatning som var lansert av den sentrale danske balladeut- 
gjevaren Svend Grundtvig, og som ingen hadde innvendingar mot. Det var 
mange grunnar til at Moltke Moe skulle feste lit til kva Svend Grundtvig 
skreiv. Grundtvig hadde grunnlagt dansk vitskapleg balladeutgjeving med 
første band av Danmarks gamle Folkeviser (1853), same året som Landstads 
Norske Folkeviser kom ut. Grundtvigs oppfatning av korleis balladar skulle 
publiserast, er blitt ståande. Viktigast var prinsippet om at visetekstane 
skulle leggjast fram utan inngrep og justeringar av utgjevaren, «hele og 
holdne, med Troskab og Omhu og med de Oplysninger, som det staaer i 
Udgiverens Magt at give» (DgF I, s. VI). Med eit visst unntak for Arwidssons 
Svenska fornsånger (1834-42) stilte Grundtvigs metode tidlegare viseutgå- 
veri skuggen, deriblant Landstads. Både Grundtvig sjølv og Grundtvigs elev 
Sophus Bugge gav Norske Folkeviser hard kritikk. 

Grundtvig var overtydd om Danmarks sentrale plass i balladesjangerens 
historie, og skriv utan reservasjonar at «det vil da uden Tvivl vise sig, at 
Danmark er den nordiske Folkevises egenlige Hjemland, hvor denne Digt- 
ning baade først fremkom, blomstrede rigest og holdt sig længst» (DgF II, 
s. XIV). Men stemmer dette? At balladediktinga «holdt sig længst» i Dan- 
mark, er ikkje rett - dersom ein med uttrykket «halde seg lengst» meiner 
noko i retning av å vera i allmenn bruk i samfunnet, vera integrert i kul- 
turlivet. Det er på Færøyane folk har sunge dei gamle visene lengst, inn i vår 
tid, og ikkje minst dansa til dei, etter alt å døme i ubroten tradisjon frå 
mellomalderen. 

At balladesjangeren oppstod i Danmark, er også ein tvilsam påstand. Det 
finst ingen konkrete spor i Danmark etter den nordiske balladen, før Eufe- 
miavisene. Desse versromanane vart til kort tid etter 1300. Det ofte siterte 
runeverset frå Skånske lov frå tidleg 1200-tal: «Drømde mik en drøm i nat / 
um silki ok ærlik pæl», er ingen balladeformel og har heller inga formell 
tilknyting til balladesjangeren, men er rett og slett eit lyrisk linjepar. Der- 
imot er det ingen tvil om at balladediktinga kom til å stå sentralt i Danmark 
- bløme rikt, for å seia det med Grundtvig - for ikkje i noko anna nordisk 
land er det skrive ned og dokumentert så mange forskjellige balladar. Det 
må likevel leggjast til at av den store mengda av danske balladar er mange 
nydikta på 1500- og 1600-talet, og ber tydeleg preg av det, noko som sjølv- 
sagt ikkje gjer desse visene uinteressante. Dessutan er nokre av dei danske 

balladane norske eller vestnordiske, overført til dansk under renessansen. 
Fleire av desse visene er gått tapt i det vestnordiske området, men har etter- 
late seg språklege spor i danske viseformer. 

Eit viktig premiss for Grundtvigs vurdering av den sentrale rolla Dan- 
mark skulle ha spela i den tidlege balladehistoria, har med språk og språk- 
historie å gjera. Dersom balladesjangeren gjekk så langt attende som til 
1100-talet og jamvelendå lenger, kunne det alderdommelege balladespråket 
i mange danske balladar forklarast på ein enkel måte, slik vart dansk tala og 
skrive i tidleg mellomalder, før dei nordiske språka skilde lag. Men kring 
1300 var dette gamle språket ute av dansk, og alderdommelege, norrøne 
stildrag må derfor forklarast på anna vis, som medvitne eller umedvitne 
omsetjingslån eller lån i det heile, frå norsk eller færøysk balladedikting. 

Til grunn for mi eiga framstilling i det følgjande ligg i hovudsak Bengt 
R. Jonssons tese om balladesjangerens historie. Eg viser særleg til den lange 
artikkelen «Bråvalla och Lena. Kring balladen SMB 56» (1989). Styrken i 
Jonssons syn er ikkje berre ein imponerande og detaljert kunnskap om 
emnet, men i like stor grad kombinasjonen av fleire sider ved balladens 
opphav på nordisk grunn, litteraturhistoriske, miljømessige, språklege. 
Jonsson står sjølv på skuldrene av ei rad forskarar etter Grundtvig, som har 
kritisert og nyansert det eldre, danske grunnsynet, blant dei Ernst von der 
Recke, Sverker Ek, Knut Liestøl og Vésteinn Ölason. 

Ei innvending mot at Noreg skulle kunne vera det landet der balladen 
først feste rot, har tradisjonelt vore at Noreg var eit bondeland, med alt det 
innebar. For kunne nå verkeleg riddarballadane, den største balladegruppa 
av alle og på fleire vis grunnleggjande for utviklinga av balladespråket, ha 
nokon sjanse i eit slikt land? Knut Liestøl skriv om dette: 


Sidan folkevisa kom opp i Norderlanda saman med riddarlivet, er det mykje 
emne frå riddarlivet ein finn i visene. Men sjølve riddarlivet vann aldri retteleg 
inngang i Noreg. Den ytre bunaden med riddarar, knektar o.dl. er ofte berre 
noko som har fylgt med visene utanfrå. Ein må seia at i det heile er det kjempelivet 
som er skildra, anten så emnet er teki or det røynlege livet eller lånt frå eldre 
diktingar (Liestøl & Moe [utg.], 1958, s. 15). 


Liestøl har rett i at kjempe- og trollviser spelar ei viktig rolle i norsk balla- 
dedikting. Men det er viktig å skilje mellom livet og litteraturen. Det er ingen 


23 


ESSAY 1 


automatisk samanheng mellom kva for ytre forhold folk lever under, og kva 
for bøker dei les, eller kva for viser folk syng og dansar til. Tvert imot kan 
det vera slik at det ukjende, nye og uvanlege appellerer særskilt sterkt. Dess- 
utan «vann riddarkulturen og riddardiktinga inngang» i Noreg. Det heile 
begynte med Håkon Håkonssons medvitne satsing på å overføre moderne, 
franske versforteljingar om riddarar og jomfruer til norrøne sagaer. 


Håkon Håkonssons kulturprogram 


Det er ein tydeleg litteraturhistorisk samanheng mellom den norske kon- 
gens kulturelle og litterære satsing, og balladen. Med riddarsagaene kom 
det stoffet og den tematikken som vart vidareført i balladediktinga. Det var 
nytt og grensesprengjande, språkleg, og når det galdt innhald. Dessutan 
byggjer balladen formelt på framstillingsteknikken i dei franske original- 
forteljingane som gjekk på rapsodiske vers. Enkelte versforteljingar som 
Roman de la Rose og syngjefabelen Aucassin et Nicolette inneheld jamvel 
eigne viser. 

Sturla Tordsson fortel i Soga om Håkon Håkonsson at den unge kongs- 
sonen vart fostra opp hos jarlen og birkebeinarhøvdingen Håkon Galen: 


Da Håkon kongsson var sju vintrar gammal, sette jarlen han til boka. Og da han 
hadde vore i skolen ei stund, spurde jarlen: «Kva lærer du, Håkon?» «Eg lærer 
song, herre,» sa han. Jarlen svara: «Ikkje skal du lære song; du skal korkje bli 


prest eller biskop» (Helle [utg.], 1963, s. 26). 


Jarlen tenkjer kanskje på liturgisk song, og slikt var det nok ikkje meininga 
at Håkon skulle drive med. Men ein konge som ville hevde seg blant dei 
fremste på 1200-talet, måtte likevel kunne både lesa, skrive og syngje. Slike 
ferdigheiter avgjorde om ein kunne reknast som ein høvisk, kurteis konge. 
Sturla Tordssons skildring av Håkons oppvokster kan på dette punktet 
minne noko om framstillinga av den unge Tristram i Tristrams saga (Band- 
lien, 2001, s. 189-190). Då kongen i 1263 låg for døden på Orknøyane, let 
han lesa opp for seg bøker på latin, seier Sturla. Men etter som kreftene 
minka, bad han om at dei heller skulle lesa norrøne bøker, først forteljingar 
om heilagmenne og deretter kongesagaer. Sturla Tordsson gjer altså eit 
poeng av å framstille Håkon Håkonsson som ein lærd konge. Bøker var ein 
viktig del av livet hans, frå først til sist. Det blir ikkje sagt noko om at kongen 

let lesa opp riddarsagaer på dødsleiet. Likevel var det altså omsetjing av 
riddarsagaer til norrønt Håkon Håkonsson tok initiativet til. 

Etter alt å døme gjekk Håkon Håkonsson på katedralskolen i Bergen og 
seinare på katedralskolen i Nidaros. Han må ha fått ei god utdanning, for 
den engelske historikaren Matheus av Paris, som kom på besøk til Bergen i 
1248, kallar kongen ein forstandig og vellærd mann, bene litteratus. At han 
kunne lesa latin, går som nemnt fram av Sturla Tordssons saga-skildring, 
og det er godt tenkjeleg at han kunne fransk, slik faren i Kongsspegelen rår 
sonen å lære seg. Riddarsagaene som Håkon let vende til norrønt, vart 
omsette frå fransk, men også i stor grad frå anglonormannisk, overklasses- 
pråket i England sidan 1066, då normannarane tok over styret i landet. 

Omsetjing av fransk og anglonormannisk riddardikting var ein viktig 
del av Håkon Håkonssons kulturelle program. Kongen ynskte at Noreg 
skulle hevde seg i Europa, politisk og kulturelt. Derfor la han stor vekt på å 
halde god kontakt med andre land. England, som lenge hadde vore ein viktig 
handelspartnar, stod i ei særstilling (Leach, 1921, s. 36-72). Håkon sette i 
gang fleire byggjearbeid etter utanlandske og ikkje minst engelske førebilete, 
særleg i hovudstaden Bergen, der den storslegne Håkonshallen, inspirert av 
Henrik IIIs slott i Westminster, var høgdepunktet. Hallen stod ferdig i 1261 
til tronfølgjaren Magnus” bryllaup med den danske prinsessa Ingeborg 
Eriksdotter. Figentleg hadde Håkon ynskt at Magnus skulle gifte seg med 
Beatrice, dotter til Henrik III, men den engelske kongen hadde andre planar 
for henne. Vidare la Håkon vekt på å stå fram som ein sjøkonge og likte å 
vise seg fram i imponerande skip. Kanskje derfor vart han beden av den 
franske kongen om å stå i brodden for ein flåtestyrke, på krossferdsoppdrag 
til det heilage landet. Dottera Kristina let han gifte bort til ein spansk prins, 
og sjølv vart han krona med pomp og prakt av den pavelege legaten Vilhelm 
av Sabina (1247). 

Håkonshallen i Bergen stod ferdig i 1261 til Magnus Lagabøtes bryllaup med den 
danske kongsdottera Ingeborg. Etter reformasjonen sette forfallet inn, men på 
1800- og 1900-talet vart hallen restaurert. Håkonshallen er det fremste visuelle 
symbolet på Håkon Håkonssons makt og kulturelle satsing. 


Det har vore vanleg å oppfatte Håkons litterære omsetjingsprogram som 
uttrykk for ynsket om å kultivere det norske hoffet med hirdmenn, tenar- 
skap og alle som ferdast der. Ved å lytte til høgtlesing av riddarsagaer om 
høviske heltar frå framande land skulle bondske nordmenn få del i euro- 
peisk kultur. Av Kongsspegelen går det fram at behovet truleg var til stades, 
ikkje minst kunne det vera utfordrande å halde orden på grammatikk og 
ordlegging: 

Når då kongen seier noko til deg, så skal du akte vel på det i svara dine at du 
ikkje bruker fleirtal i noko av dei orda som gjeld deg sjølv, endå du bør bruke 
fleirtals-nemning i alle dei orda som gjeld kongen. Men endå meir skal du vare 
deg for det, som styvingane stundom kjem til å gjere, at du bruker fleirtal i dei 
orda som gjeld deg sjølv og bruker eintals-nemning i dei som gjeld kongen. 
Om det skulle hende at kongen seier nokre ord til deg som du ikkje skjønar, 
så du nøydest til å spørje opp att, då skal du korkje seie «hå?» eller «kva?». Du 
bør helst ikkje seie noko anna enn det ordet «herre». Men om du heller vil spørje 
med fleire ord, skal du seie: «Ver ikkje harm for det, herre, at eg må spørje om 
kva De sa til meg, for eg skjøna det ikkje godt» (Hellevik [utg.], 1965, s. 99). 


At nordmenn kunne lære høvisk framferd — kurteisi - av riddarsagaene, 
hindra sjølvsagt ikkje at dei også kunne by på god underhaldning og tid- 
trøyte, når dei vart lesne høgt ved det norske hoffet i Bergen og kanskje i 
andre fora. For riddarsagaene var noko heilt anna ennandre og eldre former 
for sagadikting, som vi må rekne med fleire kjende til, dei viktigaste var 
fornaldersagaer, kongesagaer og legendesagaer. Riddarsagaene represen- 
terte noko nytt og moderne. Dei handla om rike og mektige riddarar og 
strålande vakre jomfruer med underlege og framandvorne namn. Dei var 
edle og høviske og var overdådig kledde i silke og skarlak, gull og glitter. 
Handlinga gjekk føre seg i framande land langt bortanfor tid og rom. Rid- 
darheltane var stadig i kamp mot hardtslåande motstandarar, men dei kom 
nesten alltid frå leiken med livet i behald. Jomfruene var stolte, vakre, råd- 
snare — jamvel om dei ofte vart bortførte. Og framfor alt handla riddarsa- 
gaene om kjærleiken, den viktigaste krafta i livet. 

I 1217 vart Håkon konge. Nokre år seinare (1225) gifte han seg med 
Margrete, dotter til jarlen Skule Bårdsson, som seinare gjorde opprør mot 
kongen og vart den verste fienden hans. Året etter vart den første romantiske 
riddarsagaen omsett til norrønt etter initiativ av kongen: Tristrams saga ok 
Isondar, eit sentralt verk i europeisk riddardikting. Det er freistande å setja 
omsetjinga i samband med giftarmålet, men noko sikkert veit vi ikkje om 
dette. Det heiter i teksten at ein viss broder Robert stod bak omsetjinga. Vi 
veit lite eller ingen ting om han, men han skriv norrønt så godt at han truleg 
har vore frå Noreg, og helst prestlærd, kanskje ein bymann frå Bergen, eller 
ein frå Orknøyane (Halvorsen, 1959, s. 15-16). Det er etter alt å døme same 
mann som har omsett Elis saga ok Rösamundu. 

Alt i alt vart det omsett om lag femti riddarsagaer til norrønt i Håkon 
Håkonssons tid, og under sonen Magnus Lagabøte og sønesønene Eirik 
Magnusson og Håkon V Magnusson. Då er dei 21 korte forteljingane — lais 
-i Strengleikar rekna med, og like eins sagastubbane i Karlamagnús saga og 
Mågus saga. Vi veit lite om diktarane bak desse forteljingane. Thomas 
d'Angleterre, han som på 1100-talet skreiv Tristan og Isolde, eit verk som 
ligg til grunn for Tristrams saga, er ukjend. Det same gjeld Marie de France, 
ho som førte Strengleikari pennen. Og vi veit heller ikkje mykje om Chrétien 
de Troyes, anna enn at han var knytt til hoffet i Champagne, der grevinne 
Marie Capet residerte. I siste del av 1100-talet skreiv Chrétien dei fem store 
versromanane om la matiére de Bretagne, der kong Arturs riddarar opptrer: 
Erec et Enide, Cligés, Lancelot. Le Chevalier de la Charette, Yvain. Le Che- 
valier au Lion — og Perceval. Le Conte du Graal. 

Ovanfor har eg brukt nemninga omsetjing, men det er rettare å tala om 
tilpassing eller adaptasjon når originaltekstar i mellomalderen skulle over- 
førast til eit anna språk, og framførast for eit anna publikum. Det spela 
sjølvsagt også ei rolle at originalversjonane var versforteljingar, mens dei 
norrøne tekstane er på prosa. Prosatradisjonen stod sterkt ved det norske 
hoffet, der ein var van med kongesagaer, og andre former for sagadikting. 
Dessutan fanst det ikkje norrøn versdikting som kunne fungere som møn- 
ster for dei originale versforteljingane. Verken eddadikt eller skaldedikt 
høvde i så måte. 

Det er ikkje mykje som er overlevert av Thomas” versforteljing, men ei 
jamføring mellom den og Tristrams saga er likevel mogleg. Magnus Rindal 
skriv at «omsetjinga er svært nøyaktig, bortsett frå somme utelatingar og 
samandragingar. Forkortingane gjeld særleg monologar og samtalar, for- 
fattarinnskot og forfattarkommentarar. Broder Robert har slik sett prøvd å 
lage ei strengare komponert forteljing for eit norsk publikum» (Rindal 
[utg.], 2003, s. 33-34). 

Åvens saga, den norrøne versjonen av Yvain. Le Chevalier au Lion, vart 
også omsett på initiativ av Håkon Håkonsson, men seinare enn Tristrams 
saga, kring 1250. Det er mange utelatingar og forkortingar i denne sagaen 
slik den ligg føre i dag, både av dialogar, monologar og framstillinga elles. 
Direkte erotiske skildringar i den gammalfranske originalteksten er såleis 
nesten konsekvent strokne (Nyborg [utg.], 2009, s. 94, 133). Dette kan tyde 

på at omsetjaren har vore prestlærd, i alle fall har underhaldningsaspektet 
mått vike for det didaktiske perspektivet. Det finst også døme på at saga- 
handlinga er noko utvida i høve til den gammalfranske teksten. 

Både Tristrams saga og Ivens saga er skrivne i såkalla høvisk stil, med 
vekt på retoriske finessar som parallelle uttrykk, synonyme vendingar, asso- 
nans, allitterasjon og rim. Den høviske stilen skil seg frå omsetjingsprosa, 
der retoriske verkemiddel er mindre brukt, og lærd stil, der påverknad frå 
latin gjer seg sterkt gjeldande (Halvorsen, 1959, s. 9-10, Nyborg [utg.] 
2009, s. 20-21). Både Tristrams saga og Ívens saga vart emne for ballade- og 
eventyrdikting. Dei to kjempe- og trollvisene «Ivar Erlingsson» (TSB E 
102) og «Kvikjesprakk» (TSB E 82) knyter seg til det gamle sagastoffet frå 
Åvens saga, men nokså laust. Desse to balladane viser forresten særleg skyld- 
skap med færøysk balladedikting. 

Den franske eventyrforteljinga Floire et Blancheflor fekk tittelen Flöres 
saga ok Blankiflur på norrønt. Sagaen er bevart i to islandske manuskript, 
av den gammalnorske teksten er det berre igjen eit fragment frå tidleg på 
1300-talet (Halvorsen, 1959, s. 20). I denne sagaen møter vi kjærasteparet 
Flöres og Blankiflur som veks opp saman, men blir skilde frå kvarandre. 
Etter ein lang serie med farefulle forviklingar får dei endeleg kvarandre. Det 
romantiske og eventyrlege kjem bl.a. til uttrykk i namna på dei to hovud- 
personane: Blomst og Kvitblomst. 

Eldre litteraturhistorikargenerasjonar har gjerne brukt «stordomstid» 
om Håkon Håkonssons regime i Noreg, då Noregsveldet med Fastlands- 
Noreg og øyane vest i havet nådde si største utstrekning. Det er i samsvar 
med denne oppfatninga Henrik Ibsen skildrar Håkon Håkonsson og Skule 
jarl i Kongsemnerne (1864). Håkon er lykkemannen som gjer dei rette vur- 
deringar og er på lag med framtida. Ikkje minst forstår han at Noreg må 
samlast, nordmennene må bli eitt folk. Skule er derimot framstilt som den 
store taparen, ein mann som tida har gått ifrå. Den som skarpast har teke 
til motmæle mot ein slik karakteristikk, er Hans E. Kinck. Ikkje Håkon - 
men Skule jarl, han som tapte kampen om makta i Noreg - er Kincks mann. 
Med Skule jarl går den gamle norrøne kulturen og den gamle litterære sma- 
ken til grunne. Importkulturen overtek, og med Håkon i spissen kastar 
Noreg seg inn på den nye fåfengds marknad. Noko slikt ville ikkje Skule 
gjort: 

Skule høvding var ingen nar. I ham har den gode gamle smak personificeret sig 
- ogsaa hvad angaar ordets kunst. Han har dens holdning, og han har dens vid. 
Det er altid til ham, at Snorre Sturlason søker, naar han lander her paa sine 
mange reiser til Norge; aldrig en eneste gang til Haakon Haakonssøn (Kinck, 
1922, s. 90). 


Narren er Håkon, «uselvstendigheten i person», som Kinck kallar han, ein 
etterapar som såg seg blind på gilde fyrstar og strålande drakter ute i Europa. 
Den moderne riddardiktinga er ikkje stort å skryte av. Ei bok som Streng- 
leikar «betegner en stor svækkelse — for ikke at si et sammenbrud - i hele 
den kunstneriske reisning, i evnen til det konstruktive» (Kinck, 
1922, s. 89). Kinck visste mykje om norrøn kultur. Likevel feller han ein 
urettvis dom over riddarsagaene, som gjennomgåande har fått dårleg 
omtale i litteraturhistoriene. Grunnen til nedvurderinga kan rett og slett 
vera så enkel som at riddarsagaene var omsett litteratur, og derfor vart vur- 
derte som mindre verdifulle enn original norrøn dikting. Det er heller ikkje 
til å koma frå at slik mange riddarsagaer i dag ligg føre, sterkt forkorta i høve 
til originalforteljingane, har dei tapt seg. Dessutan kan nedvurderinga hen- 
gje saman med sjanger og framstilling. Den realistiske sagastilen med Snorre 
Sturlason som sin fremste representant har stått så sterkt her i landet at 
fantasidikting frå fjerne land ikkje heilt har lykkast med å hevde seg. 


Tristrams saga ok Isondar 


Tristrams saga ok Isondar og Ivens saga er blant dei sagaforteljingane som 
fekk størst innverknad på den litterære tradisjonen i Europa, også på nor- 
disk balladedikting. Når det gjeld den førstnemnde sagaen, byggjer eg i det 
følgjande på Magnus Rindals omsetjing, med sideblikk til Bjarni Vilhjålms- 
sons utgåve i serien Riddarasögur. 

Tristrams saga byrjar med ein kort presentasjon av hovudtemaet i sagaen 


og med opplysning om oppdragsgjevar og omsetjar: 


Hér skrifast sagan af Tristram og fsönd drottningu, í hverri talað verður um 
óbærilega ást, er þau höfðu sin á millum. Var på liðið frá hingaðburði Kristi 1226 
ár, er þessi saga var á norrænu skrifuð eftir befalingu og skipan virðulegs herra 


Hákonar konungs. En bróðir Róbert efnaði og uppskrifaði eftir sinni kunnáttu 

med þessum ordtökum, sem eftir fylgir i sögunni og nú skal frå segja (Bjarni 


Vilhjålmsson [utg.], 1982, s. 3). 


I Rindals norske utgåve følgjer så ein innleiande del i høve til hovudforte- 
ljinga. Her blir det fortalt om riddaren Kanelangres frå Bretagne, som på ei 
reise til Tintajol i Cornwall møter kong Markis og syster hans, den vakre 
Blensinbil. Kanelangres og Blensinbil blir gripne av brennande kjærleik til 
kvarandre, og mens Kanelangres ligg hardt såra, fell ho i uvit i senga hans. 
Dermed går det som ein kanskje kunne vente: «I så store plager — ho sorg- 
tyngd og han såra — avla dei det barnet som sidan levde opp og påførte alle 
venene sine suter, og var opphavet til denne soga» (Rindal [utg.], 
2003, s. 56). Etter at Kanelangres og Blensinbil har kome tilbake til Bretagne, 
gifter dei seg «i lovleg ekteskap». Seinare døyr Kanelangres i strid, og Blen- 
sinbil døyr kort tid etter i barselseng, av sorg. 

Innleiinga legg grunnlaget for mykje av det som hender seinare, og kny- 
ter trådar til hovudhandlinga. Den ulykkelege lagnaden til Kanelangres og 
Blensinbil varslar den tragiske kjærleikshistoria mellom Tristram og Isond. 
Tristram er både gjennom namn og foreldrearv utvald til eit liv i sorg og 
møde. Vidare blir det etablert tilknyting til kong Markis” hoff, der mykje av 
hovudhandlinga går føre seg. Tristram er systerson til kongen, noko som 
sjølvsagt gjer det ulovlege og umoralske tilhøvet mellom Isond - gift med 
kong Markis — og han sjølv, endå meir forkasteleg. I innleiinga får vi også 
vita at Tristram, trass i at foreldra er døde, nyt godt av ei god oppfostring. 
Han får bokleg lærdom, lærer musikk og høvisk framferd, og er såleis godt 
rusta til eit liv som riddar. 

Overgangen til hovudhandlinga skjer ved ei geografisk forflytting på 
sjøen, slik det også gjer i mange balladar, truleg inspirert nettopp av Tri- 
strams saga. Som ung mann blir Tristram mot sin vilje ført bort på eit norsk 
handelsskip og hamnar til slutt ved kong Markis” hoff. Her blir han vel 
motteken, og kongen får vita kven han er. På denne tida, heiter det i sagaen, 
er den irske kongen så mektig at han er i posisjon til å krevja skatt av 
engelskmennene. Det året Tristram kjem til landet, skal skatten betalast i 
form av seksti gutebarn, noko som sjølvsagt vekkjer stor harme i landet. 
Likevel vågar ingen å setja seg opp mot kjempekaren Morold, bror til den 
irske dronninga, som kjem for å krevja inn skatten. Berre Tristram set seg 

til motverje. Han greier å drepa motstandaren, men blir sjølv livstrugande 
såra av Morolds forgifta sverd. 

Ingen kan lækje såret, og i fortviling legg Tristram til sjøs med nokre 
trufaste vener. Nærmast tilfeldig driv dei i land i Irland. Her kallar Tristram 
seg Trantris (!) for ikkje å bli identifisert som Morolds banemann. Det irske 
kongeparet har ei dotter, den fagre og høviske Isond, og det utviklar seg då 
slik at Tristram underviser henne i harpespel, brevskriving og dikting, mens 
den lækjekunnige dronninga med hjelp av sine beste hjelperåder greier å 
fjerne gifta frå kroppen hans. Etter førti dagar er Tristram frisk nok til å 
segle tilbake til det engelske hoffet. 

Som helt, men likevel outsider, har Tristram skaffa seg mange uvener 
ved kong Markis” hoff. For å hindre at han i framtida skal bli konge etter 
den ugifte morbroren, overtalar stormennene kongen til å gifte seg med 
Isond, og Tristram blir utpeika til å vera sendemann til Irland, der han skal 
framføre kongens ekteskapstilbod. Her møter han ei rad utfordringar. Den 
vanskelegaste er at han må drepa ein drake. Det greier han, men blir forgifta 
av røyken frå draketunga og må for andre gong ha hjelp av den lækjekunnige 
irske dronninga. I løpet av opphaldet oppdagar Isond at det er Tristram som 
har drepe morbror hennar, men det lykkast likevel Tristram å overtala det 
irske kongeparet til å godta ekteskapstilbodet frå kong Markis. På reisa får 
Isond med seg den kloke og oppofrande terna Bringvet. Den irske dron- 
ninga gjev Bringvet ein liten kagge med ein kjærleiks- og trylledrikk ho sjølv 
har brygga. Denne drikken skal ho la Markis og Isond drikke av kvelden før 
bryllaupsnatta. Men så skjer det fatale at ein tenar uforvarande kjem til å gje 
Tristram og Isond av trylledrikken på skipet: 


Dei blir no begge svikne av den drikken dei naut, fordi tenaren gjorde feil. Slik 
blei dei dømde til eit liv i sorg og plage, og ei lang sut med kroppsleg lyst og 
æveleg lengt. Heile Tristrams hug blei no vend mot Isond, og hennar hug mot 
hans, med slik brennande kjærleik at det ikkje fanst boteråd mot det (Rindal 
[utg.], 2003, s. 123). 

Den engelske målaren John William Waterhouse spesialiserte seg på målarstykke 
med emne frå mytestoff og mellomalder. Framstillinga hans av Tristram og Isond 
er eitt av dei mest kjende målarstykka hans. Her ser vi det berømte kjærasteparet 
på skipet, i ferd med å drikke av staupet med kjærleiks- og trylledrikk. Det er ei 
lagnadstung stund. Som det sømer seg ein riddar «utan frykt og daddel» er Tristram 
kledd i full rustning, mens Isonds vakre kappe, kjole og hovudlin minner oss om 
fargesymbolikken i sagaen. På det vesle bordet står resten av kjærleiksdrikken. 

Så langt har Tristram hatt framgang, trass i at foreldra døydde frå han og 
han vart bortført. Men heretter kjem hans og Isonds liv til å bli ei ustanseleg 
veksling mellom intense og kortvarige lykkestunder med fare for å bli 
avslørte, og lange periodar der dei er tvinga til å halde seg frå kvarandre. 
Presset aukar gradvis. Kongens mistankar blir stadig sterkare, og etter at 
han har drøft situasjonen med rådgjevarane sine, blir Isond dømd til jern- 
byrd. Mot alle odds kjem ho godt frå jernbyrden, det blir sagt rett ut at Gud 
gjev henne nåde. 

Til slutt blir situasjonen likevel uuthaldeleg, og Tristram seglar til Nor- 
mandie. Rastlaus dreg han vidare frå rike til rike. I Bretagne blir han kjend 
med hertugsonen Kardin, og gifter seg nokså tilfeldig med syster hans, 
Isodd. Sagaen er uklar om grunnen til at Tristram gifter seg med henne. Er 
det for å gløyme Isond? Er det fordi venene hans rår han til, og fordi ekte- 
skapet vil vera ærefullt for han? Eller er det ein slags protest mot Isond som 
lever saman med Markis, og som kanskje kan ha gløymt han? 

Uansett kjenner Tristram seg framleis så sterkt knytt til Isond at han 
ikkje får seg til å fullbyrde ekteskapet med Isodd. Dette er hovudgrunnen 
til at Isodd svik Tristram når høvet byr seg, etter at han tredje gongen ligg 
alvorleg sjuk, såra av eit forgifta sverd. Berre Isond kan lækje han, og ho er 
på veg over havet. Men Isodd seier at skipet sigler med svarte segl, ikkje med 
kvite segl med blå striper, slik avtalen var. Den sengeliggjande Tristram døyr 
av fortviling og sorg. Isond døyr når ho ser at Tristram er død. Så blir dei 
gravlagde, seier sagaen: 


Det blir fortalt at Isodd, kona til Tristram, lét han og Isond gravleggje på kvar 
si side av kyrkja, slik at dei ikkje skulle vere nær kvarandre i døden. Men det bar 
så til at ei eik eller eit anna tre voks opp frå kvar av gravene, så høgt at greinene 
flette seg inn i kvarandre over kyrkjemønet. Av dette kunne ein sjå kor stor 
kjærleik det hadde vore mellom dei. Og slik endar denne soga (Rindal [utg.] 
2003, s. 213-214). 


Tristrams saga er blitt kalla den første romanen på norsk. Det er heller ingen 
tvil om at sagaen har mykje til felles med moderne romandikting. Då tenkjer 
eg på at forteljinga har eitt samlande tema: kjærleiken mellom dei to hovud- 
personane. Ein djuptgripande ære- og skamproblematikk som knyter seg 
til dei to hovudpersonane, går også gjennom heile forteljinga og bind den 

saman. Og ikkje minst er det dette at Tristram og Isond set seg opp mot 
lagnaden og insisterer på å leva sine eigne liv, så langt dette er mogleg, jamvel 
om lykkestundene ikkje blir mange. 

Trass i moderniteten ber Tristrams saga tydeleg preg av å vera ein tekst 
frå mellomalderen. Grunnleggjande er det episodiske preget, der hendingar 
stadig gjentek seg, med visse variasjonar. Bakgrunn for dette komposi- 
sjonsprinsippet må bl.a. søkjast i at mellomalderdikting skulle høyrast, og 
derfor lesast høgt. Då måtte lengre forteljingar kunne delast opp på høvelege 
stader. Dei mange skildringane av Tristram som riddar, ein uovervinneleg 
helt som gjer kort prosess med den eine farlege motstandaren etter den 
andre, høyrer hit. Det same kan seiast om alle komplikasjonane som oppstår 
ved Markis” hoff, der Tristram og Isond må bruke alle slags knep for å halde 
det gåande. Det byrjar bryllaupsnatta då Bringvet blir pressa til å opptre i 
rolla som Isond for at kongen ikkje skal merke at Isond ikkje er jomfru, og 
sidan går det slag i slag. 

Ei konkret skildring frå siste del av sagaen illustrerer også den episodiske 
komposisjonsteknikken. Her blir det fortalt at Tristram, mens han er i Spa- 
nia, drep ei diger kjempe som kjem for å krevja skjegget av den spanske 
kongen. På overflata kan kanskje dette synast halvvegs komisk, men for den 
spanske kongen går utfordringa på æra laus. Eit viktig poeng er at kjempa 
er i nær slekt med ei anna og eldre kjempe som sjølvaste kong Artur har 
lagt i bakken, etter at denne kravde skjegget til kongar og hertugar i mange 
land, og ikkje minst kong Arturs eige skjegg! Dermed fell den legendariske 
kong Arturs glans over Tristram. Tristram er den einaste i sagaen som lever 
opp til kong Arturs rykte. Broder Robert skriv opplysande at jamvel om 
«dette ikkje høyrer heime i soga, vil eg at det skal vere kjent, for den kjempa 
som Tristram drap, var systerson til den kjempa som kravde inn skjegga» 
(Rindal [utg.], 2003, s. 170). 

Episoden der Tristram drep den irske skatteinnkrevjaren Morold, knyter 
seg til denne skildringa. Om Tristrams drap på Morold heiter det at Tristram 
svinga sverdet «med stor kraft og hogg ned i hjelmen hans. Jarnet gav etter, 
stålet brast og metallhetta var til inga nytte. Håret og skjegget blei skore av 
han, og sverdet stod fast i hovudskallen og hjernen» (Rindal [utg.], 
2003, s. 89). I begge episodane dreiar det seg altså om skalpering av mot- 
standaren, ei form for kastrering og degradering. 

I ei moderne kjærleiksforteljing ville kanskje Tristram og Isond berre 
reist sin veg og late kong Markis sitja att i Tintajol. Men så enkelt er det ikkje 
i sagaen, for Tristram er Markis” nære frende og arving. Han kan ikkje svike 
kongen utan å påføre seg sjølv uboteleg skam. Tristram har dessutan svore 
eid på at han skal halde avtalen om at Isond og kong Markis skal gifte seg 
med kvarandre. Vidare er Tristram den einaste som kan forsvara England 
mot fiendar. Kongen sjølv er makt- og kraftlaus og har ingen ting til felles 
med kong Artur, og dei andre riddarane ved hoffet står det ikkje likare til 
med (Barnes, 2011, s. 64-65). «Sanneleg er landet no busett av trælar, der- 
som de ikkje frir dykk frå trældomen», seier Tristram nedlatande til alle 
Markis” hertugar, jarlar og riddarar, etter at ingen tør å kjempe mot den 
irske skatteinnkrevjaren Morold (Rindal [utg.], 2003, s. 83-84). 

Tristrams saga er sjølvsagt inga realistisk forteljing. Av alle dei fantastiske 
elementa som gjer seg gjeldande, kan det vera grunn til kort å drøfte tryl- 
ledrikken som Tristram og Isond uforvarande får i seg, og vidare den kunst- 
ferdige og underfulle statuen av Isond i ein berghall i Bretagne. Det er den 
irske dronninga, ei kvinne med uvanleg innsikt i lækjeråder og magi, som 
bryggar trylledrikken. Slike trylledrikkar er velkjende i balladediktinga, jf. 
t.d. «Margjit Hjukse» (TSB A 54), der liti Kjersti drikk bergekongens vin 
med tre villarkonn og gløymer sitt tidlegare liv. Etter at Tristram og Isond 
har drukke trylledrikken, er dei for evig knytte til kvarandre og lid store 
kvalar dersom dei må leva skilde. Men det er grunn til å merke seg at kong 


Markis også drikk av den magiske drikken, utan at det synest å ha nemne- 
verdig verknad på han. Han forviser såleis Tristram og Isond frå hoffet, og 
let Isond bera jernbyrd. Er det kanskje slik at trylledrikken berre har effekt 
når nokon drikk av han for første gong? Eller er det kanskje snarare slik at 
drikken berre verkar når dei to som drikk avhan, alt på førehand er sterkt 
knytte til kvarandre? I balladar og eventyr fungerer trylledrikkar alltid, men 
altså ikkje i Tristrams saga. 

Mot slutten av sagaen blir det fortalt at Tristram med hjelp av ei kjempe 
som han har vunne over og gjort til tenaren sin, byggjer ein statue av Isond 
i ein berghall. Denne hendinga kjem på ein stad i forteljinga då Tristram er 
forvist frå Markis” hoff og held til i Bretagne, og etter at han har avvist Isodd 
- som han altså har gift seg med. Tristram isolerer seg meir og meir i berg- 
hallen, der statuen fungerer som erstatning for Isond. Det er ein magisk 

statue, «så kunstferdig laga i kroppsbygnad og andlet at ingen som såg den, 
kunne tenkje noko anna enn at den var levande i alle lemer. Den var så godt 
og vakkert laga at ein ikkje kunne finne vakrare skapnad i heile verda» 
(Rindal [utg.], 2003, s. 182). 

Tristram nøyer seg ikkje med å sjå på statuen: 


Tristram gjekk bort til statuen av Isond, omfamna og kyste henne, tala lågt og 
kviskra i øyret hennar og sukka, slik som den som er forelska. Så sa han til 
statuen: «Min vakre kjærast, kjærleiken din gjer meg sjuk, både natt og dag, for 
all min lengt og mi lyst er styrt av ditt lynne og din vilje.» Stundom var han svært 
sorgfull og i dårleg lune når han tala, andre gonger såg han ut til å vere i godt 


humør (Rindal [utg.], 2003, s. 192). 


Det er mogleg at skildringa av Tristram og statuen av Isond er inspirert av 
Pygmalion-myten. Pygmalion var etter segna ein skulptør som vart forelska 
i ein kvinnestatue i elfenbein som han sjølv hadde framstilt. Han ynskte at 
ho skulle bli omskapt til ei levande kvinne, og etter at han hadde ofra til 
Venus, oppfylte gudinna ynsket hans. Då han kyste statuen, oppdaga Pyg- 
malion at statuekroppen var varm. Tristrams statue blir likevel ikkje varm 
og levande nokon gong. Tvert imot kan det sjå ut til at statuen varslar Isonds 
eigen død, for statuar vart i mellomalderen brukte som gravminne over døde 
menneske. Tristrams frivillige isolasjon i berghallen synest å vera eit teikn 
på det same. Heller enn å leva utan Isond i det verkelege livet lever han eit 
skuggeliv i berghallen med ein kunstferdig, men likevel livlaus statue. 
Magien, både i form av trylledrikk og ei form av statue, har vore til lite hjelp 
for Tristram og Isond. 

Nedanfor skal vi sjå døme på korleis Tristram-stoffet gjer seg gjeldande 
i balladediktinga. Men vi skal først drøfte nokre sider ved Eufemiavisene. 
Desse svenskspråklege versromanane som vart til ved det norske hoffet i 
Oslo kort tid etter 1300, er sentrale tekstar om vi ynskjer å forstå balladens 
plass i norsk og nordisk litteraturhistorie. 


Eufemiavisene 


Når dei svenskspråklege Eufemiavisene spelar ei så viktig litteraturhistorisk 
rolle, er det bl.a. fordi dei inneheld balladeformlar av same type som dei vi 
finn i 1800-talsballadar. Eufemiavisene dokumenterer altså at balladen 

eksisterte i Noreg kring 1320. Det finst ingen andre spor etter balladen tid- 
legare, verken i Noreg eller i Norden elles. Ein eller annan gong mellom 
Håkon Håkonssons kulturelle satsing i 1220-åra og frametter — og tida kring 
1320 - må balladediktinga etter alt å døme ha oppstått. Bengt R. Jonsson 
trekker fram dei siste par tiåra av 1200-talet som eit sannsynleg tidspunkt: 


Den troligaste tillkomsttiden år 1280- eller 1290-talet [...]. Tidsmässigt blott 
steget före Eufemiavisorna tillhör balladen samma poetiska sfår som dessa, vilka 
så tydligt illustrerar övergången från vers till prosa: Chrétiens versroman Yvain 
hade tidigare på 1200-talet genererat fvens saga, o. 1300 läggs både fvens saga 
och Yvain till grund för versromanen Herr Ivan Lejonriddaren, varvid också 
inom balladen utvecklade formler kommer till användning [...], balladens upp- 
förandepraxis [var] en annan, en som tillgodosåg behovet av ett aktivt delta- 


gande och subjektivt engagement (Jonsson, 1989, s. 112). 


Kunne det tenkjast at forholdet var omvendt, altså at formlane først eksis- 
terte i Eufemiavisene og spreidde seg derifrå til den munnlege tradisjonen? 
Då måtte vi tenkje oss at avskrifter av Eufemiavisene har vore spreidde i 
ulike miljø i ulike land og landsdelar. Noko slikt kjenner vi ikkje til. Vidare 
må presten eller andre skriftlærde ha lese desse romantiske versforteljingane 
høgt for folk, som så på si side har funne balladeformlane — men ikkje andre 
formelfraser som også finst i Eufemiavisene - som så viktige at dei tok dei 
i bruk. Tankegangen verkar usannsynleg. 

Dei tre Eufemiavisene er Herr IvanLejonriddaren (1303), Hertig Fredrik 
av Normandie (1308) og Flores och Blanzeflor (1312). Den førstnemnde har 
grunnlag i fvens saga, den sistnemnde byggjer på Flöres saga ok Blankiflur. 
Eufemiavisene har mykje til felles med moderne romandikting, om ikkje så 
mykje formelt, så i handling og tematikk. Eufemiavisene vart til på initiativ 
av dronning Eufemia - truleg dotter til Wizlaw II av Rügen - som vart gift 
med Håkon V Magnusson (1299). Same året overtok Håkon som konge då 
han følgde etter broren, Eirik Magnusson, på den norske trona. Eufemia 
døydde ung, i 1312. Av Eufemiavisene sjølve går det fram når dei er skrivne. 
I den siste skrivne, Flores och Blanzeflor, blir Eufemias død kommentert. 
Boka lét ho omsetja på vers kort tid før ho døydde. Måtte Gud gje sjela 
hennar nåde, og like eins dei som skreiv og dei som høyrde boka: 

Nu hafuer thenne saghan ænda. 
Gudh os sina nadher sændæ! 

Thesse bok loot vænda til rima 
Eufemia drøtning ij then tima 

litith før æn hon do. 

Gudh gifui henna siæll nadher och ro 
swa ok them, ther hænne giørdhe, 

ok allom them, ther bokena hørdhe! 
(Olsson [utg.], 1921, s. 137). 


Linjene tyder på at det normale var å høyre bøker, ikkje lesa dei. Viktigaste 


grunnen var sikkert at berre eit fåtal kunne kunsten å lesa, og dessutan vart 


sjølvsagt ikkje bøker produserte i store opplag. I Herr Ivan Lejonriddaren 


finst det rett nok ein scene som framstiller både lyttande og lesande perso- 


nar, på høgt nivå. Lesekunsten er eit teikn på at den lesande er - som det 
står i teksten - både høvisk og klok: 


Tha herra Iwan a gardhin gik 

een gamal riddara han se fik 

hwar han sat ok vilde a lydha 

huath een iomfru las til thydha [lærdom, underholdning]. 
Vnder honum var bret ballakinna [silke] 

the rikasta ther man matte finna. 

The iomfrwa las ther romanz [ein riddarsaga], 

ena book man kallar swa a franz [i Frankrike, på fransk] 
Een frua ther man vænasta sa 

sat ok ther ok lydde op a, 

the iomfrw modher ther las the book; 

hon var badhe høfwizk ok klook 

(Noreen [utg.], 1931, s. 309). 


Dei tre Eufemiavisene representerer ulike sider ved den høvisk-romantiske 


litteraturen. Herr Ivan Lejonriddaren er mest innhaldsrik, og kanskje mest 


typisk for sjangeren, med hovudvekt på helten si utvikling gjennom motbør 


og nederlag til status som høvisk riddar. Hertig Fredrik av Normandie er 

meir burlesk og delvis komisk i tonen, men dreiar seg også om erotikk. 
Lykkeleg ending har også Flores och Blanzeflor, den mest romantisk-senti- 
mentale av Eufemiavisene. Versromanen handlar om kjærasteparet Flores 
og Blanzeflor, som lagnaden skil åt, men som etter diverse forviklingar 
endeleg får kvarandre. 

Kvifor vart Eufemiavisene omsette til svensk og ikkje til norsk? Histo- 
rikaren P.A. Munch tenkte seg at diktverka skulle vera omsette til ære for 
den svenske hertugen Erik Magnusson, som i 1312 gifte seg med Ingebjørg, 
dotter til Eufemia og Håkon V Magnusson. Dei tre Eufemiavisene markerer 
nokre viktige hendingar i hopehavet mellom det norske kongehuset og den 
svenske hertugen. I 1302 var Erik Magnusson i Oslo på julebesøk, og same 
året vart han og den eitt år gamle Ingebjørg trulova. I 1307 var hertug Erik 
igjen på reise til Noreg, og hausten 1312 stod bryllaupet mellom Ingebjørg 
og han i Oslo (Ståhle, 1967, s. 64). 

Grunnen til at Eufemiavisene vart omsette til svensk, kan også ha saman- 
heng med at det norske hoffet på denne tida i mangt var eit nordisk hoff. 
Sidan 1286 då den danske kongen Erik Klipping vart myrda ved landsbyen 
Finderup på Jylland, rømte mange danske stormenn til Noreg fordi dei var 
mistenkte for å ha vore med på drapet. I Oslo fekk dei trygt opphald. Eit par 
år seinare (1288) måtte fleire av dei mektige svenske Algotssønene røme frå 
heimlandet til Noreg. Grunnen var at Folke Algotsson, ein av Algotssønene, 
hadde røva den høgætta Ingrid Svantepolksdotter frå herregarden Lindö, 
trass i at ho var trulova med den danske drottseten David Torstensson. Eit 
politisk brurerov, altså. I dette nordiske hoffmiljøet kan ei tyskfødd dron- 
ning ha funne det naturleg å velja svensk som omsetjingsspråk, og særleg 
dersom omsetjaren var svensk. 

Det er elles grunn til å minne om at Eufemia som litterær oppdragsgjevar 
gjekk inn i ein lang tradisjon ved det norske hoffet. Heilt frå Sverre Sigurds- 
sons tid og endå lenger attende hadde norske kongar aktivt brukt litteratu- 
ren for å styrke kongemakta, og bl.a. sytt for at utanlandske verk vart omsette 
til norrønt. Eufemiavisene kan vidare stå som typiske døme på litterær 
gjenbruk, at litterære verk blir omsette og språkleg og sjangermessig tilpassa 
nye tider. Herr Ivan Lejonriddaren byggjer såleis dels på Chrétien de Troyes 
versforteljing Yvain. Le chevalier au lion, dels - som nemnt — på den norrøne 
omsetjinga til prosa, fvens saga. Til grunn for Hertig Fredrik av Normandie 

ligg franske og tyske kjelder som nå er tapte, mens hovudkjelda for Flores 
och Blanzeflor er den norrøne omsetjinga Flöres saga ok Blankiflur etter den 
franske originalen Floire et Blancheflor, jf. ovanfor. 

Eufemiavisene er skrivne på knittel, eit tysk eller nordgermansk versemål 
med få og enkle tekniske krav. I kvar verslinje skal det vera tre eller fire 
trykktunge stavingar, og verslinjene skal rime to og to (parrim). Slik sett er 
nemninga Eufemiaviser misvisande, fordi ei vise normalt er delt i strofer. 
Ei forteljing på knittelvers har derimot rapsodisk form. Det slår ein elles at 
det svenske språket i Eufemiavisene verkar overraskande moderne. Korleis 
ville ei norskspråkleg Eufemiavise sett ut ijamføring, kan ein spørje. Kanskje 
ikkje så svært mykje annleis, jamvel om det norske språket framleis var 
norrønt, ifølgje alle språkhistoriske framstillingar. Men språkhistoria byg- 
gjer på dei skriftlege kjelder som finst, i dette tilfellet for det meste offentlege 
brev. Slike kjelder er av naturen konservative og representerer ofte eldre 
språksteg meir enn samtidsspråket, særleg det munnlege samtidsspråket. 
Det verkar heller ikkje rimeleg at ei norsk dronning skulle setja i gang med 
eit stort omsetjingsprosjekt der resultatet var meir eller mindre uforståeleg 
for nordmenn. 

Fleire litteratur- og språkforskarar har studert Eufemiavisene, både for 
å granske språk og stil og for kanskje å koma på sporet av omsetjaren. Eitt 
av dei viktigaste bidraga vart gjort av den svenske språkforskaren Valter 
Jansson, som har undersøkt kva kjelder Eufemiavisene byggjer på, verstek- 
niske omstende som rytme og rim, formlar og ordtilfang, lydlære, formsy- 
stem og syntaks. Janssons hovudfunn har blitt ståande. Det er ein person og 
ikkje fleire som har omsett Eufemiavisene, og omsetjinga er blitt gjorti første 
del av 1300-talet. Dette gjer at ein må «ovillkorligen hysa tilltro till de upp- 
gifter om Euf:s tillkomst man får i dikternas slutverser. Den datering, som 
dikterna sjålva ange, har sin styrka dåri, att de låta infoga sig i eljes bekanta 
historiska förhållanden» [...] (Jansson, 1945, s. 310). Vidare sannsynleggjer 
Jansson at omsetjaren har hatt vestsvensk bakgrunn. Omsetjarens bakgrunn 
i eit norsk grannelandskap kan forklara norvagismar i språket (Jansson, 
1945, s. 14, 310, 313-319). 

Kven kan omsetjaren ha vore? Dette seier ikkje Jansson noko om, men 
andre har gjort seg tankar om spørsmålet. Ikkje så merkeleg, for det dreiar 
seg som nemnt om opphavsmannen til dei tre første romanane på svensk. 

Fleire har peika på stormannen Peter Algotsson som ein sannsynleg kan- 
didat. Peter Algotsson var son til stormannen og lagmannen Algot Bry- 
nolfsson i Västergötland, ein av Algotssønene. I 1288 måtte Peter røme til 
Noreg fordi han - og andre bror — var mistenkte for å ha hjelpt brurerøvaren 
Folke Algotsson, jf. ovanfor. 

Peter Algotsson var ingen kvensomhelst. Ikkje berre hadde han stor- 
mannsbakgrunn, men han kunne også skilte med utdanning frå Universi- 
tetet i Paris. Dessutan var han kannik ved domkapitlet i Skara. I Noreg vart 
han vel motteken, han vart kanslar og sendemann under Eirik Magnusson. 
Dette går fram av norske diplom, der han er nemnd seksten gonger mellom 
1289 og 1293. Som sendemann deltok han på høgste nivå i ekteskapsfor- 
handlingane mellom den norske kongsdottera Margrete Eiriksdotter og 
prins Edvard av England. Peter Algotsson har jamvel lånt pengar til kong 
Eirik, går det fram av brevmaterialet. I eit anna brev takkar den engelske 
kongen Peter for to vakre jakthaukar, to jaktfalkar og andre gåver (Solberg, 
2017, s. 39-40). 

Argumenta som talar for Peter Algotsson som omsetjar av Eufemiavi- 
sene, er fleire. Han hadde den utdanninga og den danninga som skulle til 
for å gjera eit slikt arbeid, og han var prestlærd. Ikkje mange hadde slike 
kvalifikasjonar. Dessutan kom han frå Våstergötland og hadde buddi Noreg 
i lengre tid, noko som høver godt med språket i Eufemiavisene. Omsetjinga 
må ha vore utført ved det norske hoffet i Oslo, for i Norden var det berre 
her det fanst eit tilstrekkeleg rikhaldig bibliotek som omsetjaren trong til 
arbeidet. Det er såleis «knappast för djårvt att påstå, att av de personer som 
vi kånner från denna period år Peter Algotsson den som båst svarar mot de 
upplysningar som dikterna själva ger om sin översättare» (Ståhle, 
1967, s. 66). Men sikkert er dette likevel ikkje. 

Av ymse grunnar er det heller ikkje utenkjeleg at Peter Algotsson er 
mannen bak den historiske balladen «Falkvor Lommannsson» (TSB C 15), 
som handlar om Folke Algotssons brurerov i 1288. I balladen er Folke blitt 
til Falkvor. Farsnamnet Lommannsson skriv seg frå den kjensgjerninga at 
Algot Brynolfsson var lagmann. Jomfru Ingrid Svantepolksdotter sitt namn 
et blitt til Bendelin, Mendelin eller Vendelin i tradisjonen. Det verkar kanskje 
underleg i høve til utgangspunktet, men må likevel vera ein gjenklang av 
namnet til Ingrids mor, Bengta Sunesdotter, som også vart røva og bortførd 

til Noreg (1244). Tradisjonen har altså ikkje skilt mellom mor og dotter. 
Etter planen var det, som nemnt ovanfor, den danske drottseten David 
Torstensson som skulle ha gift seg med Ingrid Svantepolksdotter. I balladen 
opptrer han under namnet Torstein Davidsson, ikkje langt unna det opp- 
havlege. Når det kan argumenterast for at Peter Algotsson kan ha dikta 
«Falkvor Lommannsson», er det fordi ingen kjende dette emnet betre enn 
han, og fordi dei norske variantane av denne nordiske balladen har halde 
fast på så mykje av det opphavlege stoffet. Ein føresetnad for dette er vidare 
at balladen har vore skriftfest (Solberg, 2017, s. 25—46). 

I arbeidet sitt om Eufemiavisene skriv Valter Jansson utførleg om form- 


lane og siterer bl.a. eit verspar som dukkar opp fleire stader i Herr Ivan: 


Iak fan een vægh a høghro hand, 
ther mik ledde til eet frømadha [framand] land. 


hwo honum bær a sinæ handh, 


han far ey skada a watn eller land. 


tok tha sina glæfuio [spjut, lanse] ij sina hand 


ok stak then riddara aff fræmædhe land. 


thæn vægh a idhra høghro hand, 
han ledher idher til frømadha land 
(Jansson, 1945, s. 152). 


Vi ser at det er ei reise til eit anna land som skal skildrast, og omsetjaren av 
Eufemiavisene har hatt nytte av denne reiseformelen og dette rimparet. Slik 
har også den tenkt som ein gong dikta «Dei tre vilkåra» (TSB D 404), for 
her finn vi ein meir eller mindre parallell bruk av reiseformelen og rimparet: 


Kongen han skuva si snekkje frå land, 


så styrde han den på Hallingens land. 


[-] 


Dronningi styrde si snekkje for land, 


og kongen han rette ut kvitan hand. 

[.] 


Kongen han drog opp si snekkje for land, 
og dronningi rette ut kvitan hand 
(Solberg, 2003 b, s. 108-111). 


Det følgjande utdraget frå Flores och Blanzeflor inneheld ein annan reise- 
formel, vanleg både i Eufemiavisene og balladediktinga. Det dreiar seg om 
uttrykket kaste ankar på kvitan sand, ein ganske utbreidd formel som mar- 
kerer at ei lang sjøreise er over, og at skipsfolket er framme ved målet: 


Fyra dagha the varo ij sio 

for vtan mødho ok vtan oro; 

then fæmpta dagh fore thera eghit land 
the kastado ankar a hwitan sand 


(Olsson [utg.], 1921, s. 4). 


Alle dei tre Eufemiavisene inneheld formlar som desse, særleg Herr Ivan. 
Formlane spelar ei viktig rolle både for framdriv og for skildringar av men- 
neske og miljø, både dei episke og dei utsmykkande formlane. Omsetjaren 
av Eufemiavisene må såleis ha hatt kjennskap til balladesjangeren, og hatt 
balladen klingande i øyra då han arbeidde med omsetjinga. I den gamle 
balladen «Roland og Magnus kongen» (TSB E 29) - og i fleire andre balladar 
som fortel om reiser på sjøen — blir kaste anker-formelen brukt: 


Dei kasta deira anker 

på den kvite sand. 

Det var Magnus kongen 
han trødde fyrst på land 
(Solberg, 2003 b, s. 167). 


Den eldste balladeteksten - «Riddaren i 
hjorteham» 


Fleire balladar handlar om menn eller kvinner som forkler seg, maskerer 
seg eller til og med skifter fysisk ham. Forkledninga har ofte som formål å 

føre nokon annan bak lyset og slik oppnå ein fordel. Når såleis Bendik i 
«Bendik og Årolilja» kler seg i kvinneklede, blir det mogleg for han å koma 
inn i Åroliljas jomfrubur utan å bli oppdaga. I kjempe- og trollballaden 
«Torekall» (TSB E 126) er poenget med forkledninga eit anna. Her blir 
guden Tor stoppa ut og kledd i kvinneklede slik at han kan opptre som 
gudinna Frøya. På den måten greier han å narre jotnen Trym og få hamaren 
sin attende. Skjemteballaden «Møllardottera» (TSB F 17) inneheld også ei 
form for forkledning, her stappar to karar tredjemann i ein sekk. Skjult på 
denne måten kan dei - mot møllarens vilje - bera han uoppdaga inn til 
møllardottera. 

I den balladen vi skal drøfte nedanfor, «Riddaren i hjorteham» (TSB A 
43), har vi å gjera med ein annan variant av forkledning. Som i «Bendik og 
Årolilja» og «Møllardottera» er poenget at ein mann vil ha nærmare kontakt 
med ei ungjente. Han blir avvist og tyr då til det knepet å kle seg i hjorteham. 
Denne balladen høyrer ikkje til dei klassiske, kanoniserte balladane. Den 
inneheld ingen gripande, dramatiske skildringar. Ikkje er den spesielt vittig 
eller morosam heller. Utanfor spesialistmiljøa er balladen lite kjend, og vi 
har berre eit fragment på sju strofer bevart på norsk. Og som ikkje det var 
nok, er den uheldig plassert i TSB-katalogen, der den står oppført som 
naturmytisk vise, A 43. Men det gjer seg ikkje gjeldande nokon magi eller 
overnaturlege krefter i denne visa, som eigentleg høyrer heime blant rid- 
darvisene. 

Likevel er denne balladen så interessant at den fortener å drøftast i eit 
eige kapittel, om ikkje så mykje i kraft av litterær kvalitet så på grunn av 
viseteksthistorikken i vid forstand, spennande som den er. «Riddaren i 
hjorteham» handlar om herr Peder og jomfru Åse, og skildrar ein ord-duell 
mellom dei to. Han inviterer henne til eit møte ved skipet hans, men dette 
avviser ho. Det sømer seg ikkje for ei ærbar jomfru å møte nokon på ein slik 
stad, det kan følgje både last og skam av det, seier ho. Herr Peder bestemmer 
seg då for å kle seg i hjorteham, og i denne forkledninga kjem han seg inn i 
jomfru Åses gard. Noko konkret om dette hamskiftet blir ikkje sagt, men 
det ser ut til å dreie seg om ei slags drakt som riddaren trekker på seg (jamvel 
om det ikkje er heilt enkelt å forstå korleis dette skal fungere i praksis). 
Jomfru Åse let seg i alle fall sjarmere av det vakre dyret og ynskjer at hjorten 
var hennar. Men då kastar herr Peder hjortehamen og avslører kven han er. 

Kva skal jomfru Åse finne på i ein slik situasjon? Ho prøver med ei naudløgn 
og seier at det ligg ein nedgraven gullskatt ved høgeloftet. Dersom dei får 
tak i gullet mens ho framleis er jomfru, vil gullskatten gå i arv til barna dei 
vil få. Herr Peder vil gjerne ha gullet og set i gang med å grava, men jomfru 
Åse skundar seg inn i loftet og låser døra. Derifrå kan ho spotte riddaren. 

Referatet byggjer eit stykke på veg på den eldste — norske — teksten: inn- 
leiinga på sju strofer (ca. 1490). Resten av visa finst berre på dansk, bl.a. hos 
Peder Syv. Før vi går vidare til dei sju norske strofene av viseteksten, skal eg 
seia noko om manuskriptet der strofene står. Opphavleg tilhøyrde manu- 
skriptet Solum kyrkje i Telemark, men kom, truleg kort tid etter reforma- 
sjonen, til Sverige. Språkforskaren og riksantikvaren Johannes Bureus har 
brukt manuskriptet, og seinare hamna det i historikaren og filologen Eric 
Benzelius d.y. si eige. Eric Benzelius var fødd i 1675, han var universitets- 
bibliotekar i Uppsala og vart seinare biskop i Linköping. Etter at Benzelius 
var død, tilfall dei store samlingane hans Linköpings stiftsbibliotek. Her er 
manuskriptet i dag, med signaturen Linköping T 180. 

Manuskriptet er grundig presentert av Bertil Ejder og av Poul Lindegård 
Hjorth (Ejder, 1974, 7-20; Lindegård Hjorth, 1976, s. 5-35). Det består av 
tre hovuddelar, opphavleg tre forskjellige bøker. Den første er ein postill, ei 
preikesamling til høgtlesingsbruk under gudstenesta. Språket i delar av 
denne preikesamlinga er på såkalla birgittin-norsk, eit norsk-svensk blan- 
dingsspråk, bl.a. med norske trekk som ei-diftong, vidare av ek som per- 
sonleg pronomen og former med a i ordet sjel: saal, salenne. Hovudinnhal- 
det i den andre delen av manuskriptet er ei omsetjing av ei forteljing frå 
jarteiknsamlinga til den franske 1400-talsteologen Alanus de Rupes Psalte- 
rium beate Marie virginis, mens den tredje delen berre er eit fragment av 
ein postill. Viseteksten står i første del av manuskriptet. 

Eg kjem seinare tilbake til Lindegård Hjorths drøfting av «Riddaren i 
hjorteham». Nedanfor gjengjev eg likevel Grundtvigs tekst som han publi- 
serte med ekstra stor skrift i Danmarks gamle Folkeviser (1856). Grundtvig 
skriv i kommentaren: 


Dette Brudstykke er stillet i Spidsen for Visens andre Opskrifter og derhos trykt 
paa en saa udmærkende Maade, ikke paa Grund af noget indre Fortrin, men ene 
fordi det for saa vidt er det ældste Stykke i hele denne Samling af «Danmarks 


gamle Folkeviser», som det haves skrevet maaske hundrede Aar før noget andet 

af alt, hvad heri findes optaget. Haandskriftet, hvori det ligesom ved en Fejlta- 
gelse er indkommet, er fra Midten af 15de Aarhundrede [...] og optages ellers 
helt af prosaiske Stykker af gudeligt Indhold. Dets første Halvdel er norsk, den 
anden svensk; men midt indeidet [...] staar da dette Stykke afen dansk Folkevise. 
Det følgende Blad, som kan antages at have indeholdt Visens Slutning er dess- 
værre udrevet (DgF II, s. 226). 


Drømth haffuer mik om jomfrwer i alle naath. 


Theth wor herræ Peder, 
han taler till swene tw: 
«Kwnde i mik stolz Ose-lille 


meth fager talen fa?» 
Drømt haffuer mik om jomfrwen alle nath. 


Borth tha gynge the panszer-swene [soldatar i rustning] 

alz ther [der], stolz Ose-lille wor: 

«Myn herræ han holler weth sneke-bordh [snekke-bord, skipsside] 
han will alth haffue idhert taal [tala med dykk].» 


Drømth. 


Swaredhe ok stolz Ose-lille, 
hwn swaredhe ther-till eth ordh: 
«Theth ær ængen jomfrw-seth [jomfru-sedvane / skikk] 


ath gange till snecke-bordh. etc. 


Theth ær ængen jomfrw-seth 
ath gange till snecke-bordh: 
henne folgher hiem bode lasth oc skam, 


swaa manthet [mangt eit] hodigsos-ord [hånsord].» 


Ather komme the pantzser-swene, 
the sagde ther herræ i-fraa: 
«Icke kwnde wij stoldz Ose-lille 


meth fager talen faa.» 

«Kwnde i icke stoldz Ose-lille 
meth fager ordhen faa: 
tha skal jek fare i myn hiorte-ham, 


swaa wel skal jek henne faa.» 


Thet een ham [horn] wor aff hv[i]dit [kvitt] sølff, 
theth annith aff rodhe gwldh: 
theth wor herre Pedher, 


han speller [spelar, leikar] swaa frydhe-fuldh. 


Det finst fire fullstendige danske renessansetekstar av «Riddaren i hjorte- 
ham», medrekna Peder Syvs tekst i Tohundreviseboka. Heilt parallelle er 
ikkje desse, men dei har likevel eit markant språkleg-stilistisk fellespreg og 
skil seg frå dei sju strofene i den norske A-teksten. Eg kjem attende til desse 
tekstane nedanfor. Folkeminneforskaren Hakon Griiner-Nielsen skriv kort 
om manuskriptet Linköping T 180 at det er eit teologisk blandingshand- 
skrift, og held fram: 


Oven over Visen staar med samme Skrift: Iek Matth Nielss; højere oppe med 
samme Skrift, Dedit Mathias Nicolay in Byørnætweth (Bjernedegaard ved Sorø 
Kloster). Opskriften er vel altsaa fra Sorø-Egnen (DgF X, s. 76). 


Korleis ein røynd viseutgjevar kan få Byørnætweth (Bjørntveit / tvet) til å bli 
Bjernedegård, er eit mysterium. Isolert sett ville dette mistaket vore uinte- 
ressant, om det ikkje var for det at tankegangen viser kor vanskeleg, nærmast 
utenkjeleg, det har vore å førestille seg at ein visetekst frå 1400-talet som 
finst i fleire danske variantar, skulle ha noka primærtilknyting til Noreg. 
Eller slik Bengt R. Jonsson ironisk seier det: «Yttrandet år i sin danskcen- 
trerade aningslöshet helt sublimt. Det skulle kunna stå som en symbolisk 
devis för den nordiska balladforskningens hittilsvarande grunduppfatt- 
ning» (Jonsson, 1989, s. 81). 

Den første som oppdaga mistaket, var den danske leksikografen Kaj 
Bom. Han skriv om «Riddaren i hjorteham» i artikkelen «Danmarks norske 
folkeviser». Både tittelen i seg sjølv og allusjonen til den danske vitskaplege 
balladeutgåva viser at Bom ynskjer å stille kritiske spørsmål ved dei danske 
folkevisene: kor danske er dei eigentleg? Kanskje er mange av dei rett og 

slett norske? I samband med «Riddaren i hjorteham» seier Bom at ein godt 
kan «tænke sig at skrivende folk i Syd-Norge kunne have et skriftsprog som 
det vi ser afspejlet i (afskriften) A» (Bom, 1973, s. M57). Dette er ingen dristig 
påstand, tvert imot er dette regelen, at dansk gradvis overtek som skriftspråk 
i Noreg i seinmellomalderen, men at tale- og syngjemålet framleis er norsk, 
og at dette kjem til syne i skrift når ein såkalla munnleg tekst skal festast til 
papiret. 

For å finne fram til kva for eit nordisk stadnamn som løynde seg bak 
Byørnætweth, undersøkte Kaj Bom nordiske stadnamnregister. Det viste seg 
at det ikkje fanst Bjørntveit-gardar verken i Danmark eller Sverige, men 
derimot i Noreg: garden Bjørntveit ved Skien. Dette hadde elles den svenske 
språkforskaren Carl Ivar Ståhle funne ut tidlegare då han skreiv ein 
omtale av T 180: «ortnamnet åsyftar synbarligen Bjørntvet i Solum socken 
i Telemarken» (Ståhle, 1950, s. 136). Vidare lykkast det Bom å identifisere 
mannen som ein gong åtte manuskriptet. Det står nemleg ei latinsk innskrift 
ovanfor viseteksten, og vidare ein kort tekst på norsk med eigarmannens og 
gjevarens hand. 


Liber iste pertinet ecclesie soleem 

qui continet ewangelica dominicalica in norsken 
quem dedit mathias nicolay jn byørnnætweth 
[...] 

Jek mattis nielsson 


(Lindegård Hjorth, 1976, s. 15). 


Manuskriptet tilhøyrer altså Solum kyrkje, det inneheld søndagspreiketek- 
star på norsk, og det er Mathias Nikulasson på (jn) Bjørntveit som har gjeve 
boka til kyrkja, dvs. den same mannen som har skrive namnet sitt litt lenger 
nede. Personnamnet Mattis/Mathias er ikkje særleg vanleg i Noreg på denne 
tida. Den aktuelle personen kan ikkje vera nokon annan enn lagretteman- 
nen Mattis Nilsson, nemnd i fleire brev knytt til Telemark og Skien i perio- 
den 1481-1516 (Bom, 1973, s. M53-M55). Det er derfor ikkje rett når lit- 
teraturhistorikaren Erik Sønderholm i registerbandet til Danmarks gamle 
Folkeviser skriv at Mattis/Mathias er eit utbreidd namn i Noreg, og det er 
misvisande når han hevdar at manuskripttilknytinga til den norske lagret- 
temannen er uinteressant. At Solum kyrkje skulle vera eit spesielt «afsides 

sted», slik Sønderholm skriv, stemmer heller ikkje (DgF XII, s. 394). Solum 
kyrkje låg ved Skien, ein av dei eldste byane i Noreg. I mellomalderen var 
Skien eit viktig kulturelt sentrum med det store Gimsøy kloster liggjande 
ved byen. Når det gjeld næringsliv, spela handel, sagbruksverksemd og tre- 
lasteksport ei spesielt viktig rolle. Elles er den kyrkja som er nemnd i manu- 
skriptet, Soleimar kirkja, ei stavkyrkje frå 1200-talet. Kyrkja stod til 1760- 
åra. 

Om Mattis Nilsson skriv Lindegård Hjorth at han ville kunne identifi- 
serast sikkert dersom han - eller faren — «blot én gang var blevet nævnt som 
ejer af eller bosat på Bjørntvet; det er desværre ikke tilfældet» (Lindegård 
Hjorth, 1976, s. 21). Eg synest dette er å stille urimeleg strenge krav til iden- 
tifikasjon, all den tid Mattis Nilssons rolle som lagrettemann i Skiensom- 
rådet er klarlagd, og vidare at han åtte og dreiv ein annan av dei større 
gardane i nærleiken av Skien. Dessutan hadde slekta hans tilknyting til fleire 
gardar i området. 

Mattis Nilssons gard heitte Tufte og låg/ligg i Gjerpen ved Skien. Mattis 
er nemnd som lagrettemann i Skienssysla første gong i eit brev frå 1481. I 
same brev er faren, Nils Mattisson, nemnd - også han lagrettemann. Mattis 
Nilsson er vidare nemnd som med-utferdar av fleire brev mellom 1490 og 
1516. Han har då sett seglet sitt under, alltid som den første av lagrette- 
mennene. Seglet hans inneheld eit bumerke som er så å seia identisk med 
seglet til den mannen som etter alt å døme var farfar hans, Mattis Torgeirs- 
son. Denne eldre Mattis'en var også lagrettemann, nemnd i brev første gong 
i 1417. Av eit seinare brev frå 1439 går det fram at Mattis Torgeirsson har 
vore utsending og forhandla om forlik med fru Sigrid Galle på herregarden 
Brunla, og truleg med riksrådet. Dette var året etter at bønder frå Gjerpen 
hadde vore med på bondeleiaren Hallvard Gråtopps opprør, som vart slege 
ned. 

For nå å vende tilbake til Mattis Nilsson på Tufte: Han er nemnd som 
avliden i eit brev frå 1533, og kona hans blir då titulert hustru. Dette kan 
kanskje tyde på at Mattis Nilsson har fått adelsbrevtittel på sine eldre dagar, 
eller ev. blitt utnemnd til rådmann (Sollied, 1943,s. 112-114). Men eigentleg 
har det lite å seia om Mattis Nilsson fekk adelsbrevtittel eller ikkje. Uansett 
høyrde han og forfedrane hans til det norske bondearistokratiet. Det var 
vanleg at vervet som lagrettemenn gjekk i arv blant framståande bønder 

som hadde tillit. Lagrettemennene stod i brodden for rettslivet i bygd og by, 
på tinget og på andre rettsmøte. Dei var autoriserte som meddomarar, fun- 
gerte som domsmenn og forliksmenn og var vitne ved rettslege handlingar. 


Den engelske teiknaren og målaren John William Edy var sommaren 1800 på opp- 
drag i Noreg for forleggjaren John Boydell. Illustrasjonen av Skien by, sett frå sør- 
aust, skriv seg frå denne reisa. I bakgrunnen ligg gamle Solum og garden Bjørntveit, 
som lagrettemannen Mattis Nilsson hadde tilknyting til. Illustrasjonen av Skien er 
saman med mange andre bilete trykt i Boydell's Picturesque Scenery of Norway 
(1820). 


Uttrykket som fortel oss om Mattis Nilssons tilknyting til Bjørntveit, er altså 
mathias nicolay jn biørnætweth. Preposisjonen i(n) tyder på at Mattis Nils- 
son ikkje sjølv budde på garden. Om han hadde hatt fast tilhaldsstad der, 
ville preposisjonen å (på) vore brukt. Truleg har han ått ein del av den 
sentralt plasserte Bjørntveit-garden, som var eit ettertrakta investeringso- 
bjekt. Av biskop Eystein Aslakssons jordebok («Raudeboka», ca. 1390) går 
det fram at kring 1400 åtte både Solum kyrkje og Gjerpen kyrkje jord i denne 
gamle storgarden, som i dei eldste kjeldene blir kalla Bjarnapveit, og som 
vart delt i eit søndre og eit nordre bruk på Mattis Nilssons tid (Gjone, 
1962, s. 221-222). 

Når Svend Grundtvig vurderte A-teksten av «Riddaren i hjorteham» som 
særskilt viktig, var det fordi dette var den eldste danske folkevisa han kjende 

til, det förste konkrete domet på at sjangeren eksisterte. Lindegård Hjorth 
nemner på si side også «fragmentets kapitale betydning» — utan å presisere 
nærmare kva han legg i formuleringa. Av samanhengen går det likevel fram 
at det dreiar seg om to spørsmål: Er A-teksten frå mellomalderen? Er A- 
teksten ein dansk eller norsk tekst? Etter mange reservasjonar konkluderer 
Lindegård Hjorth varsamt med at handskriftet unekteleg har ei viss tilkny- 
ting til Noreg. Alt i alt er det, skriv han, 


overvejende sandsynligt, at visefragmentet er blevet indført i håndskriftet, mens 
det endnu befandt sig i Norge [...]. Fragmentet yder såre værdifulde bidrag til 
belysningen af såvel genrens historie i almindelighed som den pågældende vises 


overleveringshistorie i særdeleshed (Lindegård Hjorth, 1976, s. 22-33). 


Når ein nordmann i 1490-åra skulle skrive, ville språket nødvendigvis bli 
dansk i hovudsak, men med norske innslag, alt etter emnet. Eit heilt anna 
spørsmål er korleis dei som skreiv, oppfatta språket. Som eit blandingsspråk, 
kanskje? Karakteristikken «lett dansk eller sjømålsnorsk» vart brukt av skri- 
vande nordmenn om skriftspråket i det vi kan kalle «tidleg dansketid». 
Språket kunne vel også kallast norsk, sidan det var slik skriftspråket hadde 
utvikla seg. For folk flest var det likevel mykje viktigare at talemålet var 
norsk. Alle måtte tala, berre eit fåtal skreiv. Og det er det norske tale- og 
syngjemålet vi ser tydelege spor av i A-teksten. Ei drøfting av ein tekst av 
denne typen utan å trekke inn underteksten og dei spørsmål som under- 
teksten reiser, er etter mitt syn utilfredsstillande. Det danske skriftmålspre- 
get i A-teksten gjer altså ikkje teksten dansk i og for seg. Det viser berre at 
ein munnleg-litterær tekst frå 1490-åra med norsk opphav vil få eit dansk- 
språkleg preg. 

I Sumlen 1989 diskuterer Bengt R. Jonsson A-teksten av «Riddaren i 
hjorteham» i lys av tidlegare forsking, særleg Lindegård Hjorths bidrag, som 
ifølgje Jonsson «torde förbli standardbehandlingen av detta balladbelågg» 
(Jonsson, 1989, s. 81). Jonssons drøfting er presis og grundig, i den meining 
at den er tekstnær i høve til tekstunderlaget. Eit lite eksempel. Ifølgje Lin- 
degård Hjorth er det ingen detalj i teksten som direkte tyder på at vi har å 
gjera med ei avskrift av ein eldre tekst (i parentes: om A-teksten er ei avskrift, 
ville det vera eit argument for at dei sju strofene går tilbake til ein eldre 
skrifttradisjon, knytt til det bondearistokratiet som Mattis Nilsson repre- 

senterte). Her skriv Jonsson, sikkert med tanke på at oppskrifter frå munn- 
leg tradisjon nesten alltid inneheld overstrykingar og rettingar, noko som 
ikkje eksisterer i A-teksten av «Riddaren i hjorteham»: 


Ty för det första anser jag man skall vara försiktig med att utpeka varje utskrift 
av en skönlitterår text som ett original. För det andra rör det sig hår om en 
egentligen muntlig diktning, och vi skulle enligt Lindegård Hjorth således ha 
framför oss en originaluppteckning ur traditionen. Det kan utan överdrift 


påstås, att sådana i regel ser helt annorlunda ut. 


Eg siterer også Jonssons omtale av sjølve visa, som han i tråd med den danske 
viseforskaren Iørn Piø karakteriserer som ei leikevise: 


Jag tror nämligen Pio [...] har rått i att «Ridderen i hjorteham» år en lekvisa, en 
som framförts mimiskt-dramatiskt. Den har samma innehållsliga tendens som 
pastourellen (den överlistade förföraren), men framför allt bör den låmpligen 
sammanställas med TSB F 69, «Bonden och oxen» [...]; denna har omkvådet 
«Men oxen dansar ij pansaren» (jf. «pantzer swene» i DgF 67 A) (Jonsson, 


1989, s. 83-84). 


Som nemnt ovanfor har dei danske variantane eit heilt anna preg enn den 
norske A-teksten. Som illustrasjon siterer eg dei sju første strofene av 
B-teksten (som i alt inneheld 23 strofer): 


I wennder op seggell aff sylcke, 

wy weell seegell vnder øø: 

drømett haffuer suendenn alle natt 
om saa ween en møø. 


Drømitt haffuer suenden om iumfruen ald den natt. 


Herr Lauy hand buor seeg vde wed aae, 
hand kand buoddee seeggell och raa [segle og ro]: 
hand locker saa mangen stolltte iumfru, 


hand gyffuer denom løsse thro [falske lovnader]. 


Tthett wor herre Lauy, 
hand thaller till suene tho: 


«Y skulle meg iumfrw Elselild 

med snylde lemppe [listig knep] faa.» 


Ind daa kaam thy tauffuell-suend [bordsveinar] 
och steedis for iumfruens buord: 
thi waar snilde y tunge, 


dy kunde weell føffue [føye, forme] derris ord. 


«I staar op, iumfru Ellselild, 
och kledder y eder y skieend: 
weell y saa gaa till skibbis-buord 


och taalle med herre mynn?» 


«Tthett plierr [plar] ingenn stalltt iumfrw, 
att gaa till skibbis-buord: 

for-vden hinder følger buode spott och spee 
och der-till haddings-ord.» 


Hieem daa kaam dy suene thuo, 
dy sagde dieris herre saa: 

att thi kundde icke iumfru Elsbe 
med fuorre thalle [fager tale] faa 
(DgF II, s. 221). 


B-teksten er bortimot hundre år yngre enn A-teksten. Vi ser med det same 
at skilnaden mellom tekstane er påfallande, berre av dei sju første strofene 
-jamvelom hovudhandling og strofeform samsvarar. Den innleiande strofa 
slår an ein romantisk og eventyraktig tone. Ein lystseilas med silkesegl, ein 
ung riddar som drøymer om ei jomfru, synest å vera emnet. Det kan sjå ut 
til at det meir nøkterne omkvedet i A-teksten er utvida til ei lyrisk inn- 
leiingsstrofe. Ein annan viktig skilnad gjeld namnet på den mannlege 
hovudpersonen: Lauy, Lagje. I motsetning til det nøytrale Peder, er Lagje 
ofte eit skurkenamn i balladediktinga, og alt i den andre strofa får vi vita 
kva skurkestrekane går ut på. 

Lagje har kvinneforføring som spesialitet, han narrar kvinner med falske 
lovnader. Spørsmålet er så om han vil greie det på nytt, eller om kvinneleg 
list vil vise seg sterkare enn maskulin svikferd. At herr Lagje held til nettopp 
ute ved å, synest vel ikkje så underleg sidan balladen har med skip, segling 

og sjø å gjera. Men det er noko heilt anna som ligg under, for den danske 
balladeformelen ute ved å signaliserer fare, svik, død. «Der er noget råddent 
der ude ved aa», skriv balladeforskaren Sigurd Kværndrup, formelen «indle- 
der en række viser der hører til de grueligste i balladedigtningen» (Kværn- 
drup, 2006, s. 557). Jomfru Åse i A-teksten tek seg nok i vare for å gå til noko 
møte med herr Peder ved skipet hans, slik visa framstiller det, ville møtet 
kunne gje henne dårleg rykte. Men det ville ikkje vera livsfarleg, slik ute ved 
å-formelen gjev bod om. 

Det er ingen tvil om at overflateinntrykket av A-teksten, som eg nå ven- 
der tilbake til, er dansk. Annleis stiller det seg med underteksten, ord og 
uttrykk frå det norske tale- og syngjemålet. Dersom norske ord er uvanlege, 
kanskje uforståelege i dansk, vil dei - dersom balladen skulle bli overført til 
dansk - bli endra, justert. Dette er eit fast mønster. Eg er ikkje i tvil om at 
det er dette som har skjedd med «Riddaren i hjorteham», den har på eitt 
eller anna tidspunkt og i ei meir fullstendig form kome til Danmark. Det er 
velkjent at både tyske og norske viser vart omsette og tilpassa til dansk under 
renessansen, både på grunn av den danske adelens interesse for å skaffe seg 
poesibøker, og fordi gamle viser kunne fungere godt i dansk nasjonsbygging 
på 1500-talet, slik vi ser i Anders Sørensen Vedels velkjende visebok (1591). 

Her skal vi først stanse ved namnet på den kvinnelege hovudpersonen, 
Åse. Dette er i all hovudsak eit norsk og vestnordisk kvinnenamn, i siste del 
av mellomalderen særleg vanleg på Austlandet, går det fram av namne- 
leksika over perioden (Jonsson, 1989, s. 86). I dansk balladedikting er dette 
personnamnet mest ikkje brukt, typisk nok heiter den unge kvinna i dei 
danske versjonane av «Riddaren i hjorteham» Elselild/Elsebe/Elselille/ 
Usalille. Åse-namnet har altså ikkje kjenst nærliggjande å bruke i dansk, og 
det har vore enkelt å finne ei erstatning. Forutan kvinnenamnet Åse finst 
det fleire andre døme på språkbruk som kjem frå ein norsk undertekst, 
adjektivet stolz (stolt), som er vanleg i norske balladar, men ikkje i danske, 
uttrykket fager talen, som blir til snylde lemppe i B-teksten, og fauffren talle 
i C-teksten, det personlege pronomenet jek. 

Vidare vil eg gjera merksam på det samansette substantivet hodigsos-ord 
i A-teksten, som Lindegård Hjorth les på rett måte: hodingsord, hånsord. 
Ordet går attende på norrønt hadungarorö. Tilsvarande finst på norrønt 
substantivet hadung og adjektivet haduligr. I samsvar med den språkhisto- 

riske utviklinga har ar-genitiven mått vike for s-genitiv i seinmellomalde- 
ren, slik at det hos Aasen heiter Haadingsord (Haaingsor) = «Spottegloser, 
bitre ord». Det er eit vanleg ord i norske målføre, skriv Aasen. Hådingsord 
er eit nøkkelord i teksten, og derfor vanskeleg å unngå. Men det har ikkje 
vore så enkelt å finne noko godt avløysarord, og i dei danske tekstane finn 
vi derfor forskjellige ordvariantar som alle har det til felles at dei viser kor 
uforståeleg ordet har vore på dansk: haaddings-ord, hedings-ordt, hadings 
ord. Det er vanskeleg å forklara dei forskjellige formene av hådingsord i dei 
seinare danske formene av «Riddaren i hjorteham» som anna enn norske 
lån. Danske balladediktarar ville valt ord og uttrykk som var gjenkjennelege, 
gangbare på dansk. 

Eg konkluderer på følgjande måte: A-teksten av «Riddaren i hjorteham» 
er skriven ned i eit norsk tradisjonsmiljø på slutten av 1400-talet, og manu- 
skriptet har tilhøyrt ein norsk lagrettemann, som vi veit ein heil del om. 
Trekk ved teksten tyder på at det dreiar seg om ei avskrift, ikkje om ei ned- 
skrift direkte frå munnleg tradisjon. Litteraturhistorisk peikar dette attende 
i tida, mot ei skjult balladeteksthistorie med røter i mellomalderen. Over- 
flatespråket viser at dansk skrift — av forskjellige årsaker — er i ferd med å 
overta i Noreg. Det norske skriftspråket blir meir og meir eit blandingsspråk. 
Underteksten i A-teksten (tale- og syngjespråket) er derimot norsk. Dette 
talte og sungne norske språket kom til å halde seg overraskande godt fram- 
over i tida, bl.a. på grunn av balladetradisjonen og andre former for folke- 
dikting. 


Bendik og Årolilja 

«Bendik og Årolilja (TSB D 432) byggjer på fleire norrøne kjelder, deri- 
blant på Tristrams saga. Det var Landstad som først gjorde visa kjend blant 
folk flest, då han trykte den i Norske Folkeviser. Landstad sette visa høgt: 
«Dette Kvæde anseer jeg for en kostelig Perle i min Samling. Det har et 
gammelt og ærverdigt Præg og det tragiske Emne er baade opfattet og gjen- 
givet paa en særdeles vakker Maade» (Landstad, [1853] 1968, s. 533). Mange 
vil nok seia seg samde i denne vurderinga, og med tida kom «Bendik og 
Årolilja» til å bli ein klassikar i pensumlitteratur og songbøker. Den melo- 
dien som oftast blir brukt, kjenner vi opphavsmannen til, noko som er 

uvanleg. Tonen vart komponert i 1882 av folkehøgskolemannen Ingvar 
Bøhn. Landstad skriv vidare om kven som song balladen for han: 


Vor Vise skal have været meget bekjendt og yndet i Fyrisdal, Mo og Laugardal 
[Lårdal], paa hvilket sidste Sted man havde henviist mig til en Kvinde Margit 
Friögeva, som skulde kunne den, men det var den slemme Omstændighed der- 
ved, at hun var död. Jeg har heller ikke nu længere fundet et almindeligt 
Bekjendtskab til den. Mig er den meddelt af Bendik Aanundsen [Sveigdalen] 
Fedland i Skafsaa (Landstad, [1853] 1968, s. 536). 


Etternamnet «Friögeva» er ikkje rett. Det dreiar seg om Tvigyva, ein hus- 
mannsplass under garden Håtveit i Lårdal. Her budde Margjit Stålesdotter, 
som høyrde til den velkjende Ståleætta, ei songarslekt heilt utanom det van- 
lege. Ho var fødd i 1744 og gift med husmannen Peter Gunnarsson. Margjit 
døydde i 1820, altfor tidleg til at nokon kunne rekke å skrive opp viser etter 
henne. Derimot fekk Landstad med seg tre balladar etter dotter hennar, 
Gunnhild Petersdotter Tvigyva. Ho flytte til Kviteseid som vaksen og heldt 
det gåande som fattig tenestejente i bygda (Jonsson & Solberg, 2011, s. 393- 
395). 

Landstad har altså ikkje møtt særleg mange songarar med kjennskap til 
«Bendik og Årolilja», seier han. Likevel var visa slett ikkje uvanleg ved mid- 
ten av 1800-talet. Jørgen Moe skreiv i 1847 opp ein fyldig variant etter Anne 
Ånundsdotter Lillegård, og alt i alt finst det kring 50 tekstoppskrifter. 
Landstad trykte også fem strofer som han meinte opphavleg høyrde med til 
«Bendik og Årolilja». I den restituerte versjonen av balladen blir desse stro- 
fene tradisjonelt tekne med, og saman med bidrag frå heile variantapparatet 
blir balladen atskillig lengre enn Landstads viseform etter Bendik Ånunds- 
son Sveigdalen. 

«Bendik og Årolilja» i form etter Bendik Sveigdalen byrjar med ein pre- 
sentasjon av den mannlege helten, riddaren Bendik, som rir ut på friarferd 


mot land i sør: 


Bendik rid åt Sølondo, 
ville han skoda møy. 
Han var ikkje lagje til atter koma, 


derfor så laut han døy. 

Årolilja, kvi søv'e du så lenge? 


Bendik rid åt Sølondo, 
ville han skoda viv. 
Han var ikkje lagje til atter koma, 


derfor så let han liv. 


Han var ikkje i kongens garden, 
meir enn i månader to. 
Han la seg i med kongens dotter, 


i så stor elskhug. 


Kongen byggjer gullbrautene, 
både bratte og breie: 
«Den som torer gullbrautene trøa, 


han skal etter vondom leite!» 


Kongen byggjer gullbrautene, 
både bratte og håge: 

«Den som torer gullbrautene trøa, 
han skal livet låte»! 

(Solberg, 2003 b, s. 99-100). 


Bendik-namnet tyder «han som er velsigna» og kjem av det latinske Bene- 
dictus. Det er framleis i bruk i Noreg, men er ikkje noko vanleg namn. Når 
det gjeld Årolilja, er det eit poetisk kvinnenamn. Liljeblomen spelar, saman 
med rosa, ei viktig karakteriserande rolle i balladediktinga, nesten alltid 
brukt om eller i samband med kvinner. Førsteleddet Åro kjem av det nor- 
røne namnet Olrun, ei av svanemøyane i eddadiktet «V olundskvadet». Åro- 
lilja-namnet illustrerer korleis balladen låner motiv, bilete og språklege 
uttrykk frå mellomalderlitteraturen. 

Dei to første strofene er parallellstrofer, noko som viser kor viktig inn- 
haldet er for balladeforteljinga, her ligg det heile i konsentrat. Bendik vil 
finne seg ein kjærast og leva lykkeleg, men lagnaden vil det annleis. Han må 
døy. At døden har nær samanheng med jakta på ein kjærast, går språkleg 
fram av rimpara i dei to opningsstrofene: møy / døy — og viv / liv. At heller 

ikkje Årolilja kjem frå opplevinga med livet i behald, går fram av omkvedet. 
Ho søv den evige svevnen. 

Vidare ser vi at kongen legg ned forbod mot at nokon trør gullbrau- 
tene, den forgylte vegen - eller kanskje brua - til Årolilja sitt jomfrubur. 
Kongen har nok alt ein mistanke til Bendik, og meiner at eit kongeleg forbod 
med trugsmål om dødsstraff vil vera nok til å stanse han. Men både Bendik 
sin status som riddarhelt og logikken i balladeforteljinga seier at dette for- 
bodet vil bli brote. Dermed er det opp til lagnaden, for snart kan smådrengen 
i kongsgarden fortelja om Bendik og kongsdottera. Kongen blir rasande: 


Det var danske kongen, 
han slær sin neve i bord: 
«Bendik skal ikkje livet njote, 


om eg vann all verdsens jord! 


Lunde kyrkje i Skåne 
den er tekt'e med bly. 
Bendik skal ikkje livet njote, 


om den var tre gonger ny! » 


Kongen er allmektig i sin eigen gard, og sidan han ikkje sjølv innser kva 
dødsstraff over Bendik kan føre med seg, er det nå berre bøner som kan snu 
lagnaden. Dyr, fuglar, heile naturen bed om at Bendik må få leva. Det same 
gjer Årolilja, ho fell på kne for far sin. Men kongen avviser henne og trugar 
med at ho kan få smaka sverdet sjølv. Dronninga minner kongen om kva 
han ein gong lova henne. Kvar bøn ho bad, skulle han svara ja til. Det kan 
så vera, svarar kongen. Men når det gjeld Bendik, er svaret nei — «det gjeng 
eg aldri ifrå!». Dermed endar balladen med døden både for Bendik og Årolilja: 


Sunnan fyre kyrkja, 
der let han Bendik liv. 
Midt oppe i høgeloftet, 


der sprakk hans vene viv. 


Så la dei Bendik sunnan fyre, 


og Årolilja nordan. 

Der voks opp på deires grefter 


to fagre liljeblomar. 


Der voks opp på deires grefter 
to fagre liljegreinar. 
Dei kroktest i hop over kyrkjetaket, 


der stend dei kongen til meinar. 


Der voks opp på deires grefter 

to fagre liljerunnar. 

Dei krøktest i hop over kyrkjetaket, 
der stend dei kongen til domar 
(Solberg, 2003 b, 102-103). 


At «Bendik og Årolilja» byggjer på Tristram-tradisjonen, viser seg særleg i 
kjærleikstemaet. Av ytre, formelle årsaker kan ikkje det unge kjærasteparet 
gifte seg eller leva saman, og det endar med ein tragisk død for begge. Ei vel 
så viktig rolle som dei ytre årsakene spelar lagnaden, har vi sett. Formule- 
ringa om at Bendik ikkje er «lagje til atter koma», verkar som ein gjenklang 
avinnleiingai Tristrams saga, der namnet på helten blir tolka som eit varsel 
om den ulykkelege lagnaden hans. Endå tydelegare er påverknaden frå slut- 
ten av sagaen, der det blir fortalt at Isodd, kona til Tristram, let ektemannen 
og Isond gravleggjast på kvar si side av kyrkja slik at dei ikkje skulle vera 
nær kvarandre i døden. I balladen har eikegreinene, som i sagaen flettar seg 
saman over kyrkjemønet, blitt til liljeblomar, og med det same symbolske 
innhaldet veks dei i hop over kyrkjemønet. 

Vidare er det mogleg å sjå dei forbodne gullbrautene som kongen byggjer 
- truleg ein forgylt veg eller bru til Årolilja sitt jomfrubur - som ein refleks 
av sagahandlinga. Gullbrautene fungerer som ei hindring, eit stengsel. I 
sagaen legg kong Markis stadig hindringar i vegen for at Tristram og Isond 
skal kunna møtast. Ein annan sannsynleg sagaparallell utgjer skildringa av 
Bendik som jeger — han «veider den ville hind» og «den ville rå». Som nemnt 
legg sagaen stor vekt på å skildre Tristram som hjortejeger, og særleg blir 
det streka under at han kan partere dyr på høvisk vis. Balladen framstiller 
Bendik som den typiske riddaren, som veider edle dyr om dagen og sjar- 
merer edle kvinner når kvelden fell på. 

Ikkje berre Tristrams saga men også Snorres Edda (Den yngre Edda) har 
verka inn på balladen, gjennom forbønsmotivet. Alle som har røyst, både 
menneske, dyr, fiskar og fuglar — ja, heile naturen - ber kongen spara 
Bendik, utan at det hjelper: 


Dei bad for han unge Bendik, 
så mange som hadde mål, 
fuglen på ville kvisten 


og dyri, på skogen låg. 


Dei bad for han unge Bendik, 
alt det som hadde liv, 
trei ut av ville skogen 


og blomar’ i fagraste li. 


Dei bad for han unge Bendik, 
alt det som beda kunne, 
mannen utav manneheimen, 


og fisken på havsens grunne. 


Vidare har segnstoffet om kjærasteparet Hagbard og Signe som Saxo Gram- 
maticus gjengjev i Danmarks Krønike, etter alt å døme spela ei rolle for 
visehandlinga i nokre variantar, særleg ved at Bendik kler seg ut som kvinne 
for å koma inn i Årolilja sitt jomfrubur. Forkledningsmotivet er såleis med 
i den versjonen som Jørgen Moe skreiv opp (1847) etter Anne Ånundsdotter 
Lillegård. Her kjøper Bendik seg saks og skarlak og får nokon til å sy ein 
serk, slik at han kan passere som kvinne. Truleg har også motivet med Åro- 
lilja sitt hår som symbol på den ubrytelege kjærleiken mellom henne og 
Bendik kome frå «Hagbard og Signe» (TSB D 430). Etter at Bendik slit sund 
alle reip og alle jernlekkjer kongens soldatar bind han med, foreslår den 
falske terna at dei skal binde Bendik med Åroliljas gule hår. Dermed må 
Bendik gje tapt, trass i den overlegne fysiske styrken: 


Dei tok Åroliljas gule hår, 
og batt kring hendene kvite. 

Så stod hugen saman runnen, 


han nentest ikkje håret slite. 


At kongen blir kalla «danske kongen», er eit sekundært trekk. For mange 
songarar etter reformasjonen kjendest det sikkert naturleg å karakterisere 
kongelege personar som danske, og å referere til gilde kyrkjer som «Lunde 
kyrkje i Skåne», særleg når ein som Bendik Sveigdalen var velkjend med 
Peder Syvs danske visebok, Tohundreviseboka. I Jørgen Moes oppskrift etter 
Anne Lillegård blir kongen kalla «Serklandskongen», kongen over Serkland. 
I norrøn litteratur vart Serkland bl.a. nytta om land i Nord-Afrika. 


Røsten Bendixsen frå Kjølnes 


Av «Bendik og Årolilja» har vi også ei eldre oppskrift, frå Finnmark (1698), 
den såkalla Kjølnes-visa. Visa er hardt medfaren i tradisjonen. Men littera- 
turhistorisk er dette ein viktig tekst fordi den dokumenterer at balladedik- 
tinga på slutten av 1600-talet var kjend langt utanfor seinare kjerneområde 
lenger sør i landet. Det var Hans Hansen Lillienskiold, amtmann og topo- 
grafisk forfattar, som i si tid trykte denne teksten. Kjølnes-visa står i hovud- 
verket hans, Speculum Boreale, Nordspegelen, ei topografisk skildring av 
Finnmark. Lillienskiold knyter balladeteksten til eit visst Kjølnes slott i 
nærleiken av Berlevåg, og skriv om slottet: 


Huorvel fra lange tider ruinerit, haffver fordum voret Finne-kongernis gamble 
residenze oc tilhold. Udi hvis tid des grundvold egentlig er henlagt, skiuler os 
historien, allenest undergangens tildragsomhed erindris ved en gammel derom 
forfattede vise, som endnu offte udi landet til dets amindelse udqvædis aff dislige 
indhold (DgF VIII, s. 107-108, Jonsson & Solberg, 2011, s. 55-57). 


Handlinga går ut på at Røsten Bendixsen forelskar seg i den vakre kongs- 
dottera på Kjølnes, ho er fager som ei sol. Trass i skarp åtvaring frå Blinde 
Molvigsen, visstnok ein av kongens tenarar og i alle høve ein som står 
kongen nær, ligg han med kongsdottera. Blinde Molvigsen går straks til 
kongen med bod om dette, og kongen let Røsten Bendixsen halshogge som 
straff. Men innan øksa fell, trøystar Røsten Bendixsen seg med at sonen vil 
hemne han, når tida kjem. 

Det vaar Røsten Bendixsen, 
hand blægner under hielmen rød: 
«Forvist, lefver Bendix Røstensen, 


hand hæfner fult min død»! 


Etter mange år får sonen til Røsten Bendixsen, som altså heiter Bendix 
Røstensen og som held til i England, vita kva som har skjedd. Han kjem til 
Kjølnes, drep kongen og hemner far sin. Bendix tek dronninga med seg til 
England, etter at ho har bede om nåde. Blinde Molvigsen får ei grufull straff, 
han blir tråkka i hel av hestar, og Kjølnes-slottet blir lagt øyde (kongsdottera 
høyrer vi ikkje noko om i Lillienskiolds tekst). Ein skulle kanskje ikkje tru 
at ein biperson som Blinde Molvigsen kunne vekkje så stor vreide, men av 
namnet kan vi sjå at denne karen må vera sjølvaste Odin i forkledning. 
Språkleg ser namnet ut til å vera ei forvansking av norrønt Blindr inn Bolvisi 
eller Blind den hugvonde, som Ivar Mortensson-Egnund kallar han. Denne 
Odin-nemninga er elles kjend frå eddadiktet «Helgakviöa Hundingsbana» 
(II). Balladediktaren har altså kjent eddadiktet godt nok til å nytte Odin som 
skurkefigur i Kjølnes-visa. 

Av handling og detaljar i språket kan vi sjå at Kjølnes-visa, trass i den 
danske overflateteksten, går tilbake på ei eldre norsk/norrøn utforming av 
visestoffet. Dessutan inneheld Kjølnes-visa namn og uttrykk som vi finn 
igjen i telemarksvariantane av «Bendik og Årolilja». Bak telemarksvarian- 
tane og Kjølnes-visa ligg det altså ein felles tradisjon. I det følgjande skal vi 
sjå nokre døme på dette. Det litt underlege namnet på hovudpersonen, 
Røsten Bendixsen, er eigentleg ei omlaging av eit norrønt hraustan Bendik 
= den djerve, fryktlause Bendik. Adjektivet hraustr (i akkusativ hraustan) er 
tydelegvis blitt oppfatta som fornamnet på helten. I 1800-talsvariantane frå 
Telemark blir ikkje hraustan brukt, truleg fordi songarane ikkje lenger for- 
stod kva ordet tydde. I staden brukte dei unge/ungan eller raskan som 
karakteriserande adjektiv i samband med Bendik. 

I Kjølnes-visa seier Blinde Molvigsen åtvarande til hovudpersonen at 
«du sofver saa længe i Mø-salen, / at det vil koste dit lif». Uttrykket Mø-salen 
tyder kvinnesalen, der dei ugifte kvinnene søv - i dette tilfellet kongsdottera 
og ternene hennar. I telemarksvariantane av «Bendik og Årolilja» finn vi 
berre den tilsvarande formuleringa i to tekstar frå Lårdal, såleis i teksten 

etter Sigrid Eivindsdotter Storgård. Bugge skreiv opp «Bendik og Årolilja» 
etter henne i 1856. Her heiter det om Bendik: «så vikja” [vitja, besøkte] 
han útí möyesalen, / dæ galt honoms unge liv». I den siterte strofa ovanfor 
tenkjer den dødsdømte helten: «Forvist, lefver Bendix Røstensen, / hand 
hæfner fult min død.» Her kan vi merke oss adverbet fult, som ikkje har 
noko med full å gjera. Det går derimot tilbake på norønt fulla = saktens, nok 
- framleis brukt i nynorsk og enkelte målføre. Som nemnt tek Bendix 
Røstensen dronninga med seg til England, etter at ho fell på kne og bed for 
livet: 


Kiølnæs dronning falder paa sine Knæ, 
begynte saa at sige, 
«Kiere Røsten Benedict, 


fangen tager i mig!» 


Strofa svarar eit stykke på veg til ei av strofene i Anne Ånundsdotter Lille- 
gårds viseform, som ho song for Jørgen Moe (1847). Her heiter det: 


Fram kjem unge Årolilja, 

la seg på sitt berre kne: 

«Høyrer du det, min kjære faren, 
fangen gjev du meg»! 

(Solberg, 2003 b, s. 95). 


I Kjølnes-visa er ikkje handlinga lenger slik vi har grunn til å tru den opp- 
havleg har vore, og tradisjonen har ikkje greidd å skilje heilt mellom Røsten 
Bendixen og Bendix Røstensen. Men språklege vendingar går igjen, til dels 
med eit anna innhald. Knefallet har same funksjon i begge utformingar, 
men sistelinja tyder noko anna i Lillienskiolds tekst, jamført med telemark- 
svarianten. Grunnen må truleg vera at kongsdottera er gløymd i Kjølnes- 
visa, det er ho som logisk skal falle på kne og be om å få fangen utlevert. 
Vi veit ikkje kven det var som skreiv Kjølnes-visa ned frå munnleg tra- 
disjon, Lillienskiold eller nokon annan. Men uansett kven det var, har ikkje 
skrivaren alltid forstått kva han eller ho eigentleg skreiv. Det ser vi av util- 
fredsstillande rim, deriblant i den følgjande strofa, der den norrøne teksten 
skin gjennom. Det er Bendix Røstensen som talar, han er komen frå England 

for å hemne far sin, og avviser tilbodet frå kongen om forsoning. Den brune 
mjøden bryr han seg ikkje om: 


«Jeg passer ei om din brune Miød, 

jeg agter ei at sidde, 

ieg er for den schyld kommen hid, 

ieg vil min broder wiche!» 
(http://www.bokselskap.no/boker/riddarballadar2/tsb d 432 bendikogaroli- 
lja 29. september, 2020). 


Med dei opphavlege rimorda på plass, sitja og vitja [besøkje], fell det heile 
på plass. Elles er Bendik-stoffet brukt i den danske romanvisa «Ismar og 
Benedikt». I færøysk tradisjon finst «Bænadits kvædi» i tre 1600-talsopp- 
skrifter (DgF VIII, s. 79-107, 108-127). 

Det er uråd å vita korleis det stod til med balladetradisjonen i Finnmark 
på slutten av 1600-talet. Men etter det Lillienskiold skriv, må vi kunne gå 
ut frå at visestoffet om Bendik og kongsdottera har eksistert, og sikkert fått 
hjelp til å halde seg levande ved tilknytinga til det mystiske Kjølnes-slottet. 
Ikkje så få balladar har overlevd ved ei eller anna form for lokalt fotfeste, 
som kunne fungere som støtte for minnet. Den lokale tilknytinga kan også 
vera grunnen til at Lillienskiold interesserte seg for denne gamle visa. 

I innleiinga til «Draumkvedet» i Norske Folkeviser kjem Landstad med 
eit hjartesukk over at det berre er restar att av den gamle visa. «Draumkve- 
det» skal ein gong ha vore svært langt, på hundre strofer og meir, og det skal 
ha funnest nedskrivne former i frakturskrift. Men nå er alt dette sporlaust 
borte, seier han. Og det som verre er, dei som kunne mest, dei gamle son- 
garane, er døde - «man faar idelig det nedslaaende Svar, at man kommer 
for seent» (Landstad, [1853] (1968), s. 65). Nå greidde faktisk Landstad 
likevel, saman med andre samlarar, å skaffe fram så mykje av det gamle 
«Draumkvedet» at kvadet er blitt ståande som ein hovudtekst i norsk bal- 
ladehistorie. Kanskje kan ein til og med seia det slik, at alle dei uløyste 
Draumkvede-spørsmåla, alle dei uklare tekststadene har verka fremjande 
på interessa? 

Det går an å tenkje i liknande banar om dei spørsmåla eg begynte med i 
dette essayet, som gjeld dei litteraturhistoriske linjene for balladen sin del. 
Mykje av det som ein gong fanst av faste haldepunkt, skriftlege og munnlege, 

er borte. Ingen tvil om det. Likevel er det i prinsippet mogleg om ein løfter 
blikket frå det norske balladestoffet og trekker inn balladar frå Norden elles 
- og andre kjelder — å få litt fastare grunn under føtene. Eg vonar eg eit 
stykke på veg har lykkast med ei slik tilnærming ovanfor. 

Lorentz Kläwer og «Ingrid Kongsvold paa 
Dovrefjeld» 


Ein gong i 1817 eller kanskje eit par år tidlegare tok offiseren Lorentz Dide- 
rich Kläwer inn på fjellstova Kongsvoll i Drivdalen. Truleg var han på reise 
mellom det nordan- og sønnafjellske, og Kongsvoll var ein naturleg stad å 
stanse for mat og kvild. Her hadde det vore drive vertshus og fjellstove sidan 
1600-talet, og stillinga som vert og driftsansvarleg hadde gått i arv i fleire 
slektsledd. Då Kläwer kom innom denne gongen, var det Thore Eriksen og 
kona hans, Marit Olsdotter Hevlesvollen, som dreiv fjellstova. Dei hadde ti 
soner og døtrer, den eldste sonen Erik var just i ferd med å overta drifta. 
Den nest eldste dottera var også sysselsett på fjellstova. Ho heitte Ingrid, var 
fødd i 1794, og såleis godt og vel tjue år då Lorentz Kliwer kom på 
besøk (Bjerkås, 2006, s. 522-526). 

I løpet av opphaldet på Kongsvoll må vi tru at Lorentz Kluwer og Ingrid 
Toresdotter vart godt kjende, i alle fall såpass at ho song skjemteballaden 
«Lagje og Jon» (TSB F 11) for han, i ei fyldig tekstform. Kluwer har sikkert 
ikkje hatt vanskar med Ingrids sørtrøndske målføre, men av omsyn til les- 
arane har han omsett alle dei 25 strofene til skriftspråket, dansk. Han noterer 
vidare at visa minner mykje om Jens Baggesens «Ridder Roe og Rap», og 
det har han rett i, for Baggesens romanse (1806) byggjer på ein dansk versjon 
av den gamle skjemteballaden (Kliwer, [1823] 1960, s. 138-150). 

Kliwer sjølv var fire år eldre enn Ingrid, fødd i 1790 i Verdalen, lenger 
nord i Trøndelag. Namnet viser at han høyrde til embets- og borgarstandet. 
Faren var kaptein, og kom frå ei gammal offisersslekt som hadde innvandra 
til Noreg frå Baltikum. Med ein slik bakgrunn var det ikkje unaturleg at 
Kliiwer melde seg som student ved Krigsskolen i Kristiania. Men der vart 
interessa vekt for andre emne enn krig - historie, arkeologi, gamle min- 
nesmerke, folketradisjon. Slik vart Kliiwer ein pioner på eit stort og mang- 


faldig kulturfelt (https://nbl.snl.no/Lorentz Diderich Kluwer 9. septem- 
ber, 2020). 

Møtet mellom Ingrid Toresdotter og Lorentz Kläwer må ha vore tilfel- 
dig, det viser staden og situasjonen — dette at Kluwer etter alt å døme var på 
reise gjennom Trøndelag og Møre og truleg ynskte å få med seg alt han kom 
over av interessante funn. Med andre ord hadde han ikkje tid til å stogge 
opp lenge på kvar stad, ikkje tid til å drive balladeinnsamling særskilt. Inte- 
ressefeltet femnde vidare, det var knapt gamle viser han eigentleg var ute 
etter. Då ballade- og viseinnsamling nokre tiår seinare kom på programmet 
for alvor og vart ei sentral oppgåve gjennom heile hundreåret og endå noko 
lenger, konsentrerte samlarane seg dessutan om eldre songarar, som dei — 
ofte med god grunn - meinte sat inne med tradisjonskunnskap som ung- 
domen mangla. Slik tenkte kanskje ikkje Kläwer, som elles (1808) skreiv 
opp ein annan ballade, «Sigurd og trollbrura» (TSB E 143), etter ein ung- 
dom. Det var ein hallingdøl «i Vagten paa Aggershuus», kanskje ein soldat 
(Kliiwer, [1823] 1960, s. 138). For innsatsen sin vart Kliiwer oppteken som 
medlem i Götiska Förbundet, der også folkevisesamlarane Arvid August 
Afzelius og L.F. Rååf var medlemer (Ressem [utg.], 2016, s. 194-195). 

Kliwer har ikkje skrive noko særskilt om Ingrid. Han kallar henne berre 
«Ingrid Kongsvold paa Dovrefjeld». Men den britiske presten og samfunns- 
forskaren Thomas Malthus som var innom på Kongsvoll i 1799, gjev ein 
indirekte karakteristikk av henne og familien i reisedagboka si. Han fortel 
at folket på Kongsvoll lever godt, dei er «alle blonde, fete og ganske lubne — 
barna særskilt lubne» (Ressem [utg.], 2016, s. 66-67). Om Ingrid Tores- 
dotter veit vi ikkje særleg meir enn at ho gifte seg med gardbrukaren Mikkel 
Olsson Skarsem. Dei fekk fem barn og levde heile livet i Oppdal. 

I det følgjande skal vi bli kjende med nokre av dei mange - fleire hundre 
- balladesongarane vi kjenner til på 1800-talet. Det var i dette hundreåret, 
nærmare bestemt frå 1840-åra og utetter, nedskriving av balladar og annan 
tradisjon i hovudsak skjedde. Å løfte fram enkelte representative songarar 
i møte med samlarane kan vera ein måte å bli kjend ikkje berre med desse, 
men med miljøet og tradisjonen. Kva var det som dreiv samlarane og fekk 
dei til å reise land og strand etter gamle viser? Kven var det eigentleg som 
song balladar på 1800-talet? Korleis lærte folk å syngje balladar, og korleis 
vart balladestoffet vidareformidla? I kva for samanhengar vart balladetek- 
star og ballademelodiar skrivne ned? Eg ser dessutan nærmare på ein av dei 
mest interessante og litterært sett vellykka kjempe- og trollballadane: «Ivar 

Elison» (TSB E 42). Denne balladen har ei serleg tilknyting til ein av dei 


songarane vi skal møte. 


Jørgen Moe møter Anne Lillegård og Bendik 
Sveigdalen 


Situasjonen var temmeleg ulik møtet mellom Ingrid Kongsvold og Lorentz 
Kluwer då Jørgen Moe om lag 30 år seinare, sommaren 1847, drog på inn- 
samlingsferd til Telemark. For det første visste Moe nokså nøye kva han var 
ute etter. Han rekna med å gjera ein rik fangst av «metriske Folkedigtnin- 
ger», som han skriv i rapporten etter reisa, for det var kjent frå presten 
Landstads innsamlingsarbeid at Telemark, særleg Vest-Telemark, hadde 
mykje å by på i så måte. For det andre visste Moe, røynd tradisjonssamlar 
som han var, at han måtte gje seg tid, slik at han rakk å feste til papiret så 
mykje som råd av det songarane kunne. Vidare galdt det å bli kjend med 
folk på staden som kunne setja han på sporet av dei beste songarane. 

Derfor tok Moe kontakt med lensmannen på Dalen, Peter Mandt. Mandt 
var ein kjend og populær mann, gardbrukar, forlikskommissær, valmann, 
og representerte Bratsberg amt på Stortinget i to periodar. Han høyrde til 
ei innvandra slekt av sølvsmedar og lensmenn, med både handverks- og 
kunstnargivnad. Sjølv var han ikkje berre lommekjend på Dalen og i Vest- 
Telemark, men oppteken av språk, folkeminne, monumentalbygg som stav- 
kyrkjer og mangt anna av slikt som nasjonsbyggjarane på 1800-talet inte- 
resserte seg for. Peter Mandt viste Moe til to av dei fremste songarane i 
nærleiken, og i heile Noreg, for den del. 

Den eine songaren var ei eldre husmannskvinne og enke, Anne Ånunds- 
dotter Lillegård. Ho budde ikkje langt frå lensmannsgarden, på ein plass 
oppe i det bratte Eidsborg-berget. Moe skriv om henne med sympati, og 
strekar under at jamvel om ho hadde kjennskap til Tohundreviseboka, som 
mange songarar visste om, song ho ikkje sjølv viser frå denne boka. Visene 
hennar var munnlærde (Moe, 1964, s. 50-51). Anne Lillegård sat inne med 
eit repertoar på bortimot 40 mellomalderballadar, og song bl.a. ein av dei 
litterært sett beste variantane av «Draumkvedet» (TSB B 31). Ikkje berre 
Jørgen Moe, men også Sophus Bugge og Olav Grasberg - den sistnemnde 
var «privatsamlar» for Landstad - skreiv opp viser etter henne. Truleg kom 
også Landstad og Olea Crøger på besøk, men dessverre ikkje melodisam- 

laren Ludvig Mathias Lindeman (Jonsson & Solberg, 2011, s. 437-442). 
Jorgen Moe skriv: 


Den Ene [av songarane] var en Enke, Anne Aanonsdatter, i hvis Minde en heel 
Deel Kjæmpeviser levede, og som sang flere af dem med Udtryk og Foredrag. 
Da hver Vise først maatte synges, derpaa langsomt dicteres, og endelig Spørgen 
og Fritten anstilledes snart angaaende Stoffet, hvor dette forekom mig mindre 
ægte, snart angaaende Ordformer og Vendinger, og dette Alt gjentog sig Dag 
efter Dag, var hun tilsidst hjertelig fornøiet af vore Tet å Teter, og besvarede hver 
Aften min Anmodning om at komme brav tidlig igjen den følgende Morgen, 
med den Indvending, at hun Dagen efter nødvendig maatte bage, en Hindring, 
som dog altid viste sig overvindelig. 

Hun havde lært alle sine Viser ved i sin Barndom og Ungdom at høre sin 
Bedstemoder synge dem, og skjønt hun kjendte «Kjæmpeboka» eller «Viseboka» 
d. e. Peder Syvs Samling, forsaavidt hun havde seet den og bladet i den, var dette 
Kjendskab dog saa overfladisk, at hun aldrig vidste at angive om en til hendes 
Tradition svarende Vise der fandtes eller ikke. Hun var yderst troværdig og 
nøiagtig i sin Meddelelse, rettede sig selv strax, naar hun mærkede, at hun havde 
sunget feil, og angav omhyggelig alle Lacuner og de Varianter af Vers elles Stro- 
fer, hun vidste af (Moe, 1964, s. 50-51). 


Den andre songaren Jørgen Moe møtte på Dalen, heitte Bendik Ånundsson 
Sveigdalen. Han var noko eldre enn Anne Lillegård og heldt til på ein liten 
plass i Skafså. Men då Moe kom til Dalen, sat han i lensmannsarresten fordi 
han ikkje hadde betalt vegskatten i tide. Dette var eigentleg eit hell både for 
Jørgen Moe og Bendik Sveigdalen, den førstnemnde trong berre gå nokre 
steg bort til arresten der Bendik sat, og skrive ned visene hans, den sist- 
nemnde fekk eit velkome avbrot i ein monoton arrestkvardag. I motsetning 
til Anne Lillegård kunne Bendik Sveigdalen «udenad den største Part» av 
Peder Syvs visebok, skriv Moe, som meiner at tradisjonsformidlinga hans 
derfor var «mindre ægte». Både Moe og andre samlarar skilde mellom den 
ekte, norske tradisjonen som var upåverka eller lite påverka av dansk skrift, 
og det uekte og danskprega tradisjonsstoffet. Dei la knapt noko spesielt 
negativt i karakteristikken uekte, anna enn at dette stoffet tydeleg var lånt. 

Bendik Sveigdalens balladerepertoar var formidabelt, godt og vel 50 
mellomalderviser kunne han. Moe fekk med seg tolv av desse i 1847. Elles 

skreiv Sophus Bugge, Lindeman og truleg Landstad og/eller Olea Crøger 
opp balladar etter Bendik, som forutan å hevde seg som balladesongar hadde 
vore med på litt av kvart anna. Han var ein fargerik person, hadde vore 
sersjant, kjempekar og slagsbror i yngre dagar, og banka opp «Berselfantar», 
arbeidarar ved Åmdalsverk (han budde i nærleiken av Åmdalsverk). Dess- 
utan var han ein storsjarmør som etterlet seg både «ekte» og «uekte» barn. 
Då han sette barn på systerdotter til kona si, og ungjenta tok livet av den 
nyfødde ungen, hamna han i retten, men svor seg fri for farskapet. Sjar- 
mørtida var nok omme då Moe kom til Dalen, men Bendik Sveigdalen var 
likevel — trass i eskapadane, eller på grunn av dei — på veg til å bli ein 
myteomspunnen figur i heimbygdene (Jonsson & Solberg, 2011, s. 521- 
538). Moe gjev denne relativt fyldige presentasjonen av denne fargerike 
songaren: 


Den Anden [av songarane], som egentlig et lykkeligt Tilfælde førte mig i Berø- 
relse med, var Bendek Aanonsen Sveigdalen, eller Felland, som han fra sine 
Underofficeersdage helst lod sig nævne. Han var en Mand med sine Tredsind- 
styve paa Bagen, men han bar dem med rank Ryg og ungdomslette Skridt. Til 
et adstadigt dagligdags Arbeide havde han nok aldrig følt synderlig Lyst; han 
færdedes vidt og bredt om og havde, troer jeg, forhen drevet Hestehandel. Han 
hørte til det Slags, som Hjembygdens solide Folk drage paa Skuldrene ad, naar 
de nævnes, men som de dog more sig ved, saasnart de ere tilstede, og korte Tiden 
med Lystighed, Lune og Sang. Enhver Bygd har gjerne saadanne, men Felland 
var en Typus for dem alle. I yngre Dage havde han tillige været «Kjæmpekar», 


og hans Ry levede endnu i følgende Stev: 


Aa Bendek Aanonsen soso dona: 
«Tri Berselfantar kann lite mona, 
Men dei maa komaa i Tyltetal, 


Saa ska eg brjote dei Ryggen af!» 


Som Eier af en liden Jordeiendom havde han et Veistykke at holde istand, men 
dette var forsømt; han var mulktlagt, og da han ikke kunde eller vilde betale 
Boden, sad han nu hos Lensmanden for at afsone den. Herover var han intet 
mindre end nedtrykt; det Eneste ved Sagen var, at Dagene gik lidt langsomt og 
kjedeligt. Under bedre Auspicier kunde jeg ikke gjøre hans Bekjendtskab; han 


fandt i mig en agtsom og erkjendtlig Tilhører og han morede sig selv ved sin 

Meddelelse. Han havde et udmærket Foredrag, især af de Viser, der have en dyb 
tragisk eller humoristisk Charakteer, og han kunde derhos udenad den største 
Part av «Kjæmpeboka», i hvilken han var saa vel orienteret, at han strax vidste 
at angive, om den sungne Vise eller en lignende der fandtes. Men denne hans 
Belæsthed, i Forbindelse med hans Reiser og Liv, havde tildeels skadet hans 
Troskab mod hans egne Traditioner, og flere Gange, naar jeg confronterede ham 
med den nævnte Sangerske [Anne Lillegård] eller Andre, fandt jeg hans Med- 
delelse mindre ægte (Moe, 1964, s. 51-52). 


Det er sjeldan Jørgen Moe, eller andre samlarar for den saks skuld, skriv 
såpass utførleg om songarane dei møtte. Når Moe gjer det i dette høvet, kan 
det ha samanheng med at det er ein reiserapport det dreiar seg om. Han 
ynskjer å lyfte fram for dei som skulle lesa rapporten — dei som hadde tildelt 
han reisestipend — to songarar som har gjort eit positivt inntrykk på han. 
Dei to var tradisjonsberarar i toppsjiktet, men ulike på nokre punkt, bl.a. 
når det gjeld tilhøvet til tradisjonen, munnlærd eller skriftlærd. Moes pre- 
sentasjon av Anne Lillegård og Bendik Sveigdalen står i skarp kontrast til 
korleis den amerikanske folkloristen Edson Richmond framstiller tilhøvet 


mellom songarar og samlarar på 1800-talet: 


They [samlarane] were interested in the song as an artifact, and insofar as they 
were interested in the singers at all, they cast them in a mold of their own devi- 
sing. The song they saw as a denigrated and decrepit remnant of a once-great 
literature; the singer as one of a mass, an individual who almost accidentally 
retained and was able to transmit some degraded mutants of what once had been 
the literature of a glorious age in which people and poets were one [...]. The 
social gap between collector and informant was tremendous [...] none of them 
[samlarane] saw fit to treat these people as individuals. Even the most diligent 
examination of the field notebooks of these nineteenth-century collectors tells 
us virtually nothing about their informants directly. Though their names, their 
dwelling places, and, rarely, their occupations are revealed, the singers remain 
as faceless as the questing wanderer in «Gullslottet som hang i luften» (Rich- 
mond, 1978, s. 141-142). 


Framstillinga må kallast unyansert og misvisande. Vi har mange vitnemål 
om at samlarane verkeleg interesserte seg for songarane dei møtte, og levde 

seg inn i situasjonen deira. Dette går fram av dei rett nok ofte sparsame, 
men likevel talande kommentarane til dei sentrale norske samlarane. 
Eksempelvis kan nok Lindeman klaga over at folk syng gale både melodisk 
og rytmisk, og han skriv ein stad at det er uvesentleg om songaren heiter 
Per eller Pål 


naar kun Melodien kan erkjendes for korrekt og fra Folkemunden, thi Folke- 
melodierne ere et commune bonum, en Folke-Ejendom, som Enhver har Lov 
til at benytte uden anden Forpligtelse, end f Ex at nævne det for norsk som er 
norsk, og det for dansk som er dansk (Dal, 1956, s. 78) 


men i praksis kunne han likevel gje interessante glimt av personlegdom og 
livssituasjon til mange songarar. Utan i alle fall ein viss grad av empati ville 
det rett og slett vore uråd å vera folkeminnesamlar, i Noreg og andre land. 

Vi kan ikkje vente at dei norske 1800-talssamlarane skulle tenkje på å 
leggja tilhøva best mogleg til rette for folkloristisk forsking på 1900-talet! 
Det er sjølvsagt heller ikkje rett at samlarane såg på songarane som ein grå 
masse. Likevel må opplysningane som Jørgen Moe, Landstad, Olea Crøger, 
Lindeman, Bugge, Moltke Moe og andre faktisk gav, supplerast med annan 
informasjon. Det kan vera munnleg tradisjonsstoff, av den typen som 
Rikard Berge har samla så mykje av. Vidare dreiar det seg om historiske 
primærkjelder som kyrkjebøker, folketeljingar, rettsprotokollar, rekne- 
skapsbøker. Historiske sekundærkjelder i form av bygdebøker kan også 
nemnast. Og ikkje minst bør alle som prøver å forstå kven songarane og 
forteljarane på 1800-talet eigentleg var, oppsøkje dei stadene og det land- 
skapet der desse menneska levde og ferdast. På eit slikt breitt grunnlag er 
det mogleg å koma mange av dei inn på livet. 

Om Anne Lillegård veit vi at ho var fødd i 1792, ho var dotter til Ånund 
Såvesson og Tone Olsdotter, husmannsfolk i Eidsborg. Anne hadde ein 
bror, Såve Ånundsson med tilnamnet «Bjønneskyttar», og han kunne også 
balladar. Han song nokre av dei for Jørgen Moe i 1847. Anne Ånundsdotter 
vart konfirmert i 1811 og gifte seg i 1820 med ungkaren og husmannen 
Åsmund Halvorsson Kleivi. På plassen Kleivi budde ekteparet nokre år, før 
dei kom til Lillegård, ein plass under Dalen nordre. Åsmund Halvorsson 
døydde tidleg (1836), og etter at dei tre døtrene gifte seg i 1850-åra, levde 

Anne Ånundsdotter aleine på Lillegård, eit stykke oppe i det bratte Eids- 
borgberget, med utsyn over Dalen og Bandak. Ho døydde i 1863. 

Visene som Anne Lillegård song, held eit høgt nivå, ikkje minst versjo- 
nen hennar av «Draumkvedet». Fleire vart då også trykte av Landstad i 
Norske Folkeviser (1853) og av Bugge i Gamle norske Folkeviser (1858). I den 
lokale tradisjonen vart Anne Lillegård like eins oppfatta som ein fram- 
ståande songar. Rikard Berge skreiv såleis opp følgjande opplysningar 
(1910), dei utfyller kjennskapen til Anne og vitnar om at ettertida har bite 
seg merke i kven ho var, og at ho skilde seg ut frå dei fleste: 


Anne Lillegaard var midels stor. Ho konne Dröugkvéen [«Draumkvedet»] lis- 
som fadervaar. Aa den æ lange. [Døydde] paa Lilleg. Borni var: Tone, Ragnhild, 
Hæge. Ho var uppfødd i Eidsborg. Anne tente endaa i Groven i mange aar fyrr 
ho vart gift. Aasmund Diplane (utan [utanfrå] Strandine) het mannen. Tone, 
dotter hennes, konne likeso mykje. Ho konne sö uviskeleg mange visur ette mo” 


si. Ho døe paa Tvigjyva. Mannen het Olav Skottveit. 


Anne Lillegård var god til syngje [...]. Ho vart henta ned paa Dalen til eit brudlaup 
P[eter] Mandt heldt for ein av borni sine til aa kveda, daa var Bugge (?) der og 
skulde skrive upp. Dotter hennar, Tone Tvigyva, kunde mykje etter mor si [...]. 


Anne Lillegaard ho kunde mykje. Ho konn heile Dröugkvéen. Ho kvad for J. 
Moe. Han va” paa Dalen, di sat uppe heile nettane. Ho konne sö hækjeleg mykje. 
Moe var hjaa P. Mandt paa Nidgard Dalen, og dit-ned vart Anne henta (Jonsson 
& Solberg, 2011, s. 437-439). 


Den bestemora som Anne Lillegård hadde lært alle visene sine av, heitte 
etter alt å døme Johanne Kristensdotter og var farmor hennar, fødd kring 
1725 på garden Bratterud i Eidsborg. Johanne Kristensdotter gifte seg i 1756 
med Såve Olsson Haugebu, og framover ei tid heldt dei til på Haugebu som 
sjølveigande bønder. Men som mange andre måtte dei etter kvart gå frå 
garden og nøye seg med husmannskår. Då Johanne Kristensdotter døydde 
i 1803, var Anne elleve år og gammal nok til å ha lært seg visene til farmora 
i tide. Dessverre kom ingen til å skrive opp viser etter Tone Tvigyva, dotter 
til Anne Lillegård, som ifølgje tradisjonen skulle kunne like mykje som 
mora, jf. ovanfor. 

Når det gjeld den andre visesongaren Jørgen Moe møtte på Dalen i 1847, 
Bendik Ånundsson Sveigdalen, kan det leggjast til at han var fødd i Skafså 
i 1780. Foreldra var husmannsfolk, og sjølv levde Bendik det meste av livet 
i husmannskår. Han gifte seg (1802) med Catharina Sørensdotter Friis, og 
dei fekk åtte barn i ekteskapet. I ungdomen arbeidde han ei tid som tene- 
stekar, og i ti år stod han i rullane som underoffiser (sersjant) i «l:e West- 
fjeldske Compagnie A». Etter eige ynske vart han dimittert i 1811. Fleire 
samlarar skreiv opp balladar etter Bendik Sveigdalen. Jørgen Moe fekk med 
seg tolv balladar av det store repertoaret hans i 1847, og tidlegare hadde 
Landstad eller mest sannsynleg Olea Crøger skrive opp viser etter Bendik. 
Fleire av visene hans er brukte som underlag for tekstar i Norske Folkevi- 
ser. Sophus Bugge møtte Bendik i 1850-åra, og Lindeman skreiv opp tjue 
balladar med melodiar etter han i 1861. Bendik Sveigdalen døydde i 1865 
og hadde då vore enkemann i to år. 

Bendik Sveigdalen var som nemnt ein mann som skilde seg ut på fleire 
vis, og minnet om han levde vidare lenge etter at han var død. Rikard Berge 
skreiv opp tradisjonen om den gamle sjarmøren og rundbrennaren, deri- 
blant følgjande historier: 


Bendik Sveigdalen var ein staut mann, rakvaksin som eit ljos like til sin alder- 
dom. Han var igrunnen ven, snaal, løgleg. Plassen der han døydde er no attelagd 


og skogrunnin. 


Bendik Sveigdalen var i alle lag og kvad [...]. Det var ein baud Bendik 100 dalar 
kunde han skipa de so han slapp vera syldat. Bendik let guten leggja seg paa eit 
svoddeberg sessionsdagen, aa daa han skulde fram kunde Bendik melde at han 


laag sjuk. «Han ligg so hardt som "an kann,» sa Bendik. So slapp guten. 


Bendik Sveigdalen fekk au unge med systerdotter av kjeringi si. So ho drap barne 


sitt, og so kom ho paa straf. Ho dikta: 


Bedragelig Bendik du gjør dig saa stolt, 
du haver så lite proberet. 
Min hygge og glæde du borttog med vold 


mig haver du ofte fikseret. 

Det maa jeg beklage jeg var en af dem 
og udi alle laster jeg stigede frem. 

Nu haver jeg aarsag at klage, 

hvor skal jeg min ære gjentage 
(Jonsson & Solberg, 2011, s. 523-524). 


Det er lite truleg at Gro Olsdotter, som systerdotter til Bendik heitte, sjølv 
laga dette klagediktet i skillingsvisestil, diktaren er vel snarare nokon i 
heimbygda. Som det går fram av rettssaka, kom Gro på straff i tukthuset i 
Kristiansand for barnedrapet (Jonsson & Solberg, 2011, s. 524-531). Her 
sat ho i fem år, men etter svært god framferd slapp ho fri i 1824, og flytte då 
heim til foreldra i Fyresdal. Etter mange år vart ho gift med enkemannen 
og småbrukaren Targjei Lønhommen (1841), dei fekk ein son. I 1856 
døydde Gro Olsdotter, 60 år gammal (Weisser, 2016, s. 115-117). Den tra- 
giske barnedrapshistoria enda dermed så bra den etter omstenda kunne, må 
det vel kunne seiast. 


Songarane, kven var dei eigentleg? 


Som vi har sett, hadde både Anne Lillegård og Bendik Sveigdalen hus- 
mannsbakgrunn. Er desse to representative for den sosiale plasseringa til 
dei norske balladesongarane på 1800-talet? Ja, langt på veg. Det er i alle fall 
ingen tvil om at mange songarar høyrde til det vi kan kalle underklassen i 
det norske bonde- og bygdesamfunnet. Husmannsfolk, tenestejenter, 
arbeidskarar, innerstar er vanlege yrkesnemningar på dei som song. Fattig- 
dom og sjukdom kunne vera utbreidd i slike miljø, og mange songarar levde 
på eit eksistensminimum. 

Mari Olsdotter Klepp, fødd i 1812, frå Lom i Gudbrandsdalen, kan tena 
som døme på ein utfattig og sjuk songar. Mari Olsdotter voks opp i hus- 
mannskår, vart sjølv gift med ein husmann og fekk ti barn med han. I 1864 
var ho, skriv Lindeman, «sygelig og svag, og med svigtende Hukommelse». 
Lindeman fekk likevel inntrykk av «at hun engang har kunnet Adskilligt, 
som jeg kunde ønske at have». Eldste dotter hennar, Anne Andersdotter, 
var vel endå verre stilt. Om henne skriv Lindeman at ho «sidder med tre 
løse Børn og saaledes fuldkommer Elendigheden og Fattigdommen». Ho 
song «en Sang der begynder saa: ‘Krist give, alle Bjerge de vare udaf Guld’, 

der er betegnende for hvad hun syntes at trenge mest til» (Ressem [utg.], 
2016, s. 100). 

Same året (1864) drog Lindeman på innsamlingsferd til Solør, og her 
skreiv han opp viser etter Anne Hansdotter Hynne, fødd i 1809 i Grue i 
Hedmark. Ho hadde husmannsbakgrunn og hadde levd eit strevsamt liv. 
Det begynte ikkje heilt enkelt, for berre 18 år gammal fekk ho ein son med 
svogeren sin. Seinare fekk ho tre ungar med ein annan kar. Anne Hansdotter 
gifte seg aldri og måtte stundom ty til tigging for å halde det gåande. Elles 
levde ho av tilfeldig arbeid, flytte frå den eine plassen til den andre, som 
innerst og legdekjerring. Den største sorga i livet opplevde ho då yngste 
sonen døydde i ei tragisk ulykke. Etter måten greidde Anne Hansdotter seg 
bra likevel, og på eldre dagar budde ho saman med den eldste sonen og 
familien hans på plassen Hynne. Ho nådde den respektable alderen 89 år 
(Arild mfl. [utg.], 1996, s. 25-26. Ressem [utg.], 2016, s. 10). 

Folkeauken på 1800-talet førte med seg at husmannklassen voks. Folk 
som tidlegare hadde vore sjølveigande bønder, måtte finne seg i å bli hus- 
menn med langt dårlegare vilkår enn før, eller dei måtte sjå seg om etter 
noko anna å gjera. I innlandsbygdene var ikkje alternativa mange, og det 
førte tilat utvandringa til Amerika var særleg stor herifrå, då den kom i gang 
frå 1840-åra og utover. Men eit viktig poeng i vår samanheng er at bønder 
og husmenn var same folka, det var yngre søner og døtrer på gardane som 
vart rekrutterte inn i husmannsstovene. Balladetradisjonen er derfor både 
bonde- og husmannstradisjon. 

Det er såleis typisk at farmor og farfar til Anne Lillegård kom frå bon- 
demiljø. Same slektsbakgrunn hadde Maren Olsdotter Ramskeid, fødd i 
1817. Ho er ikkje kjend fordi ho kunne så mange balladar, men fordi ho 
song den litterært sett beste varianten av «Draumkvedet» (TSB B 31). 
«Draumkvedet» hadde ho i tradisjon etter farfaren. Landstad skriv at den 
om lag 30 år gamle Maren hadde «lært Kvædet af sin for et Snees Aar siden 
afdöde, dengang 77 Aar gamle Fader, Olaf Gudleikson Ramskeid, der igjen 
havde lært det af sin Fader, og ofte sang det i sin ensomme Alderdom» 
(Landstad, [1853] 1968, s. 66). Maren Ramskeids foreldre skreiv seg Hegg- 
tveit, men denne garden var det den eldste sonen som fekk overta. Marens 
foreldre laut i staden flytte inn på husmannsplassen Ramskeid. Maren sjølv 
tok seg teneste på ein av gardane i nærleiken. Ho vart konfirmert i 1833. 

I 1848 gifte ho seg med husmannssonen Bjørgulv Olsson, og fire år seinare 
emigrerte ho og mannen og dei to barna til Amerika (Jonsson & Solberg, 
2011, s. 334-337). 

Det var likevel ikkje berre bønder og husmenn som song balladar på 
1800-talet. Vi har også døme på at såkalla kondisjonerte kunne sitja inne 
med rikhaldige viserepertoar. Sannsynlegvis er denne gruppa underrepre- 
sentert i materialet, av ulike årsaker. Det er ikkje sikkert at prestefruer, skri- 
vardøtrer, løytnantar og lensmenn jamt over oppfatta rolla som tradisjons- 
berar som attraktiv. Og det kan vera grunn til å tru at samlarane ikkje alltid 
spurde kondisjonerte om dei kunne viser, dei var ikkje i målgruppa. Uansett 
høyrer prestedottera Ida Edvardine Daae, fødd i Jølster i 1825, med blant 
dei norske balladesongarane. Ho levde ugift heile livet, dels saman med 
foreldra - Christen Daae og Elisabeth Marie Friis - dels med ei syster. Med 
tida flytte Ida Daae til Kristiania. Av folketeljinga for 1875 går det fram at 
ho lever av formue og pensjonspengar, mens ho ifølgje folketeljinga for 1900 
får økonomisk hjelp av sysken. Lindeman skreiv opp ein ballade og mange 
andre slags viser etter henne. Ida Daae døydde i 1903 (Ressem [utg.], 
2016, s. 61). 

Noko eldre var Henriette Scheldrup, fødd 1818i Sokndal i Rogaland. Ho 
var dotter til tolloppsynsmann Hans Holtermann Scheldrup og kona hans, 
Gjertine Jirgens. Etter at foreldra var døde, flytte Henriette til ei gift syster 
i Farsund, og her tente ho til livets opphald som «Husjomfru paa forskjellige 
Steder». Sidan flytte ho attende til Sokndal. På eldre dagar livnærte ho seg 
av å sy for folk og halde sykurs, og ho hadde dessutan ein liten pensjon å 
skøyte til med. Lindeman skreiv opp fleire melodiar og tekstar etter henne, 
deriblant «Han Mass og han Lasse (TSB F 54) og «Kråkevisa (TSB F 58) 
(Ressem [utg.], 2016, s. 58). 

Eit tredje døme er Tomine Henrikke Finckenhagen, prestefrue i Hjart- 
dal, fødd i Drøbak i 1803. Ho vart gift i 1831 med presten Søren Hassing 
Finckenhagen, som andre kona hans. Finckenhagen hadde blitt utnemnd 
til sokneprest i Hjartdal i 1828, men vart etter kvart så alkoholisert at han 
vart avsett frå embetet. På minussida kom dessutan kritikk frå biskopen for 
måten han førte kyrkjebøkene på. Såleis hadde han feildatert ekteskapsinn- 
gåinga med Tomine, og like eins fødselsdatoen for første barnet, fordi dei 
rette datoane var mindre passande for ein sokneprest. Då høgsterettsadvo- 

kat Bernhard Dunker kom innom prestegarden i Hjartdal i 1852, har han 
truleg lagt merke til at noko skurra. Kanskje har Dunker visst meir enn han 
skriv i klartekst? Om Tomine Finckenhagen seier Dunker såleis at ho var 
«en mild, rolig, venlig Kone, der saae ud til for ikke saa meget længe siden 
at have været overmaade smuk, at have lidt meget, men ved Resignation og 
gavnlig Virksomhed at have vundet Fred med sig selv og Andre». Året før 
Dunker kom på besøk, hadde Lindeman skrive opp fem balladar og nokre 
andre viser etter Tomine Finckenhagen. 

I prestefamilien i Hjartdal var det særleg prestedottera Frederikke Eli- 
sabeth (Lise) som gjorde inntrykk på Dunker. Ho var eineståande, noko 
heilt for seg sjølv. Dunker skriv om henne med romantisk begeistring: «Lise 
er som de vilde Fugle i de dybe Skove, hvor endnu aldrig Mennesket har 
havt sin Fod, og hvor selve Rygtet om Menneskeslægtens Rænker endnu 
ikke har naaet frem til Skovens vingede Beboere.» Men natur og kultur let 
seg ikkje skilje i lengda. Som ugift kvinne fekk Lise Finckenhagen i 1856 eit 
dødfødt barn med ungkaren Bernt Bjørnsson, truleg tenestekar på preste- 
garden eller kanskje på ein annan gard i bygda. Det vart sjølvsagt skandale. 
To år seinare var Lise Finckenhagen sjølv død, berre 27 år gammal. Lise 
Finckenhagen dikta viser på målføre, og ho song to balladar for Lindeman 
i 1851 (Jonsson & Solberg, 2011, 166-172). 

Det fremste dømet på kondisjonerte som song balladar, må vera Olea 
Styhr Crøger, fødd i Heddal i 1801. Ho var dotter til Heddals-presten 
Johannes Crøger og kona hans, Helle Margrethe Neumann. Olea Crøger er 
sjølvsagt mest kjend for innsamlingsarbeidet sitt som ho tok til med kring 
1840, og der ho var pioner. Som ung lærte ho seg både balladar, viser, segner, 
eventyr og mangt anna, av songarar og forteljarar i Heddal og andre bygder. 
Truleg var det Olea Crøger som sette Landstad og Lindeman på spor av 
balladesongarane i Telemark, som ho hadde betre kjennskap til enn nokon 
andre i samtida. Olea Crøger gifte seg ikkje. Ho levde av song- og musikk- 
undervisning. Saman med to ugifte systrer kjøpte ho den vesle garden Heg- 
nin i Seljord, der dei heldt det gåande så godt dei kunne, av og til med hjelp 
av gode grannar. Olea Crøger skilde seg ut frå dei fleste prestedøtrer. Ho 
var sjølvstendig og «ukvindelig» vart det sagt, men ho fekk mange lovord 
og vart høgt respektert av alle som kjende henne (Ressem [utg.], 
2016, s. 170-172). 

Systematisk innsamling av balladar i nyare tid kom i gang tidlegare i 
Sverige enn i Noreg, kring 1810. Med tanke på kva for sosialgrupper son- 
garane høyrde til, synest situasjonen å ha vore nokså lik i dei to landa. Men 
sidan Sverige på 1600- og 1700-talet - og under Napoleonskrigane - i endå 
større grad enn Noreg hadde vore eit krigarland, der mange husmenn og 
bondesøner vart utskrivne som soldatar, var det for balladesamlarane «goda 
skål att leta sig fram till soldattorpen», seier Sven-Bertil Jansson. Han skriv 


vidare: 


Generellt sett kan man påstå att man under 1800-talet och det tidiga 1900-talet 
finner balladkunniga personer i alla sociala skikt [...]. Hustrur till bönder, tor- 
parhustrur och pigor hör till kårngrupperna bland balladsångarna. En annan 
viktig grupp består av just hustrur till soldater, inklusive båtsmån. Månnen inom 
dessa miljöer finns också med i bilden men inte alls i samma utsträckning [...]. 
Till 1800-talets borgerliga miljöer, både på herrgårdar och i pråstgårdshem, kan 
man hånföra ett antal kvinnor som oftast bara omnåmns som «mamsell», vål 
åven dem som kallas «jungfru». Bland mamsellerna finns också betydande bal- 


ladsångerskor ur stadsmiljö (Jansson, 1999, 43-44). 


Ein av dei mest profilerte svenske balladesongarane tidleg på 1800-talet var 
både soldatdotter og soldatkone. Ho heitte Greta Naterberg og vart fødd i 
Östergötlands lån i 1772, i Valkebo herad. Foreldra heitte Peter Kallerman 
og Kerstin Lagesdotter. Som vaksen tok Greta seg bl.a. teneste i Kinda herad 
på godset Våsterby. I 1800 gifte ho seg med tenestekaren Peter Hansson, 
som kort tid etter vart livgrenader for Naterstad i Slaka sokn i Östergötland, 
og som seinare kalla seg Naterberg. Samlarane Leonard Fredrik Rååf og 
Johan Haqvin Wallman skreiv kring 1810 opp dei 25 balladane Greta Nater- 
berg i Slaka kunne, og den førstnemnde har også gjeve eit fint portrett av 
henne. Rååf fortel at ho har lært mange viser av mor si, men også av andre, 
mens ho var ute på teneste. Jamvel på eldre dagar syng ho viser for ungdo- 
men i Slaka, som dansar til songen: 


[...] - Af hennes visor år det nästan ingen som h[on] ej lärt för 20 a 25 år -. Hon 
har det lyckligaste minne och kan ånnu fragmenter af ganska många visor som 
hon erinrar då man kommer att nämna dem - till flere af de i första delen af. Sv. 


Folkvisor utgifna visor, många af Atterboms, bland andra Herr Peders Sjöresa 

och Habor och Signild har hon erinrat sig melodien och äfven något afvikande 
ord här och där. 

Af lekar har hon stort förråd — också samla sig efter hennes egen berättelse 
ungdomen på Slaka backen och negden omkring (som är starkt befolkad och 
bebygd) hos henne om Söndagarane då hon sjunger sina lekar för dem att de 
dansa och leka långt på quällarne. 

Hon är af ett friskt och gladt sinnelag — klagar nu att hennes röst ej är så klar 
som i ungdoms dagarne och hennes bröst börjar bli tungt och ofta i synnerhet 
om vintrarne krassligt. - I ungdomen skall hon haft en så god röst att en Gref- 
vinna för hvilken hon då sjöng ville införa henne på Theatern. - Hon år nu 
moder för flera barn - af hvilka de som äro mig bekanta tyckas aldeles sakna 
moderns sinne för sången. — Jag har glömt att hon äfven har ett stort förråd af 
gamla sagor som hon gärna berättar. - Hon saknar all slags förmögenhet och 
lefver af handa-slögder - af spinnand[e] och våfvande m.m. (Jonsson, 


1967, s. 386-391). 


Greta Naterberg døyddei 1818. Som vi såg, fortalde Anne Lillegård til Jørgen 
Moe at ho hadde lært visene sine av bestemora (farmora). Maren Ramskeid 
hadde på si side visetradisjonen etter faren og farfaren. Dette er ikkje tilfel- 
dig, tvert imot tyder mykje på at den norske balladetradisjonen på 1800- 
talet idet vesentlege har vore slektstradisjon. Balladane vart sungnei heimen 
mens barna var små, og dei som hadde sans for dei gamle visene, tok dei til 
seg. Torleiv Hannaas skildrar ein «læresituasjon» som sikkert ikkje har vore 
uvanleg. Det gjeld Hæge Ansteinsdotter Kilan, fødd i 1827 i Kviteseid, som 
lærte bort visene sine til dottera Kari på følgjande vis: 


Hæge hev livt i fatigdom frå ho var ung, og so hev ho letta tilværet med vise- 
kveding. Dotteri Kari fortalde frå ho var liti: Mori hadde jamt vev oppe. Men ho 
hadde so mykje å gjera at ho fekk ikkje tid til veva fyrr utearbeidet var gjort og 
borni i seng. Då sette ho seg i veven og Kari laut lysa for henne med tyre frå grua. 
Smågjenta vart svevnug og vilde sovna ifraa lyset. Men då heldt mori henne vaki 


med visorne sine (Jonsson & Solberg, 2011, s. 406). 


I Vest-Telemark, der balladetradisjonen framleis stod sterkt i første del av 
1800-talet, fanst det slekter som synest å ha gjort balladesong til ein spesia- 
litet. Ei slik slekt var Ståleætta, nemnd etter stamfaren Ståle Trondsson, fødd 

kring 1708. Ståle Trondsson var husmann på plassen Mågebekk under gar- 
den Triset i Lårdal, og han og kona Gunnhild Knutsdotter fekk seks barn. 
Fem av desse førte balladetradisjonen vidare til etterkomarane. Ovan- 
nemnde Hæge Ansteinsdotter høyrde til Ståleætta, og det same gjorde Knut 
Trondsson, fødd i 1784. Rikard Berge karakteriserer han som kjempekar, 
dansemeister, visesongar, spelemann og stevdiktar, med ein vitalitet 
utanom det vanlege: «I sin ungdom saup Knut av livsskaali i djupe drag; han 
dansa den sprækaste halling og drakk den gladaste skaal [...]. Ja danse kunde 
Knut Trondsson. Men han var au ein god spelemann» (Jonsson & Solberg, 
2011, s. 388-389). Knut Trondsson vart ein gammal mann, han døydde i 
1876. Tolv stev etter den spreke spelemannen og songaren er trykte hos 
Landstad, det er ei såkalla stevrekke med handling og indre samanheng, og 
fungerer som ein ballade i eg-form. Stevrekka byrjar slik: 


Nær eg skal kveða og halde moro, 
så lyt eg setja meg in åt borði; 


men skal eg kveða deð stevið fram, 


så lyt du sjå til eg fær ein dram. 

No skal du höyre hoss deö meg hev gengið, 
så fin ei gente ha” eg kunn’ fengið, 

ha” eg kunnað vorið slik som eg var, 


eg ha” fengið genta, og hon ha” garð. 


Men eg tok til drikke, eg tok til dundre 
så genta bleiv no så reint forundrad: 
hoss kan du tenkje, eg kan taka deg 
som drikk og dusar så apaleg? 
(Landstad, [1853] 1968, s. 769-770). 

Halvor Skogens foto (1878) av Liv Nirisdotter Bratterud og Moltke Moe i Boherad 
er eitt av svært få foto som viser balladesongar og innsamlar saman. Fotoet er teke 
på Gunvorskås, sentralt i Bø, ikkje på den vesle armodsplassen Bratterud i utkanten 
av bygda. Det var på denne husmannsplassen Liv levde etter at ektemannen hadde 
drukke seg frå garden og pengane han hadde fått med henne. 


Songarane lærte seg sjølvsagt også balladar i vaksen alder. I nokre tilfelle går 
det fram av notatane til samlarane, som når Moltke Moe skriv om Dordi 

Bratterud frå Bø at ho hadde høyrt (og lært seg) viser av songarar frå Eids- 
borg og Seljord, der ho hadde vore på teneste. Dordi var fødd i 1856, og var 
dotter til den kjende songaren og eventyrforteljaren Liv Nirisdotter Tvei- 
ten / Bratterud, og Einar Torgjusson Slåttedalen — denne var forresten ein 
tragisk figur som drakk seg og huslyden frå gard og grunn (Jonsson & Sol- 
berg, 2011, s. 144-145). Men vi må rekne med at grunnlaget for viseinteressa 
normalt vart lagt i heimen. Vidare er det ingen tvil om at fleire songarar 
lærte seg balladar og andre viser frå trykte kjelder. Her står Tohundrevise- 
boka i ei særstilling, og vidare spela utan tvil skillingstrykk ei viktig rolle. 

Det er balladetradisjonen i Vest-Telemark som er best dokumentert, vi 
kjenner kring 450 songarar frå dette området. Grunnen er dels at det var 
stor innsamlingsaktivitet i Telemark på 1800-talet, men mest at vest-tele- 
markingane hadde opparbeidd seg stor kompetanse på balladesong. Språk- 
medvit, litterær interesse og kulturkonservatisme gjekk her hand i hand. 
Likevel er det viktig å halde fast på at folk over heile landet song balladar på 
1800-talet. I endå større grad ser det ut til å ha vore slik tidlegare. Både 
kvinner og menn song balladar, ofte dei same visene. Mange songarar valde 
seg dessutan spesialrepertoar ut frå eigne interesser, for tradisjonen var så 
brei og variert at den hadde noko for alle. 


«Et alderdommeligt Sprog» 


Det går tydeleg fram av Jørgen Moes presentasjonar av Anne Lillegård og 
Bendik Sveigdalen at han har lagt stor vekt på å forvisse seg om at han har 
skrive ned nøyaktig og presist det dei to faktisk song. Det seier seg sjølv at 
ein slik prosess var tidkrevjande. Utgangspunktet for ein seanse mellom 
songar og samlar var alltid songen, deretter kom kontrollen av det heile med 
framseiing av strofer, verslinjer, ord og språklege vendingar. I visse situa- 
sjonar, særleg når songarens minne svikta, kunne kanskje formidling ved 
song og formidling ved framseiing variere noko. Dessutan ville songen, 
tonane, betre bera med seg den norske seiemåten, det norske uttrykket. 
Dette gjer Moltke Moe merksam på i ein reiserapport mange år seinare 
(1878): 


Så vidt mit kjendskab strækker sig, har jeg fåt det bestemte indtryk, at vort folk 
med særlig forkjærlighed benytter sig af bogsproget i sine metriske digtninger, 


- ogjeg véd, at denne min iagttagelse stemmer med flere andre samleres erfaring. 

Navnlig er dette tilfeldet, når en vise fremsiges. Jeg har gjentagende havtlejlighed 
til at overbevise mig om, hvor ganske anderledes norsk målformen blir, når 
meddeleren får lov at synge. Netop for at komme på det rene hermed har jeg i 
regelen ladet enhver vise foredrage to gange, første gang ved sang, siden ved 
recitation (Moltke Moe, 1925, s. 9). 


At 1800-talssamlarane var interesserte ikkje berre i balladane sjølve, som 
songar, viser, men også i språket, er det ingen tvil om. Å finne restane av det 
gammalnorske språket, var ein viktig del av nasjonsbyggingsprosjektet. Det 
var dette som var utgangspunktet for Landstad då han tilbakeførte visene 
sine til eit norrøninspirert balladespråk i Norske Folkeviser. Men kring 1840 
kunne ingen seia sikkert om det verkeleg eksisterte ei norskspråkleg, sjølv- 
stendig balladedikting. I rapporten frå Telemarks-reisa i 1847 skriv Jørgen 
Moe at det var i 1842 at han første gongen fekk kjennskap til «disse i The- 
lemarken forekommende Romancer». Men Moe trudde ikkje dette var anna 


enn danske viser: 


Jeg formodede, at dette Viseforraad ei bestod i Andet end Oversættelser eller 
høist Afændringer og Omdigtninger i Folkesproget af Viserne i Syvs Samling, 
som jeg vidste var almindelig kjendt i hine Dalfører. Jeg overbeviste mig imid- 
lertid efterhaanden om, hvormeget jeg heri havde feilet. Vistnok synges i The- 
lemarken en heel Deel Viser af «Kjæmpeboka», stykkeviis overførte i Folkets 
Mundart, men ved Siden af disse har man et meget stort Antal originale Viser 
(Moe, 1964, s. 53). 


I 1840 hadde Moe gjeve ut den første norske boka der innhaldet var tradi- 
sjonsviser: Samling af Sange, Folkeviser og Stev i norske Almuedialekter. 
Noka balladesamling i eigentleg forstand er dette likevel ikkje. Den vesle 
boka inneheld 1700-talsviser på norske målføre av Edvard Storm og andre 
diktarar, nokre nyare anonyme bygdeviser, nokre stev og fire skjemte- 
balladar. To av desse balladane hadde Lorentz Kluwer tidlegare skrive opp 
og gjeve ut, jf. ovanfor. Endeleg var Henrik Wergeland representert med to 
viser på romeriksmål: «Brylluppet paa Styri» og «Den norske bonde». Wer- 
geland var glødande interessert i norsk folkedikting og ikkje minst i såkalla 
«Fjeldpoesi», men var like uviss som Moe på om denne poesien verkeleg 
eksisterte. Dette nemner han i eit brev til den svenske forfattarinna Frede- 

rika Bremer (1840). Men Jorgen Moes bok inspirerte Wergeland: «Ein 
sumardag i 1841 raaka han for fyrste gong paa Jorgen Moe paa ei damp- 
baatsferd paa Mjøsa», skriv Halvdan Koht, «og daa fauk han paa han»: 


Jeg hører, De er Jørgen Moe! Jeg vidste det ikke før. De maa skrive flere viser — 
norske viser. - - Desuden - sproget maa vi have reformeret. Hør her min plan 
- men jeg har saa rent forbandet travlt, ser De. Hør nu: Sprogrestitutionen (det 
er fanden, vi maa, naar vi faar tid, finde et norsk ord) sprogrestitutionen maa 
have forskjellige cirkler, hvis fælles centrum maa være lexikograferne, et selskab, 
der maa bestaa af mænd med autoritet som Munthe, Keyser og andre, der kan 
strække sig ud i deres virksomhed. - - Dernæst kommer første cirkel, journa- 
listerne, saa lærebøgernes forfattere — for alle lærebøger maa skrives i samme 
sprog; saa vi frie forfattere, som gjennemløbe alle cirkler. — — Ikke blot berigelse 
for sproget! Nei - omstøbning! Gamle endelser, gamle former, alt som ikke 
klinger altfor splittende galt! Ethvert middel maa vi bruge! Enhver kjæft maa vi 
vinde, paa hvilkensomhelst maade! (Koht, 1908, s. 136-137). 


I 1832 hadde Wergeland publisert artikkelen «Om norsk Sprogreforma- 
tion», der han rår til å ta opp målføreord i det danske skriftspråket. I sitatet 
ovanfor går han mykje lenger, han synest å tenkje seg ei fullstendig omlaging 
av skriftspråket. Wergeland prøvde seg elles sjølv som målførediktar, med 
visesamlinga Langeleiken (1842). Men få kunne tenkje seg noka radikal 
endring av det danske skriftspråket i Wergelands ånd. Meir freistande ville 
det vera å spore opp restane av det gamle norske skriftspråket. Fanst det 
noko att av dette språket i norske bygder? Korleis kunne det leggjast fram 
for dagens nordmenn? Slike spørsmål låg i tida, og var bakgrunnen for 
Ivar Aasens Det norske Folkesprogs Grammatikk (1848) og Ordbog over det 
norske Folkesprog (1850) - dessutan for Landstads Norske Folkeviser (1853). 

Jamvel hos den reserverte Sophus Bugge kan vi av og til ane ein djup 
vørdnad for songarar som kunne formidle visene sine i eit språk som var 
tilnærma upåverka av dansk. 

Som mange andre husmannskvinner på 1800-talet flytte Hæge Olsdotter Årmote 
mange gonger i løpet av livet. Då Sophus Bugge møtte henne, i 1856 og 1857, budde 
ho på husmannsplassen Årmote i Mo - «ned ved Vistadgaardene [...]  Fjerding 
fra Dalen,» fortel Bugge. Han skreiv opp 40 balladar etter den språkleg medvitne 
songaren, og mykje annan song- og forteljetradisjon i tillegg. I bakgrunnen ser vi 
Bandak og hus på tettstaden Dalen. Den skrøpelege løa er frå nyare tid. 


Ein songar etter Bugges hjarta var Hæge Olsdotter Årmote frå Mo, fødd i 
1787. Jørgen Moe skreiv opp to viser etter henne på Telemarks-reisa i 1847, 
«Ivar Elison» (TSB E 42) og «Sigurd Svein» (TSB E 50) - mens Bugge som 
møtte Hæge i 1856 og 1857, fekk med seg det som truleg var heile repertoaret 
hennar, førti balladar. Bugge gjorde sju viktige innsamlingsreiser til Tele- 
mark (1856, 1857, 1859, 1861, 1863, 1864, 1867). Målet var å «undersøge de 
der bevarede Kjæmpeviser og andre Folkedigtninger», skriv han i rapporten 
etter 1856-reisa. Han trykte heile ni av Hæge Årmotes tekstar i Gamle norske 
Folkeviser, og i forordet gjev han eit portrett av henne: 


Ingen af de her meddelte Viser er holdt i et saa alderdommeligt Sprog, har beva- 
ret saa mange gamle Former og Ord, som de, jeg har hört af en gammel Kone 


Hæge (Helge) Aarmote i Mo Præstegjeld. Hun havde i sin Barndom af sin gamle 

Fader lært en Mængde Viser, som hun mindedes forunderlig godt. Dog pleiede 
hun ikke nu at kvæde disse i den samme gamle Sprogform, i hvilken hun havde 
modtaget dem af Faderen, og med Sikkerhed vidste hun ofte at angive, hvor 
Faderen havde brugt andre Ordformer og Udtryk eller udtalt Ordene anderle- 
des, end hun nu pleiede. Saaledes brugte Hæge nu ikke gjerne Dativ [...]. Heller 
ikke pleiede hun nu at bruge egne Former for Verbernes Flertal. Jeg har optaget 
de forældede Former, hvor Hæge med Bestemthed erklærte, at hendes Fader 


havde brugt dem, men ogsaa kun der (Bugge, [1858] 1971, s. XI). 


Av Bugges portrett går det fram at songspråket var meir konservativt enn 
talespråket, slik det er rimeleg å vente. Men også talespråket var i sterk end- 
ring kring midten av 1800-talet. 

Då Bugge møtte Hæge Årmote i 1856, hadde ho vore enke i fleire år og 
budde på husmannsplassen Årmote under Vistad. Bugge har notert namn 
og bustad i notatheftet sitt: «Hæge Aarmoti ned ved Vistadgaardene i Mo, 
'% Fjerding fra Dalen.» Plassen ligg som så mange andre husmannsplassar 
brattlendt til, men med utsyn mot Bandak og ned mot dei to møtande 
elvane, Tokke-åi og Dala-åi, som har gjeve namn til staden. 

Hæge Årmote hadde altså lært ei mengd viser av faren. Han heitte Olav 
Olsson og var innflyttar i Mo, fødd i Grungedal i 1743. Etter alt å døme var 
han gardmannsson frå Rismyr, og kona Margjit Aslaksdotter Nordbø kom 
også frå ein gard. Men dei hadde ingen eigedom å overta i heimbygda, og 
etter å ha levd som husmannsfolk ei tid, flytte dei til Mo. Her slo dei seg ned 
på plassen Åmsberg (Hodne, 1978, s. 157-158). Hæge hadde fem sysken, 
og nokre av dei kunne også balladar. Som godt vaksen gifte ho seg (1818) 
med den jamgamle husmannssonen og enkemannen Lars Petersson Ryd- 
ningen. Dei fekk tre barn saman. Hæge og mannen heldt til på ulike plassar 
og flytte jamvel til Rennesøy i Rogaland ei tid. I 1840 kom dei attende til Mo 
og slo seg ned på Årmote, der Lars Petersson døydde etter nokre år (1848). 
Hæge levde aleine på Årmote resten av livet. Ho døydde i 1860. 

Hæge Årmote hadde ei yngre syster som heitte Sigrid, fødd i 1790. Etter 
det tradisjonen fortel, skal Sigrid ha kunna endå fleire balladar enn Hæge. 
Kring 1910 skreiv Rikard Berge opp Mo-tradisjon om dei to systrene: 


Sigrid Floten syster av Hæge Aarmote kunde endaa meir enn Hæge av visur. 


Hæge Aarmote var ei liti, [små]broti, og so var dei mest alle dei systkin. 


88 


Balladesongarar og balladeinnsamling på 1800-talet 


Sigrid Floten paa Byrte var syster til Hæge Aarmote. Ho [døydde] paa Floten 
1853. Ho var den beste av alle systkini. Der var 'kji botne der. Ho var 'kje naame 
nære so, Hæge. Ho kvad so au, Sigrid. Ho var so pukkelryggja, ho gjekk som ein 
kar naar han slær med stuttorven. Hæge Aarmote var rak, men liti og klen i 
føtarne. Ho hadde berre ein son og han drog til A[merika] (Jonsson & Solberg, 
2011, s. 467). 


Dessverre døydde Hæges yngre syster Sigrid før nokon rakk å skrive opp 
visene hennar. Hadde ho levd då Bugge møtte Hæge, ville han sikkert gjort 
det. Den knappe innførsla i kyrkjeboka i samband med Sigrid sitt dødsfall 
17. mai 1853 — «Sigrid Olsdatter, 61 Aar, Inderst, Fattiglem, Flaaten i Mo» 
- tyder elles på at ho har levd ugift, og at ho truleg tente til livets opphald 
som tenestejente på ein av dei to Flåten-gardane i Byrte. 

To av brørne til Hæge Årmote song også viser, men ikkje på same nivå 
som systera. Etter Mikkjel Olsson, fødd i 1780, skreiv Bugge opp to balladar. 
Mikkjel Olsson var husmann i alle sine dagar, og døydde i 1860 som «Lægd- 
slem», slik mange husmenn gjorde. Den yngste av brørne, Olav Olsson, fødd 
i 1783, song tre balladar for Bugge. Ein av desse balladane var kjempe- og 
trollvisa «Ivar Elison». Etter det vi veit, var det berre han og systera Hæge 
som kunne denne balladen. Olav heldt til som husmann på ein plass som 
av ein eller annan grunn - sikkert spøkefullt — vart kalla Profetli, ved Byrte- 
vatnet. Her døydde han i 1863. 

Bugges opplysningar om Hæge Årmote og det vi elles veit om familien 
hennar, seier noko vesentleg om den norske balladetradisjonen på 1800- 
talet. Vi ser for det første kor stor rolle familietradisjonen har spela. I dette 
tilfellet har tydelegvis faren, Olav Olsson frå Grungedal, spela hovudrolla 
som vidareformidlar, til dels av eit svært alderdommeleg viserepertoar. 
Vidare ser vi i Hæge Årmotes familie den typiske sosiale utviklinga, over- 
gangen frå bondestand til husmannsstove. Neste steg i denne prosessen var 
ofte utvandring til byen eller til Amerika. Endeleg viser Bugges opplysningar 
om Hæges song, slik også Jørgen Moes kommentarar om Anne Lillegårds 
viseformidling gjer det, at det store fleirtalet av songarane kunne balladane 
utanåt. Det dreiar seg ikkje om såkalla formelkomposisjon, at songarane på 
bakgrunn av kjennskap til episke og utsmykkande balladeformlar impro- 
viserer fram ei noko varierande balladehandling ved kvar framføring. Dette 

er ikkje overraskande og svarar til funn som Ådel Gjøstein Blom har gjort 
for legendeballadane sin del (Blom, 1985, s. 190-195). Ei anna sak er at alle 
balladesongarar gjorde bruk av formlar, men denne bruken kom i tillegg til 
utanåtlærings- eller memoreringsprinsippet. 

Bugges oppskrift av «Ivar Elison» etter Hæge Årmote illustrerer dessutan 
kor tilfeldig mange mellomalderballadar har kome til oss - og indirekte, kor 
mykje som har blitt borte i den munnlege tradisjonen. Det var berre Hæge 
som kunne denne balladen (den eine broren kunne nokre få strofer). Likevel 
er ikkje teksten på nokon måte prega av forfall eller bortfall, handlinga blir 
presentert på ein logisk og klar måte. Emnet er nærmast klassisk, norrønt 
- det dreiar seg om ættestrid og blodhemn. Midt i denne striden står Ivar 
Elison, ein ungdom som ikkje har nokon far i levande live, og som derfor 
blir nemnd etter mor si, Eli fruva. I drøftinga av balladen siterer eg frå Bugges 
oppskrift av Hæge Årmotes viseform i Gamle norske Folkeviser, eg set inn 
nokre ordforklaringar i klammer. Balladen byrjar in medias res, med ein 
uvanleg omtale av ein balladehelt i kjempe- og trollviser. Han skal studere 
teologi, bli prest: 


fvar bleiv i skulen sette 
aa sille [skulle] han lære i bök; 
far hass blei paa vognö vegjen [drepen med våpen], 


der baust inkji fyr "en böt. 


Det har ikkje vore meininga at Ivar skulle bli prestlærd. Det er ei naudløysing 
sidan far hans er drepen og drapsmannen ikkje har gjort opp for seg. Dette 
ser vii4. linje: der baust inkji fyr ‘en böt, det kom ikkje noko tilbod om bot. 
Eit gjennomgangsmotiv i sagadikting og balladar i slekt med sagadiktinga 
- som «Ivar Elison» - er blodhemn. Lovgjevinga i det norrøne samfunnet 
tok sikte på å få slutt på denne eldgamle skikken. Alle drap skulle etterfor- 
skast av syslemannen eller ombodsmannen hans, vitne skulle avhøyrast, 
dom skulle fellast, brev skulle skrivast. Dersom drapet ikkje var planlagt, 
men hadde skjedd uforsynio («av vanvare», som formelen lyder), vart draps- 
mannen rekna som botamann og fekk høve til å gjera opp for seg med å 
betala bøter. Denne ordninga galdt for dei aller fleste drap. Kongen gjorde 
krav på tegngjeld (bot for å ha drepe ein av kongens tegnar, undersåttar) og 
fredkjøp (betaling for at drapsmannen skulle få leva i fred). Dessutan skulle 

det betalast frendebøter til arvingane etter den drepne, som sjølvsagt hadde 
lide eit tap (Solberg, 2003 a, s. 28-29). 

Men drapsmannen i «Ivar Elison» har altså ikkje betalt bøter. Det uopp- 
gjorte drapet er som ein verkebyll for Ivars familie, det går på æra laus. 
Ufarleg er situasjonen heller ikkje, for drapsmannen kan koma til å tenkje 
at han - for å vera heilt trygg - bør ta livet av den som er nærmast til å hemne 
drapet. Det er Ivar Elison. Rett nok var Ivar ung då drapet skjedde, og 
representerte ingen fare for drapsmannen. Ingen i Ivars slekt har heller for- 
talt han at faren er drepen, og at drapsmannen ikkje har gjort opp for seg. 
Men folk veit om det, og på leikvollen, der Ivar set kameratane på plass i 
fysisk krevjande tevlingar, får han slengt etter seg ein kommentar om at det 
hadde vore meir ærefullt å hemne far sin enn å slåst med dei. Ivar går for å 
snakke alvor med mor si: 


Dæ va” Ívar Elíson, 
han sette se haand unde kinn, 
saa gjekk han seg í steistoga [steinstova, steinborga] 


fyr sæle móeri inn. 


«Höyr du dæ mí sæle móeri, 
no spyr eg deg av sonnó [i fullt alvor]: 
hori [kvar] heve dæ mín fairen [far min] vorti 


mæ eg sko” í blýgsló [tilbakehalden, sjenert] stande?» 


Saa tók hó upp den sylvesoppen [sølvballen], 
hó gjórest í kinni bleike: 
«Denni akta dín sæle faire 


deg ti baaneleikur [barneleiker]. 


Fljóte folen paa staddi [stallen] stende, 
no fedder [feller] han faksi graa, 
han hev alli vor skormeitte [klipt], 


si” fairen din falt ifraa. 


Skjurta henge paa steiveggji [steinveggen], 


hö æ’ ótó blöi [ut av blodet] dregji, 

hö hev alli vori komi i, 


si” din sele fairen blei vegjen [drepen]. » 


Om vi ikkje visste det frå før, kjem det tydeleg fram at handlinga går føre 
seg på høgt sosialt nivå, jf. at Eli fruva og sonen held til i steistoga, av norrønt 
steinstofa (f) = steinborg. Også sølvballen som Ivar skulle ha til barneleike, 
verkar til å framheve kvar Ivar og mor hans høyrer heime sosialt. Men det 
gamle drapet kastar skuggar over tilværet. Hogget som drap far til Ivar, er 
også eit hogg i slektsæra. Eli fruvas replikk meir enn antydar at Ivar nå er 
vaksen nok til å hemne den døde faren. Stridshesten står uklipt på stallen, 
den blodete skjorta heng på steinveggen. Noko er uoppgjort, unormalt. 
Replikken minner om visse skildringar i islandske ættesagaer. Diskret får 
balladediktaren fram kor alvorleg situasjonen er, og kor stort trykk Ivar og 
mora lever under. Om Ivar heiter det: han sette se haand unde kinn, og om 
Eli fruva: ho gjörest i kinni bleike. Det dreiar seg om formeluttrykk, men dei 
er brukte med sikker stilsans — vi ser situasjonen klart for oss. 

Eli fruva er i sterk tvil om det eigentleg er rett å sende sonen ut i ein kamp 
på liv og død, jamvel om han får med seg dei to systersønene hennar til hjelp. 
For kva om dei ikkje lykkast? Kva om drapsmannen jagar dei på flukt? Det 
vil bety eit endå verre skar i slektsæra. Og kva om Ivar og systrungane, 
systersønene hennar, skulle bli drepne? Ikkje underleg at Eli fruva er opp- 
riven og fortvilt når Ivar og medhjelparane rir for å møte drapsmannen. Dei 
vil gje han ein siste sjanse til å gjera opp for seg. Smådrengen varslar draps- 
mannen om det uventa besøket, og han dreg kjensel på Ivars stridhest, det 
er den same hesten far til Ivar reid. Møtet mellom Ivar og drapsmannen 
varer ikkje lenge: 


«Her site du idde [vonde] Hermö 
alt unde ditt gule haar, 
mon du noko kunnig vera, 


kven min fairen vaag [drap]?» 


«Jau fulla [vel, nok] mon eg kunnig vera, 
kven din fairen vaag; 
dæ gjerest saa gomole gjelli greie [dette er ei gammal sak å greie opp i], 


aa seint [aldri] sko” du ‘a [draps- eller frendebota] faa.» 

Namn kan vera viktige i balladediktinga. Her er drapsmannens namn 
karakteriserande, idde (ille) Hermö = den vonde Hermod. Så langt har han 
hatt fritt spel mot Ivar, og kanskje undervurderer drapsmannen kva Ivar 
verkeleg maktar. Kanskje trur han at ein prestlerd mann ikkje kan slåst? 
Ivars spørsmål om ille Hermod veit noko om kven som drap far hans, er 
retorisk. Det er frendebøtene som er poenget, vil drapsmannen betala? Sva- 
ret kjem nedlatande, ironisk, og bodskapen er klar: du får aldri noka fren- 
debot av meg! Dermed er det duka for striden på liv og død som lesaren og 
tilhøyraren heilt tida har venta på. Ivars medhjelparar gjer god nytte for seg 
i kampen mot Hermod og hans menn, og Ivar feller sjølv Hermod med 
sverdet, slik at heile mannen blir kløyvd til navlen. 

Nå står det berreatt å fortelja fruva Eli om det gledelege utfallet av striden. 
Ho har levd i otte og uvisse, og fortvilar når ho ser blod på sonen. I årevis 
har ho hatt den blodige skjorta til ektemannen hengjande på veggen, må ho 
nå hengje opp endå ei blodig skjorte? Kvifor sat du ikkje heller heime? Det 
hadde vel vore betre enn å bli såra til døde, spør ho. Tilsynelatande gløymer 
fruva Eli at ho sjølv har skuva på Ivar, dei har begge vore like opptekne av 
hemnen. Men Ivar kan avsløre at det er drapsmannens blod ho ser, sjølv er 
han usåra. Nå kan skjorta på veggen takast ned og vaskast, hestemana kan 
klippast, livet kan gå vidare. Drapsmannens blod er det synlege teiknet på 
at hemnen er utført, slektsæra er gjenoppretta. Dette blir markert med ei 
symbolsk sigersskål: 


Eli gjekk i steistoga, 
blanda hö mjö i vin; 
dæ bar hö i högelofti 
ti systrungane tri 


(Bugge, [1858] (1971), s. 15-20). 


Ved eit lykkeleg tilfelle har vi ein eldre tekst av «Ivar Elison». Saman med 
tre andre balladar av same merke står den i eit av visehandskrifta til den 
danske (dansk-norske) adelskvinna Vibeke Bild (1597-1650), Vibeke Bilds 
mindre folio. Vibeke Bild var ein ivrig visesamlar, slik fleire andre danske 
adelskvinner i samtida var. Det er liten tvil om at ho har kome over ein norsk 
Ivar Elison-tekst i Noreg, eller fått tilsendt ein slik. Far til Vibeke og fleire 
andre mannlege medlemer av Bild-slekta sat med len i Noreg på 1500- og 

1600-talet, deriblant Listerlen i Agder. Det er altså denne norske tilknytinga 
som forklarer korleis norske kjempeviser kunne hamne i Vibeke Bilds 
poesibøker, overført til dansk (men med mange norske trekk) og kraftig 
utvida til såkalla romanviser (Liestøl, 1937, s. 119. Jonsson, 1996, s. 29). 
Vibeke Bilds tekst, med tittelen «Iver Jarlens Søn» er trykt i Danmarks gamle 
Folkeviser (DgF VIII, s. 209-217). 


«Optegnelsen af Melodierne» 


Om ein av balladesongarane frå Seljord, Lars Larsson Veslestøyl, fødd i 
1830, skriv Moltke Moe: «Han synger alle sine viser til en og samme 
melodi» (Jonsson & Solberg, 2011, s. 250). I kor stor grad songarane gjorde 
bruk av same - eller nesten same — melodi til ulike balladetekstar, er uklart. 
Det verkar ikkje urimeleg om songarar med store repertoar brukte same 
musikkfraser i fleire av visene sine. Men vi må vel kunne gå ut frå at Lars 
Veslestøyl skilde seg ut. Moes kommentar illustrerer uansett tilhøvet mel- 
lom tekst og melodi for balladens del. Det er teksten som definerer balladen, 
ikkje omvendt. Ein ballademelodi kunne såleis gjerne brukast på ein annan 
visetekst med nokolunde same form, uansett innhald. Rytme og melodifø- 
ring i ballademelodien må sjølvsagt gå i hop med balladeteksten. Stildrag 
frå mange tidsepokar kan gjera seg gjeldande i ballademelodiane, ikkje berre 
dur- og molltoneartar, men også eldre og meir framandvorne impulsar 
(Ressem [utg.], 2011, s. 8). 

Syngjemåten hos dei gamle songarane kunne variere sterkt, frå song med 
berre ein tone til kvar staving (syllabisk song), til såkalla «krullsong» eller 
melismatisk song, med to eller fleire tonar til kvar staving. Ei rad andre 
kjennemerke gjorde seg også gjeldande, som større vekt på konsonantane 
enn i kunstsong og utbrodering av omkvedet, som t.d. i skjemteballaden 
«Møllardottera» (TSB F 17). Om ein av dei kjende Telemarks-songarane, 
Hæge Vetlesdotter Bjønnemyr, veit vi forresten at ho ikkje kunne syngje. I 
staden sa ho fram visene sine, meir enn femti i talet. Så var ho også dotter 
til Jorunn Knutsdotter Bjønnemyr, fødd i 1791, som sat inne med det største 
balladerepertoaret vi kjenner, med 76 stykke (Jonsson & Solberg, 
2011, s. 494-503). 

Det ligg i sakas natur at ein og same person ikkje så lett kunne ta seg av 
oppskriving både av balladetekstar og ballademelodiar. Til det var oppskri- 

vingsarbeidet for komplisert, og dei ferraste tekstoppskrivarar var note- 
kunnige. Når det gjeld ballademelodiane, vart Ludvig Mathias Lindeman 
ein nøkkelperson. Lindeman skreiv elles opp balladetekstar også, men oftast 
berre den første strofa. Til nokre av visene i Jørgen Moes visebok (1840) 
laga han eit meloditillegg, og mange år seinare fekk Lindeman hovudan- 
svaret for melodistoffet i Landstads Norske Folkeviser (1853). Då hadde han 
i fleire år samla både ballademelodiar og andre folketonar, og i 1848 hadde 
han endeleg fått stipend til å gjera ei innsamlingsreise i norske bygder. Med 
hundre spesidalar i lomma drog han til Valdres. 

Det var særleg salmesongen Lindeman interesserte seg for. Tidlegare i 
1840-åra hadde han blitt kjend med ein Valdres-kar som visste meir enn 
nokon annan om den musikalske kulturen i heimbygda. Ikkje minst var han 
spesialist på «Kingo-tonar», folketonar til salmar i Thomas Kingos salme- 
bok. Valdres-karen heitte Andris Eivindsson Vang og var fødd i 1795. For- 
eldra var husmannsfolk, Eivind Torsteinsson Ellingbø og Velgjerd Andris- 
dotter heitte dei. Eivind Torsteinsson var elles sysselsett både som lærar og 
skreddar i heimbygda. Sjølv gifte Andris Vang seg med Jørand Eivindsdotter 
Krøsseikra, og han tok etternamnet sitt etter bygda Vang i Valdres (https:// 
nbl.snl.no/Andris Vang, 11. september 2020). 

Andris Vang kan karakteriserast som ein bygdeintellektuell, slik sett 


ikkje ulik den om lag jamaldra balladesongaren Olav Olsson Glosimot frå 
Seljord. I heimbygda vart Andris Vang lærar, og dessutan føregangsmann 
i jordbruk. I 1850 gav han ut den første samlinga med folkedikting på byg- 
demål, Gamla Reglo aa Rispo, ifraa Valdris. Peter Chr. Asbjørnsen brukte 
fleire av Andris Vangs eventyr, det vitnar om høg kvalitet på eventyrstoffet 
hans. Andris Vang vart dessutan ein viktig heimelsmann for Ivar Aasen. I 
mange år var Andris Vang ein verdsett kjøkemeister i heimbygda og rekna 
på eldre dagar ut at han hadde hatt dette vervet i 145 bryllaup og om lag 700 
gravøl og barnsøl. Ein av elevane hans har i ettertid fortalt om korleis han 
utførte kjøkemeisterarbeidet: 


O kjømeistar va han umframt te. De va reint ei høgtidshelg i gjesteboe, me” han 
held på, og det kunne væra so mykji brennevin, de vilde, og so mykji gapaty so 
derte, so va alle rolege o ølvørsame under talo o verso hass Andris (Gaukstad, 


1997, s. 353). 

Andris Eivindsson Vang (1795-1877) var frå Valdres og voks opp i husmannskår. 
Med tida vart han ein føregangsmann i heimbygda, bl.a. som lærar, jordbrukar og 
kjøkemeister. Han gav ut den første samlinga med folkedikting på bygdemål, var 
heimelsmann for Ivar Aasen og eventyrleverandør for Peter Chr. Asbjørnsen. Ikkje 
minst var Andris Vang spesialist på såkalla «Kingo-tonar», melodiar til Thomas 
Kingos salmar. 


Det var ikkje alle folketonesongarar Lindeman sette like stor pris på, som 
Andris Vang. Dette går fram av rapporten frå reisa i 1848, der han fortvilar 
over elendig smak blant allmugen. Det flyt over av «alskens intetsigende 
Kram», skriv han (kanskje skillingsviser?). Kritikken gjeld også melodifø- 
ringa, som ikkje samsvarar med den tempererte skalaen i kunstmusikken. 
Taktinndelinga er ikkje mindre tvilsam, og alt dette skaper vanskar for 
samlaren: 


Søger man Melodier, som det kan lønne Umagen at optegne, maa man finde sig 
i at høre paa alskens intetsigende Kram, og lirke saa længe, indtil man kan faa 
draget frem for Lyset, hvad der dukker op for selve Folket næsten som ube- 
kiendte eller forglemte Ting; thi de gamle Viser og Sange forglemmes alt mere 
og mere og ligesom begraves af den hele Sværm af nyere mere eller mindre 


værdiløse Sange [...]. 

Vanskeligheden ved selve Optegnelsen af Melodierne bestaaer, foruden i 
Utydelighed og Ubestemthed i de gamle Folks Sang, fornemmelig deri, at man 
saa ofte faaer høre Toner, der ere en Qvart-Tone høiere eller dybere end de 
brugelige, d. e. Toner, som ligge midt imellem vore Halvtoner, hvor det altsaa 
bliver Optegnerens Opgave nærmere at bestemme, til hvilken Tone den høiere 
eller dybere, de maatte tilhøre [...] (Lindeman, 1964, s. 92-93). 


I tillegg til ei mengd salmetonar fekk Lindeman med seg mange melodiar 
til verdslege viser og visestubbar frå Valdres, trass i vanskane. Han skreiv 
dessutan ned ikkje så få langeleiktonar, vidare nokre segner og balladetek- 
star, og han legg ved rapporten eit grammatisk oversyn over bøyingssyste- 
met for ordklassene i Valdres-målet. 

Blant songarane Lindeman møtte i Valdres, var Marit Larsdotter Leira. 
Marit Leira var husmannskone, fødd i 1797, og gift med husmannen og 
urmakaren Arne Andersen. Ved folketeljinga i 1875 blir det opplyst at dei 
to bur saman med dottera Marit og ektemannen Ole Olsen, han er husmann 
og vegarbeidar. Meir veit vi dessverre ikkje om Marit Leira. Men ho song 
tre balladar med framifrå vakre melodiar for Lindeman: «Fuglen sette seg 
på lindekvist» (TSB B 22), «Horpa» (TSB A 38) og «Villfar og Sylvklar» (TSB 
A 51) (Ressem [utg.], 2016, s. 103). 

Tre år seinare (1851) fekk Lindeman eit nytt stipend på 100 spesidalar. 
Denne gongen drog han til Telemark, og vidare til Hardanger, Voss, Bergen 
og Hallingdal. Han hadde med seg svigerfaren som reisefølgje, byråsjef Ole 
Andersen Brynie. Brynie førte dagbok på reisa, som gjekk med dampskipet 
«Nordcap» frå Kristiania til Brevik, og med eit mindre skip vidare til Pors- 
grunn og Skien. Derifrå drog dei to reisekameratane med vanleg båtskyss 
over innsjøen Norsjø. Første lengre opphald kom på prestegarden i Sauhe- 
rad, der den viseinteresserte diktarpresten Simon Olaus Wolff tok imot. 
Wolff tromma kvikt saman fjorten songarar, fortel Brynie, og Lindeman 
samla dei alle på romet sitt, samstundes. 

Kondisjonerte på reisefot tok gjerne inn på prestegardane, og Lindeman 
drog derfor vidare med båtskyss til prestegarden i Heddal. Her residerte 
sokneprest Boye Joachim Flood og prestefrua Inger Laurine. Det heitest at 
sokneprest Flood skal ha vore heller streng, han ville ikkje vita av verken 
spel eller dans ved kyrkja og prestegarden. Derfor fekk han overtydd Hed- 

dals-klokkaren, som spela hardingfele i ledige stunder, om at han burde 
brenne fela si (mot kontant utbetaling av 5 dalar). Klokkaren så gjorde, men 
var ikkje dummare enn at han kjøpte seg ny fele for pengane. Annleis stilte 
det seg med den musikalske prestefrua i Heddal, Inger Laurine Flood. Byrå- 
sjef Brynie let seg sjarmere av fru Flood og skriv at personlegdomen hennar 
er «ganske ualmindelig. Jeg glemmer hende aldrig. Hendes Maade at te sig 
paa, hendes Stemme og Tale er ikke mindre sjelden, end hendes Interesse, 
Indsigt og Aabenhed i christelige og religieuse Anliggender» (Gaukstad 
[utg.], 1978, s. 128). Etter Inger Laurine Flood skreiv Lindeman opp fleire 
melodiar til tekstar av den danske salmediktaren Hans Adolph Brorson, og 
ikkje minst den velkjende salmetonen «I Himmelen, i Himmelen», med 
tekst av den svenske presten Laurentius Laurinius. 

Frå Heddal drog Lindeman vidare med hesteskyss til prestegarden i 
Hjartdal og derifrå til Seljord, der han møtte Olea Crøger og fleire Seljords- 
songarar. Etter alt å døme fekk Lindeman med seg eit melodi- og notema- 
nuskript som Olea hadde laga i stand for han (Gaukstad, 1997, s. 27-28). 
Dei to var elles kjende frå før, bakgrunnen var Olea Crøgers planar om å gje 
ut ei visesamling. Dette var i 1842, men utgjevingsprosjektet vart det av 
forskjellige grunnar ikkje noko av. Det er elles ingen tvil om at Olea Crøger 
vart motarbeidd i visearbeidet sitt. Som kvinne hadde ho vanskar med å bli 
akseptert av andre som hadde aksjar i folkevise- og balladeutgjevingspro- 
sjektet på 1800-talet, først og fremst Jørgen Moe, bokutgjevaren Malling og 
Lindeman. Sistnemnde godtok henne som songar, men ikkje som samlar 
og utgjevar. 

På vegen attende til Kristiania stoppa Lindeman og svigerfaren i Gol i 
Hallingdal. Her skreiv han opp fleire melodiar etter Anne Endresdotter 
Sørli, deriblant tonen til den gamle og opphavleg tyske renessansevisa «Der 
stander et Slot i Østerrig», seinare brukt til salmen «Eg veit i Himmerik ei 
borg» (norsk tekst av Bernt Støylen). I 1851 må Anne Endresdotter ha hatt 
ei eller anna tilknyting til garden Sørli i Gol, der ho kanskje har vore tene- 
stejente. Alle melodiane etter Anne Sørli vart trykte i Lindemans Ældre og 
nyere norske Fjeldmelodier (1853-1867). Anne Sørli var fødd i 1803, og var 
dotter til Endre Olsson og Margit Mikkelsdotter Li. Tjue år gammal gifte 
ho seg med Tor Eilevsson Li-eige, og dei slo seg ned på eit lite bruk under 
garden Steingrimsli, som heitte Skalet. I løpet av nokre år sette Anne Sørli 

til verda elleve barn, seks av dei døydde små. Då mannen også døydde 
(1847), vart det svært magert for henne, og to av barna måtte setjast bort på 
legd. Kring 1860 flytte Anne Sørli frå heimbygda til Kristiania der nokre av 
barna heldt til, og etter ei tid emigrerte ho til Amerika. Der treivst ho ikkje 
og kom tilbake til Noreg. Ved folketeljinga i 1875 bur ho i Osterhausgata 29 
i Kristiania og får hjelp av fattigkassa (Gaukstad [utg.], 1978, s. 119. Gauk- 
stad, 1997, s. 33-34). 

Den kanskje mest særmerkte av alle songarane Lindeman skreiv opp 
melodiar etter, var Samuel Hansson Hella (Hellen), fødd på Nøtterøy i 
Vestfold i 1813. I slutten av 1860-åra kom Samuel Hella og Lindeman i 
kontakt med kvarandre, etter alt å døme i Kristiania. I 1868 og 1869 song 
Samuel ei lang rad ballademelodiar og andre tonar for Lindeman. På dette 
tidspunktet levde Samuel eit normalt liv i Brænderibakken på Sagene, der 
han dreiv som smedmeister. Kone og fem heimeverande barn budde i same 
hus, smedlærlingar, tenestejenter og leigebuarar (Paulsen, 1994/1995, s. 43). 

Men slik hadde det ikkje alltid vore. Samuel voks opp som «uekte» barn 
etter krigsåra 1807-1814. Mora, Juliana Maria Samuelsdotter frå Bragernes, 
måtte reise rundt og tigge for å overleva. Ho kom seg så vidt i hus seinhaustes 
i 1813, før barnet ho bar på, vart født. Faren, matrosen Hans Petersen, var 
drammensar han også, men ute av soga då sonen kom til verda. Samuel 
følgde med mor si dei første åra. Ho levde av den løna ho kunne skrapa 
saman som tenestejente ymse stader, og av tigging. Guten gjorde nytte for 
seg på forskjellig vis, jamvel om han ikkje hadde fysisk styrke til å bli nokon 
verkeleg arbeidskar. I 1830 vart han konfirmert, og sidan han då budde på 
Hella på Nøtterøy, vart han skriven Hellen, slik embetsmennene skreiv. 

Etter konfirmasjonen byrja ein ny periode i Samuel Hella sitt liv, og den 
skulle koma til å vara i meir enn tjue år. I denne tida levde han på vandring 
og livnærde seg med småarbeid på gardar. Etter kvart slo han seg saman 
med den litt yngre Sophie Albertine Andreasdotter frå Solum i Telemark. 
Dei var kjende frå før, noko som hadde samanheng med felles bakgrunn i 
omstreifarmiljø. Dei var fattigfolk på konstant flyttefot. Samuel og Sophie 
fekk fleire barn, og det gjorde at det vart endå vanskelegare å halde seg 
innanfor lova. Mat, klede og husly kosta pengar, om krava var aldri så 
beskjedne. 

I 1832 vart begge dømde som omstreifarar, for det var ulovleg å vera på 
reisefot utan pass og fast tilhald nokon stad. Deretter gjekk det slag i slag, 
periodar utanfor fengselet vart avløyste av periodar innanfor. I 1840 laga 
lensmannen i Aker eit signalement på Samuel Hella, i samband med at han 
skulle på tukthuset: 


Fødested: Nøtterøe Præstegjeld i Laurvig [sic] 

Alder: 27 Aar 

Sprog: norsk 

Høide: 163 % Tomme 

Haar: mørkt og krøllede 

Øine: blaae 

Øienbryn: mørke 

Særkjende: Intet 

Klædesdragt: Lærredsskjorte, graae Vadmels Buxe og Frakke, rudede Værken- 
svest, et rødt og hvidt, samt et sort Silketørklæde paa Halsen, hvide Strømper 
og Støvler, samt paa Hovedet en sort Skindhue med Skygge 

(Paulsen, 1994/1995, s. 41). 


Verken Samuel Hella eller Sophie Andreasdotter kan kallast kriminelle i 
eigentleg forstand, men fattigdom gjorde at dei rett som det var måtte 
balansere på grensa av lova og til dels over denne grensa for å overleva. Det 
viste seg då dei endeleg i 1852 slapp fri frå slaveri på Akershus festning og 
fekk litt hjelp, at dei makta å leva eit aktverdig liv. Sophie døydde i 1854, 
men Samuel gifte seg opp att eit par år seinare med Marta Olsdotter frå 
Ringsaker. Samuel Hella døydde i 1892 i Kristiania. 

Det må ha vore noko særskilt med Samuel Hella, for då sonen Magne 
vart døypt i 1859, står grundtvigianarane Hans Brun og Olaus Arvesen 
oppførte i kyrkjeboka blant dåpsvitna. At Lindeman skreiv opp melodiar 
etter ein tidlegare tukthusfange, er eigentleg ikkje merkeleg, for som andre 
tradisjonssamlarar på 1800-talet var han van med å møte fattigfolk på sin 
veg. Det var den musikalske kompetansen til Samuel Hella som talde. Eit 
anna poeng som truleg har hatt noko å seia for både Lindeman, Brun og 
Arvesen, kan ha vore interessa for tater- og fantefolket. Denne låg i tida, 
ikkje minst etter at teologen og samfunnsforskaren Eilert Sundt hadde 
gjeve ut Beretning om Fante- eller Landstrygerfolket i Norge (1850), og fleire 

andre studiar av folkegrupper som hadde det vanskeleg. Asbjornsens hul- 
dreeventyr «Tatere» høyrer heime i dette biletet. Endeleg har det nok gledd 
både presten Hans Brun, høgskolemannen Olaus Arvesen og tonesamlaren 
Lindeman at det var mogleg for ein tukthusfange å snu inn på ein smalare 
stig enn den villstigen han hadde vandra langs i yngre dagar. 

Ovanfor har vi møtt eit lite utval av fleire hundre norske balladesongarar. 
I løpet av 1800-talet og eit stykke inn på 1900-talet gjorde dei det mogleg 
for Landstad og andre samlarar å berge den gamle songtradisjonen «ud af 
det brændende Huus», som Seljords-presten skriv i forordet til Norske Fol- 
keviser. Landstad var ikkje aleine om å sjå situasjonen som kritisk, det song 
på siste verset med mellomalderballadane. Denne gamle diktinga var viktig 
i det norske nasjonsbyggingsprosjektet, dels ved eiga kraft, minst like mykje 
fordi den kunne dokumentere den litteratur- og språkhistoriske saman- 
hengen med den norrøne fortida. Samlarane - som såg at Noreg når det 
galdt innsamling av tradisjonsstoff i ord og tonar, var kraftig på etterskot 
jamført med situasjonen i grannelanda — konsentrerte seg også derfor om 
det eldste og litterært sett beste stoffet. Men det må strekast under at dei 
ikkje forsømte å skrive opp uheile visetekstar og fragment. At dei derimot 
brydde seg lite om nymotens skillingsviser og drikkeviser å la Jens Zetlitz, 
legg dei ikkje skjul på. Alt i alt er det imponerande kor mykje som vart samla 
inn av den gamle norske songtradisjonen — hausta inn, berga — er uttrykk 
som stadig dukkar opp. Ein viktig grunn til det er den openbart gode kon- 
takten mellom samlarar og songarar. Dei sistnemnde må ha vore klar over, 
anten samlarane fortalde det direkte til dei, eller dei visste det frå før, at dei 
tok del i eit stort nasjonalt prosjekt, ein nasjonal kulturell dugnad. 

Balladar om troll og vondskapens makt 


Troll kring 1890 


«Eg kjenner deg, du trollheim grå, / du skugge natt!» heiter det i Arne Gar- 
borgs innleiingsdikt i Haugtussa. Det er eit personleg dikt som uttrykker 
Garborgs eigne røynsler, men diktet går også til kjernen av diktsyklusen 
Haugtussa (1895). Alt i neste dikt, «Veslemøy ved rokken», møter vi gamle 
Mons, huskatten, som eigentleg er ein omskapt prins. Kattehamen er straffa 
som vart kasta på prinsen, sidan han ikkje ville ha noko å gjera med troll- 
heksa - «då las ho trollbøn stride / og gjorde han til katt». For hovudper- 
sonen i Haugtussa, den synske Veslemøy, blir livet ein lang kamp mot haug- 
og trollmakter. Til slutt greier ho å gjera seg fri, ho nektar å drikke av staupet 
med gløymsledrikk som haugkallen freistar henne med: 


«Sløkkjer de elden som heitast brenner?» 


«Når staupet er tømt, du inkje kjenner.» 


«Ja vil de sløkkje den suti heit, 


den kan eg kje misse for alt eg veit. 


Og før eg vil sleppe den suti hard, 


før gjeng eg og bed meg i kvar manns gard. 


Og før eg vil gløyme den sorg som brenn, 


før gjeng eg narr i mi heile grend. 


Ja før eg vil gløyme den guten eg fann, 


før gjeng eg fanteferd land og strand. 


Ingen annan fær meg i famn; 


no riv eg meg laus i Jesu namn.» 

Alt er borte. I skodda sansar 
ho liksom ein skimt av kvervande svansar 


(Garborg, [1895] 1961, s. 5, 8, 144). 


Troll og trollmakter har knapt nokon gong gjort så mykje av segilitteraturen 
som under nyromantikken i 1890-åra. Som symbol for dei umedvitne kref- 
tene i menneskesinnet fylte dei eit behov. Trolla er inne i menneska sjølve, 
skriv Jonas Lie i innleiinga til Trold. En Tylft Eventyr (1891). «At der er troll 
i mennesker, vet enhver, som har litt øie for den slags. De ligger inne i 
personligheten og binder den som urørlig fjellstykke, lunefullt hav og ustyr- 
lig vær», heiter det (Lie, [1891] 1941, s. 3). Lie markerte tilknytinga til troll 
og andre folkediktingsfigurar ved å kalle novellene sine eventyr. Noko lik- 
nande gjorde Hans E. Kinck, debutnovellesamlinga hans, Flaggermusvinger 
(1895), har undertittelen Eventyr vestfra. Som hos Lie finst trollskapen i 
menneska sjølve og i naturen, som dei lever i nær kontakt med. 

Formelt har balladar og viser hatt meir å seia for Haugtussa enn eventyr 
og anna folkedikting på prosa. At balladen ligg til grunn for diktet «I Blå- 
haug» som dei siterte strofene ovanfor kjem frå, er tydeleg. Diktet har same 
form som tolinja balladestrofer, bruken av samtale- og gjentakingsstrofer 
er parallell, og gløymsledrikkmotivet blir brukt på same vis som i folkedik- 
tinga. Når Gudsord skremmer trollskapen på flukt, er det i samsvar med 
folketru og folkedikting, jf. Veslemøys utrop «no riv eg meg laus i Jesu 
namn.» 

Av norske diktarar i 1890-åra var det truleg Henrik Ibsen som hadde 
best greie på troll. Då han skreiv Peer Gynt i Italia (1867), hadde han med 
seg Asbjørnsens Norske Huldreeventyr og Folkesagn. Denne boka vart ei 
svært viktig kjelde for Ibsens drama. I stykket «Reensdyrjagt ved Ronderne» 
fann han forteljinga om skyttaren Peer Gynt. I Gudbrandsdalen var Peer 
Gynt, som hadde levd på 1600-talet, kjend frå gammalt som ein framifrå 
jeger. I fjellet på jakt møtte Peer Gynt både troll og andre uvette. Verst å 
hanskast med for Peer er Bøygen, eit ormeaktig trollvette som ligg i ring og 
stengjer folk inne. I Ibsens drama symboliserer Bøygen alle dei utfordrin- 
gane Peer Gynt møter, som han burde ta på alvor, men som han heile tida 
bøyer av for. På rollelista står elles Dovregubben, sjølve stortrollet, og vidare 
den grønkledde, huldreaktige dottera til Dovregubben, hofftroll, tomte- 

gubbar og haugfolk. Dovregubben prover å få Peer til å forstå kva som er 
den avgjerande skilnaden mellom menneske og troll: 


Nu skal du høre hvad det er for noget: 

Derude, under det skinnende Hvælv, 

mellem Mænd det heder: «Mand, vær dig selv!» 
Herinde hos os mellem Troldenes Flok 

det heder: «Trold, vær dig selv - nok!» 

(Ibsen, 2007 Skrifter 5, s. 549-550). 


Peer Gynt får ikkje heilt med seg skilnaden mellom menneske og troll, og 
dette set preg på han resten av livet. 

I Ibsens symbolske drama frå siste del av forfattarskapen spelar også 
troll- og andre underjordiske makter ei viktig rolle, både på eit folkloristisk- 
mytologisk og eit symbolsk plan, jf. dramatitlar som Gengangere og Fruen 
fra havet. I Bygmester Solness (1892) grip Ibsen tilbake til ei kyrkjebyggjar- 
segn, han som ung mann hadde høyrt av ein telemarking i Grimstad. I segna 
blir det fortalt om eit troll som byggjer ei kyrkje. Det ser ut til at mannen 
som har gjort avtalen med trollet, må bøte med livet, sidan han ikkje greier 
å finne ut kva trollet heiter. Dette er ein del av avtalen. Men problemet løyser 
seg i siste liten, og trollet ramlar ned frå kyrkjetårnet og slår seg i hel. I 
dramaet snur Ibsen på det heile. Her er det byggmeister Solness, som sjølv 
har i seg mykje av trollskapen, som fell ned frå bygget han har reist. Elles 
hadde Ibsen alt i 1850-åra sett seg grundig inn i eit viktig verk til når det 
gjeld balladetroll, Landstads Norske Folkeviser. Om Landstads bok skreiv 
Ibsen ein lang artikkel: «Om Kjæmpevisen og dens Betydning for Kunst- 
poesien» (1857). 

Det var ikkje noka ny innsikt Jonas Lie formulerte då han skreiv at det 
var troll i menneske. Eigentleg var dette kjent frå gammalt. Romantikkens 
diktarar visste det, mellomalder- og renessansediktarane var klar over 
samanhengen mellom trollskap og menneskesinn. Balladediktarane og tra- 
disjonen kjende også godt til slektskapen mellom menneske og troll, og dei 
var klar over at menneske kan kjenne seg tiltrekte av trollskapens vesen og 
bli omskapte, for godt, eller for ei tid. 

Troll på bilete 


Den første norske biletkunstnaren som teikna troll «slik dei verkeleg såg 
ut», var Erik Werenskiold. Saman med samtidige kunstnarar som Eilif 
Peterssen og Otto Sinding fekk han i 1870-åra tilbod om å vera med og 
illustrere Asbjørnsen og Moes Norske folke- og huldreeventyr i udvalg 
(1879). Om Werenskiolds trollteikning til «Småguttene som traff trollene 
på Hedalsskogen», der vi ser eit trehovda troll med berre eitt auga, skriv Leif 
Østby oppglødd: «Heidals-trollet er først og sist Werenskiolds egen opple- 
velse av den østlandske storskog med dens morkne kjempetrær, dens vind- 
fall og røtter, dens milevide susende ensomhet, fortettet i et fantasivesen 
skremmende ved sin størrelse og styrke, lattervekkende ved sin dumhet og 
hjelpeløshet» (Østby, 1977, s. 31, 41). 

Noko seinare introduserte Werenskiold Theodor Kittelsen for Asbjørn- 
sen. Eventyrkongen sette pris på Kittelsen som illustratør, og følgjeleg kom 
dei to teiknarane saman med Otto Sinding til å teikne troll og andre even- 
tyrfigurar til Asbjørnsens Eventyrbog for Børn. Kittelsen hadde same grunn- 
oppfatning av troll og andre mytiske vesen som Werenskiold. Trolla måtte 
vera rotfeste i den norske bygdekvardagen. Trolla sitt rette element var 
naturen, og eit skarpt auga kunne få auga på dei, helst i skumringa og på litt 
avsides stader. Både Werenskiold og Kittelsen hadde vakse opp med eventyr 
og annan forteljetradisjon, og saman med Asbjørnsen og Moes eventyrtek- 
star la dette grunnlaget for ei slags «realistisk» oppfatning av trolla. Den lett 
smilande tilnærminga deira til troll og eventyrfigurar er elles i tråd med 
Jørgen Moes innleiing til Norske Folkeeventyr. 

Trass i at Werenskiolds og Kittelsens eventyrtroll er store og stygge, og 
særleg Kittelsens troll av og til kan sjå skremmande ut, viser dei seg i det 
store og heile som einfaldige og relativt enkle motstandarar. Då er det ann- 
leis med trolla i balladediktinga. 

Gerhard Munthes framstilling av den andre hallen i «Åsmund Frægdegjæva» viser 
korleis kunstnaren tenkte seg troll langt nord i Trollebotnen kunne sjå ut. På golvet 
står gannekjeret, heksekjelen, der trolla kokar eit brygg av vondskap og trollskap. 


Dette såg Gerhard Munthe. Av kunstsamlaren Olaf Schou fekk han det 
freistande oppdraget å illustrere kjempe- og trollballaden «Åsmund Fræg- 
degjæva» (TSB E 145). Munthe byggjer på Landstads tekst i Norske Folke- 
viser, og følgjer handlinga i teksten ganske nøye. Illustrasjonsserien var fer- 
dig i 1904. Dei ti bileta som serien består av, vart først teikna i svart og kvitt 
og deretter fargelagde og dekorerte med gull, sølv og farga glas (Kokkin, 
2018, s. 120-122). Munthes stiliserte flatestil gjev eit heilt anna inntrykk enn 
Werenskiolds og Kittelsens eventyrteikningar. Helten Åsmund Frægde- 
gjæva er framstilt som hirdmann hos kongen, som ein norrøn riddar. Og 
trolla er teikna som dyrisk-djevelske figurar. Balladeteksten inneheld elles 
mange skremmande detaljar, ormar som kryp over bordplatene, dukar som 
er vaska i blod. Munthe arbeidde med balladestoffet i mange år, men rakk 
berre å gjera seg ferdig med nokre få bilete. Samla viser illustrasjonane hans 
at han har lagt stor vekt på å få fram det som står mellom linjenei folkevisene: 
dramatikken, alvoret, tragedien. 


Balladetroll 


Ivar Aasens kommentarar til oppslagsordet trolli Norsk Ordbog viser at det 
hadde mange tydingar i folketradisjonen på 1800-talet. Trollet blir bl.a. 

oppfatta som eit «Væsen som forvilder, skræmmer eller gjør Skade [...]. 
Hertil Bergtroll, Skogtroll og flere». Vidare er trollet «et Uhyre, et Skræmsel; 
om Dyr eller Mennesker som udmærke sig ved en frygtelig Dristighed, 
Graadighed, Arrighed eller deslige». Folk brukte også troll-nemninga om 
visse sjukdomar hos dyr. Verbet trolla tydde «forhexe, fortrylle [...] gjøre 
Troldkunster». Fleire stader i Noreg heiter Trolldalen, truleg fordi staden 
opplevdest som ein mørk, skummel og avsidesliggjande plass. 

Troll-nemninga er kjend frå mange språk, men den etymologiske 
tydinga er uklar. Delvis synonymt blir rise brukt, helst om såkalla bergtroll 
eller jotnar, jf. jotunheimen om ein stad der jotnane heldt til. Kvinnelege 
utgåver av jotunslekta blir både på norrønt og i balladane kalla gygrer eller 
rett og slett trollkjerringar. Både norrøne troll og balladetroll heldt ofte til i 
fjerne, nordlege område der det er iskaldt og ikkje til å halde ut for vanlege 
menneske. Dei som bur der, er heidningar. Det som er minst like ille, er at 
dei ikkje betaler skatt til kongen. Ikkje underleg at balladehelten Åsmund 
Frægdegjæva spør kongen kva gale han har gjort, sidan han skal sendast 
langt nord i Trolleheimen. Andre nemningar på det kalde isøydet er Trol- 
lebotnen og Gandvik. Gandvik er eit gammalt namn på Kvitsjøen, men kan 
også oppfattast som ei stor vik der trolldomskunnige driv med gand, troll- 
dom. «Elles hev trollheimen mange namn i desse diktingane», skriv Knut 
Liestøl: «Juskeheii, Jaameheii, Jokleheii, Jokleheimen, Skomeheii, Trolle- 
heim, Gigerland, Trollevalk, Resahem» (Liestøl, 1915 a, s. 191). 

Skogtrolla i folkeeventyra tåler ikkje sollys og sprekk når dei gløymer 
denne grunnleggjande regelen. Dette har berga livet på mang ein Askeladd. 
Så enkelt er det ikkje i norrøn dikting, og heller ikkje i balladetradisjonen 
som byggjer på norrøne tekstar. Her må trolla drepast, eller dei må skapast 
om til stein. Den fremste trolldreparen i norrøn tradisjon er Olav den heil- 
age, jamvel om også guden Tor viser seg som ein habil trolldrepar, kjend i 
denne rolla frå norrøn mytologi. Legendeballaden «Sankt Olavs kappseg- 
ling» (TSB B 12) framstiller Olav som trolldrepar. Her går handlinga ut på 
at sankt Olav og broren Harald Hardråde skal sigle om kapp for å avgjera 
kven av dei som skal vera konge i Noreg. Harald sikrar seg det raskaste 
skipet, og dessutan tjuvstartar han, mens Olav høyrer messa. Men det er til 
lita hjelp, for Olav sigler ikkje berre på sjøen, men gjennom berg og hamrar. 
Trolla ropar opp og spør kvifor han uroar dei, men Olav skaper dei straks 

om til stein. Og sjølvsagt kjem han først fram til Nidaros, målet for kapp- 
siglinga. 

Vi har ikkje mykje att av denne gamle norske balladen, som dessverre 
har gått i gløymeboka. Dei norske 1800-talsoppskriftene går tilbake på 
Vedels redigerte og truleg utbygde viseform (1591) eller på skillingstrykk. 
Vedels viseform ligg til grunn for Ole Vigs tekst i Sange og Rim for det norske 
Folk (1854). I sølvsmeden Engelbret Michaelsen Resen Mandts Historisk 
Beskrivelse over Øvre Tellemarken frå 1770-åra står likevel to strofer som 
representerer den norske rest-tradisjonen. 


Trollet spør: 
Høyrer du Olav med dit Roue Skieg, 


Qvi seglear du giønam min Kiellare Veg? 
Olav svarar: 


Sante Olav mone sig tilbage siaae, 

Stat du der atte i Kampen graae 
(http://www.bokselskap.no/boker/legendeballadar/tsb b 12 sanktolav 
15. september, 2020). 


Kappsiglingsvisa har vore godt kjent, ho er eit uttrykk for den sentrale rolla 
sankt Olav spela som helgen. Dei to siterte strofene ligg elles til grunn for 
Albertus Pictors biletframstilling av siglinga, i svenske kyrkjemålingar på 
1400-talet. Og truleg er norske fjellformasjonar med nemninga «Sankt 
Olavs skip» vitnemål både om Olavs popularitet og om kjennskapen til den 
gamle balladen. I Floda kyrka i Södermanland har elles Albertus Pictor 
framstilt balladehelten Sven Felding (Sven Fötling) i ferd med å drepa eit 
troll. Dei to motstandarane er begge til hest, men trollet har ingen rustning 
på og er lett å kjenne igjen på det brune skinnet. Dei norske viseformene av 
«Sven Felding» (TSB E 115) går tilbake på Tohundreviseboka. 


Åsmund Frægdegjæva - trolldrepar i særklasse 


Landstad sette denne balladen først i Norske Folkeviser. Det var ikkje tilfel- 
dig, for nettopp viser om troll og djerve norrøne heltar stod høgt i kurs i 
samtida og vart oppfatta som svært gamle, sidan dei handla om ei mytisk 

fortid og om saga-emne. Tilsvarande plasserte Svend Grundtvig «Tord af 
Havsgaard» — den danske renessanseversjonen av ein eldre norsk eller vest- 
nordisk gude- og trollballade — på førsteplass i Danmarks gamle Folkeviser. 
Landstad skriv at dette «gamle, mærkelige Kvad er meget bekjendt i Silgjord 
og med mere end almindelig Overensstemmelse mundtlig meddelt af for- 
skjellige Personer». Han nemner fleire av dei som song ved namn, deriblant 
Lavrans Groven (Landstad, [1853] 1968, s. 3). Dette er ei interessant opp- 
lysning, for Lavrans Gunleiksson Groven åtte ei handskriven visebok, ein 
såkalla visefugg, nå dessverre bortkomen. Vi veit at det var skrive inn bal- 
ladar i boka, og desse visene representerer eit eldre steg i tradisjonen, før 
dei første samlarane kom på banen, deriblant ei alderdommeleg form av 
«Roland og Magnus kongen» (TSB E 29) (Jonsson & Solberg, 2011, s. 242- 
244). 

Landstads tekst byggjer, som dei fleste visene i Norske Folkeviser, på fleire 
variantar og er derfor lang, på heile 63 strofer. Dei lengste viseformene etter 
einskildsongarar er kring 20 strofer kortare, og mange av dei om lag 90 
variantane er heller ikkje så lange. I det følgjande tek eg utgangspunkt i Olea 
Crøgers oppskrift frå 1840-åra etter seljordingen Olav Olsson Glosimot, 
språkleg normalisert. Olav Glosimot var ein framståande balladesongar og 
formidla stoffet sitt til både Crøger, Landstad, Lindeman og Bugge. I 1845 
budde Ivar Aasen hos Olav Glosimot og huslyden hans, då Aasen granska 
seljordsmålet. Eg supplerer drøftinga med Sophus Bugges oppskrift etter 
Hæge Olsdotter Årmote (1856). Hennar variant er nok relativt kort og ikkje 
heilt fullstendig, men inneheld likevel nokre interessante detaljar som kastar 
lys over heilskapen og tradisjonen bak visa. 

Handlinga i «Åsmund Frægdegjæva» byrjar i kongsgarden der kongen 
har samla mennene sine til husting, med den fremste, eigentleg høgste, råd- 
gjevaren — rådehæst — i spissen: 


Det var Irlands konge bold, 
han tala til sine menn: 

«Kven skal nord i Trollebotnen 
og hente mi dotter heim?» 


Er det ikkje dagen? 


Til så svara han rådehæst, 

han steig for kongen fram: 
«Åsmund er både stor og sterk, 


han er så fræg ein mann!» 


Strofene minner om situasjonen i mange undereventyr når handlinga tek 
til. Eit troll har røva ei kongsdotter, og nokon må hente henne ut av berget. 
At det er kongens øvste rådgjevar som foreslår at Åsmund skal reise til 
Trollebotnen, kunne tyde på at rådgjevaren vil kvitte seg med han. Svikefulle 
rådgjevarar finst det fleire av både i sagalitteraturen og i ballade- og even- 
tyrdiktinga. Men det er vanskeleg å sjå at rådgjevaren har noko motiv, og 
han spelar inga rolle i visa. Åsmund er ingen nedvurdert Askeladd, han er 
den fremste av alle kongens menn. Likevel kvir han seg, han ser det som ei 
straff å bli send til Trollebotnen. Ikkje berre held trolla til der, det er eit 
iskaldt og kolmørkt land. «Er det ikkje dagen?» heiter det i omkvedet, blir 
det aldri lys morgon? 


«Kva hev eg imot deg brote, 
konge, der du stend, 
med du vil endeleg vita meg 


langt nord i Trolleheimen?» 


Kongen og Åsmund blir samde om ein kontrakt. Dersom han greier å berge 
kongsdottera, jomfru Ermelin, skal han også få henne. Det poetiske kvin- 
nenamnet Ermelin minner språkleg om hermelin, kostbart pelsverk av røy- 
skatt, noko jomfrua sjølvsagt kan ha god nytte av i den iskalde Trollebotnen. 
I dei fleste variantane er det «Irlands konge» som gjev Åsmund oppdraget. 
Geografiske nemningar av denne typen er ofte sekundære og tilfeldige, men 
sidan «Åsmund Frægdegjæva» byggjer på litterære kjelder, er det ikkje heilt 
usannsynleg at det dreiar seg om eit detaljlån frå Tristrams saga, der ein del 
av handlinga går føre seg i Irland. 

Reiser i balladane går ofte føre seg til sjøs. Den følgjande strofa er ei typisk 
formelstrofe som skal understreke at Åsmund skundar seg med å koma av 
stad, og at han sigler så fort det let seg gjera. Ingen tenkjer på å fire seglet 
før dei er framme. Når seglet er av silke, er det sjølvsagt berre poetisk 
utsmykking frå diktaren og tradisjonens side: 

Under eit opphald i Lofoten i slutten av 1880-åra lerte Theodor Kittelsen å kjenne 
den nordnorske troll-tradisjonen, i form av vill natur, segner og eventyr. «Sjøtrollet» 
står i samlinga Troldskab (1892). Motivet med den enorme troll-skapnaden som 
nærmast veks opp av hav og sjø, hadde Kittelsen brukt tidlegare, då som illustrasjon 
til Asbjørnsen og Moes eventyr «Fiskersønnene» i Dybwads Illustrerede Folkeka- 
lender (1882). 


- 


Så heiste dei opp det silkeseglet, 

så høgt i seglerå. 

Dei strauk ikkje seglet på bunken [dekket] ned, 
før dei Trollebotnen såg 

(Solberg, 2003 b, s. 133-134). 


Åsmund dreg ikkje aleine til Trollebotnen, han har med seg dei to brørne 
sine. Røynde eventyrlesarar vil ha sine mistankar om at han ikkje vil få stor 
hjelp av dei, og dette slår til. Brørne vågar ikkje å følgje med Åsmund inn i 
berget, dei vil heller passe på skipet. Heller ikkje denne oppgåva utfører dei 
slik dei skal, for når Åsmund vel har frelst jomfru Ermelin, har brørne drege 
sin veg. Åsmunds brør er altså å oppfatte som variantar av Per og Pål, kon- 
trastfigurar til helten. 

Neste handlingssekvens går føre seg i berget, i fem forskjellige hallar. Dei 
to første er grufulle, her er det vondskap og trollskap som dominerer: 

Han kom seg i den fyrste hallen, 
der var så underleg vore: 
Dukane var ut or blodet dregne, 


og ormane spela etter bordet. 


Han kom i den andre hallen, 
der var så mykje våde: 
Gannekjeret på golvet stod, 


og trollet skull” over det råde. 


Vi skulle kanskje tru at trollet nå dukkar opp, men balladen har same 
grunnstruktur som mange undereventyr. Først får Åsmund eit kort møte 
med kongsdottera. Det skjer i den tredje hallen, der det står oppreidd femten 
senger. Åsmund legg seg til å sova i ei av dei, og då kjem jomfru Ermelin, 
med hår som gull, fletta i silkeband: 


Inn så kom det vene viv, 

som Åsmund ville vinne. 

Ho hadde hår som spunne gull, 
og vippa i silketvinne 


(Solberg, 2003 b, s. 135-136). 


Den vakre jomfru Ermelin blir skildra i heile fem meir eller mindre parallelle 
strofer. Ho åtvarar Åsmund mot å ta henne i fang, noko han godt kan tenkje 
seg. Men det er farleg, for mora - eigentleg trollkjerringa — «et opp kven ho 
ser, / om det var sankt Olavs mann!». Og så dukkar trollkjerringa opp, den 
skume, svarte gygra. Ho spør kva det er for ein smågut utan namn og ætt, 
som vågar å nærme seg jomfru Ermelin. Åsmund er ikkje redd og svarar 
utfordrande at den som fornærmar han, kan vente seg det verste: 


Inn så kom den skumegygri, 
ho gjorde både grutte og grinte: 
«Kva er du for eit tekjubarn, 


som held*e mitt vene viv?» 


«Den som kallar meg eit tekjubarn, 


han skal etter vondo leite. 

Men kall meg Åsmund Frægdegjæva, 


så vil denne guten heite!» 


For Åsmund, som for andre heltar i hans situasjon, er det viktig å få vita 
mest mogleg om motstandaren, og han spør derfor korleis ho har skaffa seg 
det breie beltet ho ber kring midja. Eit breitt belte står ofte i balladediktinga 
som uttrykk for makt og rikdom, og spørsmålet smigrar gygra. Ho fortel at 
beltet tok ho av sankt Olavs rygg i ein kamp ho hadde med den heilage 
kongen sist jul. Når gygra likevel måtte gje seg til slutt, var det fordi ho ikkje 
tålte å bli møtt med gudsord og vigd vatn, som prestane skvette over henne. 
Dessutan slo dei henne med skrå — ei heilag bok, Bibelen - i skallen, og det 
tålte ho dårleg: 


Dei slo meg med skrå i skallen, 
det tyktest eg ikkje lide. 
Dei skvette etter meg med vigslevatn, 


eg kjenner enno kvar det svider. 


Etter denne innleiande runden utfordrar gygra Åsmund til å bli med på ei 
svært spesiell tevling. Kven av dei tåler best gloheitt jern? 


Høyrer du Åsmund Frægdegjæva, 
kva eg seier deg: 

Du hetar dette jernet gloheitt, 

og sender det hit til meg! 


Gygra kjenner seg viss på at denne konkurransen vil ho vinne lett, men Åsmund 
avviser utfordringa, han kjem frå eit kristent land der folket «ropar på Gud». 
Derfor er han sterkare enn ei heidensk trollkjerring. Tevlingsmotivet med det 
glødande jernet er elles lånt frå myten om guden Tor og trollet Geirrød, gjen- 
gjeve i Snorres Edda («Skaldskaparmål»). Tor kastar ein glødande bolt gjen- 
nom både Geirrød og ein stolpe han har gøymt seg bak. 

Deretter gjer Åsmund kort prosess: 


Det var Åsmund Frægdegjæva, 


hogg han til med avle. 

Hogg han til den skumegygri, 


så odden stod i hennar navle. 


Av varianten etter Hage Årmote går det fram at det opphavleg ikkje har 
vore fullt så enkelt å drepa gygra. Åsmund har vore nøydd til å delta i tevlinga 
om å tåla gloheitt jern, det ser vi av ei av Hæges strofer. Her hetar Åsmund 
det gloande jernet, held det med tenger og stikk det i gapet på trollkjerringa, 
slik at det går ut att i lysken: 


Åsmund hita gloandes jenni 
å tok en de mæ tångo, 
å stakk de av at frægdegjæni 


å de rann utatt i svångo 


Siste leddet i substantivet frægdegjæni må vera norrønt gin (n) = gap, svelg. 
Det første leddet frægde er truleg ei omlaging av flagð (n) = troll. Åsmund 
stikk altså det gloande jernet inn i trollgapet. Men ikkje ein gong etter dette 
åtaket har gygra tenkt å gje seg. Ho seier til Åsmund: 


«No heve du meg på goll]vi lagt, 
eg fær vel liggje der, 

men hogg meg så i lytir tvo, 

å gakk så imiggjom [imellom] der» 


(dokpro.uio.no, 16. september, 2020). 


Dette knepet gjennomskodar helten. Han veit at gygrekroppen har ni liv og 
vel så det, han vil bli klemt til døde om han går mellom dei to kroppsdelane. 

Åsmund går vidare til den fjerde hallen, der han finn ein vakker fole som 
kan tala. Hesten lovar å bera jomfru Ermelin og Åsmund over havet, men 
han må gå med på å gje folen den høgre handa si. Denne handlinga er eit 
forløysingsmiddel, eit offer, som eit omskapt menneske i balladediktinga 
treng for å bli sant menneske att. Etter dette samlar Åsmund og jomfru 
Ermelin gull og sølv i store mengder, og Åsmund drep «alle bergtrolli, / som 
han for augo såg». Så legg dei i veg. I kongsgarden viser det seg at den vakre 
folen er bror til jomfru Ermelin, som vi ikkje har høyrt om tidlegare: 

Det var Åsmund Frægdegjæva, 
han steig seg ut på sand. 
Så hogg han folens hovud av, 


det vart ein kristen mann. 


Så hogg han folens hovud av, 
det vart ein kristen mann. 
Engelbert, hennes yngste bror, 
kongens son av Engeland. 


Er det ikkje dagen? 


Ikkje sjeldan representerer balladetradisjonen i Mo eit eldre steg enn den 
norske tradisjonen elles. Dette går fram av varianten etter Hæge Årmote, 
her har gygra namn og heiter Targjer Hukebruri. Andre Mo-songarar, som 
Ingebjørg Trondsdotter Troddedalen [Trolldalen!], Signe Gjermundsdot- 
ter Napper og Turid Olsdotter Sandland, brukte også denne nemninga 
(Jonsson & Solberg, 2011, s. 476-479, 540-542, 547-549). Namnet Targjer 
Hukebrur går tilbake på eldre norrøn eventyr- og segntradisjon. Som Knut 
Liestøl har vist, inneheld Jón Árnasons Íslenskar þjóðsögur og æfintýri 
(1862) ein gammal sagastubb, der det blir fortalt om den Askeladd-liknande 
helten Åsmund (Liestøl, 1915 a, s. 28-35). I sagastubben heiter gygra Porgerör 
Höldatröll, og ho har - overraskande nok - ei vakker dotter (som heiter 
Hlaövör). Åsmund drep gygra, tek jenta med seg heim og gifter seg med henne. 

I sagastubben går kampen mellom Åsmund og gygra ut på at dei skal 
svelgja kvar sine tre glødande jernstykke og sjå kven som tåler det best. 
Åsmund signar det siste jernstykket gygra får i seg med krossmerket, og 
dermed er ho, som innbarka heidning, fortapt. Det er denne eldprøva vi ser 
spor av i den siterte strofa etter Hæge Årmote. Sagastubben gjev også for- 
klaring på sankt Olavs rolle i balladen. Det heiter her at handlinga går føre 
seg på kong Olavs tid. Åsmund er kongens hirdmann, og det er kongen som 
sender han til Trollebotnen, dels for å kristne gygra, dels for å krevja skatt 
av henne. Ved eit anna høve dreg kongen saman med Åsmund nordover 
for å slåst med troll, og sankt Olav knekker då ryggen på ei diger trollkjer- 
ring. På slutten av sagaen utnemner kongen Åsmund til sin fremste troll- 

drepar. Vidare får han ein gullring i namnegåve, og Åsmund trolldrepar skal 
vera namnet hans så lenge han lever: 


«NU mun eg auka nafn bitt og kalla big Åsmund flagdagæfu, bykir mér sem 
fæstir [dei færraste] menn þeir, er nu lifa hafi slíka gæfu til að vinna flögd og 
úvættir sem bu». «Góð eru ord bin», segir Åsmundr, «en hvat skal fylgja nafni?» 
Konungr gaf honum gullhring og kvað hann skyldu hafa það i nafnfestu, var 
hann sidan kallaðr Åsmundr flagdagæfa og bar bad kenningarnafn medan hann 
lifði (Jón Árnason, 1862, s. 178). 


Knut Liestøl, som har skrive utførleg om «Åsmund Frægdegjæva» og fleire 
andre trollviser, seier samanfattande: 


Naar ein les visa um Aasmund Frægdegjæva, kann ein ikkje anna enn leggja 
merke til kor laust ho er bygd. Serleg merkar ein det i bolken um upphaldet i 
Trollebotn og møtet med Torgerd. Der er t.d. det Torgerd fortel um daa ho kom 
til Olav den heilage, eit innskot so langt at ein finn ikkje maken i nokor onnor 
norsk folkevise. Kjensla av dette usamanhangande vert endaa sterkare, naar ein 
les igjenom alle variantane [...]. Det finst ei mengd avbrigde, som tydeleg viser 
seg aa vera nylagingar, og fleire gonger syner det seg at desse nylagingane ikkje 
rett høver med det gamle; det vert braae skifte og motsetningar som ikkje heilt 


er utjamna (Liestøl, 1915 a, s. 58). 


Liestøls oppfatning, at visa er laust oppbygd og springande, kan ein nok seia 
seg samd i. Men det er eigentleg nettopp slike trekk som karakteriserer 
kjempe- og trollvisene. Desse i hovudsak vestnordiske visene, stort sett av 
norsk eller færøysk opphav, i nokre høve også av islandsk, har som kjen- 
nemerke laus struktur, dramatisk overdriving og fantastisk handling. 
Humoristiske innslag er heller ikkje mangelvare. Kjempe- og trollvisene går 
ofte tilbake på motiv og handlingssekvensar i fornaldersagaene, og det er 
det estetiske grunnsynet her vi ser vidareført i desse visene. I nokre høve 
har balladetradisjonen halde fast på stoff av høg alder, som vi har sett i 
tilfellet Porgerör Höldatröll = Targjer Hukebrur. Underleg nok, kanskje, har 
tradisjonen også halde fast på namnet til den islandske sjømannen Torkjell 
Adelfar, som opptrer hos Saxo Grammaticus i Danmarks Krønike. Tilnam- 
net Adelfar tyder «den vidfarne». Sagaen om Torkjell Adelfar er av norrønt 
opphav og minner i innhald om dei eventyrlege fornaldersagaene. 

Det ligg altså ein skriftleg/skriftleg-munnleg tradisjon til grunn for 
mange kjempe- og trollballadar. Men i løpet av seinmellomalderen miste 
skriftkulturen terreng i Noreg, og for balladens del vart resultatet at det 
skriftlege grunnlaget vart tapt av syne. Vésteinn Ólason tenkjer seg at 
kjempe- og trollvisene til å byrje med levde i ei gråsone mellom litterære 
tekstar, eller forlauparar til slike, og balladesjangeren sjølv. Både i færøyske 
og islandske balladar finst det i kjempe- og trollvisene eit medvit om ein 
litterær tekst, men dette medvitet er borte i norske balladar. Årsaka ligg i 
norsk språk- og litteraturhistorie, skriv Vésteinn: 


It is well known that down to the end of the Middle Ages a great number of Norse 
manuscripts was found in Norway, but the language changed much in the late 
Middle Ages, and in the sixteenth century Norwegians no longer understood the 
Old Norse language, with the exception of a few people who had preserved 
enough knowledge to be able to read old law books. This means that from around 
1500 or even earlier the consciousness of a literary text underlying a ballad no 
longer was strong enough to affect the singers with regard to details. The ballad 
was now on its own and would gradually be adapted to the mainstream of balla- 


dry (Vésteinn Ólason, 1991, s. 129-130). 


Fit anna poeng kan vera at saga- og skrifttradisjonen alltid har hatt større 
prestisje blant balladediktarar og balladesongarar på Island og Færøyane, 
særleg på Island, der sagaskriving var ein spesialitet. Dessutan kan ein tenkje 
seg at sosial og geografisk avstand har spela større rolle i Noreg. Det er ikkje 
sikkert at så mange sagamanuskript fann vegen frå hoffmiljøet i Bergen eller 
Oslo til Telemark, kjerneområdet for den norske balladetradisjonen på 
1800-talet, og kanskje tidlegare. Elles bør det strekast under, slik Vésteinn 
Ólason også gjer, at ein ballade ikkje nødvendigvis blir meir vellykka litte- 
rært om den ligg tett opp til eit sagaførelegg. Skrift har dessutan gjort seg 
gjeldande også i den norske balladetradisjonen. Det har funnest manuskript 
med nedskrivne viser, nokre slike kjenner vi til. 

At balladen måtte greie seg på eiga hand og laut tilpasse seg den allmenne 
sjangerutviklinga i munnleg tradisjon, har vi eit illustrerande døme på i 
episoden med den omskapte folen som tek Åsmund og jomfru Ermelin på 
ryggen. Det er ikkje det at hesten er omskapt og kan tala, som er avgjerande, 
for omskaping er eit relativt vanleg innslag i balladediktinga, særleg i 

kjempe- og trollviser og naturmytiske viser. Poenget er at dette fantasimo- 
tivet blir trekt opp av hatten utan noka førebuing — fordi tradisjonen og 
balladesongarane har bruk for det nettopp her og nå. Korleis skal Åsmund 
elles koma seg heim? I sagateksten er ikkje det noko problem, Åsmund sigler 
heim på skipet som ligg og ventar på han. Velklingande, men likevel for- 
melaktige namn som Ermelin og Engelbert, viser nok også at denne balladen 
er «on its own» og er i ferd med å tilpasse seg hovudsporet i tradisjonen. 


Venill fruva på Juskeheii 


På samlingsreisa til Telemark i 1857 skreiv Sophus Bugge opp ein svært lite 
kjend ballade, etter Torbjørg Gjermundsdotter Haugen frå Skafså. Torbjørg 
Haugen vart føddi 1792, som dotter til Gjermund Olsson og Jorunn Sveins- 
dotter, på garden Storåsli. I 1815 gifte Torbjørg seg med husmannssonen 
Aslak Olsson, og følgjeleg måtte dei nygifte nøye seg med husmannskår. 
Dei heldt til på fleire plassar i heimbygda, på det siste budde dei på Haugen 
eller Leistehaugen, under Koltjønn. Her døydde Torbjørg i 1862. Mange år 
etter, i 1913, skreiv Rikard Berge opp tradisjonsopplysningar om Torbjørg 
Haugen og huslyden hennar. 


Torbjørg Leistehaugjen i Skafsaa var død for yvi 50 aar sidan. Aslak, mannen, 
livde etter, var kyrkjegravar. Hadde handteinen etter kjeringi. Ho spann pent 


paa den, ho, sa Aslak. 


Torbjørg Haugjen (Leistehaugjen) gift med Aslak Haugjen, Skafsaa. Ho hadde 
3 gutar, og dei og mannen hennar drog til Amerika etter ho var død for yvi 40 


aar sidan. 


Torbjørg Haugjen [...] var so lettliva og god til kveda. Ho kvad [...] med ho 
gjætte. Døydde paa Leistehaugjen. 


At nokre av barna til Torbjørg og Aslak emigrerte, stemmer. Det same 
gjorde enkemannen Aslak Olsson Haugen (1866). Han var då 78 år gammal. 
Det er vel kanskje tilfeldig, men likevel slåande at Aslak har teke vare på 
handteinen etter Torbjørg (og sikkert lagt den i Amerika-kista). I mange 
balladar er veven og handteinen faste innslag, det er ofte veving eller spin- 
ning kvinnelege balladeaktørar er sysselsette med når ei ny delhandling tek 

til, som i «Margjit Hjukse» (TSB A 54): «Og Margjit ho sat med sin handtein 
og spann, / då høyrde ho Bøherads kyrkjeklokker klang.» Likeeins song 
kvinnene på 1800-talet gjerne viser når dei sat i veven eller med handteinen. 
Kanskje er det slike minne handteinen representerer for Aslak? 

Sophus Bugge skreiv opp 49 balladar etter Torbjørg Haugen. Han sette 
henne høgt som songar og brukte heile ti av visene hennar i Gamle norske 
Folkeviser. Torbjørg Haugen hadde elles ei fire år eldre syster, Signe Gjer- 
mundsdotter Napper. Signe Napper vart også gift med ein husmann, og 
budde som eldre kvinne på ein plass under Napper i Vrådal. Signe Napper 
kunne nesten like mange balladar som systera, begge hadde truleg lært dei 
av mora, Jorunn Sveinsdotter Storåsli (Jonsson & Solberg, 2011, s. 540-544). 

Bugge trykte Torbjørgs tekst i Gamle norske Folkeviser (1858), med tit- 
telen «Venil fruva aa Drimbedrösi». Om namnet Drimbedrösi skriv Bugge 
at det «har vel egentlig været ment som Appellativ: den hovmodige Kvinde 
(af oldn. dramb, drembi, Hovmod, og drös, der endnu höres i gamle Vers)» 
(Bugge, [1858] 1971, s. 48). Vi kjenner ikkje noko litterært førelegg for den 
sjeldsynte balladen «Venill fruva og drembedrosi» (TSB E 162), ikkje noko 
skriftstykke. Derimot kan det ha funnest munnlege forteljingar som har 
inspirert diktaren, vel helst stemorseventyr. Forteljingar om vonde stemø- 
drer har vore populære i folketradisjonen nær sagt til alle tider, og dei vart 
fletta inn i fornaldersagaer og andre sagaer som underhaldningsinnslag. 

Stemora i «Venill fruva og drembedrosi» er altså Drembedrosi, som 
kongen gifter seg med etter at første kona hans er død. Opningsstrofa er ei 
formelstrofe som signaliserer at ein ny og ofte risikofylt handlingssekvens 
er i ferd med å utvikle seg. Kongen rir til Juskeheii, trollheimen, i all sin stas. 
Han er kledd i kappe, kanta med raudt skinn: 


Kungen ri unde Juskeheii, 
han rie mæ raue permó, 
fester han ‘a Drimbedrösi, 
han flyt hæna heim ó bergö. 


Kungen tregar han giftarmaali saa lengji. 


Vi kjenner denne strofetypen bl.a. frå «Olav Liljekrans» (TSB A 63): 

Herr Olav reid over rjoe, 
med kvitare hond. 
Han vil til sitt bryllaup bjoe. 


Så mod rid Olav frå elvo. 


Kongen rir frivillig til Juskeheii. Kanskje har han fått det for seg at han vil 
ha ei spesielt vakker og rik kone, ei som skil seg ut frå vanlege kvinner. Men 
Drembedrosi er ei trollkvinne og bur i berget. Ho forheksar kongen slik at 
han ikkje lenger kan skilja rett frå gale. Kongen kjem snart til å angre på 
giftarmålet, slik det blir understreka i omkvedet. 

Stadnamnet Juskeheii er interessant, det kastar lys over tilhøvet mellom 
menneske og troll. Det må truleg hengje saman med verbet juska = «tale 
utydeligt, bruge en fremmed Udtale» (Aasen). Ivar Aasen er elles i Norsk 
Ordbog inne på at juska opphavleg har vore jutska, av jute = «Indbygger af 
Jylland». Uansett talar trolla (som ein kunne vente), trollspråk, utydeleg og 
vanskeleg å forstå for menneske. Dei som kjem frå Juskeheii, blir såleis 
definert som språklege barbarar, jf. den opphavlege tydinga av barbar = ein 
som talar uforståeleg. I tillegg oppfører dei seg barbarisk på andre vis. I dei 
neste strofene møter vi så Drembedrosi. Kongen har altså teke henne med 
seg frå berget. Ho står ute på tunet i kongsgarden, ein vanleg møtestad i 
balladediktinga. På tunet møtest balladeaktørane, her blir viktige samtalar 
førte og viktige spørsmål tekne opp. Drembedrosi kritiserer Venill for ikkje 
å ha kledd seg staseleg, nå som trollfolket kjem til gards: 


Uti stende Drimbedrösi, 
fagnar no hö si fær: 

«Höyrer du dæ, du Venil fruva: 
kvi & du saa iddi klædd?» 


«Eg æ ung i aldrom mi, 
eg helle meg inkji saa skarti [har ikkje kledd meg staseleg]; 
dei kjeme flakkandes jennbaatanne 


aa belanne nok saa svarte.» 


«Dæ höyrer eg paa deg, Venil fruva, 


at du vi" min brören vande [vraka]; 

eg ska” skapa deg i eitt alintre 


paa vidde fjören stande. 


Eg ska” skapa deg i eitt alintre 
paa vidde fjören stande, 
du ska” 'kji gröne toppar bera, 


inkji löv paa jöri fadde. 


Samanhengen er den at kongen - blindt forelska i og forheksa av Drembe- 
drosi — har gjort avtale om eit dobbeltbryllaup. Kongen skal få Drembedrosi 
til kone dersom bror hennar får Venill. I motsetning til Drembedrosi er 
broren tydelegvis ikkje noko for auga, men stygg og svart slik troll skal vera. 
At trolla kjem siglande i jern- eller steinbåtar, er eit vanleg trekk i fornal- 
dersagaer, islandske eventyr og trollviser (Liestøl, 1915, s. 198). Jern og stein 
signaliserer det naturstridige, døde og forvridde, i motsetning til tre, som 
er eit organisk materiale. Når ein balladeaktør står ute på tunet eller i porten 
for å fagne, gjera ære på nokon som kjem til gards, ligg det i sakas natur at 
dei som kjem, er gjester. Drembedrosi står på tunet for å heidre trollfølgjet, 
hennar eigne slektningar og vener. Og ho synest ikkje Venill er kledd i sam- 
svar med situasjonen, for det dreiar seg om å møte den framtidige ekte- 
mannen, trollfriaren, og å bli henta til bryllaup i berget. Venill, ei høgætta 
og stolt kvinne, kan ikkje la vera å setja Drembedrosi på plass, men ironiserer 
over svarte friarar i simple jernbåtar. 

Venills fornærmande replikk utløyser raseri hos Drembedrosi, og vi får 
eit første innblikk i trollnaturen hennar: «Eg ska” skapa deg i eit alintre / paa 
vidde fjören stande.» Kva er eit alintre? Ordet finst berre i balladediktinga. 
Det er kanskje same ordet som altre, eit tre med mykje al, kjerneved. Liestøl 
foreslår at alintre skal tyde eit tørt og livlaust tre der berre alen, kjernen er att, 
og der borken har rotna (Liestøl & Moe [utg.], 1958, s. 305). Men proble- 
met med denne forklaringa er at altre (malm-tre) vanskeleg kan seiast å asso- 
siere til noko negativt. Det er meir truleg at alintre betyr frukttre, jf. Alde-tre 
hos Aasen, og det synest å gå fram av strofene ovanfor. Poenget er at Venill 
nok skal bli til eit frukttre, men ikkje få vekse, ikkje få utfalde seg, ikkje bera 
frukter - men leva eit forkrøpla, unormalt liv utanfor menneskesamfunnet, 

i den ville naturen (som i balladediktinga sjeldan eller aldri er nokon god 
stad å vera). 
I dei neste strofene blir det introdusert eit nytt motiv: 


Ti saa svaara smaadrengjen, 
han stö inkji langt ifraa: 
«Bæri æ han Jurilie [Gjurd i Li] 


som Venil fruva ska” faa.» 


«Eg ska” skapa han Jurilie 
i ein gangare graa; 
han ska” saa lengji gangaren vera 


som verpi paa vigde vollen staar.» 


Dæ va' no hó Venil fruva, 

hó va” no skjót i dii [rask i handling] 
brenner hö upp dæ vigde verpi, 

saa logjen den leikar vie 

(Bugge, [1858] 1971, s. 48-49). 


Her får vi vita at Venill alt har ein kjærast, han heiter - i normalisert språk 
- Gjurdi i Li, og opptrer aldri direkte i visa. Det gjer derimot ein av Venills 
smådrenger. Smådrengene er nyttige aktørar i balladediktinga, dei går med 
bod og kjem med opplysningar som ikkje så enkelt kan gjevast av andre. 
Drembedrosi trugar med ei ny omskaping: Gjurd skal bli omskapt til «ein 
gangare graa» så lenge som «verpi paa vigde vollen staar», dvs. til evig tid. 
Om substantivet verp (n) skriv Aasen at det er «en Steenhob som er sam- 
menkastet til Mærke eller til Minde om en Begivenhed paa Stedet; egentl. 
et Kast». Men det er knapt noka steinrøys det dreiar seg om. Etter alt å døme 
hadde Hæge Olsdotter Årmote rett då ho fortalde Bugge at verpet var det 
same som kyrkja. 

Hæge Årmote kunne berre nokre få strofer av denne balladen, deriblant 
denne: 


De va” daa hó Venil fruva, 


hö va” gjenta traue [trugne], 

hö brende upp verp'e paa vigde vodden, 

hjelpte Juri Li 6 naui [av nauda] 
(https://www.bokselskap.no/boker/kjempeballadar/tsb e 162 venillfruvaog- 
drembedrosi 16. september, 2020). 


Sidan Drembedrosi er ei trollkvinne, unngår ho å nemne namnet på det 
innvigde gudshuset, nemninga ville skade henne sjølv. At Venill brenner 
opp kyrkja, kan verke underleg, men tanken må vera - slik det går fram av 
Hæge Årmotes strofe - at ho ved ei slik handling gjer det umogleg for 
Drembedrosi å gjennomføre omskapinga, som har som føresetnad at kyrkja 
står uskadd. Det seier sjølvsagt mykje om Venills kjensler for kjærasten at 
ho utfører ei så dramatisk handling som å brenne opp kyrkja. Men Venill 
innser at ho ikkje kan trasse Drembedrosi her og nå dersom ho vil overleva. 
Då er det betre å ta sjansen på å reise til Juskeheii. Kanskje kan ho finne ei 
løysing på utfordringane der? 

Trolla kjem og hentar Venill, kler henne i brurestas og ror med henne 
inn i det blå berget. Så kjem kongen heim, han saknar dotter si: 


Dæ va” hennes sele fairen, 
han inn igjenom dynni steig: 
«Hor æ no mi sele dötteri, 


som plagar fagne meg heim?» 


Ti saa svaara smaadrengjen, 
han stó inkji langt ifraa: 
«Venil för unde Juskeheii, 


vera unge jotuls maal [møy, kjærast].» 


Hó vrei hovui av smaadrengjen, 

saa blöi dæ spratt paa skinn: 

«Dæ ska” du hava, du vesaalskadden [din stakkar]! 
som lyge fyr herren din. 

Hö tök seg ein liten baat, 

hö rödde seg ut fyr sjaa; 

hö vill feskjen [ferske] fiskjen 


fyr sin sæle fairen faa. 


123 


ESSAY 3 


Hó rödde seg i ein liten baat, 
hö rödde seg ut paa hav; 
Gu lat inkji ulykka vera næri! 


hö rödde seg i kav.» 


Kongen er ikkje så forheksa at han har gløymt dotter si, men han er likevel 
såpass forvilla at han trur på løgnene til Drembedrosi om at Venill har rodd 
ut på sjøen for å skaffe fersk fisk til faren. Merkeleg nok finn han seg i at ho 
drep smådrengen på ein svært lite dronningaktig måte, det seier noko om 
trollstyrken hennar. 

På dette punktet i handlinga skjer det eit sceneskifte, og fokuset flytter 
seg frå menneskeverda til Juskeheii: 


Dei drakk unde Juskeheii 
væl i dagar tvaa, 
dei kunna alli öri 


av bruremunnen faa. 


Dæ va unge jotul, 
han gjenge fyr sin moder at staa: 
«Me kann alli öri 


av bråremunnen faa.» 


«Du tak tolv merker röde gull, 
du renn dei i ei skaal, 
aa drikk saa ti di unge brur! 


saa aukar væl hennes maal.» 


Han tök tolv merker röde gull, 
han rente dei i ei skaal 
aa drakk saa ti si Unge brur, 


saa auka daa hennes maal. 


Skildringa av bryllaupsfesten i Juskeheii er halden i ein stil som er velkjend 
frå mange balladar der ei uvillig brur er komen så langt som til bryllaups- 
bordet, men ikkje til bruresenga. Balladen minner også noko om eddadiktet 

«Trymskvida», som forresten ligg til grunn for kjempe- og trollvisa «Tore- 
kall» (TSB E 126). Venill vil ikkje seia noko som helst, og den uerfarne og 
lett komiske brudgomen klagar seg for mora. Ho rår han til å hente tolv 
merker gull og setja fram for brura, så vil ho nok bli meir talefør. Dette viser 
seg å slå til. Meininga med det heile må vera at Venill vil hala ut tida ved å 
teia, forståeleg nok. Men ho vil også lure trolla til å hente fram den rikdomen 
som troll alltid har liggjande. Kanskje kan ho få med seg gullet heim seinare? 
Deretter narrar Venill trolla til å kle brurehuset innvendig med halm. Dette 
skal vera ein høvisk skikk frå menneskeverda, seier Venill. Men halmen gjer 
det også lett å setja eld på brurehuset. Så skjenker ho så mykje mjød til brud- 
gomen og alle gjestene at dei sovnar. Mens trollhuset går opp i røyk, ror 
Venill og småsveinen, som har følgt henne til Juskeheii, over det mørke havet 
og attende til menneskeheimen, mens småtroll på alle nes stirer etter henne: 


Smaadrengjen set hö i fremri stavnen, 
seg sjóv fyr aarinn aa ró, 
saa sveinelause för Venil fruva 


igjenom den myrke fjor. 


Um saa tala smaatroddi 
paa nesi, der dei sat: 
«Kvi fere Venil saa sveinelause 


igjenom dæ myrke hav?» 


«Di fer eg saa sveinelause 

igjenom dæ myrke hav: 

tie troddi tyttuge [ein heil skokk troll], 
dei förde meg hit ein dag.» 


Balladen får ein lykkeleg slutt. Venill greier å overtyde faren om kven 
Drembedrosi eigentleg er, og ho veit korleis han kan gjera seg fri frå troll- 
domsmakta hennar: 


«Höyrer du dæ min sele fairen, 
hott eg no bee deg: 
slaa du di droning paa kjeften! 


saa forskapar hö inkji meg.» 

Han slö si droning paa kjeften, 
saa hó datt dö ti jór; 

upp reis unge Venill fruva 

saa hjarteleg hö 16. 


Kungen tregar han giftarmaali saa lengji. 


Formelen saa hjarteleg ho/han lo blir i balladane brukt for å markere at ein 
aktør har lykkast med tiltaket sitt. Og Venill fruva har grunn til å le. For det 
første har ho i byrjinga av visa greidd å hindre at Drembedrosi forskaper 
kjærasten og henne sjølv, og ho har dessutan greidd å halde seg unna klørne 
til trollfriaren. Det kan småsveinen vitne om, og dermed utfører han kanskje 
si viktigaste oppgåve. Endeleg og ikkje minst lykkast det for henne å opne 
augo på faren, slik at han endeleg ser kven han er gift med. Når Venill ber 
han om å slå Drembedrosi på kjeften, er det for å hindre henne i å utføre 
fleire trolldomskunster. Det er ved det magiske ords makt — vi kan kalle det 
ei talehandling - at Drembedrosi kan skapa menneske om til dyr og ting i 
naturen. 

Jamvel om kongen berre er ein passiv tilskodar, er han interessant ved 
at han ved kontakten med Drembedrosi får noko av trollet i seg. Dette gjer 
han ute av stand til å handle, tek makt og kraft frå han, slik at han ikkje 
lenger evnar å vurdere kva som er rett og gale. Derfor må Venill greie seg 
aleine og utan hjelp frå menn - sveinelause — som det heiter i teksten. 

Stemorsmotivet står sentralt i «Venill fruva og Drembedrosi». Som 
nemnt har det vore populært i folketradisjonen — både fordi det fanst mange 
stemødrer i det gamle samfunnet, og fordi motivet var fleksibelt og kunne 
nyttast i mange litterære samanhengar. Motivmessig kan såleis balladen om 
Venill fruva jamførast med «Den vonde stemora» (TSB A 68). Her er 
utgangspunktet parallelt, ein mann har mist kona si og gifter seg på nytt 
med ei kvinne som blir ei vond stemor for barna hans. Men det er den 
skilnaden at den døyande kona åtvarar mannen sin mot å gifte seg om att 
med ei kvinne med vondt sinnelag, det som tel er ikkje vakker utsjånad, dyr 
klesdrakt og «tripne sko», som det heiter. Mannen bryr seg ikkje om åtva- 
ringa, og det går troll i ord, stemora blir ei vond stemor som plagar og piner 
stebarna sine. Dette høyrer den døde mora som nå er i himmelen, og ho får 


126 


«Du trollheim grå» 


lov av Vårherre å vende tilbake nokre nattetimar for å setja stemora på plass. 
Planen lykkast, og heretter blir den vonde stemora ei god stemor. 

Venill fruva er i slekt med sterke sagakvinner som både kan vera meir 
klarsynte enn menn, og som ikkje sjeldan greier å svinge sverdet. Fleire 
norske balladar stiller denne kvinnetypen i sentrum, som «Møya i linda» 
(TSB A 30), «Heiemo og nøkken» (TSB A 48), «Liti Kjersti narrar berge- 
kongen» (TSB A 58), «Den vonde stemora» (TSB A 68), «Liti Kari» (TSB B 
14), «Olav lyg på Stolt Margjit» (TSB B 20), «Rosengård og Veneliti» (TSB 
D 46), «Olov Agjesdotter» (TSB D 152), «Herre Per og Gjødalin» (TSB D 
169), «Sigrid og Astrid» (TSB D 354), «Liti Kjersti stalldreng» (TSB D 396), 
«Dei tre vilkåra» (TSB D 404), «Stolt Margjit set bror sin fri» (TSB E 32), 
«Jenta som ville gifte seg» (TSB F 1), «Den huslege bonden» (TSB F 33), 
«Kjerringa til skrifte» (TSB F 73) - for å nemne nokre. I motsetning til eit 


ofte passivt og underkastande kvinneideal i den europeiske riddardiktinga 
har norrøne sagakvinner og kvinnelege balladeaktørar med norrøn bak- 
grunn aktivitet, viljestyrke og kreativitet som kjennemerke. 


Med magisk sverd mot risen 


Å tena i kongsgarden er heidrande, dei færraste menn oppnår ein slik status. 
Men Åsmund Frægdegjæva har greidd dette, og det same har Ormålen unge, 
helten i balladen med same namn (TSB E 132). Det finst bortimot 30 tekst- 
variantar av denne balladen, men berre ei einskild melodioppskrift. Eg tek 
utgangspunkt i ein tekst (her i normalisert språk) som Landstad skreiv opp 
i 1840-åra etter Ingeleiv Knutsdotter Ramskeid frå Lårdal. Som godt vaksen 
flytte ho til Seljord, der ho vart ein av Landstads fremste songarar (Jonsson 
& Solberg, 2011, s. 414-417). 

Balladen byrjar med at Fjalmerisen/Fjalmøyrisen kjem ruslande til 
kongsgarden og kommanderer kongen til å gje han dotter si. Kongen slepp 
å svara på denne utfordringa, det gjer Ormålen unge i hans stad: 


Heim så kom den Fjalmerisen, 
ruggande inn på tilje: 

«Konge, du gjev meg dotter di, 
alt med så god ein vilje!» 


Så rår du ungan Ormålen for henne. 

Heim så kom den Fjalmerisen, 
og dunsar på golvet han gjeng: 
«Konge, du gjev meg dotter di, 
og fød ho ikkje heime lenger!» 


Inn kom Ormålen unge, 
var femten år av aldre: 
«Du tarv ikkje Fjalmerisen, 


setja deg her, så bald'e!» 


Det var Fjalmerisen, 
han såg seg attover herd: 
«Kva er det for ein liten gut 


som trur seg alt så vel?» 


«Du meg spør og eg deg svarar, 
om det er deg nokon mun. 
Eg er ungan Ormålen, 


Hemings yngste son!» 


«Er du av den ætti komen, 
som du seier for meg. 
Sjeldan veks'e søtan kvisten 
oppå så beiske tre! 
(Solberg, 2003 b, s. 156). 


I løpet av desse innleiande strofene blir det klart kva visa skal handle om — 
eit mogleg prinsesserov — og kven som skal forsvara prinsessa mot trollet. 
Vi skjønar at når den femten år gamle Ormålen vågar å gje seg i kast med 
risen, er det både fordi han sjølv er ein djerv krigar, og fordi han har ei 
framståande ætt i ryggen. Dette gjev tryggleik. Ormålen synest ikkje å bry 
seg vidare om risen. For risen er det derimot viktig å vita kven han skal slåst 
mot. Han byrjar å ana uråd og spør vidare om Ormålen har arva sverdet 
skarpe Byrtingen etter den døde faren. På dette svarar Ormålen nektande: 
«Ikkje er skarpe Byrtingen / oppe på denne jord.» Men om sverdet ikkje er 

på jord, finst det under jorda, i gravhaugen etter faren. Med dette knepet 
fører Ormålen risen bak lyset. 

Byrtingen er eit magisk sverd, og episoden der Ormålen bryt seg inn i 
gravhaugen og tvingar den døde faren til å gje frå seg sverdet, viser tydeleg 
at «Ormålen unge» byggjer på ei av dei mest kjende fornaldersagaene, Her- 
varar saga ok Heiöreks. 


Ifølgje Hervarar saga vart sverdet Tyrving smidd av dvergane Durin og Dvalin. Den 
danske målaren og teiknaren Lorentz Frølich sin illustrasjon (1906) viser dei to i 
ferd med å overlevere det magiske våpnet til kong Svaverlame. 


I sagaen heiter sverdet Tyrving. Det er smidd av dvergane Durin og Dvalin 
(namn vi også kjenner frå J.R.R. Tolkiens fantasiverk) - for kong Svaver- 
lame, og det blenkjer som sola. Nettopp denne eigenskapen ligg til grunn 
for sverdnemninga i balladen, for det norrøne verbet birta/byrta tyder å lyse 
opp, gjera klart, bjart. Ingen som blir såra av dette magiske sverdet, vil over- 
leva, og sverdet blir alltid årsak til eit menneskes død når det blir drege. 
Sverdet skal alltid stikkast i slira med varmt blod på klinga. Det er altså ikkje 
merkeleg at Fjalmerisen har respekt for dette våpenet, som han tydelegvis 
har høyrt mykje om. I fornaldersagaen går sverdet Tyrving i arv til berserken 
Angantyr, som slåst med kjempene Hjalmar og Orvar-Odd i ein hard strid 

på den danske øya Samsø. Angantyr fell i striden og blir hauglagd saman 
med sverdet. Men dotter hans, valkyrja Hervor, går til gravhaugen, vekkjer 
opp faren og får sverdet. 

Det finst elles ein eigen ballade, TSB E 90, som handlar om dette emnet. 
Handlinga varierer etter kva for nordisk land det dreiar seg om, men i den 
danske visetittelen «Angelfyr og Helmer Kamp» kjenner vi igjen dei norrøne 
namneformene Angantyr og Hjalmar. Denne vestnordiske balladen er 
registrert i Danmark, på Færøyane og i Sverige, men ikkje i Noreg (Jonsson, 
Solheim & Danielson, 1978, s. 236-237). 

Namnet Ormålen har inga direkte tilknyting til Hervarar saga. Det er ei 
omlaging av norrønt Ormarr en ungi - den unge Ormar - og skriv seg frå 
ein tapt *Ormar saga. Ormars rimur — rimur er ei islandsk versdikting som 
formelt står balladediktinga nær - inneheld mykje av det same stoffet som 
«Ormålen unge» (Liestøl, 1915 a, s. 120-121, 124-126, 132-136; Mitchell, 
1991, s. 152-163). I praktisk tala alle variantane av «Ormålen unge» seier 
helten at han er Hemings yngste son. Truleg er dette namnet lånt frå ein 
annan kjempe- og trollballade, «Heming og Harald kongen» (TSB E 3), der 
det finst ei tilsvarande strofe. Men i Sophus Bugges oppskrift av «Ormålen 
unge» etter Bendik Ånundsson Sveigdalen finn vi det rette namnet på han 
som i *Ormars saga og Ormars rimur er far til Ormålen: Fljotmå(l), omlaga 
og avleidd av Froömarr. Det er mogleg at også namnet på risen går attende 
på ei meir opphavleg nemning, men knapt namnet på mor til risen som 
dukkar opp etter kvart: Sluffa store, den digre og uformelege trollkjerringa. 

På fleire vis er det Ormålens besøk i gravhaugen hos den døde faren som 
utgjer det dramatiske høgdepunktet i «Ormålen unge». Gravhaug-scenen 
har då også fått stor plass: 


Det var ungan Ormålen, 
tok på seg kyrtelen raude. 
Så gjekk han seg i haugen inn, 


for å krevje mål av daude. 


Han sette stauren i auren ned, 
det skranglar i kvite tenner! 
«Kven er så hard og og hugbrå, 


og vekkjer opp daude menn?» 

«Du meg spor og eg deg svarar, 
om det er deg nokon mun: 
Det er ungan Ormålen, 


eg er din yngste son!» 


«Løyvde eg ‘kje etter meg gull og jord, 
dertil både åker og eng. 
Kva er det du tregar på, 


som eg hev i mi seng?» 


«Du løyvde etter deg gull og jord, 
og dertil ditt festarfe. 
Berre skarpe Byrtingen, 


hev du i haugen med deg!» 


Han sette stauren i auren ned, 
og tenkte han skulle hella brjote. 
Då tok han sverdet i båe sine hender, 


og bad sin sonen det njote: 


«Det ser eg på deg Ormålen unge, 
at du hev hug på kvende. 

Hogg no tidt og hogg no trått, 

så hev du siger i hende!» 
(Solberg, 2003 b, s. 157-158). 


Utgangspunktet for denne skildringa er eit avsnitt i Hervarar saga som fortel 


om korleis Hervor skaffar seg sverdet Tyrving. Dette avsnittet er halde i 
diktform og blir kalla «Hervararkvida» («The Waking of Angantyr»). Både 
poetisk og dramatisk er «Hervararkvida» eit høgdepunkt. Gravhaugen 


opnar seg, kring haugen logar det opp ein ubroten eldring, porten til helvete 


står på vid vegg - alle andre enn Hervor romer frå staden. I sterke ordelag 


åtvarar Angantyr dotter si mot å ha noko med ulykkessverdet Tyrving å 


gjera, det vil berre føre vondt med seg. Men dette bryr ikkje Hervor seg om. 


I «Ormålen unge» er skildringa av møtet i gravhaugen dramatisk og høg- 


tidsamt, Ormålen kler seg i stasklede for å heidre den døde faren. Men - 

heldigvis for Ormålen - er ikkje sverdet lenger noko ulykkessverd. Grunnen 
til at den døde vil behalde våpenet, er berre den at sonen alt har arva til- 
strekkeleg med gods og gull, seier han. Når Ormålen til slutt får tak i sverdet, 
er det fordi han brukar rå makt mot den døde, og fordi faren innser at sonen 
skal bruke sverdet for å vinne ei kvinne. Med skarpe Byrtingen vil det vera 
ei smal sak. 

Balladen endar med ein tvikamp på leikvollen, der Ormålen høgg eit 
digert stykke av låret på risen — jamvel om det kanskje ikkje er i samsvar 
med riddarleg skikk å hogge så lågt, klagar risen. Men desse reglane gjeld 
ikkje i risens tilfelle, og i alle fall kløyver Ormålen skallen på han med det 
uimotståelege sverdet. Merkeleg nok, kan det synast, ber risen ei siste bøn 
om å bli gravlagd i vigd jord. Men det blir det ikkje tale om. Risen høyrer 
ikkje heime blant menneske, verken levande eller døde, og Ormålen kan 
velnøgd vende attende til kongsgarden. Til kvinnene kan han fortelja at han 
berre fekk ei rispe i veslefingeren: 


«Høyrer du det, du Ormålen unge, 
du er ein riddar bold. 
Må eg liggje i haugen, 


der som er vigd'e mold?» 


«Du skal ikkje liggje i haugen 
som drengene kallar dvalar [menneskeverda]. 
Men du skal nord på bergi blå, 


og korpan’ skal over deg gala!» 


No spørst det vel heim under hallen, 
at risen han rulla omkring. 
«Sei du til meggune [kvinnene, mor og døtrer] mine, 


eg fekk hogget i veslefing”!» 


«Ormålen unge» viser noko av det karakteristiske ved norske balladar som 
byggjer på eit skriftleg saga-grunnlag, jf. Vésteinn Ölasons omtale ovanfor. 
Dette grunnlaget må ha stått fjernt for balladesongarane i tida etter refor- 
masjonen, og tapte seg vel endå meir fram mot 1800-talet, då dei norske 
balladane vart skrivne ned frå tradisjonen. Men saga-grunnlaget er likevel 

ikkje heilt borte, sentrale scener kunne overførast, med visse justeringar. 
Endå enklare har det vore å gjenbruke personnamn, småmotiv og andre 
mindre detaljar. Men hovudstrukturen i balladar av denne typen er nå henta 
frå eventyrsjangeren, jamvel om det rett nok fanst eventyrtrekk også i saga- 
litteraturen. «Ormålen unge» kan derfor kallast eit undereventyr på vers, og 
Ormålen unge, yngst — men likevel best - er i slekt med Askeladden. 

Balladane eg har diskutert ovanfor, høyrer til den balladegruppa som 
gjerne blir kalla kjempe- og trollviser. Som namnet seier, dreiar det seg dels 
om kjemper (kjempekarar), dels om troll — ofte, men ikkje alltid, i strid med 
kvarandre. Enkelte av visene har eit visst historisk grunnlag, som t.d. 
«Roland og Magnus kongen» (TSB E 29). Her er Magnus kongen eigentleg 
den franske keisaren Karl den store, som det blir fortalt om i den norrøne 
sagaen Karlamagnus saga ok kappa hans [kjempene hans]. Roland var 
markgreve av Bretagne, hærførar under Karl den store og fall i slaget ved 
Roncevaux i Pyreneane (778). 

Kjempe- og trollvisene er den nest største av dei seks tradisjonelle bal- 
ladegruppene, noko som tyder på stor popularitet. Folk har utan tvil hatt 
mykje glede av dette stoffet, ofte humoristisk og til dels grotesk, men også 
spennande og dramatisk. Vi kan tenkje oss at kjempe- og trollvisene i større 
grad har appellert til (sterke) mannlege enn til kvinnelege songarar, men av 
balladerepertoara til dei ulike songarane kan det ikkje seiast noko sikkert 
om dette. Det ser tvert imot ut til at dei norske balladesongarane i stor grad 
song dei same balladane, og at det har vore andre ting som talde enn kor 
naturleg det var å identifisere seg med helten. Dessutan fanst det kvinnelege 
heltar i kjempe- og trollviser, slik vi har sett. 

Vedel på Ven 


Den vesle øya Ven (Hven) midt i Øresund er ein fredeleg ferieidyll med 
grøne og opne landskap, sandstrender og sykkelstigar. Øya er svensk, og det 
har den vore sidan freden i Roskilde (1658) som markerte ein nesten total 
kollaps for Danmark-Noreg, med tap ikkje berre av Ven, men av dei danske 
landskapa Skåne, Halland og Blekinge. Noreg miste Båhuslen og Trond- 
heims len. Krigen heldt fram i to år. Ved freden i København (1660) kom 
Trondheims len på norske hender igjen. Sidan Stockholms blodbad (1520) 
og reformasjonen (1536/37) hadde det rådd meir eller mindre permanent 
spenning, fiendskap og rivalisering mellom Danmark-Noreg og Sverige. 
Kampen gjekk ikkje føre seg berre med våpen. Også ordets makt vart teken 
i bruk. Balladar, viser, skrivne dokument vart ein viktig del i den nordiske 
rivaliseringa. 

Sommaren 1586 var historikaren Anders Sørensen Vedel på besøk i 
astronomen Tycho (Tyge) Brahes observatorium på Ven. Vedel var då ein 
mann i sin beste alder. Han var fødd i Vejle i 1542, der faren var kjøpmann 
og rådmann. Han hadde råd til å la sonen studere teologi, først i København, 
seinare også i Leipzig og Wittenberg. Etter at Vedel hadde teke eksamen, 
vart han tilsett som hoffpredikant i hovudstaden. Her skaffa han seg gode 
kontaktar, blant dei kanslaren Johan Friis og historikaren Arild Huitfeldt, 
som seinare kom til å skrive den første Danmarks-historia på dansk. I 1577 
gifte Vedel seg med dotter til historikaren Hans Svaning frå Ribe. Vedel 
gjekk med planar om å skrive eit dansk historieverk, og han fekk dessutan 
ei stilling ved domkyrkja i Ribe. Etter at svigerfaren var død, bygde Vedel 
opp eit privatbibliotek og dreiv jamvel eit lite hustrykkeri. Men med Dan- 
marks-historia gjekk det ikkje etter planen, og han måtte overlata dette 
arbeidet til andre (Lundgreen-Nielsen, 2002, s. 167-173). 

MG e a 
Anders Sørensen Vedel var prest og historikar og hadde store planar om å skrive 
ei dansk historie. Denne oppgåva gjekk til andre, i staden blir Vedel hugsa for 
Hundreviseboka (1591), ei ballade- og visesamling som kom i mange opplag. Hun- 
dreviseboka fekk eit tillegg på hundre viser då Peder Syvs Tohundrevisebok kom 
på marknaden (1695). Desse to visebøkene og skillingstrykk baserte på dei, fekk 
stor inverknad på den norske visetradisjonen. 


Samtidig med Vedel oppheldt den danske dronninga Sophie av Mecklen- 
burg-Schwerin og følgjet hennar seg på Ven. Ein storm gjorde det utilrå- 
deleg å ferdast på sjøen, og dermed fekk Vedel og dronninga heile tre dagar 
til å samtala om viser, det var eit emne dei begge interesserte seg for. Dron- 
ninga skal ha oppmuntra Vedel til å gje ut dei visene han alt hadde samla, i 
trykt form, og det skjedde nokre år seinare (1591). Det var altså på Ven den 
første trykte ballade- og visesamlinga i Norden vart planlagt. 

Som vi kunne vente, er Vedels visesamling tileigna dronninga: «Stor- 
mectige, Høybaarne Førstinde oc Frue, Frue Sophia». Vidare skriv Vedel: 


DET bliffuer nu paa denne neruærendis Tid Fem Aar, Allernaadigste Droning, 
at eders Naade vaar paa Huen, at besee hues merckelige oc nyttige Instrumenter 
oc anden adskillig Arbeid, Erlig oc Velbyrdig Mand Tyge Brahe til Knudstrup, 
der haffuer ladet forferdige, met wsigelig stor Wmage oc Bekaastning, til at for- 
fare [granske] Himmelens, Planeternis oc Stiernernis Løb etc. [...]. Oc der eders 
Førstelige Naade haffuer saadant altsammen flitteligen met stor Lyst oc Forun- 
dring beseet, oc maatte der end da for Storm oc Uveyr skyld, fortøffue [vente] 
indtil paa den Tredie Dag, er der offuer Borde allehaande viss Tale oc Snack sig 
begiffuen. 

Iblant andet haffuer den gode Mand, Tyge Brahe min gunstige Herre oc gode 
gamle Ven, ocsaa rørt [tala] noget hoss eders Naade, om min Person, som der 
da ocsaa wuerdig vaar offueruærendis, at jeg haffde vore Danske Historier vnder 
Hender, oc end ocsaa beflittet mig at samle tilhaabe i nogle Bøger mange gamle 
Danske Viser, til huilcke E. N. loed sig formercke at haffue synderlig Lyst oc 
Behagelighed at læse [...] (Rubow [utg.], 1926, s. 1-2). 


Av Vedels tileigning kan vi slutte oss til at dronninga har vore på Ven, der 
ho har blitt vist rundt i Tycho Brahes observatorium. Brahe sette varige spor 
etter seg i astronomien og oppdaga bl.a. viktige ting om månen, som han 
må ha studert nøye. Krateret Tycho på måneoverflata er oppkalla etter han. 
Tycho Brahe var son til adelsmannen Otte Brahe og dronning Sophias hov- 
meisterinne, Beate Bille. Truleg har nettopp Beate Bille hatt ein finger med 
i spelet både når det gjeld planlegginga av dronning Sophias studietur til 
Ven og visediskusjonen. Beate Bille har etter alt å døme vore interessert i 
viser, ein av brørne hennar var Jens Bille, og etter han er det overlevert eit 
visemanuskript: Jens Billes handskrift (visebok). Nedanfor analyserer eg ein 
kjend visetekst frå dette handskriftet. Når Vedel kallar Tycho Brahe sin 
«gode gamle Ven» har det truleg samanheng med at han var privatlærar for 
Brahe i 1560-åra då Brahe studerte i Leipzig. Vedel var berre fire år eldre 
enn astronomen. 

Vedels og Syvs visebøker er sjølvsagt først og fremst viktige danske verk. 
Men sidan desse bøkene kom ut i dansketida, då alt vesentleg som skjedde 
på litteraturens og kulturens område vart avgjort i København, høyrer dei 

også med i norsk litteraturhistorie. Bøkene fekk eit stort publikum i Noreg, 
og dermed stor innverknad på den norske ballade- og visetradisjonen. 
Vedels og Syvs viser og skillingstrykk som bygde på visebøkene deira, vart 
kopierte og utanåtlærte, og fungerte som referanseverk for mange ballade- 
songarar. Men før Vedels tid (og truleg etter) skjedde det viseimport til 
Danmark frå det vestnordiske området, frå Noreg og Færøyane. Dette er 
mindre kjent, og ikkje så lett å oppdaga, særleg av språklege grunnar. 

Det har heller ikkje vore så enkelt å tenkje seg at noko slikt kunne skje. 
Situasjonen då moderne balladeforsking vart grunnlagt på 1800-talet, var 
at Noreg hadde vore lydrike under Danmark sidan reformasjonen i 1537. 
Skriftspråket i Noreg var dansk, den norske eliten dansk eller dansk-norsk. 
Var det i det heile tenkjeleg at det frå eit — sett frå København - perifert land 
som Noreg kunne koma balladar til eit land der balladediktinga - «folke- 
viserne» — stod så sterkt som i Danmark? Danske balladeforskarar har ikkje 
vore nemneverdig interesserte i denne problemstillinga. Ikkje norske heller, 
for den saks skuld. Men faktum er at Vedels og Syvs visebøker inneheld 
fleire opphavleg vestnordiske og norske viser, språkleg justerte og lagt til 
rette for danske lesarar. Denne problematikken har etter mitt syn allmenn 
interesse, språkleg og kulturpolitisk. 

Endeleg må særleg Vedels visebok oppfattast ikkje berre som ei visebok 
i trong tyding, men som eit kulturpolitisk dokument. Viseboka formidlar 
Vedels syn på språk, religion, kultur og til ein viss grad politikk, i nøye 
samsvar med danske styresmakters krav. Den danske kulturpolitikken var 
ikkje til fordel for Noreg. I det følgjande trekker eg fram nokre sider ved 
den, særleg når det gjeld språk, litteratur og bokutgjeving. I dette biletet har 
også Vedels og Syvs viser sin plass. 


Hundreviseboka 
Den lange, omstendelege og tidstypiske tittelen på Vedels visebok lyder: 


It Hundrede vduaalde Danske Viser / 
Om allehaande Merckelige Krigs Bedrift / 
oc anden seldsom Euentyr / som sig her vdi Riget/ 
ved Gamle Kemper / Naffnkundige Konger oc ellers forneme Personer 


begiffuet haffuer / aff arilds tid indtil denne neruærendis Dag. 

Vedels visebok har seinare gjerne vore kalla Hundreviseboka. Den kom ut i 
Ribe, Vedels heimby (1591). Ei rad nye opplag følgde i åra frametter: 1595, 
1609, 1619, 1622, 1632, 1643, 1655, 1664, 1671 (Henningsen, 1959, s. 59- 
66). Sett frå norsk side er det interessant at 1664-utgåva vart trykt i Kristiania 
hos den privilegerte boktrykkaren Mickel (Mikkel) Thomessøn, som dreiv 
verksemda si i byen frå 1650-åra til slutten av 1680-åra. Den norske utgåva 
er elles den mest kommersielle av alle Vedel-utgåvene, med mengdevis av 
trykk- og andre slurvefeil (Henningsen, 1959, s. 78). 

Forleggjaren for det siste opplaget av Hundreviseboka (1671) — før Syvs 
dobbelt så store bok overtok (1695) — heitte Christian Cassuben. Han var 
ein innvandra mecklenburgar, og som forleggjar i København hadde han 
stor suksess. Cassuben hadde vore kommisjonær i fleire norske byar, deri- 
blant Bergen, Trondheim og Drammen. Han skal ha vore ein driftig for- 
retningsmann i bokbransjen, men også omsynslaus, og brydde seg ikkje 
stort om forfattarinteresser. Den bergenske salmediktaren Dorothe Engel- 
bretsdatter kallar Cassuben 


It glubsk, vanartig, u-forskammed Menniske der ikke tør være Naffned 
bekiendt, understod sig, for slem Vindings skyld, at trycke Bogen efter, paa 
Fuskervis. Hvo der gjør ondt skyer Lyset. Hand ikke aleene udelucte Melodiene, 
men forsmeedelig skamskiendte Sangene saa halffve Vers er forvendt, Ordenis 
Meening forandret, og Poesis paa mange Steder forderffved, Gud til Vanære de 
Enfoldige til Forvildelse (Tveterås, 1950, s. 36-37, 47-50). 


Dorothe Engelbretsdatter hadde i 1678 gjeve ut salmesamlinga Siælens 
Sang-Offer. Det var den første boka ho gav ut, og samstundes den første 
boka av ein norsk forfattar som vart trykt i Noreg. Det seier ein heil del om 
Noregs stilling som lydrike at den første norsk-trykte boka ikkje såg dagens 
lys før 200 år etter at boktrykkarkunsten var oppfunnen. Dorothes populære 
salmesamling vart først trykt hos ovannemnde Michel Thomessøn, og det 
er utgåva hans Cassuben tydelegvis har laga eit sjuskete ettertrykk av. 

Dorothe Engelbretsdatter var salmediktar, fødd i Bergen. Ho er bl.a. kjend for sam- 
linga Siælens Sang-Offer (1678). Dette er den første boka av ein norsk forfattar som 
varttrykti Noreg, 200 år etter at boktrykkarkunsten vart oppfunnen. Ein av salmane 
hennes er framleis i allmenn bruk og står i Norsk salmebok (2013): «Dagen viker og 
går bort». 


I forordet til lesaren drøfter Vedel kva dei gamle visene, «disse vore Danske 
Poetiske Dict», handlar om, og kva verdi dei har. Som Horats legg han vekt 
på at det ikkje berre er underhaldning og tidsfordriv visene kan tene til, men 
også nytte og gagn. For det første fortel visene om historiske hendingar som 
elles lett vil gå i gløymeboka: «gamle Historiske Bedrifft, som vdi fordom 
tid skeed ere». Vedel kjem her inn på skaldane som i sine dikt var opptekne 
av å formidle historiske hendingar, «hine gamle Skialdrer (som de kaldis 
paa gamel Dansk eller Norsk Maal) ». Formuleringa er kryptisk og kan tyde 
på at Vedel ikkje skil klart mellom dansk og norsk, eller helst at norsk er ei 
forvrengd form av dansk. Vedel meinte rett og slett at norrønt språk var det 
same som eldre tiders dansk, og at norrøne tekstar derfor var skrivne på 
(eldre) dansk. Nordmennene hadde ikkje sjølve noko eige språk, slik Vedel 
ser det (Rian, 2014, s. 452-453). 

Vidare inneheld visene skildringar av personar som lesarane kan iden- 
tifisere seg med, strekke seg etter og lære av. Dette er ein god ting, og det er 
heller ikkje så ille at det motsett finst flust med vonde og syndige personar. 
Desse kan nemleg stå som skrekkbilete til åtvaring for oss alle, formanar 
Vedel: «Thi huad mand met Synden faar, det met Sorg og Skam bortgaar.» 
Eit tredje viktig punkt gjeld det faktum at dei gamle visene inneheld mykje 
interessant kunnskap om skikk og bruk i gamle dagar, om giftarmål, opp- 

seding, gravferder og mangt anna. Dei danske forfedrane «haffuer veren 
trofaste i Ord oc Gerning, saa at det haffuer veret ickun ney oc ia met huad 
som de loffuede huer andre». 

Slik er det dessverre ikkje alltid nå for tida, men i Danmark står det 
heldigvis bra til, for «Gud være loffuet her er end nu intet at klage i denne 
maade iblant oss Danske». Endeleg trekker Vedel fram språket som ein 
viktig grunn til å lesa og syngje dei gamle visene: «Det er, for de herlige gamle 
Danske Gloser oc Ord, for hin skøne Sprog og runde Tale, oc for den artige 
Compositz oc Dict i sig selff. Huilcket alt sammen findis vdi disse gamle 
Viser paa den beste manire» (Rubow [utg.], 1926, s. 13-18). 

Dette gamle og rike språket er dessverre ikkje vanleg lenger, understrekar 
Vedel, som elles finn det nødvendig å seia noko om fantastiske og ikkje- 
realistiske innslag i visene. Enkelte kunne kanskje finne på å laste utgjevar 
og viser for slikt, og hevde at det er unyttig kunnskap. At det finst såkalla 
«Fabel» i visene, står ikkje til å nekte. Men slik har det alltid vore, ikkje minst 
i den klassiske greske og romerske litteraturen. Det er verken mogleg eller 
ynskjeleg å forby «denne Poetiske Art og Frihed», skriv Vedel. Men det 
gjeld å halde fast på at «Guds Hellige Ord» er viktigare enn alt anna. Jamført 
med Guds ord må sjølvsagt visene koma i andre rekke (Rubow [utg.], 
1926, s. 18-19). 

Vedel har ordna visene i tre grupper, etter emne og hovudaktørar. Han 
byrjar med gamle kjempeviser, «huad deris Kamp, Fect oc anden deslige 
Idret været haffuer». Når det gjeld den historiske sanninga i slike viser, er 
det grunn til å vera skeptisk, for «vide end oc smaa Børn, at der er en føje 
ting at lide paa», kommenterer han (Rubow [utg.], 1926, s. 27). Om andre 
og tredje visegruppe skriv Vedel: 


Den Anden Part er om Kongernis Bedrifft oc den Deel som dennem komer ved, 
vdi Besynderlighed oc allermest om vore egne Danske Konger oc Dronninger, 
om huilcke wi skulle faa nogle smucke gamle Viser at høre. Vdi den Tredie Part 
aff denne Bog, sette wi Adelske Personers oc andre merckelige Mends Bedrifft 
oc seldsomme Euentyr som sig her i Riget begiffuet haffuer (Rubow [utg.], 
1927, s. 181). 


Jamvel om Vedel altså plasserer konge- og dronningvisene i andre del av 
viseboka, finn han det rett å begynne med eit oversyn i vise-form over alle 

kongar som har styrt i Danmark. Dette er sjølvsagt inga tradisjonsvise, men 
etter alt å døme eit dikt som Vedel har laga sjølv (Lundgreen-Nielsen, 
2002, s. 206). Vedel fortel at den første danske kongen, Dan, regjerte på kong 
Davids tid (det høver sjølvsagt perfekt at kongerekka i ei visebok med 100 
viser består av 100 kongeportrett). Vedel let kongane presentere seg sjølve: 


DAN. Første Koning vdi Danmarck 

Det Aar som Dauid vdi Jødeland, 

Bleff fød, oc Saul den kloge Mand, 

Paa andet Aar monne regere: 

Da bleff ieg vaald saa dapper [tapper] en Held 
Kong Dan, at tage denne store Veld, 
Danmarckis Krune at bære 


(Rubow [utg.], 1926, s. 31). 


Det er altså ei ærerik dansk fortid Vedel presenterer, men det heile er fri 
fantasi, og eigentleg eit svar som danske styresmakter hadde bestilt, på 
Johannes Magnus' verk Historia de omnibus Gothorum Sueonumque regibus 
(1554). Her «påviser» den svenske historikaren at danskane stammar frå 
svenskane, og at svenskane er ætlingar etter gotane. Dei sistnemnde var det 
som i si tid vandra ut frå Sverige (jf. Götaland, Gotland) og gjorde ende på 
Romarriket, heiter det hos Johannes Magnus. Den svenske kongerekka går 
attende til sonesonen til Noa, ifølgje Johannes Magnus. 

Vedels visebok får ved tileigninga til dronninga og den lange innleiande 
kongepresentasjonen i diktform eit sterkt nasjonshevdande preg. Noko 
anna ville også vore utenkjeleg. Då boka kom ut, var det ikkje gått meir enn 
om lag 20 år sidan den nordiske sjuårskrigen var over. Det var nære på at 
Noreg då hadde blitt eit svensk og ikkje eit dansk lydrike. Svenskane hadde 
jamvel fått norsk støtte i Trøndelag, det var altså god grunn til å vera på vakt 
ikkje berre mot den svenske arvefienden, men også mot nordmennene, som 
ikkje var til å lite på. Nordmennene hadde dessutan slutta opp om den siste 
katolske erkebispen, Olav Engelbrektsson, og måtte derfor vurderast som 
suspekte også på religionens område. Det dansk-nasjonale og antikatolske 
går som ein raud tråd gjennom Vedels visebok. Så var då også viseboka tenkt 
som noko meir enn ei visebok i snever tyding. Visene skulle brukast som 
kjelder og stø opp under framstillinga av den danske historia. 

Om visetekstane skriv Vedel at han gjengjev dei trufast, korrekt og utan 
vesentlege endringar: 


Thi ligeruiss [på same vis] som wi haffue funden dem for oss, saa leffuere wi 
dem fra oss igien. Men er her noget rettet oc forbedret enten paa Rimene eller i 
andre maade, met den ringe Fortegnelse, som er lagd til huer Vise, det kand være 
en føje ting, oc Meningen er dog bleffuen den som vaar tilforn (Rubow [utg.], 
1926, s. 20). 


Når det er mogleg å kikke Vedel i korta, er det fordi mesteparten av under- 
laget han byggjer på i Hundreviseboka, er kjent og framleis eksisterer. Den 
danske viseforskaren Agnes Agerschou har gjort ein grundig analyse av 
Hundreviseboka med tanke på språklege endringar Vedel kan ha gjort. Det 
viser seg at Vedel grip inn i tekstane, han normaliserer ortografien, justerer 
skrivemåten i retning aust-dansk, endrar ord- og bøyingsformer slik at dei 
svarar til det han oppfattar som tradisjonell visestil, innfører typiske «fol- 
keviseord» der han meiner det høver, rettar på rim (Lundgreen-Nielsen, 
2002, s. 176). Det er vidare klart at Vedel har dikta linjer og strofer på eiga 
hand. 

Vedels underlag, kjeldene hans, består av fire omfangsrike band der 
Vedel sjølv og medhjelparane hans har skrive inn viser. Vi veit ikkje korleis 
visene er blitt samla. Dreiar det seg om oppskrifter frå levande samtidstra- 
disjon? Er det avskrifter etter andre og ev. eldre skriftlege dokument? Kor 
mykje er dansk materiale? I kor stor grad dreiar det seg om opphavleg norsk 
og vestnordisk visemateriale? I kva grad kan andre viseinteresserte i sam- 
tida, som medlemer av den danske adelen, ha skaffa Vedel viseoppskrifter? 
Dette er problemstillingar ein bør ha i mente. Av Vedels opphavleg fire 
underlagsband eksisterer framleis tre. Det er Svanings handskrifter I og II 
og vidare det såkalla Rentzells handskrift (DgF XII, s. 309-311, 321-325). 
Nemninga Svaning refererer til Vedels svigerfar, Hans Svaning, mens Rent- 
zell truleg er etternamnet på ein av Vedels om lag 30 skrivarar, Valentin 
Rentzell. Det fjerde bandet har gått tapt. Det har truleg innehalde avskrifter 
av tekstar i adelsvisebøker, slik også Svanings handskrifter I og II gjer 
(Lundgreen-Nielsen, 2002, s. 204). 


142 


Vedels og Syvs danske viser i norsk tradisjon 


Ut med papismen 


Nedanfor skal vi sjå nermare på ei av visene i Vedels andre avdeling, som 
altså dreiar seg om kongar og dronningar. I denne gripande dronning- og 
kongevisa kan vi studere korleis Vedel med nokre enkle grep gjer teksten 
religiøst korrekt, etter reformasjonen. Vedel kallar visa «Droning Dagmars 
dødelige Affgang». Av Svend Grundtvig fekk visa tittelen «Dronning Dag- 
mars død» (TSB C 6), ein tittel som også blir brukt i The Types of the Scan- 
dinavian Medieval Ballad. Vedels utgangspunkt er her Svanings handskrift 
II, noko som gjer at vi kan jamføre dei to tekstane på relativt sikkert grunnlag 
(DgF III, s. 207-212). 

«Dronning Dagmars død» er ein historisk ballade. Det vil ikkje seia at 
visehandlinga i alle detaljar svarar til det vi veit om realitetane, tvert imot 
er det meste fiksjon. Hovudpersonen er den danske dronninga Dagmar av 
Bøhmen, gift med Valdemar II (Valdemar Seier). Ho døydde i 1212. Svend 
Grundtvig meinte at dei danske historiske balladane hadde blitt til i samtida 
- «hvis en Tildragelse ikke finder sin Sanger i sin Samtid, bliver der aldrig 
nogen Folkevise af den» (DgF III, s. VI). Dette vil seia at «Dronning Dagmars 
død» skulle vore dikta tidleg på 1200-talet, kort tid etter at dronninga var 
død. Men på denne tida eksisterte ikkje balladesjangeren. Balladen er altså 
dikta lenge etter dette, og noko vesentleg historisk poeng kan det ikkje godt 
seiast at teksten inneheld. Dess større rolle spelar religionen, kristendomen 
som motiv. Dronninga ligg i barselseng, og det ser ikkje ut til at ho kan 
overleva fødselen. Det blir sendt bod på kongen, som sprengrir for å nå fram 
i tide. Men Dagmar er alt død når han endeleg står ved sjukesenga. I si 
fortviling oppmodar kongen alle «iomfruer oc møer» som er til stades, om 
å be for Dagmars sjel, slik at ho kan få vende attende til livet og tala med 
kongen. 

Dette skjer verkeleg. Eit viktig poeng som ligg mellom linjene, er at sidan 
dronninga har vore i skirselden, i den andre heimen, veit ho meir enn dei 
levande om kva som er rett og klok framferd. Kongen bør altså merke seg 
det ho kan fortelja. Dronninga seier først at kongen skal setja fangar på frifot 
og gje dei fredlause fred. Og han skal halde seg unna «Biengierd» — fordi 
«hun er saa besk en blomme». Men seinare kom Valdemar likevel til å ta 
«Biengierd», Berengaria av Portugal, til si andre dronning (noko ballade- 
diktaren sjølvsagt har visst). Vidare bør kongen la Knut, Dagmars yngste 

son, bli konge i Danmark. Nå hadde ikkje Valdemar og Dagmar nokon son 
som heitte Knut, det vart i staden ein av sønene han fekk med Berengaria 
som vart konge etter Valdemar Seier. 

Minst like viktig som dei konkrete, praktiske råda er dronning Dagmars 
erfaringar frå opphaldet i skirselden. Dagmar er ingen stor syndar, men 
pinslene har likevel teke på, slik også tilbakevendinga til det jordiske livet 
har: 


Svaning II (19) (A-tekst): 

Dronning Damor reiser sig aff baren op, 
hendis øyen vaar blodige røde: 

«O vi, o wi, min edelig herre! 


hui giorde i mig den møde?» 


Fargar og dramatiske fargeskifte har ein viktig plass i framstillinga av dron- 
ning Dagmars tilbakevending frå dødsriket. Denne effekten kjem endå meir 
dramatisk til uttrykk i Anne Basses B-tekst, frå dei første tiåra av 1600-talet. 
Denne viseteksten er framleis upåverka av luthersk propaganda, og kon- 
sentrerer seg om dronninga sine augo, uttrykk for både sjelsliv og oriente- 
ringsevne, og om kroppens forfall og endring ved overgangen til det hinsi- 
dige: 


Anne Basse (17, 23) (B-tekst): 
Droningen satte sig paa borren op, 
och hun sig om øigen skrog: 

di samme kinder, som ware før røede 


di vare suortte som iord. 


[-.] 


Droningen sigh om øigenn skrøgh, 
hinndes kinnder giordes møgedt huide: 
«Nu ganger Himmeriges klocker for migh, 
iegh maa icke lennger bidde.» 


Udi Rinngsted huilles dronning Dagmoer. 

Ei jamføring mellom teksten i Svaning II og Hundreviseboka viser at Vedel 
konsekvent fjernar alle innslag av katolisisme. Det byrjar i innleiinga til visa 
der han klart og tydeleg avviser kva visa opphavleg og eigentleg handlar om: 
det underet at Dagmars sjel får vende tilbake til livet på jorda, etter at kongen 
og alle som er til stades, ber om det. Dette kallar Vedel papistisk overtru. 
Vedels rasjonalistiske og snusfornuftige kommentar banaliserer ei eldre 
(katolsk) oppfatning av overgangen mellom liv og død og gjer, saman med 
konkrete endringar, teksten litterært sett svakare. Det går elles fram av 
kommentaren at Vedel ikkje stiller seg heilt framand for at under som det 
vi høyrer om i visa, kunne skje i eldre tider, men han slår fast at dette er 
«saadanne Mirackel, som nu icke skee mere vdi vor tid». Om visa skriv han: 


Ligeruis som tilforn er omtalet, at de, som danske Viser haffue giort, haffue brugt 
stor Poetiske Frihed, met seldsom oc fast [nesten] wtrolige ting faare at giffue, 
Saa sees det samme end ocsaa aff denne neruærendis Dict, besynderlige om 
denne fine Droning, som skulde være beden til Liffue igien, siden hun vaar død, 
oc talet paa ny met sin Herre Koning Valdemar; Hulicket maa lignes ved det, 
som mand almindeligen hører om de Børn, der skulde grædis op igien aff 
Forældrene. Er intet beuent [det er uheldig] at tale om saadanne Mirackel, som 
nu icke skee mere vdi vor tid. Vden saa vaar, at Droning Dagmar haffuer ligget 
vdi Heltraa [ørske, dødssjukdom| eller Danetraa, som wi kalde det paa vort 
Danske maal, oc er kommen til sig igien, oc talede paa ny, effter at hun haffuer 
ligget Maaleløss tilforn en føye [kort] tid [...] (DgF III, s. 215). 


Som nemnt byggjer Vedels viseform på ein tekst i Svaning II. Vidare har 
han gjort bruk av ei oppskrift som nå er tapt, og lånt nokre strofer derifrå. 
Dette er nok hovudgrunnen til at Vedels tekst er atskillig lengre enn Svaning 
II-teksten — 39 i høve til 25 strofer - noko den ikkje tener på. I sin eigen 
visetekst gjer Vedel dei viktige endringane at han fjernar to strofer frå Sva- 
ning II. Dette er strofer der katolsk tru kjem til orde i klartekst, ved at jomfru 
Maria, som vart persona non grata etter reformasjonen, blir nemnd. Dron- 
ninga kan fortelja at ho i den korte stunda ho var død, vart pint i skirselden 
(«pinen») trass i at syndene hennar ikkje var svært store, berre litt søndags- 
arbeid. Likevel var dei alvorlege nok, sidan det gjekk ut på å gjera seg vakker, 
pynte seg. Skirselden skulle det heller ikkje snakkast eller skrivast om etter 
reformasjonen, men dette populære motivet overlevde likevel i folketradi- 

sjonen heilt fram til 1800-talet. Nedanfor følgjer først dei to Svaning II- 
strofene (6, 24) og vidare Vedels erstatningsstrofer (9, 10, 37). I den vesle 
scenen les Dagmars terne frå ei bok som inneheld bøner og vers til jomfru 
Maria, og dronning Dagmar fortel om pinene ho måtte tåle i skirselden: 


Svaning II: 

Saa tog hun sancte Marie bog, 
hun leste op alt det hun kunde; 
det vil ieg for sandingen sige: 


saa saare hendis øyen de runde. 


el 


Oc haffde ieg icke min ermer om søndag snørd, 
oc icke striger [pynteband] paa sat: 
da haffde ieg icke i pinen brend, 


oc huercken dag eller nat. 


Vedel: 

Hun tog Bogen vdi sin Haand, 
saa sørgelige der vdi læste: 
«Hielp oss CHrist i Himmerig, 


at i eders Liff kunde friste!» 


Hun tog Lesten [bibelteksten] oc den hellige Bog, 
hun leste alt huad hun kunde: 
Det vil ieg for Sandingen sige; 


saa saare hendis Øyne de runde. 


[2] 


Haffde ieg icke mine Ermer om Søndag snørd, 
oc icke der striger paa sat: 

Da haffde ieg icke syndet der met, 

oc haffd saa ond en Nat. 


Også Anne Basses tekst inneheld skirseld-motivet, i ei litt anna utforming 
(22): 

Iegh thorde icke i pinenn brennde 

baade dagh och nadt: 

haffde ieg icke mine ermme om søndagen snørdt, 
min naall i guld-hue sadt 


(DgF XII, s. 359-361). DgF III, s. 214-215). 


«Dronning Dagmars død» har også vore kjend i Noreg gjennom Vedels og 
Peder Syvs visebøker. På 1800- og 1900-talet vart det skrive opp åtte-ti 
variantar, til dels med melodiar. Det er uråd å vita noko sikkert om kor 
utbreidd visa har vore i Noreg tidlegare, men i oppskrivingstida var den i 
alle høve på veg ut av tradisjonen. Ingen av dei norske viseformene er full- 
stendige, men dei litterært beste tyder på at dramatikken då den døde dron- 
ninga blir vekt til live og vender attende frå dødsriket, har gripe songarane. 
Dei følgjande tre strofene er henta frå ein Telemarks-variant som vart skri- 
ven opp så seint som i 1915: 


Saa falde de ned paa deres knæ 
saa mange som der var inde, 
for mindelig bøn og kongelig graad 


lad Dagmar sig levende finde. 


Dronning Dagmar reste sig op paa baar 
hendes øine var blodige røde. 

Min ædelig herre kong Valdemar, 

hui [gljorde de mig den møde. 


Dog ingen tør vel reddes for mig 

jeg haver ei andet mis[gljort, 

en at mine silkesærmer smaa 

jeg haver om søndagen snørt 
(http://www.bokselskap.no/boker/historiskeballadar/tsb c6 dronningdagmar 
30. september, 2020). 


Bokutgjeving på sparebluss etter reformasjonen 


Den nest siste katolske erkebispen i Noreg, Erik Valkendorf, stod bak dei to 
første trykte bøkene heri landet. Det var Missale Nidrosiense, messebok for 

Nidaros bispedøme, trykt i København (1519) og Breviarium Nidrosiense, 
bønesamling for Nidaros erkebispedøme, trykt i Paris same år. Trykte 
bøker, skrifter og flygeblad var ein viktig føresetnad for at reformasjonen 
kunne vinne fram, både gjennom sakleg argumentasjon og ikkje minst 
gjennom propaganda. Dessutan var det, i alle fall i prinsippet, meininga frå 
Luther og andre reformatorar si side at vanlege folk skulle ha tilgang til 
bøker. Som kjent sa Luther at folk sjølve skulle lesa Bibelen og gjera seg opp 
ei meining om viktige spørsmål som tru, nåde og frelse. 

Korleis kom statskupp og reformasjon til å påverke utgjeving av trykte 
bøker i Noreg? Det kan vera illustrerande å vende blikket attende til 1200- 
talet då Håkon Håkonsson lanserte den kulturelle satsinga si, med omsetjing 
av ei lang rekke riddarsagaer til norrønt. Initiativet låg altså hos den norske 
kongen, og dette initiativet førte til at skriven dikting fekk innpass i Noreg 
i større grad enn tidlegare. Tre hundre år seinare sat det ingen konge i Ber- 
gen, den norske hovudstaden på 1200-talet. Kongen heldt nå til i 
København, og tenkte lite på å ta kulturelle initiativ som kunne koma nord- 
menn til gode. Dessutan, mens norrøn-omsetjarane i høgmellomalderen 
kunne ause av litterære kjelder frå heile kristendomen og vidare, vart nå 
bokleg import filtrert gjennom kongens sensurapparat i København. I prak- 
sis kom impulsane stort sett berre frå Tyskland og Danmark. Sensur og 
kontroll var avgjerande, meinte danske styresmakter. 

For styresmaktene i København må det ha kome som eit sjokk då nord- 
mannen og jesuitten Laurentius Nicolai Norvegus (Kloster-Lasse) uan- 
meldt dukka opp i København (1604). Med seg i sekken hadde han fleire 
eksemplar av hovudverket sitt, Confessio Christiana, som han hadde trykt 
både på latin og dansk. Planen var å presentere verket for kanslaren. Kan- 
slaren måtte først rådføre seg med kongen, og då Christian IV fekk vita at 
den norske erkejesuitten hadde våga å setja føtene på dansk jord, vart han 
mållaus: 


Faktisk tok det ham hele to dager å komme seg over det som hadde hendt, og 
treffe en beslutning om hvordan han skulle håndtere en så delikat sak. For bak 
nordmannen sto ingen ringere enn de mektigste fyrstene i den katolske verden. 
Christian IV hadde ingen lyst til å legge seg ut med dem. For å løse hele floken 
besluttet kongen å gå forsiktig til verks, og la professorene ved Københavns 


Universitet ta seg av problemene (Garstein, 1998, s. 421). 

Enden på visa vart at Kloster-Lasse vart utvist på flekken, med beskjed om 
ålevere frå seg samtlege eksemplar av boka si. Frå regjeringa gjekk det streng 
beskjed til statthaldaren på Akershus om å vera på vakt mot innvandrarar 
og reisande slik at verken Kloster-Lasse sjølv eller andre papistar skulle 
kunne lure seg inn i riket. Bispane og presteskapet fekk liknande ordrar 
(Garstein, 1998, s. 426-427). Kloster-Lasse enda sine dagar i Vilnius, der 
han er gravlagd. Men han hadde vakse opp i Tønsberg, og bl.a. i dette områ- 
det kom fleire prestar til å halde fast på katolisismen. Nokre hadde studert 
ved katolske universitet og fått jesuitt-skolering. Aktiviteten til Kloster- 
Lasse og dei andre prestane må sjåast i lys av den katolske kyrkja sitt forsøk 
på å vinne tilbake det tapte etter den lutherske framgangen i Norden. Men 
nettverket av katolske prestar vart avslørt, og fleire vart stilte for retten 
(1613). Dei fire fremste vart dømte til tap av kall og embete og arv etter 
nærskylde. Dei vart også landsforviste (Garstein, 1998, s. 435—443). 

Det var altså norsk nasjonalisme i kombinasjon med papisme styres- 
maktene i København var redde for, ikkje heilt utan grunn. Den slags måtte 
ikkje tolast, og det var avgjerande viktig at ikkje noko i den lei kom på trykk. 
Noreg hamna i «et publisistisk tussmørke. I lange tider etter 1537 var landet 
underutviklet når det gjaldt alle former for trykksaker» (Rian, 2014, s. 270). 
Det tok meir enn hundre år etter reformasjonen før den første norsk-trykte 
boka såg dagens lys, og det var ein beskjeden almanakk. Enkelte norske 
skribentar kunne kanskje få bøkene sine trykt i København, men då trongst 
det gode kontaktar. Framfor alt måtte ein unngå at styresmaktene kjende 
seg provoserte. 

Den fremste norske forfattaren på 1500-talet, Absalon Pedersøn Beyer, 
fekk såleis ikkje trykt hovudverket sitt Om Norgis Rige (1567) mens han 
levde. Det sirkulerte i avskrifter og kom ikkje i bokform før på slutten av 
1700-talet, og då berre i utdrag og i antologiar. Nemninga topografisk skrift 
som har vore brukt om Absalons verk, tilslører kva Om Norgis Rige handlar 
om, ikkje om Noreg som provins, men som rike, stat. Absalon hadde studert 
i København og hadde då kost og losji hos Peder Palladius, biskopen på 
Sjælland. Seinare studerte han i Wittenberg. Tilbake i København tok Absa- 
lon magistergraden ved universitetet der. I heimbyen Bergen vart han etter 
kvart lektor ved Bergens skole, og slottspredikant hos lensherren på Ber- 
genhus, Erik Rosenkrantz. Om Norgis Rige skal ha blitt til etter ynske av 

nettopp Erik Rosenkrantz, som ville ha historia på si side i den evindelege 
striden med hanseatane i byen (Bull, 1958, s. 38). Det finst då også mange 
spark mot hanseatane i Absalons bok, men det var knapt dette som gjorde 
at styresmaktene i Kobenhavn fekk boka i vrangstrupen. 

Det som skapte vanskar med tanke på bokutgjeving, må ha vore den 
nasjonale tendensen, som kjem til uttrykk fleire stader. Det kan sjå ut som 
om Absalon medvite har fordelt dei mest sjølvhevdande tekstdelane på ulike 
stader i verket, men det hjelpte ikkje. Eit døme på det vi kan kalle ein til- 
slørande framstillingsteknikk har vi i skildringa av Noregs alderdom, ned- 
gangen som gjer at landet, personifisert som og jamført med ei gammal 
kvinne, ikkje lenger kan styre seg sjølv: 


Ifra den dag, Norge kom vnder Danmarck oc miste sine egne herrer oc konger, 
saa haffuer det oc mist sin mandoms styrcke oc mact, oc begynner nu at bliffue 
gammel oc graaherit oc saa tung, at det ey kan bere sin egen vld. Derfore daa 
begynnis her Norgis alderdom, fordi hun bleff saa gammel, kold oc ufructsom- 
melig, at hun kunde icke nu föde sielff kongebörn, som skulle vere hennis 
regentere. Hendis adel, gode kemper oc stridsmend fulle henne jfra, en part ved 
suerd, en part ved pestilentze vdi den store manne død (Storm [utg.], [1895] 
1968, s. 21). 


På ein annan stad i Om Norgis Rige heiter det motsett at dersom berre Noreg 
hadde kongen sin buande i landet, skulle det bli eit rikt land både på gull og 
sølv, for landet er velsigna med store rikdomar. Absalon har tydelegvis ikkje 
vore i tvil om at lydrike-statusen innebar store økonomiske overføringar til 
København. Det kan sjå ut til at Noreg, som tidlegare har vore fritt og sjølv- 
stendig, frå nå av må finne seg i å vera skattland, provins. Men, heiter det 
vidare, 


Dog kunde vel Norge vogne op aff söffne en gang, der som hun finge en regenter 
offuer sig, thi hun er icke aldeles saa forfalden oc forsmectit [elendig], at hun io 
kunde komme til sin mact oc herlighed igien, thi disse haarde berg ere inden til 
fulle med got smör, sölff oc guld oc andre dyrbar ting, vdi folchet er endnu nogit 
af den gamble dygd, mandom oc styrcke, som skulle vel staa bi oc stride for deris 
herre oc federneland, dersom de kunne daglige se hannom oc fornemme hans 


naade emod dennem (Storm [utg.], [1895] 1968, s. 60-61). 


150 


Vedels og Syvs danske viser i norsk tradisjon 


Peder Syv og Tohundreviseboka 


Tohundreviseboka var ein oppfølgjar til Anders Sørensen Vedels hundre- 
visebok. Boka var altså utvida med hundre viser i tillegg til Vedels hundre. 
Av Peder Syvs utgåve (1695) kom det heile tre opplag i utgjevingsåret, og 
vidare i 1739, 1764 og 1787. På 1800-talet vart Syvs samling utgjeven i 1846, 
med eit tillegg av nyare viser. Eit utval på 68 viser kom ut på Færøyane i 
1903 (Henningsen, 1959, s. 66-69, 83). 

I Gamalt or Sætesdal fortel folkeminnesamlaren Johannes Skar om Olav 
Kyrvestad frå Valle, lærar og ordførar i byrjinga av 1800-talet. På skolen 
hadde han vanskar med å følgje med, han greidde ikkje å lære å lesa, heller 
ikkje å skrive. Men så kom faren på ein god tanke. Han ville kjøpe Tohun- 
dreviseboka til sonen: 


Då var far hans so utenkjeleg til å koma på det: han let gudsordsbøkene vera og 
la til med andre bøker; han kaupte «Tvohunderviseboki» til han og mange andre 
sogebøker og krønikar. Men då vart han ør til å læra. Då han var framteken sette 
presten han til skulemeistar, — so vel lærd var han. Men det sa far hans allstødt: 
«Olav ha alli vurte lære [lærd] ha "an 'kji fengji Tvohundervisebokji», sa han 
(Skar, 1965, s. 38). 


Tohundreviseboka vart ei mykje brukt og populær bok ikkje berre i Dan- 
mark, men også i Noreg og på Færøyane, i alle miljø der folk sette pris på - 
rett nok gamle - men likevel spennande og underhaldande viser. Då balla- 
desamlarane kom til Bygde-Noreg i byrjinga av 1800-talet, støytte dei stadig 
på songarar som anten sjølve åtte boka eller i alle fall hadde sett og lese i ho. 
Jørgen Moe, som skreiv opp viser i Telemark sommaren 1847, trudde lenge 
at alle Telemarks-visene, «disse i Thelemarken forekommende Romancer», 
var «Oversættelser eller høist Afændringer og Omdigtninger i Folkesproget 
av Viserne i Syvs Samling, som jeg vidste var almindelig kjendt i hine Dal- 
fører» (Moe, 1964, s. 52-53). Slik var det likevel ikkje, forstod Moe etter 
kvart. Det fanst også mange originale viser, lite påverka av Syv og dansk- 
språkleg tradisjon. 

Som rimeleg kan vera, var det mest Syvs tohundrevisebok og ikkje Vedels 
hundrevisebok som vart brukt av dei norske balladesongarane på 1800-talet. 
Kor mange eksemplar av det slurvet framstilte 1664-trykket av Vedels vise- 
bok som kom i omlaup i Noreg, er uklart. Men at skillingstrykk baserte på 

denne boka sirkulerte, kan vi trygt rekne med. Etter Syvs visebok må det ha 
vore ikkje liten etterspørsel, og både setesdølar og andre nordmenn kunne 
tinge boka hos ein bokhandlar, som så bestilte den frå København. På 1700- 
talet fanst det bokhandlarar og bokbindarar i fleire norske byar, som 
Kristiania, Bergen, Trondheim, Kristiansand, Halden. Langt fleire nord- 
menn kunne lesa då enn i hundreåret før, og dette gjorde ei populær vise- 
bok som Tohundreviseboka aktuell, ikkje berre som visebok i streng tyding. 
Av Skars sitat ovanfor går det fram at visene også kunne fungere som lese- 
trening. Dette var rett og slett spennande stoff. 

Som dansk viseutgjevar oppnådde Peder Syv å bli rekna som ein av dei 
tre viktigaste skribentane i Noreg i siste del av dansketida, ein av dei tre 
såkalla «Per'ane». Ein av dei to andre i denne gjæve trioen var salme- og 
visediktaren Petter Dass. Forutan salmar og viser skreiv han Nordlands 
Trompet, ein hyllest på vers til Nordland og folket i nord. Mest ingenting 
av det Petter Dass skreiv, vart trykt mens han levde, kanskje fordi han ikkje 
hadde dei rette kontaktane i København. Historikaren Peder Claussøn Friis 
høyrde også med blant dei tre. Han hadde — som den første - omsett Snorres 
Heimskringla frå norrønt til dansk: Norske Kongers Chronika, utgjeven i 
København eit par tiår etter at han sjølv var død. 

Som så mange andre forfattarar og bokutgjevarar på denne tida hadde 
Peder Syv teologisk utdanning. Frå 1660-åra var han sokneprest i Hellested 
sokn i Stevns herad på Sjælland, og på Sjælland vart han verande all sin dag. 
Truleg var han fødd i landsbyen Syv utanfor Roskilde, som i så fall gav han 
etternamnet (Lundgreen-Nielsen, 2002, s. 272-275). I 1663 gav Syv ut Nogle 
Betænkninger om det Cimbriske Sprog, ei bok som blir rekna som den første 
språklæra på dansk. Tittelen illustrerer Syvs ynske om å vise fram dei lange 
linjene i dansk, for med cimbrisk (kimbrisk) meiner han språket til kim- 
brarane, den første germanske folkestamma som møtte romarane. Ifølgje 
Tacitus og andre klassiske forfattarar skulle kimbrarane ha kome frå Jylland. 
Men dei to Syv-bøkene som fekk mest å seia, var ordtakssamlinga Almin- 
delige Danske Ord-Sproge og ikkje minst Tohundreviseboka, som kom ut 
om lag ti år seinare (1695). I fortalen til Tohundreviseboka ser vi at han gjer 
bruk av ordtakskunnskapane, når han smålåtent skriv: 


Af lidet og lidet kand dog blive en Samling, som kand være noget. Er her end et 


slet Indhold i somme Viser, saa er dog altid nogen Lærdom derudi. Krumme 

[smule] er og Brød, Rugregn [lett regn] giver og Vand, og de smaa Gryder have 
ogsaa Ører og kaage Mad. Tykkes dig at noget er ringe, gak det forbi; er det 


formeget? Læs lidet deraf. 


Tohundreviseboka vart også kalla Kjempeviseboka. Det er ein dekkjande tit- 
tel, tittelbladet viser såleis eit koparstikk der ein krigar med sabel og skjold 
er i ferd med å gjera kort prosess med ein liggjande motstandar. Oppe i 
venstre hjørne er det ramma inn ei lita tekstflate med følgjande «offisielle» 
tittel: 200 Viser om Konger, Kemper oc Andre. Kven er desse andre? Dette 
utdjupar Peder Syv i fortalen, der han skriv samanfattande om dei hundre 
visene han sjølv har valt ut i tillegg til Vedels viser. Syv deler visene sine i to 
grupper, dei som handlar om kongar, store herrar og fornemme personar, 
og dei som handlar om ringare menneske, men likevel verdige nok. Visene 
kan også delast i tragiske og komiske viser, eller i verdslege og bibelske viser. 
Korfatta og i poetiske vendingar skriv han om korleis han har skaffa seg dei 
hundre visene: 


Dette Andet Hundred Viser ere samlede fra Døde og Levende; Hines Haand- 
skrevne Bøger, disses levende Røst. Der ere vel og nogle af Viserne trykte tilforn 
i sær [kvar for seg], som vel ey saa letteligen findes, og derfor her indføres, at de 
kunde haves tilsammen, som og tilforn med andre Visebøger skeet er. Somme 
iblant dem (dog ikke af mig) ere forøgede, Andre forkortede, saasom Vi og see 


det i vore Psalmer (Syv, [1695] 1787, fortale, avsnitt 23 og 18). 


Etter mønster av forgjengaren, Anders Sørensen Vedel, skriv Peder Syv 
kommentarar til visene. Som vi kan vente, er dei skrivne i stødig luthersk 
ånd. Det går bl.a. fram av etterskrifta til «Den Dødes Igienkomst». Her er 
poenget at ei kone døyr frå ektemannen og dei sju barna sine. Han gifter 
seg på nytt, men den nye ektemaken er «bæsker og meget grim». Dette lovar 
ikkje godt, og det vonde sinnelaget hennar går ut over barna. Den døde mora 
høyrer gråten deira og ber Vårherre om lov til å vende tilbake til barna sine. 
Vårherre svarar ja til bøna, men berre i nattetimane, til hanen gjel. Den 
tilmålte tida nyttar den døde mora til å irettesetja ektemannen: 


Jeg levnte efter mig baade øll og brød, 


Mine smaa børn lide hungers nød. 

Jeg levnte efter mig bulster [bolster, puter] blaa, 


Mine smaa born ligge i bare straa. 


Jeg levnte efter mig de store voxlius, 


Mine smaa børn ligge i mørken huus. 


Skal ieg tiere [oftare] hiem til jer gaa, 
Saa krank en lykke skal I faa. 


Det heile endar med at ektemannen og den nye kona lovar å ta seg godt av 
barna. Dei ynskjer ikkje noko nytt besøk av den døde. Trass i den lykkelege 
slutten på visa har ikkje Peder Syv mykje til overs for gjengangartematikken. 
Når han tek visa med i boka si, er det for å demonstrere det tykke «Vildfa- 
relses Mørke» som folk tidlegare levde i: 


Men her opregnes idel Papistiske Fabler. Om de dødes Genkomst, at spørge sig 
Forlov af vor Herre om Hanegalen [...]. Denne eene [vise] vilde jeg dog indføre 
af flere, som jeg haver af lige Overtro, at man heraf kan see, hvad for tyk Vild- 
farelses Mørke de fordum have sveved udi. Ellers om Hanegalen haver man og 
andet anderledes, nemlig at Dødningen ey agtede den sorte eller hvide Hane, 
men ikkun den røde, om hvilken han sagde: Nu gal Hanen den røde, Til Jorden 
stunder den Døde (Syv [1695] 1787, s. 675-676). 


Landstad trykte den norske forma av denne visa - «Den vonde stemora» 
(TSB A 68) - i Norske Folkeviser. Vi kjenner igjen dei ovannemnde strofene: 


Leivde eg ‘ki etter meg öl og mat? 


mine små bön [barn] liöe báð hunger og hat. 


Leivde eg ‘ki etter meg bolstri blå? 


mine små bön söve på berre strå. 


Leivde eg ‘ki etter meg dei störe voksljös, 


mine små bön söve i myrke hus. 

Og er du no vond med bóni smá, 
i helviti skal du löni få 


(Landstad, [1853] 1968, s. 545-546). 


I kommentaren skriv Landstad: 


Jeg har her optaget en af de flere Varianter, som forefindes hos os af det vakre 
Kvæde, der under Navn af «Den Dödes Gjenkomst» er noksom bekjendt fra de 
danske Samlinger [...]. Saavel den her meddelte Variant som de flere, jeg har 
havt Anledning til at höre, er saa temmelig lige den danske Vise [...] (Landstad, 
[1853] 1968, s. 547). 


Det er nok temmeleg sikkert at den eller dei som song for Landstad, hadde 
lært balladen av Tohundreviseboka. Og at Syvs visebok sette sitt tydelege 
preg på norsk ballade- og visetradisjon, er det som nemnt ingen tvil om. 
Moltke Moe skriv at «Vedel's og Syv's samlinger øvede en overordentlig 
indflydelse. Den gjennemsyrede i det stille folkebevidstheden» (Moe, 1927 
III, s. 43). Dei verdslege visene hos Vedel og Syv supplerte salmebøker og 
kristelege songar, og forsterka den danske påverknaden på norsk visesong. 
Men av nokre songarar kunne kanskje Tohundreviseboka oppfattast som ei 
moralsk tvilsam bok, ei bok som ein burde halde seg unna, ei bok der det 
stod både om hor og mord og andre fælslege ting. Ei av dei mest kjende 
norske balladesongarane, Hæge Ansteinsdotter Kilan, opplyste såleis til 
Rikard Berge: 


Du veit eg fekk laane den kjempebokji av Sveinung Kjørkjebøn. Men so maatt 
eg kje fe mor, lesa slikt som va” dikta ihop. Aa somt æ so fælskeleg i ‘o ou, sa mor 


(Jonsson & Solberg, 2011, s. 405). 


Gjennom arveskifte kan vi få eit visst innsyn i kven som åtte bøker i det 
gamle samfunnet. Rett nok vart det ikkje alltid halde skifte når nye genera- 
sjonar tok over, dette var noko dei velhaldne tok seg tid og råd til. Jostein 
Fet har i samband med arbeidet sitt om lesekunne på 1700-talet undersøkt 
skiftemateriale på Nordvestlandet og i Øvre Telemark. I boktrykkaren og 
bladutgjevaren Sivert Aarflots bokliste frå Ørsta fanst både den eldre 
(Vedels) og den yngre (Syvs) utgåve av Tohundreviseboka, skriv han. Det 
eldste funnet av Tohundreviseboka går tilbake til tidleg på 1700-talet, seier 

Fet. Dette skriv seg frå «skiftet etter «Dannemand Tord Stenarssøn paa Fia- 
gesund udj Hvidesøe Præstegield» dagsett 10. juli 1717» (Fet, 1995, s. 244, 
312). 

Denne Tor Steinarsson på Fjågesund i Kviteseid høyrde til det norske 
bondearistokratiet. Ætta kan førast tilbake til 1400-talet, og mannsnamna 
Tor og Steinar var skiftevis i bruk så lenge garden var i ætta. Tor Steinarsson 
var fødd i 1665 og døydde kring 1717. Foreldra heitte Steinar Torsson og 
Egeleiv Olsdotter. I 1684 gifte Tor seg med Aslaug Halvorsdotter frå stor- 
garden Borgja i Bø, dei fekk fjorten barn. Lese- og skrivekunne kombinert 
med interesse for bøker ser ut til å ha følgt ætta, for då ei eldre syster til Tor 
vart fødd, skreiv faren inn namnet hennar i den staselege huspostillen (Jes- 
per Brochmands): «Anno 1662 er min Datter Dorte Steenersdatter fød paa 
Nordgaarden i Seljord [der familien oppheldt segl)» (Loupedalen, 
1956, s. 122-125). 

Agder-bonden Gunnar Knutsson Løvsland var atskillig yngre enn Tor 
Steinarsson, og åtte truleg fleire bøker. Garden hans låg i Finsland sokn i 
Bjelland prestegjeld på Agder. «Gunder Knudsen Løvsland», som han skreiv 
seg, var fødd i 1744 og overtok slektsgarden i 1770. Han var ein velståande 
mann. I 1809 døydde han, og eldste sonen Knut overtok då garden. Ved 
skiftet etter Gunnar Knutsson viste det seg at han etterlet seg kring 160 bøker 
om ulike emne. Det var bøker om religion, om jordbruk, om politikk, sam- 
funn, språk, helse. Dessutan hadde han skaffa seg Holberg-komediar, og av 
Petter Dass både Nordlands Trompet og Evangelie- og Katekisme-songane. 
To songbøker av Claus Frimann åtte han også, og ikkje minst Tohundrevise- 
boka. Gunnar Knutsson fekk jamvel ros av biskopen i Kristiansand, Peder 
Hansen, for å ha skaffa seg verdifulle og nyttige bøker (Byberg, 2011, s. 33-39). 

Både Tor Steinarsson Fjågesund og Gunnar Knutsson Løvsland høyrde 
til dei leiande i bondesamfunnet. Dei sat med gode gardar og hadde råd til 
å skaffe seg bøker, anten ved direkte kjøp frå bokhandlarar eller på auksjonar 
i nærområdet. Og dei kunne lesa og skrive sjølve. Men det er ingen tvil om 
at bøker med eit godt rykte og appell, slike som Tohundreviseboka og 
Dorothe Engelbretsdatters visebøker, nådde mykje lenger ut enn berre til 
eigarane. Slike bøker vart lånte ut til interesserte, og tekstar frå bøkene vart 
lærte utanåt. Ofte vart dei dessutan skrivne av i eigne bøker, såkalla vise- 


fuggar. 

Dansk skrift tek over 


I mange land førte reformasjonen det positive med seg at morsmålet kom 
styrkt ut av prosessen, ikkje minst på grunn av bibelomsetjingane som Lut- 
her la stor vekt på. Som ein konsekvens av dei nordiske unionane i sein- 
mellomalderen der Danmark hadde vore hovudlandet, hadde dansk språk 
påverka norsk og svensk. Den danske politiske imperialismen kring 1500 
hadde ei språkleg side, dansk skulle bli nordisk fellesspråk. Danske skri- 
bentar skreiv medvite ikkje berre for danske lesarar, men også for lesarar i 
Noreg og Sverige (Seip, 1959, s. 29). For Sveriges del snudde denne utvik- 
linga ved reformasjonen. Gustav Vasa forstod verdien av eit nasjonalt 
skriftspråk. Han tok initiativet til eit svensk språkreisingsprogram og enga- 
sjerte brørne Laurentius og Olaus Petri som bibelomsetjarar. Det nye testa- 
mentet vart omsett så tidleg som i 1526, mens heile Bibelen låg føre på svensk 
noko seinare (1541). Bibelspråket i Sverige vart grunnlag for det svenske 
riksspråket. I Danmark kom det nye testamentet på morsmålet i 1520-åra, 
heile Bibelen vart utgjeven i 1550. Dette var Christian IIIs bibel, reforma- 
sjonsbibelen, til bruk i Danmark og Noreg. 

I Noreg skjedde ikkje noko tilsvarande. Som lydrike under Danmark 
kom reformasjonen til å rive grunnen under det norske skriftspråket, som 
heller ikkje stod sterkt på førehand. Dansk kyrkjespråk vart gjort gjeldande 
i Noreg. Den danske Bibelen (1550), den danske altarboka (1556) og Hans 
Thomissøns salmebok (1569) vart også norske kyrkjelege grunntekstar. 
Dessutan skulle både liturgi og preike vera på dansk, frå nå det einaste rette 
kyrkjespråket (Indrebø, [1951] 2001, s. 293). 

Det må likevel understrekast at dansk skriftspråk hadde vore på fram- 
marsj i lang tid. Såleis skreiv ikkje Olav Engelbrektsson norsk, men dansk. 
Den siste erkebispen som brukte norsk, var Gaute Ivarsson (død 1510). Og 
i alle fall så tidleg som midt på 1400-talet hadde danske lensherrar og andre 
danske tenestemenn i Noreg begynt å skrive dansk. Då oldenborgaren 
Christian I vart vald til norsk konge i 1450 og unionsavtalen vart skriven på 
dansk for begge lands vedkomande, markerte det eit vendepunkt både poli- 
tisk og språkleg (Seip, 1959, s. 22; Skard, 1967, s. 127). Etter ei samla vur- 
dering kan det knapt vera særleg tvil om at den politiske veikskapen var 
hovudgrunnen til at det norske skriftspråket gjekk under. Avgjerande var 

at kongen og hoffet ikkje lenger heldt til i landet. Vidare vart det meir eller 
mindre konsekvent tilsett danske lensherrar i Noreg, og ikkje norske. 

Det har elles vore hevda at ein viktig grunn til det norske skriftspråkets 
undergang låg i språket sjølv. Skriftspråket som hadde vorei bruk frå norrøn 
tid, var så gammaldags at jamvel nordmenn hadde vanskar med å lesa og 
skrive det. Det finst samtidige utsegner som talar for at det kan vera noko i 
dette synet. Presten Laurents Hermannsson i Vestfold nyttar i 1567 begrepet 
sjømålsnorsk om ei form for dansk-norsk blandingsspråk som skil seg ut frå 
norrønt, og som er forståeleg for alle. Kystnære strøk av landet og kanskje 
særleg Båhuslen, som framleis var norsk land på 1500-talet, måtte «etter sin 
økonomiske og politiske betydning, og etter sin språklige stilling [...] få stor 
betydning ved overføring av dansken» (Seip, 1959, s. 30-32). Andre kjelder 
tyder likevel på det motsette (Indrebø, [1951] 2001, s. 198-199). Det gamle 
norske skriftspråket, som hadde endra seg og blitt enklare formelt sidan 
mellomalderen, var kanskje ikkje så vanskeleg likevel? I alle fall ikkje for dei 
som hadde vestnorsk talemålsgrunnlag. 

Det er uansett naivt å sjå bort frå at den systematiske bruken av dansk 
skriftspråk i Noreg frå seinmellomalderen og framover var eit uttrykk for 
makt. Maktprinsippet kjem til uttrykk språkleg ikkje berre ved at den over- 
legne parten, først og fremst kongen og lensherrane, set gjennom sitt språk, 
men også ved at den underlegne parten tilpassar sitt språk for å oppnå for- 
delar. Berre dersom vi tenkjer oss at nokon i Noreg hadde makta å gjen- 
nomføre eit tilsvarande politisk lausrivingsprosjekt som Gustav Vasa gjorde 
i Sverige, ville den norske reformasjonen skapt grunnlaget for eit nytt norsk 
skriftspråk. Korleis eit slikt skriftspråk ville sett ut, kan vi berre spekulere 
på. Kanskje ville det blitt noko i retning av den sjømålsnorsken som Lau- 
rents Hermannsson nemner? Skrifttradisjon og skriftbruk i kongens kan- 
selli i Oslo ville elles hatt mykje å seia for ein skriftleg renessansenorsk. 

Skrivande nordmenn brukte altså dansk, med visse innslag av norske 
ord og uttrykk. Nordmennene har sjølvsagt vore klar over at norsk var eit 
eige språk som skilde seg frå dansk, grammatisk og når det galdt vokabu- 
laret, men ikkje alle danske skribentar visste dette. Og i alle fall var det ingen 
tvil om kva for språk som var det gjevaste. Grammatikaren Henrik Gerner 
reknar norsk som ein avart av dansk, på linje med islandsk, svensk, fynsk, 
og mønsk. Han skriv i verket Orthographia Danica (1678-79): 

Ey heller er Cimbrisk [jysk] Norsk / Isslandsk, Svensk, Fynsk, Moensk etc. at 
regne for det beste Danske / thi (som Qvintilianus siger om Italiansk / at det er 
vel oc Romersk / men icke det rette oc beste /) saa er oc hver aff disse vel for sig 
et slags Danske / men icke det rette oc beste / som nu bør at kaldis ret Danske. 
Thi vilde vi blande Jydske / Fynske oc Norske Ord iblant vore da vilde en kunne 
straffe os sigende / det er enn Jyde, Fynboe, Lolliche, Nordmand etc. 


Peder Syv var meir liberal og meinte at diktarar alltids kunne tillata seg å 
bruke ord og vendingar frå dei mindre aksepterte lokalspråka (Landsproge), 
men likevel med måte! Han skriv i Den Danske Sprogkunst (1685): 


Poeterne i synderlighed maa ej knyttes saa hart / at dem jo kand tilstedes / at 
laane Ord af Nordsk / Svensk og andre dette Nordiske maals Landsproge / dog 
med god maneer og beskedenhed (Seip, 1959, s. 37). 


I praksis kom nordmennene lenge til å skrive eit blandingsspråk med 
grunnlag i dansk. Men utover på 1700-talet voks det fram ei forståing av at 
skriftspråket var felles i Danmark og Noreg, og krava til korrekt skriftleg 
framstilling vart skjerpte. Som eit paradoks — etter 1814 skreiv nordmenn 
verkeleg korrekt dansk, og ikkje så få av dei som budde i byane (dei kondi- 
sjonerte), brukte eit danskprega talemål. Kyrkjespråk og teaterspråk skulle 
vera dansk, eller i alle fall så dansk som råd. Prestisjen knytte seg til dansk. 


Ebbe Skammelsson, under overflata 


Som nemnt ovanfor inneheld den danske visetradisjonen fleire norske og 
vestnordiske viser. Ei av desse er ein berømt ballade, ein ballade som danske 
viseforskarar igjen og igjen har kome tilbake til: «Ebbe Skammelsson» (TSB 
D 251) - ifølgje Axel Olrik høyrer den heime «blandt det ypperste, vor 
Middelaldersdigtning har at opvise» (DgF VI, s. 197). Kan det verkeleg ten- 
kjast at ein slik praktballade er import? Det høyrest kanskje for mange ut 
som formasteleg tale . Men språket i A-teksten, som eg kjem til etter kvart, 
tyder avgjort på at «Ebbe Skammelsson» er ei opphavleg norsk/vestnordisk 
vise. I den språklege analysen byggjer eg på dateringa av balladesjangeren 
til tida kring 1300, då balladeformlar - slik vi kjenner dei frå seinare tradi- 
sjon - dukkar opp i Eufemiavisene. På dette tidspunktet var eldre mellom- 
alderspråk ute av dansk. 

«Ebbe Skammelsson» står ikkje hos Vedel, jamvel om han etter alt å 
døme hadde tenkt seg det. Derimot vart ein lang, sterkt utvida visetekst 
publisert i visesamlinga Tragica (1657). Det var adelskvinna Mette Gøye 
(Gjøe) som gav ut denne boka, fleire år etter at Vedel var død. Flygeblad av 
«Ebbe Skammelsson» kom snart på marknaden, og det er desse flygeblada 
som ligg til grunn for dei nyare norske variantane. Dei vart oppskrivne på 
1800- og til dels 1900-talet. Vi har kring 20 tekstvariantar av denne balladen, 
til dels med sekundære handlingsmotiv, etter fleire Telemarks-songarar. 
Nokre melodioppskrifter finst også. 

«Ebbe Skammelsson» skil seg ut som ein uvanleg gripande ballade og 
lever opp til karakteristikken tragisk. Det er både ei kjærleiks- og ei hemn- 
vise. Hovudpersonen, Ebbe Skammelsson, er trulova med Adelus (som også 
opptrer under namnet Lucie-lille). Mens han tener i kongsgarden, innyndar 
broren Peder seg hos Adelus og overtyder henne om at Ebbe er død. Adelus 
går med på å gifte seg med Peder. Men i kongsgarden drøymer Ebbe vonde 
draumar — borga hans står i lys loge, og både mor hans og kjærasten brenn 
inne. Ein ven tolkar draumen. Den betyr at broren Peder held bryllaup med 
festarmøya hans. Kongen gjev Ebbe lov til å reise heim, og etter å ha spren- 
gride dag og natt, kjem han til bryllaupsgarden. Men det er for seint. Adelus 
vil ikkje bryte med Peder. Alt raknar for Ebbe Skammelsson, han drep kjæ- 
rasten og broren og lemlestar begge foreldra. Så må han røme fredlaus av 
landet og leva borte frå folk, slik det står i omkvedet: «For-di [derfor] trer 
Ebi Skamell-søn saa mangen sti vildtt» (DgF VI, s. 223). 

I 1847 skreiv Jørgen Moe opp ein fyldig variant av «Ebbe Skammelsson» 
etter Bendik Ånundsson Sveigdalen frå Skafså. Bendik Sveigdalen har truleg 
lært seg visa anten direkte eller indirekte etter eit Tragica-flygeblad. Vi 
kjenner til fleire slike både frå 1600- og 1700-talet. Ei jamføring mellom dei 
to første strofene i Bendiks variant med tilsvarande Tragica-strofer viser 
både likskap og ulikskap. Men det er ingen tvil om kva som er kjelda for den 
norske songaren, som likevel justerer sin eigen tekst i retning av eige språk 
og eigen stil: 

Den danske målaren og bilethoggaren Agnes Slott-Moller er kjend for dei historiske 
målarstykka sine med emne frå dansk mellomalder og folkevisedikting. Illustra- 
sjonen viser Ebbe Skammelsson, mork å sjå til, i bryllaupsgarden. Han blir helsa 
velkomen av dei to systrene sine. Ei eldre kvinne, kanskje mor hans, står i dørop- 
ninga med eit dystert blikk. I bakgrunnen dei andre bryllaupsgjestene. 


Bendik Ånundsson: 

Skammel han bor her su ond ei Øi 
han æ baade Rik aa god 

han have ou dei Sønine fem 

dei tvo trør hverandre imod. 


Fordi træder Ebbe Skammelson so mang ein vilstig. 


Dei tri dei ere for lang tid dø 

dei tvo dei liver i[g]jen 

de vi eg for Sandhed seia 

dei ære so raske Hofmænd 
(http://www.bokselskap.no/boker/riddarballadarl/tsb d 251 ebbeskammels- 
son 2. oktober, 2020). 


Tragica: 
Skammel hand boer sig Nør i Ty, 
Hand er baade rjg oc kaad, 

Høffske saa hafver hand Sønner fem, 
De To gaa Verden imod. 


Fordi træder Ebbe Skammelsøn saa mangen Sti vild. 


De tre de ere for langen døde, 
De to de lefve igien; 

Det vil Ieg eder for sanden sige, 
De ere saa raske Hoffmænd 
DgF VI, s. 239). 


Både Bendik Ånundssons variant og variantar etter andre songarar sluttar 
med nokre strofer som inneheld eit nytt handlingsmotiv. Ebbe Skammels- 
son trør ikkje lenger på ville stigar, han rir i alle retningar, jamvel i lufta. Det 
ser ut til at songarane har tenkt seg at Ebbe Skammelsson har blitt teken 
opp i Oskoreia, ein ustyrleg flokk med drapsmenn, drukkenboltar og laus- 
aktige kvinner som ifølgje tradisjonen for som eit uver gjennom lufta, helst 
ved juletider. Som drapsmann var Ebbe Skammelsson kvalifisert til med- 
lemskap i denne banden, som hadde Sigurd Fåvnesbane og Guro Rysserova 
som eit slags åndelege leiarar. 


Ebbe han rie baa oust og vest 
aa af enti Verdens Ende 
han ha eigaang ei kjæraste viv 


aa aldrig forgløymer han hende. 


De va Ebbe Skamelson 

han rie baadi oust aa sud 

det hev eg for Sandhed spurt 

at han sviv her i Lufti enu 
(http://www.bokselskap.no/boker/riddarballadarl/tsb d 251 ebbeskammels- 
son 19. mai, 2020). 


I den fyldige presentasjonen av «Ebbe Skammelsson» i Danmarks gamle 
Folkeviser trekker Axel Olrik parallellar til islandske ættesagaer. Det er ikkje 
utan grunn. Drap og vald i ei og same slekt er berre eitt av fleire samanfal- 
lande motiv i saga og ballade. Lagnadsmotivet knyter også «Ebbe Skam- 

melsson» til saga-sjangeren. Adelus kunne ha endra meining i siste sekund 
og gift seg med Ebbe, men innser at ei slik handling ville ført til tap av ære 
både for henne sjølv og Ebbe. Lagnaden vil det annleis. Og kanskje har 
Adelus fått eit glimt av Ebbes ustyrlege sinn, og sinne, som ho prøver å 
unngå? 

Elles går det fram av handlinga at Ebbe Skammelsson helst vil unngå å 
drepa nokon. Han vil ri sin veg straks når han får vita at det er til ein bryl- 
laupsgard han er komen. Først etter innstendige bøner frå mora og faren 
let han seg overtala til å bli. På bryllaupsfesten opptrer Ebbe først som 
skjenkjarsvein og deretter som bruresvein, det er han som lyser for brura 
på veg til brurekammeret i høgeloftet. I denne rolla får han høve til å tala 
med Adelus på tomannshand. Han avviser tilbodet om at ho skal vera som 
ei mor for han, det var til husfrue og ikkje til mor han hadde etla henne, 
seier han: «legh haffde actidtt eder til høstru / och icke till moder min.» Når 
ho så nektar å røme av land med han, dreg han sverdet og drep henne. 
Deretter går han til broren og fortel at brura sit bleik i senga og ventar på 
han. Kva forstår broren av det heile? I alle fall at Ebbe er rasande. I eit 
desperat forsøk på å berge livet tilbyr han broren den første natta med brura: 


«Hør du, Ebi Skamilsen, 
och kiere broder min: 

iegh loffuer digh y dene natt 
att soffue hos bruden min!» 
(DgF VI, s. 224). 


Vi anar at dersom Ebbe ikkje hadde drepe brura, kunne kanskje dette til- 
bodet endra situasjonen. Men nå er alt for seint. Ebbe, driven frå skanse til 
skanse, drep broren og lemlestar foreldra. Karl-Ivar Hildeman karakterise- 
rer «Ebbe Skammelsson» treffande: 


Koncentration, behårskning, dramatiskt sting och episk kraft, förmåga att ladda 
upp ståmningen med ruvande kånslospånning och göra katastrofen inte bara 
trovårdig utan psykologiskt ofrånkomlig: allt ståller Ebbe Skammelssons diktare 
i bredd med islånningarna. Han skapar en slåkttragedi om kårlekssvek och kån- 


sloeruption (Hildeman, 1967, s. 257). 

Men det er ingen islandsk sagadiktar som har laga balladen om Ebbe Skam- 
melsson. Likevel er den vestnordiske stilen og framstillingsteknikken til å 
ta og føle på. Då tenkjer eg ikkje minst på kontrasteringsteknikken, der to 
ulike personar eller motiv blir stilte opp mot kvarandre, ofte i same strofe, 
som i den følgjande, der Ebbes foreldre gjev han konkrete oppdrag å utføre 
med sikte på å normalisere situasjonen, få Ebbe til å godta det som har 
skjedd: 


Hans fader badtt [bad] hanum y salen gaa, 
side aff di øuerste [øvste] bencki; 

hans moder fic [gav] ham kande y hondtt, 
badtt ham gaa att skiencke. 


Det gjer seg gjeldande eit skriftleg-litterært preg som kan tyde på skriftlege 
forelegg for balladen. «Ebbe Skammelsson» ber preg av å vera ei norsk/ 
vestnordisk vise, trass i det danskklingande namnet på helten og at hand- 
linga er lagd til Thy på Jylland. Namnet er elles «håmtat från farfadern (Ebbe 
Skjalmsson) til den i Lenavisan besjungna Ebbe Suneson, handlingen bygger 
bl.a. på motiv ur St. Olavsmirakler och vissa språkdrag år obetingat norska», 
meiner Bengt R. Jonsson (Jonsson, 1990-1991, s. 311). Som ei rekke andre 
balladar har «Ebbe Skammelsson» gått vegen frå norsk seinmellomalder- 
og/eller renessansetradisjon, skriftleg eller munnleg, til danske renessanse- 
manuskript. Eg tek utgangspunkt i A-teksten i Jens Billes handskrift (tid- 
legare kalla Steen Billes handskrift), skrive i Skåne (1555). Axel Olrik seier, 
ikkje utan grunn, at A-teksten avvik merkbart frå andre variantar (DgF VI, 
s. 198). 

Jens Bille var eigar av dette handskriftet og har sjølv i løpet av 1550-åra 
skrive inn fleire viser der. Jens Bille var fødd på Varberg slott i Halland og 
var bror til Beate Bille, som altså var mor til Tycho Brahe, Anders Sørensen 
Vedels kjenning og ven. Jens Bille var son til Claus Bille og Lisbet Ulfstand 
og høyrde til ei dansk adelsslekt med norsk tilknyting. Claus Bille var 
høvedsmann på Båhus slott og arbeidde i 1530-åra iherdig for den danske 
kongens interesser i Noreg. Då den lutherske hertug Christian var i ferd 
med å sikre seg makta i Noreg, drog Claus Bille som utsending til Olav 
Engelbrektsson i Trondheim, der han vart arrestert av den norske erkebi- 

skopen. I 1548 deltok Claus Bille i hyllingsferda som den danske hertug 
Frederik gjorde til Oslo (https://nbl.snl.no/Claus Bille 2. oktober 2020). 
Eske Bille, ein annan sentral aktør i reformasjonstida i Noreg, var 


søskenbarn til Claus Bille. Vi ser altså at medlemer av Bille-slekta på 1500- 
talet hadde interesser og ærend i Noreg, og at medlemer av slekta gjorde seg 
gjeldande som vise-interesserte. 

Nedanfor presenterer eg strofene 1, 2, 4, 5,7 og 30 i A-teksten av «Ebbe 
Skammelsson» (i alt på 36 strofer) frå Jens Billes handskrift. Eg kommen- 
terer strofene fortløpande, særleg med tanke på å vise korleis ein norsk 
undertekst er til stades og slår gjennom i overflateteksten. Vidare tek eg sikte 
på å klarleggje den vestnordiske framstillingsteknikken i vidare forstand. 
Dette er sjølvsagt viktig for å få fram kva som eigentleg står i denne gamle 
viseteksten. 


(1) 

Skamell bor i Tye, 

bode righ och urditt kaadtt, 

saa høuiske haffuer handtt søner V [fem], 
di IT [to] fors ilde adtt. 


For-di trer Ebi Skamell-søn saa mangen sti vildtt. 


I opningsstrofa får vi ein kort, men likevel viktig presentasjon av slekta der 
handlinga utspelar seg. Det er eit vanleg trekk i sagadikting at handlinga 
byrjar med ein slektspresentasjon, først deretter løfter diktaren fram hovud- 
personane. Det er to søner det dreiar seg om i visa. Desse to skil seg ut frå 
dei tre andre brørne som også blir nemnde, nærmast som kontrast til dei 
to som fors ilde adtt. På norrønt ville det heite at dei beir foru illa åt = dei 
for ille åt (slik det framleis kan seiast på norsk). Sønene skikka seg altså ille, 
slik at det gjekk gale med dei, jamvel om alle fem i utgangspunktet var høvi- 
ske, slik gode riddarar skal vera. Det er verdt å merke seg den inverterte, 
norrøn-inspirerte ordstillinga: saa høuiske haffuer handtt søner V, der høui- 
ske blir stilt framfor verbalet haffuer, og der dei to ledda høuiske og søner er 
skilde. I dei aller fleste seinare oppskrifter blir formuleringa om at sønene 
for ille åt bytt ut med eit uttrykk som har vore meir forståeleg for danske 
tilhøyrarar og lesarar, jf. formuleringa i Tragica: De To gaa Verden imod. 

Om Skammel heiter det at han er bode righ och urditt kaadt. Dette lovar 
godt. Adjektivet righ går tilbake på norrønt rikr = mektig. Den som er rik, 
har all grunn til å vera lystig og glad, og det er dette adjektivet kaadt betyr, 
av norrønt kåtr. Men kva tyder urditt? Det er berre A-varianten som inne- 
held dette uttrykket. At det ikkje er blitt forstått, er openbart. I den danske 
E-teksten heiter det offuer-kaad, glad til overmål, noko som gjev ei viss 
meining. I Tragica står det berre at Skammel er baade rjg oc kaad, og det er 
denne litt slappare formuleringa som er den vanlege. Den som skreiv A- 
teksten inn i Jens Billes visebok, har truleg ikkje forstått kva urditt tyder, og 
har kanskje skrive av eit eldre norsk manuskript. Men det finst eit nor- 
rønt adjektiv yfrinn som også kan skrivast ørinn = fullnøyande, rikeleg, til- 
fredsstillande. Dette adjektivet må liggja til grunn for urditt. Dette er poen- 
get for diktaren, å gjera merksam på den harmoniske og tilfredsstillande 
tilstanden som rår, før tragedien bryt laus. Omkvedet strekar under den 
tragiske tematikken i balladen: Ebbe Skammelsson blir lyst fredlaus og må 
vandre på ville vegar. Her ligg det norrøne uttrykket fyrir bvi til grunn for 
det lettare forståelege for-di. 


(2) 

Ebi handtt tiener y konningens gaardtt 
bode for guldtt och fe; 

Peder hans broder lader bøge itt skib, 


handt reyser op seyle-tre. 


Med denne strofa byrjar handlinga. Dei to brørne som for ille åt, står i sen- 
trum og blir stilt antitetisk mot kvarandre, med to linjer til kvar. Som nemnt 
er dette ein vanleg framstillingsteknikk i saga-inspirert dikting, ikkje minst 
i vestnordiske balladar. Ebbe tener altså i kongsgarden, der han - utan at 
det blir sagt direkte — gjer det godt. Han får god løn i form av guldtt och fe, 
gull og pengar. Som kjent tyder det norrøne fé pengar, rikdom. Men vi må 
også konsentrere oss om broren. Peder let byggje eit skip, får vi vita, og 
reyser op seyle-tre. Det norrøne ordet for mast, siglu-tré, ligg til grunn for 
seyle-tre (jf. også siglu-rå = tverrstong på masta). I ei rekke vestnordiske 
balladar byrjar handlinga på tilsvarande måte, ved at ein av dei sentrale 
personane heiser segl og legg ut på ei sjøreise. I ei av dei første strofene i 
«Åsmund Frægdegjæva» (TSB E 145) heiter det tilsvarande: 

Så heiste dei opp det silkeseglet, 

så hogt i seglerå. 

Dei strauk ikkje seglet på bunken [dekket] ned, 
før dei Trollebotnen såg 

(Solberg, 2003 b, s. 134). 


Grunnen til at Peder legg ut på ei sjøreise, er at han vil leite opp Ebbes kjærast 
og tala med henne. I A-varianten heiter ho Lucie-lile: 


(4) 

«Hell sider y, iomfru Luce-lile, 

y sier her Ebi kler: 

her Ebi tiener y koningens gaardtt, 


handtt spotter eder och heder.» 


Som vi forstår, er det Peder som talar i strofa. Han helsar jomfru Lucie med 
den opphavleg norrøne helsingsformelen heill, uskadd, frisk, vel til mote. 
«Vel til mote sit De her, jomfru Lucie», slik kan førstelinja omsetjast. «De 
syr klede for herr Ebbe», held han fram. Verbet sier er presens av det norrøne 
syja = sy. Situasjonen tilseier at det er brudgomsskjorte jomfru Lucie syr, 
og det vil igjen seia at bryllaupet mellom Ebbe og henne er planlagt å skje 
om ikkje lang tid. Derfor må Peder handle raskt om han vil vinne brorens 
kjærast, og det ser vi at han gjer i dei neste linjene. Ebbe spotter eder och 
heder, påstår han overfor Lucie-lille, han spottar og hånar/hæder Dykk. Det 
er presensforma av det norrøne verbet hæda som blir brukt i Peders replikk, 
jf. elles substantivet hådingsord med tilsvarande innhald. Ordlegginga med 
to parallelle verb og objektet plassert mellom, spotter eder och heder, har ein 
umiskjenneleg norrøn klang. 


(5) 

Det suaritt iomfru Lutie-lile, 

och suaritt hun for sigh: 

«Handtt spotter ingen stoltt iomfru, 


endt halle sier migh.» 


Jomfru Lucie let seg ikkje vippe av pinnen, ho trur ikkje at Peder talar sant. 
Ebbe spottar inga stolt jomfru, seier ho, jf. elles epitetet stolt, vanleg i vest- 

nordiske viser. Så kjem ei tilsynelatande mystisk formulering: endt halle sier 
migh. Her har vi å gjera med det norrøne uttrykket holfu siör = langt min- 
dre. Jomfru Lucie-lille kjenner seg viss på at Ebbe aldri ville spotte noka stolt 
jomfru, og langt mindre henne. Ho har altså lært Ebbe å kjenne som ein 
høvisk, riddarleg mann. Dermed må Peder trekke neste kort opp av ermet, 
og presenterer ei ny løgn: Ebbe er død. Han døydde i fjor. Jomfru Lucies 
svar følgjer deretter i strofe 7, ei parallellstrofe til strofe 5: 


(7) 

Suaritt dett iomfru Luce-lile, 
och suaritt hun for sigh: 

«Halle mere skade for y der-aff, 


endtt iegh venter migh.» 


Her kjenner vi igjen formelen halve mere, på norrønt holfu meir, den svarar 
til holfu siðr i strofe 5, og er bevisst brukt for å skape parallellitet mellom dei 
to strofene. Dobbelt så stor skade vil Peder få av Ebbes død som ho sjølv, 
seier jomfru Lucie. Kva meiner ho med det? Jomfru Lucie meiner kanskje 
at Peder er meir avhengig av broren enn han sjølv trur, og at tapet i lengda 
blir verre å bera for han enn for henne. Begge har likevel lide eit stort tap 
ved Ebbes død. Enden på det heile blir likevel at jomfru Lucie går med på å 
trulova seg med Peder. Det blir drukke festar-øl straks, og bryllaupet blir 
fastsett. 

Under bryllaupet skjer så tragedien, som vi har sett. Ebbe tek livet av den 
kvinna han helst vil ha her i verda, men som hans eigen bror har lokka frå 


han, ved svik: 


(30) 

Dett vor Ebi Skamell-søn, 
handtt sitt suer [sverd] udt-dro; 
dett vor Luce-lile, 


handt till iorden voff [hogg]. 


Denne strofa markerer det dramatisk-tragiske høgdepunktet i balladen. 
Ebbe Skammelsson greier ikkje å tenkje på at broren skal få jomfru Lucie. 
Og framfor alt orkar han ikkje å høyre frå hennar eigen munn, slik han gjer 
i føregåande strofe, at han ikkje vil koma nokon veg om han drep broren. 

Då vil han også miste henne, seier ho, så kan han syrgje seg sjølv i hel «som 
villen full [fugl] aa qviste». Men det er rimorda vi skal konsentrere oss om: 
udt-dro, og det språkleg sett håplause voff. Til grunn for udt-dro ligg det 
norrøne verbet draga / draga sverð, som i preteritum blir dró. Rimordet voff 
må vera preteritumsforma hjö, av hoggva = hogge, gjerne brukt i samband 
med nettopp sverd- og øksebruk. Strofe 30 dukkar elles opp som parallell- 
strofe (35) når Ebbe drep broren, berre med Peders namn i staden for Lucie- 
lilles. 

Eit par av dei danske renessansevariantane og like eins ei svensk viseform 
inneheld eit anna sluttmotiv enn det vi har i A-teksten etter Jens Bille. Her 
let Ebbe seg slå med jernband om fot og hand, som sjølvpålagd straff for 
drapa han har utført. Med jernband om kroppen lever han i mange år og 
ferdast i mange land: 


Ebbe hand luod seeg iarnne-slaa 
buode om fuod [fot] och hand, 
sydden [sidan] thrad hand saa mangenn wyld stied [stig] 


saa uuitt y fremede land. 


Thett wor Ebby Skamellsenn, 
gyck offuer Peders graff: 
alle wor dy iaarne-boond 


dy sprang hanom selleff aff. 


Thett wor Ebby Skaamellsenn, 

hand ragtte op hinnder synne: 
«Loffuet werre Gud-fader y hiemer-rig, 
forlaatt er synder mynne!» 


(DgF VI, s. 227). 


Ein vakker dag spring jernbanda av han, eit tydeleg teikn på at syndene 
endeleg er sona. Det er mogleg at dette motivet er sekundært, men det må 
i så fall likevel ha kome på plass tidleg i Ebbe-balladens historie. Motivet er 
lånt frå ei mellomalderlegende om Olav den heilage og undergjerningane 
hans. Som vi ser av teksten nedanfor, inneheld legenda trekk som må ha 
inspirert balladediktaren, og ikkje berre motivet med jernbanda. Det heile 

framstår som eit interessant døme på litterær gjenbruk og viser sambandet 
mellom norrøn litteratur og balladediktinga. 


Ein riddar vestafrå England kom til den heilage kong Olav. Han hadde kome i 
ei frykteleg naud. Han hadde slåst med bror sin om arv, og han vart banemannen 
både til han og mor si i eitt åtak, då ho ville skilje sønene sine. Han sa at han 
ikkje hadde kjent henne sidan blod og harme og sveitte fall over augo hans, og 
han trudde ho var frilla til broren. Etter denne synda underkasta han seg med 
anger smertefulle botsøvingar. Han bar på seg mange jarn mange vintrar og 
oppsøkte heilage stader vide om i verda. Han hadde berre det til mat og klede 
som folk gav han ubedde. 

Då han kom til Kristkyrkja i Nidaros, bar han enno to jarn på seg, det eine 
om overarmen, det andre rundt akslene og ned under handa, det var bøygt og 
hadde sterke naglar, og gjekk rundt brystet og ryggen. Men då messa byrja pin- 
sedag i Kristkyrkja, då spratt jarnet av handa hans og fauk langt bort. Då syntest 
det han vere endå større grunn til å vente der på Olavsmesse etter som han 
høyrde sagt at det var då dei fleste vart fridde or naud der. 

No kom Olavsmesse då heilagdomen vart boren kring kyrkja, og med Guds 
miskunn og forbøna til den sæle kong Olav så brast jarnet av denne mannen, og 
det brast i tre luter, jarnet som hadde lege kring herdane og brystet på han. Det 
hadde vore slege av det sverdet som han gjorde udådsverket med. Prestane 
stemde deretter i Te Deum, og lekfolket song Kyrie eleison og lova den allmek- 
tige Gud og hans blodvitne, den sæle kong Olav, som oppnår alle dei jartegner 
som er skrivne ned her, og eit utal andre av den same, Herren vår Jesus Krist, 
som med Faderen og Den Heilage Ande lever og råder, Gud i all æve. Amen 
(Mundal [utg.], 1995, s. 14-15, 190-1911). 


I dette essayet har eg skrive om tilhøvet mellom danske og norske viser, og 
vidare om nokre sider ved tilhøvet mellom dansk og norsk språk og litte- 
ratur i dansketida — frå dei to viseutgåvene av Anders Sørensen Vedel (1591) 
og Peder Syv (1695) såg dagens lys, og fram mot 1814. Emnet er omfattande, 
og eg skulle gjerne ha skrive meir - men eg vonar at eg lykkast med å formidle 
noko av det interessante som ligg i dette stoffet. Dansketida er ei ganske 
vanleg norsk nemning, gjerne brukt om perioden frå 1380 til 1814 då Noreg 
hadde kongefellesskap eller var i union med Danmark, eller alternativt om 
tida frå reformasjonen og det danske statskuppet i 1536, og fram mot 1814. 

Det er i denne tydinga eg har brukt dansketidsnemninga her. I Noreg har 
litteraturhistorikarar og historikarar skrive mykje - og temmeleg ulikt - om 
dansketida. Dette skal eg ikkje koma inn på her. I staden vil eg understreke 
kor mykje verdifullt og på alle vis positivt det kom ut av Vedels og Syvs ytre 
sett beskjedne visebøker, for visesongarar og viseinteresserte både i Noreg 
og Danmark. 

Mellomalderballaden handlar som all anna dikting om identitet, om korleis 
balladeaktørar blir skildra, korleis dei oppfattar seg sjølve, korleis vi opp- 
fattar dei. Men er ikkje rammene for personskildring i balladen så avgrensa 
at ei drøfting av identitet i balladen blir uinteressant? Då tenkjer eg på at 
framstillinga av balladeaktørane i stor grad skjer med hjelp av formlar, 
ståande vendingar - episke formlar som driv handlinga fram, eller formlar 
med andre funksjonar. Vil ikkje denne framstillingsteknikken føre til kli- 
sjépreg og føreseielegheit? 

Ikkje nødvendigvis. Jamvel om dei tekniske sjangerkrava i balladen kan 
synast å vera stramme, er ikkje skildringa av balladeaktørane låst i faste 
rammer. I visse situasjonar kan diktaren la dei velja retning ut frå krav dei 
stiller til eigen identitet. Balladeaktørane kan også føre omgjevnadene bak 
lyset ved å gå inn i andre roller for ei stund, eller dei kan - under press - 
aksle bører som synest heilt umoglege. Balladediktaren kan dessutan ta i 
bruk andre handlingsstader enn den jordisk-realistiske for å skildre iden- 
titeten til ein balladeaktør, både himmel, helvete og naturmytiske rom står 
til rådvelde. Eit anna poeng er tradisjonens rolle i balladediktinga, dette at 
songarar i løpet av tradisjonsprosessen kan ha gripe inn i teksten ved 
omdikting og nytolking, med konsekvens for identiteten til balladeak- 
tørane. Slike omdiktingar kjem vi bl.a. på sporet av når innhaldet i variantar 
av same balladetype spriker i ulike retningar. 

Kva for ytre teikn og symbol gjer balladediktarane bruk av for å seia noko 
om identiteten til ein eller fleire aktørar? Sitatet som innleier dette avsnittet, 
kan tene som eksempel på at ein balladeaktør får tildelt ei form for identitet 
gjennom dyre og vakre klede. Silken, dvs. silkeslepet på kjolen eller kappa, 
viser at det dreiar seg om ei høgætta kvinne, kongsdottera i «Bendik og 
Årolilja» (TSB D 432). Silkeslepet blir både identitetsmarkør og sosial mar- 
kør. I balladediktinga og mellomalderlitteraturen generelt er det avgjerande 
kva for sosialt nivå ein aktør høyrer heime på. Eddadiktet «Rigstula» (Rigs 
ramse) kan illustrere kva for stand (sosialgrupper) det gamle norrøne sam- 

funnet var delt i. Guden Heimdall (= Rig) blir her skildra som stamfar til 
alle - trælane, bøndene og stormennene, kvar med sine arbeidsområde og 
funksjonar. Sonen til jarlen, den øvste stormannen, får namnet Kon unge, 
dvs. Konungr, den mektigaste av alle. Seinare i mellomalderen kom preste- 
standet i tillegg (prestar og munkar spelar ei viss rolle i balladediktinga). 

Balladediktarane gjer bruk av fleire grep eller teknikkar i framstillinga 
av identitet. Eitt av desse grepa er forkledning, dette at ein balladeaktør av 
ein eller annan grunn skifter klede, maskerer seg, oppfører seg annleis enn 
vanleg for å få omgjevnaden til å tru at han eller ho er ein annan. Forkled- 
ninga opnar for andre og nye sider ved personlegdomen eller identiteten. 
At forkledning kan løyse vanskelege problem, men også føre til komplika- 
sjonar, skal vi sjå nedanfor i dei to riddarballadane «Bendik og Årolilja» og 
«Sigrid og Astrid» (TSB D 354). Deretter skal vi ta for oss spørsmålet om 
identitet slik det blir framstilt i to viser utan forkledningsmotiv, den histo- 
riske balladen «Margjit Runarborgji» (TSB C 22) og riddarballaden «Olav 
og Kari» (TSB D 367). 


Forkledning 


Riddarballaden «Bendik og Årolilja» inneheld eit interessant eksempel på 
forkledning brukt for å skjule identitet og stå fram under falsk flagg, under 
ein annan identitet. Forkledninga inneber skifte av kjønn. Bakgrunnen er 
kongens forbod mot at nokon mann «i løyndom» lurer seg inn i Årolilja sitt 
jomfrubur. Dette godtek ikkje den store helten Bendik, og derfor kler han 
seg ut som kvinne. Balladediktaren og tradisjonen har lagt stor vekt på å 
skildre denne hendinga, som då også er avgjerande for handling og tema i 
balladen. Eg tek utgangspunkt i Jørgen Moes oppskrift etter Anne Ånunds- 
dotter Lillegård (1847): 


Det var raskan Bendik, 
han gjeng seg inn i by. 
Kjøper saks og skjære, 
let'e skjere den skarlak ny. 


Det var raskan Bendik, 
han kjem seg ridande i gård. 


Det var unge Årolilja, 

ho slår sine dører i lås. 


Det var raskan Bendik, 
bankar på døri med hendene små: 
«Statt opp unge Årolilja, 


og skrei dine loker ifrå! 


Statt opp unge Årolilja, 
og skrei dine loker ifrå. 
Det er ei skjøn'e jomfruve, 


som her utanfor står!» 


«Er det ei skjøn'e jomfruve 
som står for døri mi, 
så hev eg på meg silkeserken, 


og slepper henne inn.» 


Føre gjekk unge Årolilja, 
ho silken etter seg drog. 
Etter gjekk raskan Bendik, 
så hjarteleg han lo 
(Solberg, 2003 b, s. 91-92). 


Sigersformelen, om det kan uttrykkast slik — så hjarteleg han lo — skal ikkje 
utan vidare lesast positivt, jamvel om den ikkje er like negativt ladd som den 
liknande formelen smilte under skinn. Begge formlane antydar likevel at 
aktørane er opptekne med gjeremål som ikkje tåler dagens lys. Slik sett får 
Bendik som fortent når han blir avslørt, ikkje av det skarpe blikket til nokon 
annan, men av det den falske terna høyrer: 


Tvi vøre den falske terna, 
ho låg ikkje langt derifrå. 
Ho stal bort sverdet ved hovudet hans, 


og ved føtene brynja blå. 


Jomfruburet med senga der Bendik og Årolilja ligg, er ein av mange sym- 
bolske stader i mellomalderdiktinga. Her kunne mangt gå føre seg som ikkje 

tålte dagens lys (Régnier-Bohler, 1988, s. 323-330). Som den mest private 
staden av alle fungerer senga som fristad for ekte kjensler og openhjartig 
samtale, men også for alle slags knep og falske grep - som når Isonds trufaste 
terne Bringvet i Tristrams saga ok Isondar tek Isonds plass i senga bryllaup- 
snatta. 

Å sladre skal ingen balladehelt gjera, men av ei falsk terne kan ein sjølv- 
sagt ikkje vente betre. Sladderen kastar likevel ein viss skugge over Bendik 
som balladehelt, fordi han har sett Årolilja og seg sjølv i ein pinleg situasjon. 
Men kor stor rolle sviket til den falske terna spelar, kan diskuterast, for 
kongen har drøymt vonde - og sanne - draumar om Bendik og dotter si. 
Draumane stadfester det terna kan fortelja. Forutan blikket og øyret kan 
såleis også draumen fungere som kjelde til sann erkjenning om ein balla- 
deaktørs identitet. Det ville vore endå verre om Bendik hadde blitt avslørt 
i kvinneklede i porten, på veg til Årolilja sitt jomfrubur! Men det er heller 
ikkje som det skal vera etter tradisjonell æresoppfatning å kle seg ut for å 
oppnå ein fordel, jamvel om forteljarstemma i balladen kan orsaka balla- 
dehelten ved å vise til lagnaden. Det er ikkje Bendiks lagnad å koma levande 
frå kongsgarden. 

Ein helt på same nivå som Bendik er Tristram i Tristrams saga ok Íso- 
ndar. «Bendik og Årolilja» knyter seg til scener og motiv frå denne riddar- 
sagaen. I ein scene forkler Tristram seg, ikkje for å koma inn i noko jom- 
frubur, men som ledd i eit spel for å berge Isonds ære. Ved hoffet til kong 
Markis og dronning Isond kviskrar folk i krokane om at dronninga så snart 
som råd må fri seg for sladderen som er i omlaup om henne og Tristram. 
Kanskje må ho jamvel bera eller gå på glødande jern for å fri seg frå skul- 
dingane. Derfor avtalar ho med Tristram at han skal møte henne ved ei elv 
som ho og det kongelege følgjet må krysse. Tristram møter opp ved vade- 
staden, forkledd som pilegrim: 


Tristram heldt omhyggeleg det han hadde lova, at han skulle møte henne den 
fastsette dagen, så godt forkledd at ingen kunne kjenne han att: Heile andletet 
hans var farga gult, han bar ein ussel vadmålskjortel, og utanpå ei gammal pile- 
grimskappe. 

På den andre sida av elva gjekk dronninga [Isond] opp i båten. Ho gjorde 


eit teikn til Tristram rett før ho sette båten på land. Så ropa ho til Tristram med 

høg røyst: «Ven, kom hit og ber meg frå båten, du ser ut til å vere ein god sjø- 
mann.» 

Tristram gjekk straks bort til båten, og tok henne i armane sine. Då han bar 
henne, sa ho lågt til han at han skulle falle over henne når ho var komen opp på 
sanden. Då han hadde bore henne eit lite stykke opp på land, lyfte ho opp kleda 
sine, og han fall straks over henne (Rindal [utg.], 2003, s. 148-149). 


Seinare kan Isond sverja ein høgtideleg eidsformular og seia at ingen mann 
utan kong Markis sjølv og den stakkars pilegrimen som bar henne frå båten, 
har kome i nærleiken av den nakne kroppen hennar. Ingen tvilar på dette, 
hevdar sagaforteljaren, og Isond kjem til og med godt frå jarnburden. Det 
er rett nok fordi Gud gjev henne nåde, trass i juksemakeriet. Når Tristrams 
forkledning fungerer, må det vera fordi det er uråd for tilskodarane å tenkje 
seg den fremste helten i heile riket i rolla som ein skitten og stakkarsleg 
pilegrim. Ville ein ekte helt verkeleg fornedre seg slik og opptre på eit så lågt 
sosialt nivå? Verknaden av forkledningsknepet er likevel den same som i 
«Bendik og Årolilja». Handlinga til dei to kjærastane kan ikkje forsvarast 
moralsk, jamvel om den kan forståast på bakgrunn av Tristrams og Isonds 
lagnad - samanbundne som dei er livet til endes, på grunn av den fatale 
kjærleiks- og trylledrikken dei uforvarande har fått i seg. 

Ein forkledningsscene i syngjefabelen Aucassin og Nicolette kan eit 
stykke på veg jamførast med Tristrams forkledning. Dei to hovudpersonane 
og kjærastane i syngjefabelen høyrer heime på same sosiale nivå som Tri- 
stram og Isond. I løpet av forteljinga blir dei skilde frå kvarandre. Som lei- 
tande helt utset Nicolette seg for farar av mange slag. Desse unngår ho ved 
å gå inn i rolla som ein fattig spelemann og omstreifar, ho svertar seg i 
andletet og kler seg i sjømannklede. Forkledninga er ein taktisk manøver, 
men den har ingen negative konsekvensar for nokon. Den tener berre til å 
føre to saman som hadde kome bort frå kvarandre, og viser Nicolette på sitt 
beste, intelligent og djerv: 

' 


3 A 


WN GARIN OF BEAUCAIRE SOUGHT mir 


SI CHAMBER. WHERE AUGASSIN rår 
» Ps MOURNING; ASSOTTED upon NICOIEFE 


Handlinga i syngjefabelen Aucassin og Nicolette går føre seg i Sør-Frankrike. Aucas- 
sin er son til greven av Beaucaire, og det er bl.a. desse to vi ser på illustrasjonen. 
Aucassin sørgjer fordi faren nektar han å gifte seg med Nicolette, som ikkje er fin 
nok for han. Men etter mange forviklingar endar syngjefabelen med at dei to kjæ- 
rastane får kvarandre. 


Hun plukket en urt og smurte inn hodet og ansiktet med den slik at hun ble helt 


sort og farget. Og hun lot lage tunika, frakk, skjorte og knebukser og kledde seg 


ut som spillemann. Så tok hun fiolen, oppsøkte en sjømann og overtalte ham til 

å la henne være med på skipet sitt. De satte seil og seilte på det åpne hav til de 
kom frem til kysten av Provence. Nicolette gikk i land, tok sin fiol og vandret 
spillende gjennom landet helt til hun nådde slottet Beaucaire, hvor Aucassin 
bodde (Bessesen [utg.], 1999, s. 61). 


I motsetning til Tristrams saga endar altså syngjefabelen om Aucassin og 
Nicolette på beste vis. Nicolette greier å oppspore sin kjære Aucassin, og då 
er det viktig å fjerne alle spor av forkledninga. Ho blir vaska og bada etter 
alle kunstens reglar, og ho «tok en urt som hadde navnet svaleurt [medi- 
sinplante], smurte seg inn med den og ble vakrere enn noen gang». Dei to 
forkledningsscenene har det til felles at eit sosialt lågt nivå blir markert med 
mørke fargar og fattigslege klede. Motsetninga mellom lyst og mørkt fun- 
gerer på liknande måte i balladediktinga, både på eit ytre og eit indre plan, 
noko vi kan sjå i den naturmytiske balladen «Horpa» (TSB A 38), som 
handlar om to motsetningsfylte systrer. 

At kvinnelege balladeaktørar også forkler seg, er riddarballaden «Sigrid 
og Astrid» (TSB D 354) eit døme på. Systrene Sigrid og Astrid står i sentrum 
i balladen. Når dei tyr til forkledning, er det fordi ein fiende, den vonde 
Hermod, har drepe far deira og valdteke mora — utan å betala drapsbøter 
slik lovene kravde (Solberg, 2003 a, s. 28-34). Når Hermod ikkje vil gjera 
opp for seg, er hovudgrunnen at dei han har drepe og vanæra, ikkje etterlet 
seg søner som kan hemne ugjerninga, berre to døtrer. Han kjenner seg altså 
trygg og reknar med at dei to systrene må leva med skam og sorg som best 
dei kan. 

I det følgjande tek eg utgangspunkti ein Landstad-tekst, ei oppskrift etter 
Kari Talleivsdotter Beiteli frå Kviteseid (supplert med eit par strofer), og 
her språkleg normalisert. Denne gamle balladen finst i fleire norske varian- 
tar, både tekstar og melodiar. Dei to systrene representerer ulike haldningar 
til det sjølvpålagde hemnoppdraget. Mens Sigrid sturer og fortvilar, viser 
Astrid seg som lystig og glad. Det heiter at Astrid etter vegen rann, dvs. 
sprang, skunda seg (for å koma i gang med hemnprosjektet): Om Sigrid 
heiter det derimot at ho slong, dvs. dreiv viljelaust etter systera: 


Sigrid syrgjer nott og dag, 
Astrid er både kåt og glad. 

«Syrg ikkje Sigrid, syster mi, 


Hermod skal få hemndi si!» 


«Hosse kan Hermod hemndi få, 


me hava” kje brødrann” å lite på?» 


«Me skal rida oss ut i by, 


kjøpe oss karmannsklede ny. 


Kjøpe oss saks og sylvarkam, 


skjera vårt hår som karemann!» 


Astrid ut etter vegen rann, 
Sigrid ho deretter slong. 
(Solberg, 2003 b, s. 119-121). 


I Hermodsgarden blir dei to forkledde systrene mottekne av mor til Her- 
mod. Truleg har det vore vanskeleg for balladediktaren - om han eller ho 
hadde hatt noko slikt i tankane — å framstille denne vondsinna drapsman- 
nen som gift, med familie. Mor til Hermod anar kanskje uråd, for ho seier 
at Hermod ikkje er heime, han er på veiding - eit formeluttrykk som blir 
brukt for å unngå konfrontasjon. Men Astrid oppdagar jakthundane på 
tunet, og saman med systera går ho inn. Det viser seg at forkledninga fun- 
gerer, Hermod skjønar ikkje kven han har fått besøk av: 


«Er no de to nygifte menn, 


eller vil de bort og gilja [fri] i løynd?» 


«Ikkje er me nygifte menn, 


men me vil bort og gilja i løynd!» 


«Der bur to jomfruer opp under øy [i nærleiken], 


som er både fader- og moderlause møyar.» 


«Bur der to jomfruer opp under øy, 
kvi hev då du ikkje bela til dei?» 

«Eg hg bela til Astrid, den vene mår [ungjente], 


hg eg ikkje slege hennes fader ifrå. 


Astrid hev'e eg akta meg, 
Sigrid skal eg gjeva deg!» 


Samtalen avslører at Hermod på ingen måte angrar ugjerningane sine. Tvert 
imot har han tenkt å halde fram med overgrepa mot den sårbare familien. 
Dei to systrene er tiltenkt rolla som friller, og dette inviterer han dei to 
gjestene med på. Men slik går det ikkje: 


Astrid let sitt sverdet brå, 


ho hogg Hermod i lutine två. 


Sigrid ho sitt sverdet drog, 
ho hogg av Hermod hond og fot. 


Dei hogg Hermod alt så små, 


som lauv innunder lindi låg. 


Av teksten går det fram at dei to systrene gjer bruk av det same forkled- 
ningsgrep som Bendik, men det er sjølvsagt mannsklede dei må skaffe seg, 
karmannsklede, jf. norrønt karlmaör = dugande mann. Dessutan kjøper dei 
saks og sølvkam, for noko av det som signaliserer kva for kjønn dei tilhøyrer, 
er hårfrisyren. Visehandlinga reint allment, og jomfrunemninga som blir 
brukt om dei to systrene - saman med ytre teikn som klede, hårfrisyre, kam 
og saks - viser at vi er i stormannsmiljø. Det står ikkje noko i teksten om 
kvar systrene har lært å svinge sverd, hogge og slåst, men handlingslogikken 
tilseier at det er faren som har lært dei opp. 

For å streke under at systrene veit kva det er å opptre som djerve menn, 
blir dei same norrøne drapsformlane brukte i denne balladen som i tilsva- 
rande balladar med mannleg helt: bregöa sverd [svinge sverd], jf. verbal- 
bøyinga bregða — brå, og hoggva einhvern [nokon], jf. verbalbøyinga hoggva 
- hjö. I drapsballadar flest plar balladediktaren nøye seg med å la skurken 
bli kløyvd i to, frå topp til tå. Men Hermod fortener ei meir fornedrande 
straff enn som så, den skal vera i samsvar med det ærestapet han hadde 
tiltenkt Sigrid og Astrid og deira familie. Derfor blir han hand- og fothoggen, 


180 


Identitet og balladedikting 


og partert. Partering høyrde med til den brutale avrettingsmetoden stegl og 
hjul, som må ha inspirert diktaren og tradisjonen. 

I «Sigrid og Astrid» gjer forkledninga det mogleg for dei to systrene å 
utvide handlingsfeltet som tradisjonelt stod ope for kvinner i mellomalder- 
samfunnet. Dei greier å få tilfredsstilt ynsket om hemn, og får slik retta opp 
æres- og omdømetapet dei har lide. Dette vil omgjevnadene merke seg, og 
systrene vil ha glede og nytte av det på lengre sikt. Kanskje kan ein seia at 
«kvinneidentiteten» deira er supplert med riddarens mannsmot. Men dei 
vil også måtte leva med at dei har drepe eit anna menneske og brote norsk 


lov. 


«Eg ha' tenkt, at mi dotter ha' gulare hår» 


Ofte treffer replikkvekslingane i balladen noko av det sentrale i teksten, det 
balladeforteljinga først og fremst handlar om. Slik er det i den historiske 
balladen «Margjit Runarborgji» (TSB C 22), der kongen tvilar på om liket 
av den døde dottera dei legg fram for han, verkeleg kan vera henne. Var 
ikkje ho ung og vakker, med lysegult hår i fletter nedover ryggen? Men dei 


svarar: 


Ho hev så lenge i sjøen drive, 


og mørkna hev hennar hår. 


Dermed må kongen la seg nøye, jamvel om han er i tvil. «Margjit Runar- 
borgji» handlar om identitet, og ikkje om identiteten til kven som helst, men 
om ei norsk prinsesse: Margrete Eiriksdotter. Før vi ser nærmare på sjølve 
viseteksten, er det nødvendig å gå noko inn på dei historiske hendingane 
som ligg til grunn for visa, og som vi kjenner frå samtidige dokument. 


Historisk bakgrunn 


Far til Margrete heitte Eirik Magnusson og var son til Magnus Lagabøte. 
Som mindreårig arva Eirik den norske trona i 1280, og det var derfor stor- 
mennene i kongsrådet som styrte riket. Blant desse var baronen Audun 
Hugleiksson frå Jølster ein av dei mektigaste. 

I slutten av september 1290 siglde den norske prinsessa Margrete Eiriksdotter med 
stort folgje frå Bergen til Skottland, der ho skulle giftast bort til den engelske tron- 
følgjaren Edvard. Men småjenta tolte ikkje den stormfulle reisa og døydde på 
Orknøyane, norsk land på denne tida. Truleg låg liket av den døde Margrete i St. 
Magnus-katedralen i Kirkwall ei natt eller to, før skipet siglde attende til Bergen. 


Vi skal møte han i balladen om Margrete. I 1281 vart det inngått avtale om 
ekteskap mellom kong Eirik som då var tretten år gammal, og den sju år 
eldre skotske prinsessa Margrete, dotter til Alexander III. Som alle slike 
avtalar i samtida handla denne om politikk, strategi og økonomi. Dei norske 
forhandlarane oppnådde bl.a. at Margrete skulle få ei medgift på 14 000 
mark sterling, og skottane forplikta seg til å betale det dei framleis skulda 
av kjøpesummen for Suderøyane (Hebridane) og Man. Desse øygruppene 
hadde skottane kjøpt i 1266. 

Bryllaupet mellom kong Eirik og Margrete vart feira med stor stas i Ber- 
gen i Håkonshallen i 1281. Men Margrete Alexandersdotter døydde i bar- 
selsseng i 1283, etter at ho hadde sett ei dotter til verda. Dottera vart oppkalla 
etter mora, og kom til å bli eit politisk trumfkort for det norske riksstyret. 
Den skotske kongen Alexander III. døydde i 1286, og då vart med eitt den 
norske småjenta arving til Skottland. Etter politisk tautrekking mellom 
England, Skottland og Noreg var det semje om at Margrete skulle giftast 

bort til den mindreårige engelske tronfølgjaren prins Edvard, med tanke på 
at England og Skottland kunne gå saman i ein personalunion. 

I slutten av september 1290 siglde Margrete med stort og gildt følgje frå 
Bergen over Nordsjøen. Bergensbiskopen Narve var leiar for sendeferda, og 
elles deltok stormannen Tore Håkonsson og kona hans, Ingebjørg Erlings- 
dotter (syster til den myteomspunne baronen og sjørøvaren Alv Erlings- 
son). Men det var eit uheldig tidspunkt av året å leggje ut på ei sjøreise. 
Skipet kom ut for harde hauststormar. Småjenta tolte ikkje påkjenningane, 
og «the Maid of Norway», som Margrete kom til å bli kalla i Skottland, 
døydde på Orknøyane, før skipet nådde Edinburghs hamneby, Leith. Det 
norske skipet siglde attende til Bergen med Margretes lik. Her let kong Eirik 
kista opne, og granska den døde dotter si, før ho vart gravlagd i murveggen 
i Apostelkyrkja, der også mor hennar låg skrinlagd. 

Når kong Eirik (og truleg fleire) let granske den døde kongsdottera, vart 
det for å vera absolutt sikker på at det verkeleg var ho som vart ført attende 
frå Orknøyane. Dette måtte det ikkje rå den minste tvil om, og det var dess 
større grunn til å vera på den sikre sida fordi dødsfallet hadde skjedd langt 
frå den norske hovudstaden. Likevel skulle det snart reise seg tvil om den 
dødes identitet. Det heile ser ut til å ha byrja ti år seinare, i år 1300. Det var 
året etter at kong Eirik var død (1299). I dei islandske Flatøy-annalane står 
det under året 1300: 


Pa kom or pydersku kona su er vera kuez dottir Eireks kongs ok Margretar dottur 


Alexandri Skotakongs ok kuez selld hafa verit af Ingibiorgu Erlings dottur. 


Då kom frå Tyskland den kvinna som seier at ho er dotter til kong Eirik og 
Margrete, dotter til kong Alexander av Skottland. Ho seier at ho har vore seld 
av Ingebjørg Erlingsdotter. 


Året etter (1301) står følgjande notis: 


Pa var brennd þessi sama kona er vera quaz dottir Eireks kongs ok halshoggin 


bondi hennar. 


Då vart den same kvinna brend, ho som sa at ho var dotter til kong Eirik, og 


mannen hennar vart halshoggen. 

I 1302 er det innført følgjande korte notis om ein av dei som ifølgje tradi- 
sjonen spela ei viktig rolle i saka kring den døde kongsdottera: 


Heingdr Audunn hesta korn. 


Audun [Hugleiksson] Hestakorn hengd 
(Storm [utg.], 1888, s. 387-388). 


Det er ikkje det minste merkeleg at desse hendingane vart refererte i årbøker 
på Island, eit land med svært gode kontaktar med Noreg - og del av det 
norske riket. Men det er grunn til å merke seg den fyldige omtalen i Flatøy- 
annalane eit par tiår seinare (1319). Nå er det ikkje lenger tale om ei kvinne 
frå Tyskland, men om kongsdottera sjølv, Margrete Eiriksdotter. Det var ho 
som vart brend på bålet i 1301. Den nyleg døde hirdpresten ved det norske 
hoffet, Havlide Steinsson, kunne stadfeste korleis det hadde bore til den 
haustdagen i Bergen då Margrete vart ført til Skottland: 


[...] andadiz Haflidi prestr Steinsson af Breidabolstad. Han hafdi verit hirdprestr 
Eireks kongs. [...] bar ba er hann var med honum at Margret dottir Eireks kongs 
at bui er hon vottadi sialf sipan adr hon var brend i Nordnesi. at þa er ek var 
sagdi hon þetta sama port ofan flutt ok mik skylldi flytia til Skotlandz var þa hia 
postula kirkiu einn islendskr prestr er Haflidi het hia faudur minum Eireki kongi 
ok ba er klerka þraut saunginn hof sira Haflidi vpp. veni creator. ok þann ymna 
sungu þeir vt sua sem ek var a skip borin. Petta sama sannadi sira Haflidi pa er 
honum var sagt at su sama Margret var brend i Noregi (Storm [utg.], 


1888, s. 394-395). 


[...] Då døydde presten Havlide Steinsson frå Breidabolstad. Han hadde vore 
hirdprest hos kong Eirik [...]. Dette hende då han var hos kongen, slik Margrete, 
dotter til kong Eirik, sjølv vitna om før ho vart brend på Nordnes. «Då eg vart 
ført ut av den same porten og dei skulle føre meg til Skottland, slutta prestane å 
syngje. Hos far min, kong Eirik, ved Apostelkyrkja, var det då ein islandsk prest 
som heitte Havlide. Han sette i med hymnen «Veni Creator», og denne hymnen 
song dei medan eg vart boren på skipet.» Dette stadfeste sira Havlide, då han 


fekk vita at den same Margrete var brend i Noreg. 


I løpet av dei tjue åra som hadde gått sidan kvinna frå Tyskland vart brend 
på Nordnes, hadde det skjedd ei dramatisk endring i folkeopinionen i Ber- 

gen. Folk flest, medrekna delar av presteskapet, meinte at det eigentleg var 
den norske kongsdottera som hadde møtt døden på bålet. Ho hadde lide 
martyrdøden, og dyrkinga av henne som helgen var i ferd med å skyte fart. 
Korleis kunne ei slik tru vekse fram? Knut Liestøl tenkjer seg at det som har 
sett tankar og fantasi i sving, er «medkjensla med den ulukkelege kongs- 
dotteri, som vart fornegta av sine eigne og laut lida slik ein skræmeleg daude. 
I denne medkjensla ligg ein av grunnane til at folk so lett kom til aa tru paa 
det urimelege paastandet som den tyske kvinna kom med. Folk hev jamt 
ein tilhug til aa halda med brotsmannen» (Liestøl, 1941, s. 179). 

Truleg er folkeopinionen også uttrykk for mistru til dei norske styres- 
maktene som hadde drive ekteskapsplanane fram, og som sende ei sjuårs- 
gammal og morlaus småjente på sjøen i hauststorm. Folk kjende nok ikkje 
til detaljane i den norske utanrikspolitikken, men dei visste at langt frå alt 
stormennene dreiv med, tålte dagens lys. Det fanst også nokre slike som 
mistanken lett kunne feste seg ved. Blant dei var baronen Audun Hugleiks- 
son, som vart hengd i Bergen. Ingen visste kvifor, men eitt eller anna var 
det vel? Vidare peika Ingebjørg Erlingsdotter seg ut, som nemnt syster til 
stormannen og sjørøvaren Alv Erlingsson. I 1290 hadde danskane omsider 
greidd å fange han, og dei avretta han på grufull vis. Brotsverka hans kan 
lett ha farga av på omdømet hennar. 

Likevel skulle det meir til for at Margrete skulle bli rekna som helgen. 
Viktigast var at folk rekna henne som martyr. I den tidlege mellomalder- 
kyrkja førte martyrium automatisk til helgenstatus, og også seinare i 
mellomalderen kunne ein brå og grufull død oppfattast som vitnemål om 
at den døde fortente plass i helgenskaren. Dessutan var Margrete kongs- 
dotter og høyrde såleis heime i den absolutte eliten av samfunnet. Det var 
frå samfunnseliten dei aller fleste helgenar i Vest-Europa vart rekrutterte, 
meir enn 40 % (Weinstein & Bell, 1986, s. 154, 160, 196). Elles kan det 
kanskje ha hatt noko å seia at Margrete bar same namnet som den skotske 
og heilage dronninga Margrete (ca. 1045-1093), skotsk skytshelgen. 

I februar 1320, eit års tid etter at sira Havlide Steinsson var død, greip 
biskopen i Bergen, Audfinn Sigurdsson, inn i striden om Margrete. Då 
hadde helgendyrkinga blitt så utbreidd at biskopen måtte gjera noko, folk 
drog på pilegrimsreiser til Nordnes. Jamvel presteskapet var delt i synet på 
Margrete. Biskopen skreiv eit offentleg brev som skulle lesast høgt i alle 

kyrkjene i byen. Her går han grundig gjennom saka og argumenterer klart, 
rasjonelt og overtydande om problemet - kvifor den tyske kvinna som vart 
brend, fekk som fortent etter lovene. Det var «fals og svik» ho dreiv med. 
Brevet er bevart i ei avskrift frå 1500-talet. Eg siterer det meste, i omsetjing 
til moderne norsk: 


[...] Særs kloke menn i landet har tidt og ofte klaga til oss over at vi let så mange 
fåkunnige menneske koma i stor sjelefare, og dei krev at vi i samsvar med vår 
embetsplikt skal rettleia til rett gudstru dykk som fer vill (i trua) og set dykkar 
von og tru på frelsa til djevelens verneheilagmenne. Vi tykkjer det er harmeleg 
at de påkallar den kvinna med store lovnader og dyrking, som om ho var eit 
Guds pinslevitne (martyr), ho som vart fanga og dømd i landerådssak fordi ho 
gav seg ut for ætting og lovleg arving etter den vyrde herren, Eirik, Noregs konge, 
sælt vere hans minne. Men sidan det berre var openberr fals og svik ho för med, 
vart ho - etter lands lov og med dei beste menns råd som då var i Noreg - dømd 
til døden og brend på bål på den staden på Nordnes der slike misgjerningsfolk 
plar lida si straff og lata livet. 

Alle gode menn som vil vita sanninga, må då også skjøna at det er imot Guds 
sanning at ho kunne vera dotter til kong Eirik og Margrete av Skottland, for det 
vart prova at ho var ei kvinne som var 20 år eldre enn det tidspunktet då kong 
Eirik heldt bryllaup med dronning Margrete. Han var då ikkje eldre enn 13 
vintrar gamal, og derfor kunne han ikkje vera far til så gamal ei kvinne. Dessutan 
åtte han ikkje fleire born med dronning Margrete enn ei dotter, som etter påbod 
frå far hennar skulle ha fare til Skottland. Men ho døydde på Orknøyane mellom 
hendene på biskop Narve, og dei beste menn som skulle fylgja henne frå Noreg 
etter hennar eigen fars råd og bod, var til stades. 

Men etter at Gud hadde kravt hennar ånd, førde herr biskopen og herr Tore 
og andre liket hennar til Bergen. Far hennar let då kista bryta opp og granska 
lekamen nøye, og gav då sjølv til kjenne at det var liket av førnemnde dotter 
hans. Sidan let han leggja det hos dronning Margrete i steinveggen på nordre 
sida i koret [truleg Apostelkyrkja]. 

Nokre av prestane våre tenkte seg (likevel) at ho (den avlidne Margrete 
Eiriksdotter) skulle vera den kvinna som kom frå Libeck i Tyskland til Bergen 
og var gråhærd og kvit i hovudet. Og derfor vil vi ikkje på nokon måte utan 
naudsyn tola slik ugudeleg fåfengd som den før omskrivne dyrking av denne 


kvinna som vart brend på Nordnes, men berre (godtaka) den heilage Mikaels 

sjelehjelp som er både vår og dykkar [...] (Solheim, 1973, s. 111. Solberg, 2003 
a, s. 178-180). 


Biskopen legg stor vekt på å gjennomgå kjensgjerningane i saka. Kvinna 
som kom frå Tyskland, var ei eldre kvinne, fodd kring 1260, og kunne umo- 
gleg vera dotter til kongen. Håret var grått, ja til og med kvitt, heile men- 
nesket merkt av alder. Dette var eit anna menneske enn den småjenta 
kongen sjølv og mange andre hadde granska då ho vart gravlagd i 1290. Å 
gje seg ut som rett arving til den norske trona kvalifiserte til den strengaste 
straffa i lovene, det var landssvik. Når ho var brend, kan det elles ha saman- 
heng med at ho er blitt rekna som kjettar, avvikar frå offisiell kristen lære, 
og dermed eit djevelens reiskap. Elden og bålet løyste offerets pakt med 
djevelen. 

Det lykkast ikkje for biskop Audfinn å stanse dyrkinga av den falske 
Margrete. Det vart såleis bråk då kanniken Botolv Håkonsson ville hindre 
at brevet vart lese i Apostelkyrkja i Bergen (Solberg, 2003 a, s. 180-182). 
Nokre år seinare vart det reist ei kyrkje for å ære den folkelege helgenen på 
Nordnes, like ved rettarstaden. Dette har truleg vore ei stavkyrkje, for det 
finst ikkje spor i grunnen etter den. Men mange gav pengegåver til kyrkja, 
som var i bruk fram til reformasjonen og kanskje noko lenger. Absalon 
Pedersøn Beyer nemner både den falske Margrete, kyrkja og balladen som 
vart dikta, i Om Norgis Rige (1567): 


Samme tid [...] bleff Margrete brend paa Nordnes, som var kallit hellig, hun kom 
aff Skotland [sic] med sin mand, oc sagde sig at vere kong Erichs dotter, oc 
effterdi det fandz at vere lögn oc herienskied [vondskap], bleff hun brend her j 
Nordnes, oc hendes mand bleff först halshuggen oc siden brend. Bygdis hende 
siden en kircke til ære, som var kallit effter hendis naffn, men der bleff en dom 
af sagd baade aff de geistlige oc verdslige, at ingen skulle dyrcke hende. Om 
hende er oc en vise giord (Storm [utg.], [1895] 1968, s. 95). 


For å forstå hendingane kring kvinna som vart brend og seinare dyrka som 
helgen, er det ikkje nok å vise til medkjensle med ei småjente som hadde 
fortent betre enn å bli kynisk brukt i norsk utanrikspolitikk. Saka har først 
og fremst å gjera med menneskeleg identitet i ei verd der det var vanskeleg 
å sikre seg mot tvilsame påstandar og rykte av alle slag. Geografisk avstand 
kompliserte spørsmålet om kva som kunne ha skjedd. Det har sikkert spela 

ei viktig rolle i saka om den falske Margrete at den verkelege kongsdottera 
hadde døydd langt frå heimstaden, og at folk flest måtte nøye seg med å 
godta det stormennene sa, og elles rykte og lause påstandar. 

Når det gjeld spørsmålet om identitet, knyter saka om den falske Mar- 
grete seg til det som skjedde då den unge kongen Olav IV Håkonsson brått 
og uventa døydde 3. august 1387. Han var ein ungdom på berre 17 år og i 
ferd med å lære seg kunsten å styre ikkje berre eitt, men tre nordiske rike. 
Dødsfallet skjedde på Falsterbo slott, sørvest i Skåne. Den unge kongen var 
son av Håkon VI og Margrete Valdemarsdotter, han var den siste norsk- 
fødde kongen, den siste i mannslinje både i den norske og den svenske 
kongeslekta. Som det heiter i ei skånsk årbok, var Olav Håkonsson «sagt 
vera meir høgætta enn alle nolevande kongar for di han var av gamal kongs- 
ætt på båe sidene» (Koht, 1956, s. 56-57). 

Trass i at kongen vart balsamert og låg på lit de parade for seinare å bli 
gravlagd i Sorø kloster, ville ikkje nordmennene tru at han var død. Avstan- 
den mellom Noreg og Skåne var lang, kven kunne vita kva som eigentleg 
hadde skjedd? I dei islandske Gottskalks Annalar står det under 1387 berre 
ein kort notis om kong Olav IV Håkonssons forsvinning, om kvervinga, 


forsvinninga hans: 


huarf Olafs kongs Hakonar sonar 
(Storm [utg.], 1888, s. 365). 


Femten år seinare (1402) dukka det så opp ein falsk (tysk) Olav Håkonsson. 
Den tyske skribenten Johan von Posilge fortel at det dreia seg om ein fattig 
og sjuk mann frå Preussen, som vart lurt og forført av nokre kjøpmenn. Dei 
sa til han at han var den sanne kong Olav, det var ein annan som var død 
på Falsterbo slott, og dette trudde den etter alt å døme sinnsforvirra mannen 
på. Det vart skrive brev til dronning Margrete om at mannen var klar til å 
overta dei nordiske rika, som han hadde rett til. Dronninga sende bod etter 
den tyske tronpretendenten, og i ei rettssak i Kalmar vart han funnen å vera 
ein falsknar. Deretter vart han brend på bålet, i Falsterbo (Etting, 1997, s. 61- 
62, 165-168). 

Mange har spekulert på korleis det kunne ha seg at den tyske kvinna som 
kom til Bergen, kunne driste seg til å påstå at ho var kongsdotter, at ho ikkje 
forstod korleis dette ville ende. Om ho - slik den falske Olav Håkonsson - 


188 


Identitet og balladedikting 


var sinnsforvirra og vart brukt av andre til eitt eller anna formål, gjev det eit 
svar. Når det gjeld den falske Olav Håkonsson, fortel samtidige kronikorar 
at nokre danske menn samla saman restane etter den brende og heldt dei 
for å vera store heilagdomar (Daae, 1879, s. 194). 


Balladen om Margrete 


Dessverre er mesteparten av den gamle visa om Margrete tapt. Berre i Setes- 
dal fanst det litt igjen på 1800-talet, og denne resttradisjonen skreiv folke- 
minnesamlaren Johannes Skar opp etter Tarjei Olavsson Langeid (Lanjei) 
- («Lisle-Tarjei»). Skar skriv: 


Her var ikkje vise dei lika so godt som visa um «Margjit Runarborgjinn”»; den 
kvad dei so mykje då Lisle-Targeir Lanjei var smådreng. Han var so liten då, at 
han aldri lærde visa; men han mintest noko lite av grunnen: 

«Margjit sill reise,» sa Targeir, «å Augunn å Yngjebjør sill fy[l]gje. Men “u 
varte stole å vegje [drepen] - ell kansi ”u druknast, av di dei före på sjoé [sjøen], 
va de likt ti. Dei synte fair [far] ”ennis likji å [liket av] terna - hæ [henne] ha dei 
drepi. 

«Eg tenkte mi dotter ha gulare hår,» 


sa "an. 


«Hu hev so lengji i sjoè drivi, 


å myrkna hev ”ennis hår,» 
svöra dei. De e ”kji ko eikvör vingle ori eg minnist. 


«De va Margjit Runarborgjinn', 


hu trefte so vond a boye [vindbye],» 


stod der i visa. Og eit vers var so: 


«De va Augunn å Yngjebjør, 
dei trudd” eg addre beste [aller best]; 
men de hev mi i draumd bori: 


dei svike meg addre mest'e.» 

«Dei kvoe den visa so mykji, dei gamle. De va so syndleg [sørgjeleg] a vise; dei 
grete, fyst dei kvoe den visa. Dei tala so mykji um Margjit Runarborgjinn” - de 
va ònnó gòngjè Margjit Runarborgjinn” va å vangji [på tale]»! (Skar, 1961, s. 191- 
192). 


I tillegg til resttradisjonen frå Setesdal står det i Landstads Norske Folkeviser 
to gamlestev som truleg har høyrt til visa om Margjit Runarborgji. Både 
Moltke Moe, Rikard Berge og Knut Liestøl tenkjer seg det, og steva, synest 
då også å ha ei mogleg - men usikker - tilknyting til visehandlinga, sidan 
det blir nemnt ei kyrkje «i Norðnesi» (Liestøl, 1941, s. 173-174. Solberg, 
2003 a, s. 186-187). 

Heldigvis finst balladen om Margrete i færøysk tradisjon, i fire litt for- 
skjellige, men i hovudsak like former. I det følgjande tek eg utgangspunkt i 
V.U. Hammershaimbs oppskrift (1847) etter Johannes Klementsen på 
Sandøy. Den færøyske visa er svært lang (172 strofer) og ber preg av at den 
har vore brukt som dansevise, dvs. at den inneheld mange parallellstrofer 
og gjentakingar. Truleg ligg det også ein skriftleg tradisjon til grunn for visa. 
På Færøyane blir viseforteljinga om Margrete - «Margretu kvæði» - sungen 
«som —tritåttad», skriv Hammershaimb (Hammershaimb [utg.] I, 
1891, s. 119-120). Første tått (del) er «Drotningin av Runsborg», så følgjer 
«Frúgvin Margreta», som svarar til den norske Margrete-visa, den som 
Lisle-Tarjei Langeid kunne litt av. Siste tått i trilogien er «Eyduns rima». 
Hovudaktøren i denne visa er den verste skurken i «Frugvin Margreta»: 
Audun Hugleiksson. 

Jamvel om Lisle-Tarjei Langeid ikkje mintest stort av «Margjit Runar- 
borgji», ser vi av dei færøyske viseformene at han visste kva hovudhandlinga 
gjekk ut på. Den norske visa har sikkert ikkje vore så lang som den færøyske 
dansevisa, men må i hovudsak ha innehalde dei same handlingsmotiva. I 
den færøyske teksten høyrer vi til å byrje med, men også seinare, ei forte- 
ljarstemme, og vidare stemmene til Margrete, kong Eirik, Ingebjørg Erlings- 
dotter, Audun Hestakorn, den trufaste terna (som heiter Katrine) og fleire 
andre. Aktørgalleriet er altså uvanleg stort, og visa er uvanleg lang. Alt dette 
tyder på at diktaren har vore godt informert om hendingane. Noko tradi- 
sjonelt fortelje- og eventyrstoff er dikta til, som at Margrete blir seld til 
greven i fantasilandet Blåland og blir gift med han. Balladediktaren vil vise 

at den kvinna som vart brend på Nordnes og som kalla seg Margrete Eiriks- 
dotter, ikkje var nokon svindlar. Ho var den ho gav seg ut for å vera, og 
døden gjorde henne til martyr og helgen. Bålet på rettarstaden vart eit mar- 
tyrbål. 

I teksten kan vi sjå korleis balladediktaren byggjer opp ein ny identitet 
for Margrete, gjennom det ho gjer og det ho seier, og ikkje minst det andre 
gjer mot henne. Ho drøymer sanne draumar, ho finn seg i at fiendane hen- 
nar gjer urett mot henne, ho er gjevmild og raus, ho tåler pinsler og jamvel 
døden på bålet. Ho spår korleis dei vil bli straffa som har forfølgt henne, og 
ber om at det skal reisast ei kyrkje på rettarstaden til hennar minne. Balla- 
dediktaren har nok sikkert vore einkvan som hadde lese og høyrt martyr- 
forteljingar, og det er på bakgrunn av slikt stoff Margretes identitet som 
martyr og helgen blir konstruert. 

I dei første strofene får vi ein kortversjon av visehandlinga. Songaren vil 
fortelja om Margrete som vart brend på Nordnes, etter at kong Eirik sende 
henne til ukjent land for å bli dronning der, måtte Gud tilgje kongen denne 
handlinga: 


Vilja tit nu lyda å, 
medan eg flyti fram 
um hana frúnna Margretu, 


i Norðnesi brann. 


Gud fyrilåti Eiriki kongi, 

hvat han mundi gera: 

sendi sitt barn i ökunn lond, 
moykongur [her = dronning] at vera 


(Hammershaimb [utg.] I, 1891, s. 93-94). 


Ein historisk ballade samsvarar ikkje i alle detaljar med dei historiske hen- 
dingane den byggjer på. Balladen er dikting, like lite som i ein historisk 
roman er poenget å gjenfortelja ei verkeleg hending så nøye som råd. Men 
på nokre punkt er det tydeleg samanfall mellom den verkelege historia slik 
vi kjenner ho, og viseteksten. Eit slikt punkt er stormen, skipet med kongs- 
dottera blir drivande for vind og ver i mørk skodde i både to og tre månader: 

Rökust uti i myrkrum havi 
månadirnar två, 

ongasteds tad kundu tey 
til nakað land at sjå. 


Skipet kjem ikkje fram til Skottland før Margrete lovar store gåver til fattige, 
meir enn nokon av dei andre på skipet. Når Vårherre høyrer Margretes 
bøner og lovnad om almisser, er det eit uttrykk for at ho er utvald framfor 
andre. Det er eit første teikn på at ho vil oppnå helgenstatus. Stormen kan 
tolkast som varsel om at det finst store syndarar om bord, vonde og svike- 
fulle menneske. Det er eit motiv vi kjenner frå andre balladar, som «Jon 
Remarsson» / «Unge herr Peder på sjøen» (TSB D 360) og den skotske «Sir 
Patrick Spens» (Child 58). Truleg har skildringa av profeten Jonas påverka 
desse balladane, Jonas, som ifølgje det gamle testamentet vart kasta på sjøen 
etter loddtrekning fordi han var ein syndefull mann. 

Syndarane om bord i Margretes skip er Audun Hugleiksson og Ingebjørg 
Erlingsdotter, og i staden for å leggja til lands i Skottland sigler dei vidare 
til fantasilandet Blåland, det norrøne namnet på Afrika, ev. også land i 
Midtausten, jf. norrønt blåmadr = farga person. Her sel dei Margrete til 
greven av Blåland for tretti tønner gull. Når Margretes terne — Katrine — ber 
om å få vera saman med Margrete i Blåland, nektar dei henne det. I staden 
drep dei terna og tek liket med til Bergen, der dei påstår at det er den døde 
Margrete dei fører med seg. Her skal kong Eirik identifisere den døde. Stro- 
fene som fortel om identifikasjonen, svarar til det Lisle-Tarjei Langeid 
kunne minnast av handlinga: 


Ti svaraði Eirikur kongur 
fyrsta orðið tá: 

«Lyftið frá tey silkitjöldur, 
latið meg líkið sjá!» 


Svaraði reystur Eirikur kongur, 
tá hann líkið sá: 
«Hetta er ikki Margreta, 


hvörki á brún ei brá.» 

Det er ikkje kongsdottera som ligg under silketeppet. Når det blir lyft av, 
kan kongen sjå av fargen på augnehår og augnebryn at det ikkje er henne. 
Men så blir kong Eirik brått dødssjuk. Før han døyr, avlegg tolv menn eid 
på at den døde verkeleg er Margrete. Kongen veit at dei talar usant, og seier 
på dødsleiet at dersom Margrete skulle koma til Bergen, skal ho ha halve 
riket. Farbroren Håkon skal ha den andre riksdelen. 

Den siste delen av balladen handlar om korleis Margrete blir martyr og 
helgen. I Blåland drøymer ho at faren er død. Ho ser i draume at det blir 
tent eit bål på Nordnes, ho drøymer om Audun Hugleiksson. At det er sanne 
draumar ho drøymer, tvilar verken ho sjølv eller greven i Blåland på. Mar- 
grete er ikkje i tvil om kva som er rett lei for henne, ho veit at ho går inn i 
helgenrolla. Evnene hennar som nå blir avdekt, er typiske for kraftfulle hel- 
genar: «Prophecy and clairvoyance, the ability to foretell the future and the 
ability to know people's thoughts, were [...] compelling proofs of superna- 
tural power» (Weinstein & Bell, 1986, s. 147). 

I Bergen framstiller Margrete seg for farbroren, men han er ikkje over- 
tydd om at ho er den ho seier. Han krev at ho må skaffe vitne på at ho talar 
sant- men berre fosterfaren, ikkje fostermora — vågar å seia at den framande 
kvinna er Margrete. Dermed er Margrete fortapt. Audun Hugleiksson spot- 
tar og fornedrar henne, ho blir kasta i fengsel, barnet ho føder, blir kasta på 
elden, og same lagnad får styrmannen hennar. Før ho sjølv let livet på bålet, 
spår Margrete at det vil gå Ingebjørg Erlingsdotter ille, og dersom farbroren 
ikkje vil byggje kyrkje på bålstaden, vil han miste vitet. 

At dei gamle setesdølane syntest «Margjit Runarborgji» var ei sørgjeleg 
vise, er ikkje det minste rart, for verken balladediktar eller balladetradisjon 
har spart på effektane. Men det har kanskje vore ei trøyst at jomfru Maria 
stig fram i draume for Margrete, og med det stadfester at ho heretter får 
plass blant dei heilage: 


Tað var i tann fyrsta svövn, 
frå Margreta fekk, 
tad var jomfru Maria, 


til hana i dreymar gekk. 


«Hoyr tu, frugvin Margreta, 


tad sigi eg tær fyrst: 

i morgin verður bálið kynt [kveikt, tent], 


tol, sum tú kant best!» 


I ein epilog, truleg dikta til på eit seinare tidspunkt, sigler Margretes son i 
Blåland til Noreg for å hemne mor si, men skipa går under i ein storm, og 
det blir ikkje noko av hemnen - som sjølvsagt heller ikkje Margrete ynskte 


seg. 


« Når sonen må 'kje si moderi tru» 


Den siste balladen eg drøfter med særleg vekt på identitet, er relativt godt 
kjend. Den høyrde ein gong med blant dei 14 balladane Moltke Moe tok 
med i ei lita visesamling til bruk ved Universitetet, norske gymnas, lærar- 
skolar, folkehøgskolar og andre vidaregåande skolar: Norske Folkeviser fra 
Middelalderen (1912). Sidan den tid har denne balladen - «Olav og Kari» 
(TSB D 367) - høyrt til norsk ballade-kanon, og har vore fast inventar på 
pensumlistene fram til i dag. Det er ikkje underleg, vil nok mange seia, for 
i tillegg til at balladen har lange røter og speglar av eit samfunn der katolsk 
tru har ein sjølvsagd plass, gjer identitetsproblematikk og familiemotset- 
ningar viseteksten klassisk, moderne. Spørsmålet om identitet gjeld alle dei 
tre aktørane, dei to ektemakane Olav og Kari (Signelill), og vidare den 
namnlause mor til Olav. 

Det har vore vanleg å rekne «Olav og Kari» som ein legendeballade. Som 
Ådel Gjøstein Blom peikar på, har dette ein viss samanheng med Moes 
restituerte versjon, der han byggjer på to ulike sluttscener. Begge scener finst 
i den norske tradisjonen, men ikkje i same variant (Blom, 1971, s. 167- 
168). Den eine scenen endar med at Olav slår Kari i hel, og at ho ynskjer 
hemn på dødsleiet, den andre med at Kari kjem til himmelen og ber for Olav 
(og mor hans). Det er mogleg at himmelscenen er sekundær jamført med 
blodhemnscenen, og i så fall i tråd med ei vanleg forventning i folketradi- 
sjonen om harmonisering av motsetningar. Men på den andre sida tener 
himmelscenen til å gje oss eit utfyllande bilete av både Kari og dei to andre 
aktørane. 

Ingen av dei svenske og danske variantane av «Olav og Kari» inneheld 
nokon himmelscene, og dette er bakgrunnen for at balladen i TSB-katalogen 
er plassert blant riddarvisene. Dei fleste norske variantar inneheld heller 

ingen himmelscene. Likevel tek eg her utgangspunkt i ein av dei norske 
variantane som har med denne scenen. Dette er fordi den etter mi meining 
er den litterært sett beste teksten, oppskriven etter den kjende Mo-songaren 
Jorunn Knutsdotter Bjønnemyr (Jonsson & Solberg, 2011, s. 494-497). 
Bugge skreiv opp denne varianten i 1863, og han trykte dessutan to andre 
variantar i Gamle norske Folkeviser (Bugge, [1858] 1971, s. 71-76). 

Balladen byrjar med å fortelja at Olav - som så mange andre balladeheltar 
- rir ut for å finne seg ein kjærast. Det lykkast han med, og dei gifter seg og 
lever saman i lang tid. Men så skjer det noko som endrar situasjonen. Olav 
har tydelegvis ikkje hatt noko med mor si å gjera sidan han gifte seg, det kan 
tyde på at han har gift seg mot viljen til mora og kanskje heile slekta. Nå rir 
han i alle fall på besøk til henne, aleine. Her får han vita sanninga om kven 
Kari, her kalla Signelill, verkeleg er — slik mor hans ser henne: 


«Du tarv ikkje Olav så like, 


eg såg ho Signelill ride framtil ved elveside. 


Ho hadde ikkje anna til høge hest, 


enn kvite bjørnen likar ho best. 


Ho hadde ikkje anna til beislering, 


enn lindarormen låg i ring. 


Ho hadde ikkje anna til beisleband, 


enn lindarormen føre rann.» 


«Signelill er så ven ei brur, 


dette vil eg aldri tru.» 


«Hosse kan graset på jordi gro, 
når sonen må ”kje si moderi tru?» 


(Solberg, 2003 b, s. 77). 


Signelill er ei trollkvinne, fortel mora. Ho rir i følgje med alvane - elv er ei 
telemarksform av alv - og er av same art som trollkjerringa Hyrrokkin i 
Snorres Edda. 

I Snorres Edda blir det fortalt at ved Balders bålferd greidde ingen å skuve skipet 
med den døde guden på sjøen. Gudane sende då bod til Jotunheimen etter ei troll- 
kjerring som heitte Hyrrokkin. Ho kom ridande på ein ulv, med ein hoggorm til 
taumar. Med trollstyrken sin skuva ho lett skipet ut. Hyrrokkin-motivet har gått 
inn i «Olav og Kari». Denne teikninga er laga av den tyske 1800-talsmålaren Ludwig 
Pietsch, han gjorde ofte bruk av motiv frå norrøn mytologi. 


Om Hyrrokkin heiter det at ho rir på ein ulv, med ormar til munnbit og 
taumar. Lindarormen i visa er ingen vanleg orm, men ein «Slange af fabel- 
aktig Størrelse» (Aasen). Lindarormen eller lindormen - (namnet kjem av 
norrønt linnr (m) = orm) - dukkar opp i andre balladar. I kjempe- og troll- 
balladen «Lindormen» (TSB E 156) har skildringa av ormen ikkje berre 
skremmande, men også - som ein kanskje kunne vente — erotisk-seksuelle 
trekk. Nemninga frånarorm blir forresten i ein av variantane av «Olav og 
Kari» brukt synonymt med lindarorm. Ordet kjem av adjektivet frånn = 
skinande, og er bl.a. nytta om ein drakeliknande orm i eddadiktet 

«Voluspå». Den som har dikta «Olav og Kari», har såleis hatt eit bevisst 
forhold til den gamle norrøne litterære tradisjonen. I folketrua er alvane 
vonde og farlege naturvette (heilt annleis enn slik t.d. Tolkien framstiller 
dei). Saman med kvitbjørnen og ormen utgjer dei eit djevelsk selskap, og 
når Signelill opptrer saman med desse, fortener ho døden. 

I variantane etter Aslaug Targjeisdotter Askedalen og Kjersti Jensdotter 
Lillegård (Jonsson & Solberg, 2011, s. 363-364, 453-455) heiter det om Kari 
at ho ikkje har nokon annan sal enn den døde far sin. Dette kan jamførast 
med Asbjørnsens huldreeventyr «Graverens fortellinger», der det blir fortalt 
om ei trollkjerring som vekkjer mannen sin og dreg han opp av senga ein 
påskekveld. Så rir ho på ryggen hans frå Gudbrandsdalen til Bergen, for å 
halde påskeleik med andre trollkjerringar og Gamle-Erik. Det logiske er at 
den døde faren i variantane etter Aslaug Askedalen og Kjersti Jensdotter var 
vekt opp frå dei døde, og bar trollkjerring-Kari på ryggen - noko som ikkje 
står direkte i oppskriftene. I alle fall understrekar dette trekket kor stor makt 
ei trollkjerring kunne ha etter folketrua, og vidare at maktmisbruken alltid 
gjekk ut over dei nærmaste. 

Olav hadde ikkje venta seg noko slikt. Han har fortalt mora at å leva 
saman med Signelill, er som å drikke jol kvar dag. Formelen uttrykker den 
høgste form for jordisk lykke. Eit liknande innhald har uttrykket Signelill er 
så ven ei brur. Forstår ikkje mora at Signelill gjer han lykkeleg kvar dag? 
Skulle ikkje ho også gle seg over det? Likevel let Olav seg overtyde av mora, 
når ho minner han om at vel har han levd saman med Signelill ei stund — 
men det er ho som har sett han til verda. Han er sonen hennar. Skulle han 
ikkje tru det ho seier? Korleis kan verda bestå om sonen ikkje vil tru mor 
si? Som i «Margjit Runarborgji» spelar eit vitnemål ei avgjerande rolle, eit 
vitnemål frå eit menneske det er grunn til å tru på. Olav har ikkje sjølv sett 
noko, han har ikkje (over)høyrt noko heller. Men han trur på det eit vitne 
med høg integritet seier. 

Etter møtet med mora kastar Olav seg på hesten og rir rasande sin veg, 
heim. Der ho står ute på tunet og ventar, kan Signelill sjå at han er i kinni 
så bleik, opprørt i sitt inste. Nå gjentek heile scenen seg — den vi har sett 
ovanfor - med Olav og Signelill som aktørar. Det er sjølvsagt frå diktarens 
side meint som ei understreking av at Olav har late seg overtyde av skul- 
dingane til mora. Det hjelper ingen ting kva Signelill seier: 

Han slo til henne med tynnertein, 


serken rivna og holdet seig. 


Han slo til henne med tynnerkvast, 


serken rivna og holdet brast. 


«Kjære min Olav, du slå ikkje leng’, 


no hev eg fenge min dødsspreng!» 


Han tok ho Signelill i sitt fang, 


han bar henne inn, på bordet fram. 


Kvifor piskar Olav Signelill til døde? Som Ådel Gjøstein Blom skriv, kan det 
vera sinne og vonbrot som tek makt og dømekraft frå han, men også at han 
meir prinsipielt vil leggja trolldomen død, drepa den trollkjerringa han trur 
Signelill er (Blom, 1971, s. 164). Det er viktig å vera klar over at Olav handlar 
slik mora — og folkemeininga, om det kan uttrykkast slik — vil at han skal. 
Skuldingane om at Signelill er ei trollkvinne, funger som eit pålegg om å 
fjerne henne, gjera det av med henne. I fleire variantar heiter det at Olav 
slår Kari/Signelill med tynnertein og tynnerkvast. Dette skaper assosiasjonar 
til «Draumkvedet» (TSB B 31), der Olav Åsteson pinest av kvasse tornar i 
den andre heimen. Draumkvede-assosiasjonane kan oppfattast som eit 
argument for at himmelscenen i «Olav og Kari» ikkje er sekundær, jf. også 
den nærliggjande parallellen til Kristi tornekrone. 

Men den temmeleg knappe viseforma etter Targjei Targjeisson Kosi frå 
Vrådal - som Bugge trykte i Gamle norske Folkeviser - inneheld ingen him- 
melscene. Denne endar med eit sterkt ynske om blodhemn. Signelill ber 
Olav sende den blodige serken til si mor, og be at ho ikkje må gifte fleire 
døtrer bort, i alle fall ikkje til slike som Olav: 


«Kjære min Olav, slaa ikkje leng! 


no hev du fengji mitt hjarta'i sprengd. 


Du drege serkjen ótó blöe, 


du sende den ti mi möer! 


Du be, hö tvær han reine 

aa gifte ”kje sine döttane fleire! 


Du be, hö vf tvaa han kvite 
aa gifte ”kje sine döttane ti slike! 
(Bugge, [1858] 1971, s. 75-76). 


Sluttscenen i varianten etter Jorunn Bjønnemyr skildrar at Signelill kjem til 
himmelen, trøytt og mod. Her blir ho ynskt velkomen av jomfru Maria, og 
blir beden om å setja seg på stolen som himmeldronninga set fram. Det er 
eit ytre teikn på at ho er martyr og følgjeleg får tildelt helgenstatus. Men før 
ho kan setja seg der, går Signelill i forbøn for dei som har gjort slutt på det 
jordiske livet hennar: 


Signelill fall på sitt bare kne: 


«Må han Olav kvile med meg?» 


«I himmerike der er ein stol, 


der må du og Olav drikke jol.» 


Signelill fall på sitt bare kne: 
«Må Olavs moder kvile med meg?» 


«Signelill, Signelill, still din munn, 
du bed aldri for slik heidninghund. 


I helvete der er ein stein. 
Der må Olavs moder kvile sine bein!» 


(Solberg, 2003 b, s. 79). 


Det er ikkje mykje konkret balladen har å fortelja om bakgrunnen til dei tre 
aktørane. Likevel er det tilstrekkeleg til at vi kan seia at ein familie- og 
slektsproblematikk står sentralt - og denne er ikkje avgrensa til eit tradi- 
sjonelt og relativt statisk mellomaldersamfunn. Som det prosaisk heiter i 
Heggstad og Griiner Nielsens Utsyn, handlar «Olav og Kari» om ei mor 
«som lyg paa sonekona», og følgjene av denne vonde handlinga (Heggstad 
& Griiner Nielsen, 1912, s. 32). Etter diktarens meining er dette ei så alvorleg 
synd at den kvalifiserer til evig straff i helvete. Men spørsmålet er vel om 

det ikkje er mora sjølv som er trollkjerring. Jomfru Marias replikk om at 
Olavs mor er ein heidninghund, tyder på det. Lenge har ho greidd å løyne 
sitt sanne vesen bak slektssamfunnets normer, men balladehandlinga avslø- 
rer henne. 

Signelills identitet og heile personlegdom endrar seg etter kva for slutt- 
scene visa inneheld. I varianten etter Targjei Kosi handlar ho i samsvar med 
det norrøne slektssamfunnets normer, og viser seg som ei tilsynelatande 
sterk kvinne. Jamvel om ho sjølv er døyande, vil slekta hennar kunne sjå 
fram til ein framtidig blodhemn (som rett nok ikkje vil gjera slutt på hemn- 
problematikken). Himmelscenen derimot gjer henne til helgen. Men hel- 
genstatusen er førebuddi skildringa av den jordiske Signelill, som Olav ikkje 
kan lovprise nok. Signelill har hatt nokre av dei beste eigenskapane i seg 
som menneske. Uansett ser vi at himmelscenen med jomfru Maria som 
medspelar gjer det mogleg å framstille ein balladeaktør som meir samansett 
enn det tradisjonen ofte opnar for. 

Balladetradisjonen inneheld mange døme på varierande handlingsgang 
og motivbruk i ein og same balladetype. Kreative songarar dikta gjerne til 
sekvensar og scener, og såg bort frå andre - slik eventyrforteljarar fortalde 
ulikt, og slik spelemenn spela slåttane sine i forskjellige former. «Olav og 
Kari» illustrerer dette fenomenet. I den svenske forma av same visetype — 
«Herren Båld» - blir hovudpersonen framstilt som drapsmann, og ynkeleg 
avretta. Som Olav har han følgt rådet frå mor si og drepe «liten Kerstin», 
for så å våge seg til svigermors gard. Det burde han ikkje gjort, han blir 
avslørt av det blodige sverdet sitt: 


«Så mycket ser jag på ditt blodiga svård, 
Du slagit har liten Kerstin ihjel.» 


Liten Kerstin de lad på förgyldan en bår; 
Herren Båld de lade bojor uppå. 


Liten Kerstin de lade i svartan mull; 
Herren Båld de satte på stegel och hjul 
(SMB 4:1, s. 309). 


Om dei ulike variantane av «Olav og Kari» har noko felles, er det særleg 
framstillinga av ein tåpeleg, lettlurt og brutal mann - i nokon grad repre- 

sentativ for mannsrolla i mellomaldersamfunnet, kan vi tru - omgjeven av 
sterke kvinner. Korleis songarane har oppfatta denne balladen, er uråd å 
vita sikkert, men det var i alle fall på 1800-talet fleire kvinner enn menn som 
song denne visa, som kanskje har tala spesielt sterkt til dei. Likevel viser det 
norske balladematerialet at både kvinnelege og mannlege songarar song alle 
slags viser, og at tradisjonen særleg var knytt til slekter og til geografiske 
tilhøve. 

Identitet i det gamle samfunnet der balladehandlingane går føre seg, har 
mykje med ytre former å gjera, og er nøye knytt til sosial lagdeling. I dette 
systemet spelar menneska fastlagde roller som er i samsvar med den sosiale 
strukturen. I det verkelege livet var det vanskeleg eller bortimot utenkjeleg 
at ein tenar kunne stige til stormannsstatus, og like urimeleg å førestille seg 
at ei prinsesse kunne ende opp på kjøkkenet. Men både balladar og anna 
dikting går ikkje sjeldan på tvers av sosiale normer, og eksperimenterer med 
dei etablerte rolleforventningane. Balladediktarane visste at menneske ikkje 
alltid var slik dei likte å framstille seg, og ikkje minst galdt det dei rike og 
mektige. Dei stilte seg spørsmålet kva eit menneske er, eller kan vera. Med 
hjelp av grep som forkledning, degradering, handlingssekvensar som går 
føre seg i fjerne og mystiske land, møte med natur- og himmelske makter 
lykkast balladediktarane - og tradisjonen - med å kaste lys over menne- 
skeleg identitet på ein spennande måte. 

fjelli låg». 


Menneske og makter i natur- 
mytiske balladar 


Kringom ein dvergestein 

I 1857 skreiv Sophus Bugge opp den naturmytiske balladen «Margjit og 
Targjei Risvollo» (TSB A 57) etter to kvinner frå Mo i Telemark, Anne Tar- 
gjeisdotter Skålen og Ingebjørg Targjeisdotter Sandvik. Året etter trykte 
Bugge visa i Gamle norske Folkeviser, med merknader om avvik mellom 
variantane etter dei to songarane. Bugge kallar visa «Margjit aa Jön i Vad- 
deliö». Han spurde dei to songarane kven denne Jon i Vaddelio kunne vera, 
for dette går ikkje klart fram av handlinga. Bugge skriv: 


De to Kvinder, som kvad Visen for mig, mente begge med Bestemthed, at Jón i 
Vaddeliö var en Tusse eller Bjergmand, hvilket dog ikke klart udtales i Visen 
selv; mulig indeholder V. 9. 10 en Antydning deraf. 


Dei to strofene Bugge siktar til, gjeld Margjits møte med Jon i Vaddelio. I 
strid med vanleg skikk og god tone har Margjit vore saman med Joni heiane, 
og om natta. Overfor terna si orsakar Margjit seg med at ho har trødd på 
villstrå. Men Kristi terna svarar: 


«För du vilt paa vidde heiö 
ikringum ein dvergerunni, 
raar no Gud fyr dinne færen [di ferd] 


du hev vist herre Jön funni. 


För du vilt paa vidde heiö 
ikringum ein dvergestein, 


raar no Gud fyr dinne færen, 

trú herre Jón va ‘kji ein» 


(Bugge, [1858] 1971, s. 29-30). 


Det er dei parallelle nemningane dvergerunne og dvergestein som tyder på 
at Jon i Vaddelio er eit underjordisk vette. Aasen fører opp fleire saman- 
setningar der dverg er hovudordet. Blant desse er dvergbelte, eit magisk belte 
som gjev stor styrke. Vidare gjer dverghatt beraren usynleg, dvergmål tyder 
gjenlyd, ekko frå eit berg (der dvergane bur), dvergskot tyder sjukdom på 
dyr, dvergslegen tyder å vera lam, kjenslelaus. Når det gjeld substantivet 
dvergstein/dvergestein, tyder det ifølgje Aasen bergkrystall. Her må tanke- 
gangen vera at dvergane, tradisjonelt kjende som framifrå smedar, var opp- 
havsmenn til det vakre bergkrystallet i naturen. I sagaene kan dessutan 
dvergstein rett og slett bety ein stein der dvergane held til. Ein dvergerunne 
kan i tråd med dette vera ein runne ved inngangen til dvergebustaden. Alt 
ialt viser samansetningane med dverg noko av det karakteristiske ved dver- 
gen som naturmytisk vesen. Dels rikdomen, styrken, makta — dels evna til 
å skade andre med sjukdom og død. Andre naturvette hadde liknande evner 
og kunne vera like farlege for menneske. 

Fleire detaljar i viseteksten tyder på at Anne Skålen og Ingebjørg Sandvik 
hadde rett når dei meinte at Jon i Vaddelio er eit underjordisk vette. Margjit 
oppfører seg som så mange andre ungjenter i balladane, ho tek vegen mot 
fjella og skogen, trør på villstrå og hamnar hos eit underjordisk vette. Kristi 
terna skjønar dette, ho nemner med ein gong Gud og kristendomen som 
motvekt mot den underjordiske Jon. Måtte Gud rå for, styre vegen din, seier 
ho. Kyrkja var den viktigaste hjelparen når nokon var i naturmaktene sitt 
vald, klangen av kyrkjeklokker, bibelord, ein prest med svarteboka, alt dette 
kunne hjelpe. 

Anne Skålen og Ingebjørg Sandvik var jamgamle, fødde høvesvis i 1808 
og 1810. Det eringen grunn til å tvile på at dei trudde det fanst underjordiske 
vesen i skog og fjell, slik det gjorde det i viser, eventyr og segner. I trua på 
overnaturlege makter ligg mykje av grunnlaget for balladediktinga, særleg 
dei naturmytiske balladane. Trusgrunnlaget er avgjerande for visehand- 
linga. Sviktar det, døyr visa. Kan vi i dag heilt forstå kva det ville seia å tru 
på underjordiske naturmakter? Kor mykje hadde denne trua å gjera med 
naturen sjølv, med villmark, skog og sjø? Kva innebar det å leva så tett på 

natur og naturmakter som Anne Skålen og Ingebjørg Sandvik gjorde, og 
mange med dei? Ein moderne lesar vil kanskje oversjå det konkrete og gå 
direkte til psykologien. Det er naturleg nok, songarane visste dessutan godt 
sjølve at visene dreiar seg om psykologi, om tankar og kjensler. Dei natur- 
mytiske balladane handlar derfor ikkje først og fremst, verken for songarane 
eller for oss, om overnaturlege vesen, men om kva som skjer når menneske 
og naturmakter møtest. 

Kva tyder det at Margjit går seg vill? Er det kanskje slik at Jon i Vaddelio 
representerer den ekte kjærleiken for henne, i motsetning til det festarman- 
nen Targjei Risvollo står for? Dette er kanskje ikkje noka heilt urimeleg 
tolking. Velikkje heller at Margjits handling langt på veg blir avvisti teksten. 
Den strir mot Guds og kyrkja si lære, den strir mot folkeskikken, den fører 
til død for henne sjølv og barna hennar, og til ulykke for Targjei Risvollo, 
festarmannen. 


Naturmytiske balladar 


I det følgjande skal vi sjå nærmare på nokre av dei naturmytiske balladane, 
med vekt på trusgrunnlaget dei kviler på, og elles på tematikk og språk. 
Desse balladane er, i alle fall mange av dei, like gamle som balladesjangeren 
sjølv, frå byrjnga av 1300-talet. Men nemninga naturmytisk er sjølvsagt 
nyare. I Leiv Heggstad og H. Griner Nielsens Utsyn yver gamall norsk fol- 
kevisedikting (1912) er dei naturmytiske visene plasserte saman med troll- 
visene i ei og same gruppe. Dette er inga ulogisk gruppering, for både troll, 
dvergar, huldrer og vassvette som nøkk og havfrue er naturmytiske vesen. 
Men trollvisene byggjer meir direkte på norrøn dikting, dei har altså eit 
tettare samband med skriftleg litteratur (som også vart framført munnleg). 
Trollvisene blir tradisjonelt rekna som ein norsk og færøysk spesialitet, 
mens dei naturmytiske visene har hatt eit vidare nedslagsfelt i tradisjonen. 

Den nye vitskaplege balladeutgåva (2016) følgjer den praksisen som vart 
etablert med The Types of the Scandinavian Medieval Ballad (1978) og deler 
balladestoffet i seks grupper, deriblant gruppe A, dei naturmytiske balla- 
dane. Desse balladane handlar om forskjellige former for trolldom og magi, 
bruk av runer, spådomar og varsel, omskaping, møte mellom menneske og 
overnaturlege makter, møte med gjengangarar. Desse og liknande motiv 
kan også meir sporadisk gjera seg gjeldande i andre balladar enn dei natur- 

mytiske visene. Fleire naturmytiske viser, som «Horpa» / «Dei to systrene» 
(TSB A 38) og «Olav Liljekrans» (TSB A 63) er vidt spreidde. Desse to bal- 
ladane vart ikkje berre sungne over heile Norden, men langt vidare, i Eng- 
land, Skottland og på kontinentet. Andre naturmytiske viser er berre funne 
i Noreg og har kanskje aldri hatt vidare bruksfelt. Det gjeld slike viser som 
«Margjit og Targjei Risvollo» (TSB A 57) og «Liten Lavrans» (TSB A 24). 

«Liten Lavrans» handlar om ein kongsson som blir omskapt til ein ung- 
fole av stemor si, ho er ei heks. Kongen forstår etter kvart kva som har skjedd, 
men då skaper ho både kongen og kongssonen om til bjørnar. Frå nå av er 
dei dømde til å leva i skog og mark, med lita von om frelse. Både Landstad 
og Bugge skreiv opp denne gamle balladen, etter fleire Telemarks-songarar. 
Hæge Olsdotter Årmote frå Mo song den mest fullstendige varianten 
(1857). Hæge og dei andre songarane Bugge møtte, var alle overtydde om 
at dei omskapte mennene, faren og sonen, verkeleg måtte gå omkring som 
mannbjørnar, til evig tid. Bugge skriv: 


Ingensteds har jeg fundet noget Spor, som kunde bestyrke Svend Grundtvigs 
meget rimelige Formodning [...] at nærværende Vise har været videre fortsat 
og da har fortalt om de i Björneham tryllede Menneskers Forlösning. - Alle, 
som har kvædet Visen for mig, benægtede dette: disse forskabte Mennesker, 
sagde de, gaa den Dag i Dag om som Mandbjörne og söge at tage Barnet af 
Modersliv for at forlöses (Bugge, [1858] 1971, s. 37). 


Som vi ser, trengst det eit menneskeoffer for at dei to mannbjørnane skal 
bli menneske att. Trua på at det fanst mannbjørnar i skogane som var ute 
etter svangre kvinner for å ta fosteret deira, var djupt rotfest i tradisjonen. 
Bugges oppskrift etter Hæge Årmote endar i tråd med folketrua, med at 
stemorsheksa slår til kongen og kongssonen med ufsegreipi og slik skaper 
dei om til bjørnar. At stemora slår med hanske av ulveskinn, er eit uttrykk 
forat ho er ei trollkvinne. Ulven er i eldre folketru eit spesielt farleg dyr med 
tilknyting til vonde makter. 


Saa slö hö ti mæ ufsegreipi 
i dæ sama bragdi: 
«De sko” blive tvaa vidde bjönnir 


aa skrie framti mæ haddir. 

Saa lengji sko” de bjönnir vera 
paa vidde skögji gange, 

ti de taka baani ó mö'ismagji 
aa för dæ upp ti manni 


(Bugge, [1858] 1971, s. 41). 


Den norske vitskaplege balladeutgåva inneheld 43 forskjellige naturmytiske 
visetypar, og dei representerer alle hovudkategoriar når det gjeld emne og 


tematikk (https://www.bokselskap.no/boker/naturmytiskeballadar/tittel- 
side 9. september, 2020). 


Skogen, fjellet, villmarka 


Det finst mange norske skogar. Men knapt nokon skog har ein så framsko- 
ten plass i litteratur- og kulturhistoria som Nordmarka og Krokskogen. 
Denne posisjonen vart skapt ved inngangen til 1800-talet og under nasjo- 
nalromantikken, av kunstmålarar som Johan Christian Clausen (1.C.) Dahl, 
Johan Fredrik Eckersberg, Thomas Fearnley og Johannes Flintoe. Dei let 
seg ikkje minst inspirere av den bratte Krokkleiva, med si storslegne utsikt 
over Ringeriksbygdene. Diktarar som Henrik Anker Bjerregaard, Henrik 
Wergeland, Bernhard Herre og Jørgen Moe følgde opp. Og ikkje minst Peter 
Chr. Asbjørnsen, med huldreeventyrsamlingane sine frå 1840-åra. Her står 
Nordmarka og Krokskogen i sentrum. I skogen held tømmerhoggarar, kol- 
brennarar, signekjerringar, budeier, fiskarar og taterar til. Dei har ifølgje 
Asbjørnsen ofte noko å fortelja, og hit kjem han sjølv, som interessert tra- 
disjonssamlar frå byen. 

Skogen kan vera levande hos Asbjørnsen, ikkje berre ved at planter og 
tre har liv, men ved å vera sjelfylt og stemningsfull. Skogen og naturen talar 
direkte til sinnet, til fantasien og innbilningsevna hos den enkelte, og for- 
midlar alle dei forteljingane, eventyra, segnene, visene som skogens folk har 
fortalt gjennom tidene. I klassikaren «En sommernatt på Krokskogen», der 
Asbjørnsen vandrar frå Kristiania til Lommedalen, og vidare over skogen 
til Stubdal i Åsa, ser vi fleire døme på korleis skogen nærmast grip inn i 
handlinga. Som når forteljaren har gått seg vill: 

Balladen om kjærasteparet Villemann og Magnhild byggjer på den greske segna 
om Orfeus og Evrydike. Den franske 1800-talsmålaren Jean-Baptiste-Camille 
Corot framstiller Orfeus med harpa i venstre hand, mens han leier Evrydike med 
høgre. Som kjent snudde Orfeus seg på vegen frå dødsriket, noko han ikkje hadde 
lov til etter kontrakten, og Evrydike måtte attende. 


Jeg ble grepet av en unevnelig angst; det isnet gjennom meg for hver lyd, og 
skogmørket øket redselen. Alt jeg så og skimtet, viste seg fortrukket, bevegelig, 
levende, og det var som tusener av hender og armer strakte seg ut efter den 
villsomme vandrer. Min oppskremte fantasi mante frem alle mine barndoms 
eventyr, de levde itusmørket omkring meg; hele skogen var full av troll og hulder 
og gjekkende dverger. Jeg satte avsted, jeg løp for livet, men efter som jeg løp, 
dukket nye skikkelser frem, enda fælsligere og mere fortrukne, og jeg kjente 
grepet av hendene deres. Med ett hørte jeg skritt: noen gikk tungt over knakende 
kvist. Jeg så, eller trodde å se, noe stort svart noe; det nærmet seg med et par 
øyne som glødende stjerner i mørket. Håret reiste seg på mitt hode, jeg trodde 
ikke faren var til å unngå, og i en ubevisst trang til å manne meg opp, skrek jeg: 
«Er det folk, så si meg veien til Stubdal!» (Asbjørnsen & Moe, 1978, s. 252- 
253). 

I den norske balladediktinga og serleg i dei naturmytiske visene er skogen, 
fjellet og villmarka stader der overnaturlege makter held til. Natta er deira 
tid på døgnet, og dette måtte folk ta omsyn til når dei hadde ærend til skogs 
eller til fjells. Det var uklokt å trø dei underjordiske for nær. I ein av dei 
velkjende balladane, «Olav Liljekrans» (TSB A 63), går ein sentral del av 
handlinga føre seg i skogen, utan at hovudpersonen er klar over at han gjev 
seg på veg dit i otta, før det er dag: 


Herr Olav reid seg i otte, 


ljosan dagen han totte, 


heiter det i ein visevariant som Landstad skreiv opp frå Telemark. Her er 
poenget at Olav av ein eller annan grunn trur det er lys dag, og derfor gjer 
noko uklokt. Dei fleste av dei om lag femti norske variantane inneheld dette 
motivet, noko som kan tyde på at Olav er forvilla eller forheksa på førehand. 
Det må i så fall vera alvane som har synkvervd han, for det er til dei dansande 
alvane han kjem, ridande over graskledde sletter i skogen: 


Herr Olav over rjoe reid, 


så reid han inn i den elveleik. 


«Høyrer du Olav Liljekrans, 


stig av hesten og trø i dans. 


Høyrer du Olav, kom danse med meg, 
to bukkeskinns støvlar så gjeve eg deg» 
(Solberg, 2003 b. s. 35-38). 


Alvemøya freistar Olav med all den venleik, rikdom og sjarm ho eig. Ringen 
og ringdansen symboliserer erotikk, bryllaup, samliv med henne til evig tid. 
Det same gjer bryllaupsgåvene ho vil gje han, bukkeskinnstøvlar og ei sil- 
kesauma brudgomsskjorte. Men Olav let seg ikkje freiste, han har ein kjærast 
som han har lova å gifte seg med, og svarar: 


«Danse med deg eg ikkje må, 


i morgon skal mitt bryllaup stå.» 

Olavs svar viser at han er klar over kva dansen med alvemøya inneber. 
Alvemøya trugar han då med sott og sjukdom, og når han sprengrir gjen- 
nom den magiske ringen av alvar - elvelist, elveloge, elvedans er uttrykk som 
blir brukte — gjer ho alvor av trugsmålet og kastar forbanning over han. 
Dødsmerkt, med bleike kinn, rir han heim: 


Så fekk han snu sin gangar omkring, 


og heimatt reid han med bleike kinn. 


Som han kom seg til borgeled, 


der stod hans moder og kvilte seg ved. 


Borgeleet, borgporten markerer grensa mellom det trygge menneskesam- 
funnet og villmarka, fylt av farar. Olav når heim tidsnok til at han får skrifta 
syndene sine for presten. Dermed kan han rekne med evig liv i himmelen, 
den andre heimen. Men det jordiske livet endar i full tragedie, for han sjølv, 


brura og mor hans: 


Innan dagen den var ljos, 


så kom der tre lik av brurehus. 


Den eine var Olav, den andre hans møy, 


med kvitare hond. 


Den tredje hans moder, av sorgi laut døy. 


Så mod rid Olav frå elvo. 


Omkvedet i Landstads viseform heng nøye saman med balladehandlinga, 
både mellomstevet med kvitare hond, med kvit hand, eit uttrykk for høg 
status — og etterstevet så mod rid Olav frå elvo. Andre variantar av «Olav 
Liljekrans» inneheld likevel omkvede av heilt annan karakter. Her er vi brått 
i ein annan og romantisk skog, med røter tilbake til riddardiktinga: 


Dansen går så lett gjennom lunden 


Min gangaren grå 


Mens min gangar i grøne lunden biar meg 

Dagen dagast med doggi driv i lunde 
Med doggi ho driv i lunde 


Dans og leik blir ikkje sjeldan nemnde som tillokkande aktivitetar både i 
balladeomkvede og balladestrofer, og mange meiner derfor at balladedans 
(ringdans) har vore vanleg tidlegare i alle nordiske land. Men det er likevel 
berre på Færøyane dans i eldre tider kan dokumenterast. Elles kan det kan- 
skje synast som ein veikskap at det ikkje alltid er nokon direkte samanheng 
i innhald mellom balladehandling og omkvede. Men når balladen blir sun- 
gen og dansa til og ikkje lesen, stiller det seg annleis. Då skaper omkvedet 
ein pause i framdrifta som dei syngjande kan kvile i, omkvedet opnar bal- 
ladeforteljinga mot andre skogar, andre dansesituasjonar, andre kjærleiks- 
forhold - samstundes som det framleis finst ein viss samanheng med 
hovudteksten, strofene. 

Ei undergruppe av dei naturmytiske balladane blir gjerne kalla bergta- 
kingsviser. I slike viser blir hovudpersonen teken i berg av eit overnaturleg 
vesen, og slepp ikkje fri nokon gong. Tilsvarande finst det bergtakingssegner 
med liknande innhald. Desse to sjangrane har truleg gjensidig stødd opp 
om kvarandre i tradisjonen. Av dei norske bergtakingsvisene høyrer tre 
viser så tett saman når det gjeld handling og tema at dei i den norske vit- 
skaplege balladeutgåva blir rekna som ein og same visetype: «Liti Kjersti og 
bergekongen», «Veneliti og bergekongen» og «Margjit Hjukse» (TSB A 54) 

(https://www.bokselskap.no/boker/tekster/naturmytiskeballadar/ 
tsb a 54 litikjersti 14. september, 2020). Det finst meir enn hundre varian- 


tar av desse tre balladane, og dei langt fleste av songarane på 1800-talet var 
kvinner. Det tyder på at kvinner i større grad enn menn har sett pris på og 
levd seg inn i stoffet. 

Når det gjeld «Margjit Hjukse», skil denne visa seg ut ved å vera heimfest 
til ein bestemt gard i Sauherad i Telemark. Det er uvanleg, og kan få ein til 
å tru at balladen har lange røter i bygda. Men etter alt å døme er Margjit 
Hjukse-viseforma svensk opphavleg og relativt ung til ballade å vera, det 
tyder språktrekk i teksten på. Det var Landstad som tidlegast skreiv opp 
«Margjit Hjukse» — etter ei gammal kvinne frå Hjartdal, dessverre utan å 
fortelja kva ho heitte. Landstad skreiv likevel opp kva songaren meinte om 
truverdet av visa. Som vi ser, var ho ikkje i tvil om at handlinga var sann: 

Den gamle Hjartdölskvinde, som kvad Visen, fortalte fuldt og fast, at det var 
gaaet til på Hjuxe saaledes som Visen formelder, at Margit Hjuxe, en riig Gaard- 
mandsdatter var bleven taget ind i Berget (inkvervd) og Ingen vidste, hvor hun 
var bleven af. Men saa kom hun en Gang efter mange Aars Forløb hjem for at 
besöge sine Forældre, og fortalte hvorledes det var gaaet til; hun blev hentet 
tilbage af Bergekongen, og tog nu en rörende Afsked med sine Forældre, som 


hun aldrig skulde gjensee mere. 


Bergtakingssegna inneheld meir om Margjits lagnad enn visa: 


Sagnet tilföier, at hun nu blev al sin Tid i Berget. Da hun döde af Sorg og Længsel, 
gik Bergekongen til Bö-Præsten og fortalte at det var Margits sidste Bön og 
Begjæring, at hun maatte begraves i kristen Jord ved Bö Kirke, og at Bö Kirke- 
klokker, hvis Lyd saa ofte havde trængt ind til hende i Berget og tröstet hende, 
maatte ringe ved hendes Begravelse. Han bad da Præsten at give sit Minde hertil, 
men Præsten svarede, at siden hun havde givet sig ind i Berget, saa maatte hun 
blive der. Der var ingen Raad med det, hun kunde hverken faa Klokker eller 
kristen Jord (Landstad, [1853] 1968, s. 451-455). 


Dei tre ovannemnde bergtakingsvisene har berget og bergtakinga felles, 
men handlinga kan variere noko. Landstads form av «Margjit Hjukse» 
byrjar med ein kort presentasjon av Margjit. Ho er dotter på den stoltaste 
gard i Sauherad og blir sjølv kalla stolt Margjit, ein heidrande karakteristikk. 
Deretter begynner handlinga: 


Stolt Margjit ho reidde seg til kyrkja å gå, 
så tok ho den vegen til fjelli låg. 


Og som ho kom fram med bergevegg, 


kom bergekongen, med det lange, kvite skjegg. 


Og bergekongen tukka ein sylvforgylt'e stol: 
«Set deg her, stolt Margjit, og kvil din fot!» 
(Solberg, 2003 b, s. 32-34). 


«Den bergtagna» i Geijer & Afzelius' Svenska Folkvisor från Forntiden byrjar 
som «Margjit Hjukse»: 

Och jungfrun hon skulle sig åt ottesången gå. 
Tiden görs mig lång - 
Så gick hon den vägen, åt höga berget låg. 


Men jag vet, att sorgen är tung. 


Hon klappade på bergadörrn med fingrarna små: 
«Statt upp, du höga bergakung, drag låsen ifrå!» 
(Geijer & Afzelius, 1880, s. 1-3). 


Tilsynelatande er Margjit ute i eit ikkje berre lovleg, men i eit prisverdig 
&rend, ho skal i kyrkja, til ottemesse, slik det står i den svenske viseforma. 
Ottemessa eller ottesongen gjekk före seg om natta, på morgonsida, og det 
kan forklara at Margjit tek feil veg - om det nå er det ho gjer. At Margjit går 
aleine på kyrkjeveg, gjer henne utsett, det representerer ein fare. Det står 
ikkje med klare ord, men særleg den svenske teksten antydar at hovudper- 
sonen frivillig tek kontakt med bergekongen. Kanskje er det derfor ho går 
aleine, kanskje er ottesongen berre eit påskot? Etter at bergporten slår igjen 
bak Margjit, er det slutt på kontakten med menneskeverda. Ho lever i berget 
i fleire år og får mange barn med bergekongen. Men så skjer det noko: 


Og Margjit ho sat med sin handtein og spann, 
då høyrde ho Bøherads kyrkjeklokker klang. 


«Å no hev eg vore i berget i fjorten år, 


no lengjest eg heim til min faders gård!» 


Stolt Margjit ho tala til bergekongen så: 


«Å må eg få lov til min fader å gå?» 


«Ja, du må få lov til din fader å gå, 


men du må ‘kje vera borte hot ein time ell” to.» 


Det blir eit kortvarig besøk på heimegarden. Bergekongen kjem «snøgt som 
ein eld» og hentar henne heim, etter at faren har gjeve Margjit sete «i si 
moders stol». Denne plasseringa har symbolsk innhald, stolen er eit høgsete, 
ho blir ynskt velkomen heim som den som nå skal styre kvinnearbeidet på 

garden. Balladen endar likevel med at Margjit må følgje bergekongen 
attende til berget: 


Stolt Margjit ho sette seg på gangaren grå, 


ho gret fleire tårer enn hesten ha” hår. 


Ho pikka på berget med fingrane små, 
tidi fell meg long'e. 
«Statt opp, mi eldste dotter, skrei loka ifrå!» 


Det er eg som ber sorgi så trong'e. 


Av dei tre bergtakingsvisene «Liti Kjersti og bergekongen», «Veneliti og 
bergekongen» og «Margjit Hjukse» inneheld den sistnemnde færrast episke 
motiv. Det gjer ikkje «Margjit Hjukse» til noka dårlegare vise, men her ligg 
det meir mellom linjene enn i dei andre to. I det følgjande skal eg trekke 
fram nokre poeng som kjem meir direkte til uttrykk i dei to andre visene. I 
Bendik Ånundsson Sveigdalens form av «Liti Kjersti», oppskriven av Sop- 
hus Bugge (1857), får vi vita at liti Kjersti skal ha barn med bergekongen. 


Dette finn mor hennar ut av: 


Liti Kjersti ho slår på gullharpa så hardt, 
at kvite mjølki or brysti spratt. 


[...] 


«Du treng ‘kje, liti Kjersti, dylje for meg, 
det er bergekongen, hev'e lokka deg. 


Bergekongen hev'e lokka deg, 


du seie meg gåvene han gav deg.» 


At bergekongen også har forført Margjit Hjukse, er ikkje usannsynleg ut frå 
konteksten visa står i, men det blir ikkje sagt direkte. Eit anna viktig motiv 
er bergekongens makt og brutalitet. I Bendik Sveigdalens viseform heiter 
det om bergekongen når han skal hente liti Kjersti, etter at ho har vore heime 
ei kort stund: 

Bergekongen kjem seg ridand'i gård, 
liti Kjersti ute fyr honom står. 


Han slo til henne på kvite kinn, 
så blodet det skvatt på skarlakskinn. 


Heller ikkje i «Margjit Hjukse» er det nokon tvil om bergekongens brutalitet. 
Vi ser det ved at han brukar barna som pressmiddel: 


Men då kom bergekongen snøgt som ein eld: 


«Kjem du ‘kje heimatt til borni i kveld!» 


I ei anna visestrofe heiter det om bergekongen når Margjit går den lange vegen 
heim, at han kom etter med hov og med tong. Vi kan oppfatte uttrykket som ein 
djevelallusjon, i folketradisjonen er djevelen ofte utstyrt med hestehov. 


Gerhard Munthes målarstykke «Den bergtagne» til balladen «Liti Kjersti» viser den 
bergtekne ungjenta i høgsetestolen, i ferd med å tøme vinstaupet med villarkonn i. 
Av ansiktsfargen og klørne på labbane kan vi sjå at bergekongen og dei andre i 
romet er underjordiske vesen. Snart vil Liti Kjersti bli som dei andre i berget. 

Så er det motivet med trylledrikken. Liti Kjersti tømer tre staup av den. Etter 
at ho har drukke den tredje drikken med villarkonn i, kan ho ikkje lenger 
hugse kvar ho kjem frå, ho er med andre ord hjernevaska. Dette kontrollerer 
bergekongen med spørsmål om kven ho eigentleg er. Slik heiter det i vise- 
forma etter Seljords-songaren Olav Olsson Glosimot, som Landstad skreiv 
opp viser etter i 1840-åra: 


Den tredje drikken liti Kjersti ho drakk, 


dei kristne landi ho aldri meir gat. 


«Kvar er du fødd, og kvar er du boren, 


og kvar er dine jomfruklede skorne?» 


«I berget er eg fødd, og der er eg boren, 


og der er mine jomfruklede skorne. 


I berget vil eg leva, og der vil eg døy, 
og der er eg kongens festarmøy» 
(Solberg, 2003 b, s. 25-34). 


Trylledrikkmotivet - i form av eit staup med den klåraste vin — er til stades 
i «Margjit Hjukse» også, men det er plassert tidlegare i visehandlinga. Når 
Margjit såleis etter lang tid i berget likevel kan høyre kyrkjeklokkene og 
ynskjer seg heim, tyder det på at trylledrikken ikkje lenger verkar. Kanskje 
gjer det visa om Margjit Hjukse endå meir tragisk? 

Det er unge menneske som er hovudpersonar i bergtakingsvisene, som 
i dei fleste balladar. Derfor er truleg overgangen til vaksenlivet eit så vanleg 
tema, ofte konkretisert ved bru-, utferds- og reisesymbolikk. Overgangen 
til det vaksne livet er ofte vanskeleg og utfordrande, særleg i høve til erotikk, 
kjærleik, ekteskap, familie. I dei naturmytiske balladane representerer det 
underjordiske og overnaturlege parallellsamfunnet til menneskeverda både 
det tillokkande og det skremmande. At så mange kvinner song dei natur- 
mytiske visene, ikkje minst bergtakingsvisene, tyder på at dei har jamført 
visehandlinga med sine eigne ekteskap. Kanskje har Sven-Bertil Jansson rett 
når han skriv om svenske bergtakingsviser: 

En rimlig förmodan är att många kvinnor [...] har sett en parallell till det egna 
äktenskapet, om man av olika skäl mer eller mindra har tvingats in i det och 
sedan har upplevt det som otillfredsställande eller påfrestande. Den egna fami- 
ljen har då stått för en förlorad harmoni. Det er fullt i samklang med en sådan 
tolkning att glömsledrycken i några varianter inte får total effekt; den förmår 


inte utplåna minnet av modern (Jansson, 1999, s. 165). 


Sjøen, vatnet, elva 


I folketradisjonen finst det ei lang rekke overnaturlege vesen som lever i sjø, 
vatn eller elvar. Dei har alle sine særmerke og er ulike av utsjånad. Tradi- 
sjonen om desse naturmaktene kjem til uttrykk i forskjellige sjangrar. I dei 
naturmytiske balladane møter vi særleg havfrua og nøkken. Den først- 
nemnde blir gjerne framstilt som ei krysning av menneske og fisk, og røtene 
går langt attende. Den norrøne margygra, hav-trollkjerringa, var lite for 
auga, ifølgje det norske 1200-talsverket Kongsspegelen: 


[Margygra] såg ut på skapnad liksom eit kvinnfolk frå beltestaden og oppetter, 
for det [vesenet] hadde store brystvorter liksom ei kvinne, lange armar og sidt 
hår, og hals og hovud var i alle måtar laga som på eit menneske. Hendene på 
dette trollet såg ut til å vere store, og fingrane var ikkje åtskilde, men saman- 
bundne med ei slik symjehud som det er mellom tær på symjefuglane [...]. Dette 
trollet har synt seg stort og skremmeleg i andletet med kvass skalle og breie augo, 
stormynt og med rukkute kinn (Bø, 1987, s. 120-121). 


I gresk mytologi og i tradisjonen som byggjer på denne, har dei havfrueak- 
tige skapningane — havnymfer som nereider, najader, undiner, sirener — ein 
langt meir tiltrekkande utsjånad. Det er nettopp den freistande framtoninga 
som gjer at dei fører menneske i døden. Odyssevs overlever som kjent sire- 
nenes lokkande song ved å la seg binde til masta, men det gjer ikkje skip- 
peren i Heinrich Heines Loreley-dikt (1822). Derimot representerer Bell- 
mansrokokkoaktige najader i Brunnsviken utanfor Stockholm (1791) ingen 
direkte fare. I dag er havfrua ein del både av litteraturen og popkulturen, 
konkretisert på nordisk grunn i Edvard Eriksens bronseskulptur «Den lille 
havfrue» i København, bygd på H.C. Andersens eventyr (1837). På H.C. 
Andersens eventyr byggjer igjen Disneys fantasimusikal med same namn 
(1989). 

Andreas Faye har atskillig meir å seia om naturmakter i skog og fjell enn 
om vassvette. Eit avsnitt om «Havmænd og Havfruer» har han likevel teke 
med i Norske Folke-Sagn, og innleier med eit par linjer frå Storms «Zinklars 
Vise»: «En Havfru op af Vandet steg, / Hun spaa”de Her Zinklar ilde». Både 
Storm og Faye understrekar at havfrua er eit varslande vesen, spådomane 
hennar er vel verdt å lytte til. Om havfruer og havmenn har Faye bl.a. føl- 
gjande å seia: 


Stundom see Sømanden og Fiskeren, naar Veiret er stille, Havmænd og Havfruer 
at stige op af Havets Skjød. Hine ere mørkladne, have langt Skjeg, sort Haar og 
ligne oventil et Menneske, men nedentil en Fisk; disse derimod ere skjønne og 
ere oventil som den fagreste Quinde; men nedentil have de ogsaa Fiskeskikkelse 
[...]. Sjeldent er det imidlertid nu at høre Havfruer tale eller synge. Sømanden 
see disse Væsener ugjerne, thi de bebude Storm og Uveir. At ville tilføie dem 
Skade er farligt (Faye, 1844, s. 55-56). 


Den doble naturen til havfruer og havmenn kjem som vi ser til uttrykk ved 
at kroppen deira har menneskeform øvst og fiskeskapnad nedst. Slik kan 
havfrua jamførast med huldra, som tradisjonelt er utstyrt med kuhale og 
innhol rygg. Havmannen har gjort lite av seg i den norske balladetradisjo- 
nen, han opptrer berre i «Agnete og havmannen» (TSB A 47), som vi her 
skal sjå nærmare på. Det er ei ung vise, knapt eldre enn frå 1700-talet, men 
byggjer på eldre førestillingar. Alle norske variantar går tilbake på danske 
skillingstrykk, og dei to eldste kjende tekstane er då også danske skillings- 
trykk frå 1780- eller 1790-åra. 

Det var ikkje først og fremst havmannen, men lagnaden til den unge 
jenta Agnete, som i si tid gjorde visa populær, Agnete som frivillig følgjer 
med havmannen til heimen hans på havbotnen, men som etter lang tid 
lengtar attende når ho høyrer klangen frå kyrkjeklokkene. I dei fleste varian- 
tar blir ho verande på landjorda, etter at havmannen fåfengt har freista å 
hente henne attende. Den eldste norske varianten er ikkje mykje yngre enn 
dei danske skillingstrykka, og ser ut til å vera skriven direkte av etter eitt av 
dei, det såkalla «københavnske» trykket. Den norske teksten, datert til 1797, 
står i ei handskriven visebok som har tilhøyrt Lars Thon (Ton), frå Modum 
i Buskerud. Folketeljinga frå 1801 opplyser at «Lars Hansen Toon» er fødd 
i 1765. Han er skriven som «Huusfader», har kone og to barn og driv med 

«Agerbrug og Kjørsel» (Folketeljing, 1801, Modum). Dei følgjande strofene 


er frå byrjinga og slutten av visa: 


Ageneta hun ganger paa den Engelandske Broe, 


Saa kommer der en Havmand fra Bunden op, 


Haa, haa, ja, 


Saa kommer der en Havmand fra Bunden op. 


Hør du Ageneta alt hvad ieg siger dig, 


Og vil du nu være Aller Kiæresten min. 


Og ja saa men det vil ieg end 


Naar du fører mig til Havsens Bund. 


[..] 


Havmanden ind ad Kirke Døren trin, 


Og alle de smaa Billeder de snode sig omkring. 


Haar havde han som pureste Guld, 


Og Øynene vare saa dydefuld. 


Hør du Ageneta alt hvad ieg siger dig, 


Og dine smaa Børn de længes efter dig. 


Lad dem længes med dem vil, 


Ret aldrig saa kommer ieg mere til dem. 


Tænk paa de Store og tænk paa de Smaa, 


Og tænk paa den Lille som i Vuggen laae. 


Intet tænker ieg paa Store, intet tænker ieg paa Smaa, 
Langt mindre paa den Lille som i Vuggen laae. 


(https://www.bokselskap.no/boker/naturmytiskeballadar/tsb a 47 agneteog- 


havmannen 14. september, 2020). 


Det er ikkje slik vi ventar at ein naturmytisk ballade skal slutte, der den 
bortførte kvinna seier frå seg barna ho har fått med det naturmytiske vese- 

net. Dessutan er det noko underleg med havmannen, som har hår som det 
puraste gull - noko som høver dårleg med Fayes omtale av tradisjons-hav- 
menn - og som har «dy[g]defulle» augo. I skillingstrykket står det «fryde- 
fuld», men verken dygdefulle eller frygdefulle augo er typiske kjenneteikn 
ved havmenn, det kan trygt seiast. At bilete i kyrkja snur seg mot veggen 
når havmannen dukkar opp, kan verke logisk, men i ein tradisjonsballade 
ville det vera utenkjeleg at eit overnaturleg vesen vågar seg inn i ei kyrkje. 
Bileta det er tale om, må vera heilage bilete som framstiller scener frå Bibe- 
len. Endeleg er det verdt å merke seg nonsensomkvedet, som snarare asso- 
sierer til skjemt og ironi enn til alvor. 

Skillingstrykket er truleg nyskrive på slutten av 1700-talet på bakgrunn 
av den eldre naturmytiske visetradisjonen, men utan blikk for det tragiske 
perspektivet som naturmytiske balladar inneheld. Balladeforskaren Peter 
Meisling, som har skrive ein heil monografi om Agnete-balladen, seier at 
visa er dikta «ud fra en latter-position, men opfordrer ikke til latter». Dette 
forstår eg slik at heile den gamle, tradisjonelle naturmytiske tenkjemåten 
sviktar, og teksten blir ironisk. Indirekte ser vi dette av overskrifta på eitt av 
dei eldste skillingstrykka (prenta i Haderslev), der Agnete-visa blir presen- 
tert saman med ei anna vise: «Tvende ganske Nye Arier. Den Første, om et 
Fruentimmer som blev bortført af en Havmand, og begynder saaledes: 
«Angenete hun ganger sig paa Høyelands Broe»» (Meisling, 1988, s. 7, 32- 
35, 69). 

I Danmark inspirerte «Agnete og havmannen» til ny- og vidaredikting 
i kunstballadeform. Jens Baggesen var tidleg ute med «Agnete fra Holme- 
gaard» (1808). Det er eit praktnummer av ein kunstballade i tilnærma bal- 
lade-metrum, der Baggesen dels utnyttar tradisjonsstoffet fullt ut, dels — 
med bakgrunn i eigne opplevingar - tilføyer intensitet og desperasjon, sær- 
leg i skildringa av Agnete. Aldri er ho glad, aldri kjenner ho ro. Derfor 
forvekslar ho den blå himmelen med det blå havet og let seg freiste av hav- 
mannen, som ho får to søner med. Siste del av balladen byr på fleire over- 
raskingar nærmast i gotisk, skrekkromantisk stil. På besøk i Holmegaard 
kyrkje møter Agnete mor si, som kan fortelja at ektemannen frå det tidlegare 
jordelivet hennar er død, han har teke livet av seg. Det er kyrkjeklokkene 
frå gravferda Agnete har høyrt nede på havsens botn. Dei to små døtrene 
ho har fått med ektemannen, græt og lengtar etter mor si. I kyrkja vender 

bilete og jamvel altertavla seg bort frå Agnete, ho har ikkje lenger nokon 
plass blant kristne og blir avvist. Endeleg oppdagar Agnete at mora eigentleg 
er død, det er eit gjenferd ho har tala med. Då brest hjarta hennar. Balladen 
er full av klangar og andre effektar som finst i tradisjonsballaden, men tem- 
poet er større, desperasjonen tydelegare. 

Eg siterer dei fem siste strofene frå Baggesens Agnete-ballade: 


[..] 


Agnete, hun traadde 

Ad Kirkedøren ind — 

Og alle de smaa Billeder 
De vendte sig omkring - 
Rundt omkring 

I Kirken de smaa Billeder 


De vendte sig omkring. 


Agnete, hun stirred 

Mod Altertavlen hen — 

Og Altertavlen vendte sig, og 
Alteret med den — 

Alt med den 

Sig vendte, hvor hun Øiet 


I Kirken vendte hen. 


Agnete, hun stirred 

Paa Stenen for sin Fod, 

Og saae sin Moders Navn, som 
Paa Ligstenen stod, 

Hvor hun stod — 

Da brast den Armes Hierte, 
Da iisned hendes Blod. 


Agnete, hun raved, 
Hun segnede, hun faldt — 
Nu alle hendes smaa Børn 


De længes overalt — 

Overalt. 
Nu Sønner, som Døttre 


De længes overalt. 


Lad græde, lad længes, 
Lad sørge her og der! 

Lukt er nu hendes Øie, 
Det aabnes aldrig meer - 
Aldrig meer! 

Og knust er hendes Hierte 
Det slaaer nu ikke meer 


(https://www.kalliope.org/da/text/baggesen2002031406 15. september, 2020). 


I «Herr Byrting og elvekvinna» (TSB A 49) er det naturmytiske vesenet både 
ein alv og ei havfrue, som rett nok ikkje lever i sjøen men i elva. At alvi eldre 
Telemarks-mål vart uttala elv, gjorde det relativt enkelt å kombinere dei to 
underjordiske aktørane. Elvekvinna går til herr Byrting nattestider, set seg 
på sengekanten og får han til å lova å møte henne dagen etter. Når han rir 


over brua, snåvar hesten og han fell i elva: 


Herr Byrting han reid ivir Elvar-bru, 


hans gangar snåvad i forgylte sko. 


Hans gangar snåvad i liten gullsaum, 


herr Byrting dreiv at stride straum. 


Herr Byrting sokk, men hesten såm, 
elvekvinna fatad i Byrtings hand 
(Landstad, [1853] 1968, s. 457). 


Landstads tekst er den tidlegast trykte av denne visetypen, som er lite vanleg 
i Noreg. Bru- og elvemotivet minner om den meir kjende naturmytiske 
balladen, «Villemann og Magnhild» (TSB A 50). I motsetning til denne 
endar «Herr Byrting og elvekvinna» med fortaping for hovudpersonen, som 
får ein trylledrikk i seg slik at han gløymer menneskeverda. 

I to andre naturmytiske balladar, «Villfar og Sylvklar» (TSB A 51) og 
«Herr Magnus og havfrua» (TSB A 59) opptrer det også havfruer. Men det 

må seiast at desse havfruene minner sterkt om huldrer og underjordiske 
vette. Det kan sjå ut til at sjøvette ikkje har hatt særleg sjanse i den norske 
og Telemarks-dominerte balladetradisjonen. Dette ser vi tydeleg i samband 
med «Den vise kvinna» (TSB A 12), som byggjer på Vedel, Syv og danske 
skillingstrykk. Handlinga i dei danske tekstane går ut på at kongen fangar 
ei havfrue og pressar henne til å spå korleis framtida hans vil bli. Men i den 
norske tradisjonen er havfrua blitt til eit menneske, ei vis, framsynt kvinne. 
Dette går ikkje ut over spådomsevnene hennar, ho veit både når kongen 
skal døy, og når dronninga skal gifte seg på nytt. 

I motsetning til havmannen har nøkken vore velkjend i tradisjon og 
folkedikting. Ifølgje Andreas Faye held dette vassvettet særleg til i elvar og 
innsjøar, av og til i fjordar. Når nokon skal drukne, skriv Faye, 


høres Nøkken ofte at raabe huult og fælt: «Sæt over»! Saadanne ondtvarslende 
Skrig, som paa nogle Steder kaldes Varskrig, skal ogsaa bestaae i en jamrende 
og klynkende Stemme lig et Menneskes, der er i Dødsvaande. Han kan omskabe 
sig til allehaande Ting, snart til en halv Baad i Vandet eller en halv Hest paa 
Stranden, snart til Guld og Kostbarheder. Rører man ved disse, faaer Nøkken 
strax Magt over En. Efter smaa Børn er han især grisk. Dog er han kun farlig 


efter Solens Nedgang (Faye, 1844, s. 48-49). 


Vi ser at nøkken hos Faye oppfører seg som eit menneske som vil ha skyss 
over fjorden, og ropar på ferjemann. Men den som ror utpå, kjem snart til 
å gå under og drukne. Liknande segner nemner høge rop frå vatnet om at 
timen er komen, men ikkje mannen. Når det så kjem springande eit men- 
neske som vil over fjorden, stansar folk vedkomande, dei veit at det er nøk- 
ken som skrik. Men det hjelper ikkje, for når mannen (som det gjerne er) 
får noko å drikke, døyr han straks. Mannens lagnad er å drukne, døy med 
vatn i munnen. 

At nøkken kan skapa seg om, og særleg til ein hest, har vore vanleg fol- 
ketru. Frå norsk målarkunst kjenner vi Theodor Kittelsens kvite nøkkehest 
som stuper seg i vatnet med ein unggut på ryggen. Kittelsen har også fram- 
stilt nøkkehesten i trolsk månelys med halen i tjørnkanten, der han speidar 
innover mot skogen - eller som ein roten trestubbe som stikk opp av vatnet. 
I svensk folketradisjon er nøkken i hesteskapnad så utbreidd at den vanlege 
nemninga er båckahåst. 

Mange kjenner Theodor Kittelsens framstillingar av nøkken som kvit hest. I denne 
hamen freister han å narre med seg menneske, særleg barn, ned i vatnet. Biletet 
hans av nøkkevesenet som eit stirande vesen med store, grøne augo (1892) er kan- 
skje meir skremmande enn nøkkehesten, både det vi ser, og det vi anar løyner seg 
under vassoverflata. 


«Heiemo og nøkken» (TSB A 48) handlar om den unge jenta Heiemo som 
møter nøkken i mannsskapnad. Varianten vi her skal sjå på, vart oppskriven 
av Sophus Bugge etter Jorunn Knutsdotter Bjønnemyr frå Mo (1863). På 
1800-talet var dette ei populær vise, det finst bortimot 30 variantar. Vise- 
handlinga byrjar med at Heiemo syng så uvanleg vakkert og kjærleiksfullt, 
med minne, at nøkken høyrer henne langt til havs. Han styrer til lands og 
skaper seg om, og i dansesalen utfordrar han Heiemo til å syngje. Sjølv er 
han ein meister til å danse, seier han. 


Heiemo kvad, det song i lid, 
med minne. 
Det høyrde nykken, i havet skrid. 


To roser søv'e derinne. 


Nykken tala til styringsmann: 
«Du styrer mitt skip på eit framandt land.» 

Då han kom på det framande land, 


skapte han seg til ein kristen mann. 


Han skapte dei klede båd” gule og grøne, 
sjølv skapte han seg til ein riddar skjøn'e 
(Solberg, 2003 b, s. 43). 


I strid med vanleg nøkketradisjon blir nøkken her skildra som eit vesen som 
sigler på havet, med eige skip og styrmann. Dette gjer han ikkje mindre 
farleg som forførar, og det er nettopp som forførar han står fram, i vakre 
klede og med gull på hand og fot. Songen, dansen og musikken knyter 
Heiemo og nøkken saman, det er tydelegvis songen som freistar han. I ein 
dansk variant heiter det om hovudpersonen at jenta dansar og syng med 
stort hovmod og dermed utset seg for fare. I danske og svenske visevariantar 
går jenta til grunne, nøkken dreg henne ned på havsens botn. I den norske 
visa syng Heiemo av glede og livslyst. Men nøkken er ein farleg motspelar, 
kjend i tradisjonen som spelemann og musikalsk forførar, gjerne kalla fos- 
segrimen i denne rolla. Fossegrimen kan dessutan lære bort dei musikalske 
ferdigheitene sine, mot betaling i ei eller anna form. Spelemannstradisjonen 
inneheld mange opplysningar om nøkken/fossegrimen i denne rolla (Kvi- 
deland & Sehmsdorf [utg.], 1991, s. 252-259). 

Etter at Heiemo og nøkken har sunge og dansa ei stund, viser nøkken 
kor stor makt han har. Folk skal gå heim, kommanderer han, og Heiemo 
tek han med seg på skipet. Ingen vågar å protestere, men Heiemo fortvilar. 
Korleis skal det gå med henne, blir det slutt med songen som alltid har fylt 
livet hennar? Ho greier å kvitte seg med forføraren, stikk han i strupen og 
hjarta så han blør seg i hel: 


Heiemo tenkte med sjølve seg: 


«Tru mine småknivane bergar ‘kje meg?» 


Ho stakk nykken i side, 


odden i hjarta vrid'e. 


Ho stakk nykken i holamot [strupen], 


odden vrid ho i hjarterot. 

«Her ligg du nykken for hund og ravn, 


ennå ber eg mitt jomfrunamn. 


Her ligg du nykken og renn'e blod [blør til døde], 


ennå rid eg ei møy så god!» 


Knut Liestøl har hevda at den lykkelege utgangen i dei norske, islandske og 
færøyske Heiemo-visene er sekundær. Trekket med at Heiemo drep nøkken 
med kniv, kan vera lånt frå «Kvinnemordaren» (TSB D 411), hevdar han. 
Dessutan «maa ein syrgjeleg slutt paa ei vise ofte vike for ein lukkeleg (eller 
moralsk, rettvis), av di folkediktingi hev ein tendens til aa taka vekk det 
tragiske» (Liestøl, 1915 b, s. 6). På den andre sida er det lang tradisjon for 
at spesielt vestnordiske balladar gjerne framstiller handlekraftige kvinne- 
lege aktørar, som gjerne grip både til kniven og sverdet. Det er vel eigentleg 
uråd å avgjera om den eine eller andre utgangen på visa er meir opphavleg 
enn den andre. 

I 1846 skreiv Jørgen Moe opp ein variant av «Heiemo og nøkken» i Har- 
danger, etter ukjend songar. Som i Telemarks-variantane lykkast hovudper- 
sonen med å koma seg unna nøkken, men Gullborg - som jenta heiter — 
brukar eit anna knep, såkalla nemning. Denne teknikken er kjend frå norrøn 
litteratur, tradisjon og folkemedisin. Tankegangen er at kunnskap om nam- 
net til ein mogleg motstandar gav makt over vedkomande. Dessutan opptrer 
nøkken som halvvegs mann og halvvegs båt, jf. Fayes omtale av nøkkefiguren: 


Der hó kom i rösenslund, 


hö nemde nykkjen, han sokk i grunn. 


Upp kom nykkjen vesul aa vaat. 
helvten va” mann aa helvten va” baat 


(Bugge, [1858] 1971, s. 70-71). 


Vanlegvis er det draugen som sigler i halv båt, her har nøkkefiguren lånt 
dette trekket. Igjen må vi ty til Theodor Kittelsen for å få vita korleis draugen 
«eigentleg ser ut», når han dukkar opp i sjøbrott og brenning. I tradisjonen 
er draugen ein gjengangar etter nokon som har drukna på sjøen og ikkje får 
kvile i vigd jord, og det er sjølvsagt mogleg at draugetradisjonen har påverka 

oppfatninga av nøkken. Nokre variantar av «Heiemo og nøkken» kan tyde 
på det, her ser vi at nøkken er eit beinrangel, ein gjengangar, som skaper seg 
om til eit menneske av kjøt og blod. Den følgjande strofa som Moltke Moe 
skreiv opp etter Liv Nirisdotter Bratterud frå Bø (1878), viser dette draget: 


Nykken han sette no seg på ein stein, 

so skafte han kjøtt på sine bare bein 
(https://www.dokpro.uio.no/ballader/tekster html/a/a048 021.html 15. sep- 
tember, 2020. 


Den islandske forma av «Heiemo og nøkken» blir kalla «Elenar ljóð». I 
avhandlinga si om dei islandske balladane peikar Vésteinn Ölason bl.a. på 
likskapen mellom den islandske A-teksten, den færøyske «Nykurs visa» og 
dei norske viseformene. Til den siterte Hardanger-strofa der nøkken blir 
framstilt som halvvegs mann og halvvegs båt, svarar følgjande færøyske 
strofe: 


Nykurin leyp å vatnið kátur [glad], 
hálvur maður og hálvur bátur 


(Vésteinn Ólason, 1982, s. 122-126. CCF VI, s. 150-151). 


Det er interessant at nettopp ein vestnorsk variant - Jørgen Moes Hardan- 
ger-oppskrift — viser tydeleg likskap med islandske og færøyske viseformer. 
Det tyder bl.a. på at det norske balladeområdet og den norske balladetra- 
disjonen, som vii hovudsak kjenner frå 1800-talet, femnde vidare geografisk 
tidlegare, ikkje minst på Vestlandet. 


«Det kan ingen frå si folloga fly» 


Den mest kjende av dei norske nøkkevisene er nok «Villemann og Magn- 
hild» (TSB A 50). Av denne balladen er det skrive opp kring 100 tekstva- 
riantar og eit titals melodiar. Balladen er dessutan funnen i andre nordiske 
land. Ikkje minst er det interessant at det finst ein tekstvariant frå Shet- 
land på norn — «King Orfeo» (Child 19). Talespråket norn vart brukt i dei 
norrøne bygdene på Shetland og Orknøyane, før skotsk gradvis tok over i 
seinmellomalderen. Som andre nordiske og engelsk-skotske visevariantar 
byggjer «King «Orfeo» på den gamle greske segna om Orfeus og Evrydike. 

Orfeus var vide kjend som songar og spelemann, og då kjærasten Evry- 
dike vart biten av ein orm og døydde, tok han vegen til dødsriket for å hente 
henneattende. Dette var ikkje dødsguden Hades heilt uvillig til, men vilkåret 
var at Orfeus på vegen opp i lyset ikkje måtte snu seg og sjå korleis det gjekk 
med kjærasten. Dette kravet greidde han ikkje, og då han snudde seg, kvarv 
Evrydike for alltid. I balladeform og med balladeaktørar endar forteljinga 
godt. Villemann lykkast med å spela kjærasten opp av elva, og nøkken må 
gje slepp på Magnhild. 

Dei fleste kjenner denne visa som «Villemann og Magnhild». Men i fleire 
norske variantar heiter den mannlege hovudpersonen Gaute, slik han også 
heiter på islandsk, jf. tittelen «Gauta kvædi». Litteraturhistorisk er dette 
viktig, det illustrerer - saman med andre omstende — at den norske balla- 
detradisjonen femnde mykje vidare geografisk når vi kjem bakanfor 1800- 
talet. Den gamle norske hovudstaden Bergen var sentrum i dette ballade- 
tradisjonsområdet. I nyare tid er det særleg Vésteinn Ólason som har 
undersøkt tilhøvet mellom dei norske og islandske formene av «Villemann 
og Magnhild». Han skriv bl.a. følgjande: 


«Gauta kvædi» has undoubtedly come to Iceland straight from Norway, proba- 
bly from Bergen or its surroundings. If the ballad was of Danish origin, it seems 
highly unlikely that the Icelandic version should preserve features more original 
than those found in the other Nordic versions [...]. Close verbal parallels with 
Norwegian variants would seem to speak against great age, but this cannot be 
used to state categorically whether the ballad was brought to Iceland before or 
soon after 1500» (Vésteinn Ölason, 1982, s. 130-131). 


Om lag 350 år - kanskje meir - etter at ei norsk vestlandsform av «Villemann 
og Magnhild» vart overført til Island, skreiv Magnus B. Landstad (1846) og 
Jørgen Moe (1847) opp denne balladen i Telemark. Dei to Telemarks-opp- 
skriftene er svært like kvarandre. Vi veit at Jørgen Moe sommaren 1847 
budde hos lensmann Peter Mandt på Dalen i ei dryg veke, og at han då skreiv 
opp viser etter to sentrale Telemarks-songarar, Anne Ånundsdotter Lille- 
gård og Bendik Ånundsson Sveigdalen. Det er med andre ord grunn til å 
tru at både Landstads og Moes former av «Villemann og Magnhild» skriv 
seg frå ein av desse. 

Balladen byrjar med ein presentasjon av kjærasteparet. Dei to er festar- 
folk og skal snart gifte seg. Men underleg nok er Magnhild sorgtung, tårene 
renn. Gaute spør kva som er i vegen, angrar ho på heile festarmålsavtalen? 
Er han ikkje rik og mektig nok for henne? Magnhild svarar at det ikkje er 


dette som er grunnen: 


«Eg græter meir for min kvite kropp, 


at han ikkje skal rotne i vigde mold. 


Eg græter meir for mitt gule hår, 


at det skal ljota rotne i Vendings å.» 


«Å kjære mi Magnhild, syt ikkje så, 
du veit ikkje kva kjærast du kan få! 


Me skal byggje den bru så håg, 


og sterke jernstolpane under skal stå.» 


«De må byggje den bru så ny, 
det kan ingen frå si folloga fly» 
(Solberg, 2003 b, s. 38-42). 


På vegen til kyrkja blir brurefølgjet distrahert av ein hjort - «med blide 
munn» - som sjarmerer alle. Ingen hugsar å sjå etter Magnhild. Midt på 
brua snåvar så brurehesten, og Magnhild fell i elva. Då det fatale uhellet blir 
oppdaga, kommanderer Gaute smådrengen til å hente harpa hans, og snart 
kan han slå på harpa og setja i gang med det kraftfulle, magiske spelet som 
endrar Magnhilds vonde lagnad: 


Gaute slår framtil med lie, 


kvite bjørnen or hiet. 


Gaute slår over berg og dalar, 


barnet måtte or moders mage. 


Gaute slår framtil med vadet, 


Magnhild flaut på havet. 

Magnhild opp på havet flaut, 
nykken nappa i silkeskaut. 


Gaute runa som han kunne best, 


Magnhild flaut med sal og hest. 


Gaute runa og horpa let, 


nykken sat på havet og gret. 


Korleis Magnhild kan kjenne lagnaden sin, står det ingen ting om i teksten. 
Det gjer det heller ikkje i balladar som «Bendik og Årolilja» (TSB D 432), 
«Margjit og Targjei Risvollo» (TSB A 57) eller «Den varslande fuglen» (TSB 
A 13), tre av fleire balladar med lagnadsmotiv. Det som er klart, er at lag- 
naden er avgjerande for korleis det vil gå Magnhild når ho gifter seg med 
kjærasten. Overgangen frå ungjente til gift kvinne er konkretisert ved brua 
over elva. Gaute, som veit at elva er det kritiske punktet, byggjer ny bru og 
plasserer Magnhild tilsynelatande trygt blant riddarar og jomfruer. Men så 
dukkar det opp ein hjort som distraherer brurefølgjet. I balladediktinga er 
det ofte parallellitet mellom hjortedyr og menneske, og sidan nøkken kan 
skapa seg om, er det liten tvil om at det er han som opptrer i hjorteskapnad. 
Dermed kan nøkkemagien verke med full kraft, og Magnhild fell i elva. I 
prinsippet er det same krefter som er i sving i balladen som i segntradisjo- 
nen, der nøkken ropar frå vatnet at timen er komen men ikkje mennesket, 
jf. ovanfor. 

Korleis greier Gaute å endre lagnaden? Ved å slå, spela på harpe. Det er 
ikkje noko vanleg harpespel, det er eit magisk spel, som blir skildra i fleire 
strofer. Det heiter då også at Gaute runa, brukte musikk-magiske kunster i 
spelet sitt. — Det finst ein heil serie nordiske balladar der runekunst blir 
brukt i kjærleiksviser, deriblant «Stig litens runer» (TSB A 4) og «Vinne møy 
med runer» (TSB A 5). Handlinga i den førstnemnde går ut på at riddar 
Stig, som tener i kongsgarden, prøver å vinne liti Kjerstis kjærleik. For å få 
fortgang i saka kastar han ein runepinne mot henne, men pinnen råkar 
prinsessa i staden. Etter nokre forviklingar der både kongen og mor til Stig 
liten blir rådspurde, endar visa lykkeleg med at Stig liten og prinsessa får 
gifte seg. Handlinga i visa kan verke usannsynleg, men funn av runepinnar 

med erotisk innhald på Bryggen i Bergen kan tyde på at trua på runer som 
erotisk tryllemiddel var levande, både i mellomalderen og seinare 
(https://www.bokselskap.no/boker/naturmytiskeballadar/ 


tsb a 4 stiglitensruner 15. september, 2020). 
Runekrafta i Gaute sitt spel viser seg ved at naturlovene blir oppheva. 


Fuglen lettar frå kvisten sin i skogen, bjørnen forlet hiet, barnet forlet mors- 
magen, og i analogi med desse naturstridige hendingane slepp Magnhild fri 
frå nøkken. Magnhild som var i ferd med å bli slukt og gå under i den ville 
naturen, vil ein gong få kvile i vigd jord. Denne sorga kan ho nå leggja av 
seg. Ho veit kvar ho høyrer heime, ikkje hos nøkken, men hos Gaute, blant 
menneske. Både i tradisjonen og i denne balladen er musikk-magi eitt av 
nøkkens kjennemerke, men Gautes spel er kraftigare og meir verknadsfullt. 
Musikken blir eit uttrykk for kjærleik, nærleik, alle dei gode kjenslene. 


I ein annan ham 


I Ivar Aasens ordbok får substantivet ham (m) og avleiingar av dette relativt 
stor plass. Ei av dei mest interessante avleiingane er adjektivet hamstolen — 
«yderst uheldig, som alt mislykkes for [...] forstyrret, gal» (Aasen). Mei- 
ninga synest å vera at den som ikkje lenger eig sin eigen ham, si eiga ytre 
framtoning, ikkje er seg sjølv lenger. Sidan Aasen byggjer på talemål og 
tradisjon på 1800-talet, kan vi rekne med at trua på hamskifte var levande 
i det norske samfunnet. Det same går fram av dei relativt mange natur- 
mytiske balladane som handlar om dette fenomenet. 

I eventyr kan evna til å skapa seg om fungere som eit magisk knep, som 
helten brukar til sin eigen fordel. Dette finst det døme på i balladediktinga 
også, som når den mannlege helten i «Riddaren i hjorteham» (TSB A 43) 
kler seg i hjorteham for å innynde seg hos jomfrua han vil ha. I dette tilfellet 
blir likevel hamskiftet som motiv brukt nærmast ironisk, det dreiar seg ikkje 
om omskaping eller hamskifte, men om forkledning. Det hender at forkled- 
ninga inneber eit kjønnsskifte, som i «Sigrid og Astrid» (TSB D 354). Dei 
to systrene Sigrid og Astrid har ingen bror som kan hemne den døde faren 
og den valdtekne mora. Men forkledde som riddarar fører dei drapsmannen 
bak lyset og gjer kort prosess med han: 

Astrid let sitt sverdet brå, 


ho hogg Hermod i lutine två. 


Sigrid ho sitt sverdet drog, 
ho hogg av Hermod hond og fot. 


Dei hogg Hermod alt så små, 
som lauv innunder lindi låg 


(Solberg, 2003 b, s. 119-121). 


I dei lengre formene av «Bendik og Årolilja» (TSB D 432) kler helten seg ut 
i kvinneklede for å koma seg framom kontrollapparatet til kongen og inn i 
Årolilja sitt jomfrubur. Alle let seg føre bak lyset, bortsett frå den falske terna 
som ligg i nærleiken, og som sladrar til kongen. Ei form for forkledning kan 
vi vel også tala om i skjemteballaden «Møllardottera» (TSB F 17), der friaren 
- av to medsamansvorne - let seg bera inn til den smellvakre møllardottera 
i ein sekk: 


Dei to dei stappa den tredje i sekk, 


så reiste dei seg til myllarens bekk. 


«Kva hev'e du i sekken din?» 


«Eg hev'e rug og kveite fin!» 


«Du set'e din sekk ved mi dotters seng, 
der er det sjeldan at musi gjeng» 
(Solberg, 2003 b, s. 179-180). 


Når det gjeld omskaping, er det oftast eit vondlyndt vesen som forheksar 
og forskaper eit uskuldig menneske. Ikkje sjeldan er det ei stemor som 
representerer den vonde krafta bak for- eller omskapinga. Ein av dei norske 
balladane har då også tittelen «Den vonde stemora» (TSB A 68). Ovanfor 
såg vi at det i «Liten Lavrans» (TSB A 24) var ei stemor (og heks) som skapte 
stesonen sin om til ein fole. I «Møya i ulveham» (TSB A 19) er det likeeins 
ei stemor som utfører den vonde handlinga og forskaper ei ung jomfru som 
tidleg har mist si eiga mor - først til ei lind, deretter til eit sverd, så til ei nål 
og endeleg til ein kniv. Trass i omskapinga slår det gode sinnelaget hos 

jomfrua gjennom alle dei ytre hamane ho er fanga i, ho blir godt likt, og folk 
set pris på henne. Dette får stemora til å gripe til ei meir dramatisk forhek- 
sing. Ho skaper jomfrua om til ein ulv og legg den tilleggsstraffa på henne 
at ho skal vera omskapt heilt til ho har drukke blodet av bror sin. Sidan 
stemora er ei eldre kvinne, synest det å vera uråd for den unge jomfrua 
nokon gong å bli fri. Men då grip ei høgre makt inn. For det første blir ho 
med barn trass i høg alder, for det andre greier den omskapte jomfru-ulven 
å rive stemora opp og drikke hjarteblodet hennar. At ho er omgjeven av ni 
møyar på kyrkjeveg, hjelper ikkje: 


Min stivmoder var så gamel en kvinde, 


men herre Krist give hun med barn måtte bindes. 


Min stivm[oder] sat he[i]me i åtte år 


ho tor[d]e ‘kje te kirken [for ulven den] grå. 


[..] 


Då [vil min stivmoder til] kyrkja gå, 


nie møyar så hadde hö då. 


Då dei kom på vegen fram, 


då møter den ulv både vrei å gram. 


Så tók han hæna i kåpa blå 


å rykte hæna ó gangaren grå. 


Så tók han hæna i silkjeskaut 


og rykte [hæna at] vegabraut. 


Så reiv en ut hendes hjerterod, 

så fikk en drikke sin broders blod. 

Då eg va” i ei jomfru så gó 

då gjekk eg for min fader og stöd 
(https://www.bokselskap.no/boker/naturmytiskeballadar/tsb a 19 moyaiul- 


veham 15. september, 2020). 

Ved at Vårherre grip inn i handlinga, blir omskapings- og fortapingsvisa ei 
forløysingsvise. Den siste strofa markerer at normaltilstanden er gjenskapt, 
og jomfrua møter att far sin, som har vore fråverande. 

«Møya i ulveham» høyrer ikkje til dei kjende naturmytiske balladane, 
jamvel om vi har ikkje så få oppskrifter. Desse var det Sophus Bugge og i 
nokon grad Rikard Berge som gjorde. Strofene ovanfor er henta frå Bugges 
oppskrift etter Signe Gjermundsdotter Napper frå Skafså (1857). Nokre 
variantar har teke opp i seg delmotiv frå «Møya i linda» (TSB A 30), også ei 
omskapingsvise. Det er tydeleg at dansk skrift har sett preg på den norske 
balladetradisjonen i dette tilfellet, og det er ikkje lett å avgjera om «Møya i 
ulveham» er lånt frå dansk via skillingstrykk, eller om det også har funnest 
ein parallell og eldre norsk tradisjon, slik tilfellet er med mange balladar. At 
ein balladeaktør fører ordet og gjenfortel handlinga, som her, er uvanleg. 

Ei omskapingsvise med gamle norske røter er «Jomfrua Ingebjørg» (TSB 
A 16). Hovudpersonen blir først omskapt både til ei hind og deretter til ei 
ørn. Som så mange andre viser var denne på veg ut av tradisjonen då sam- 
larane kom til Bygde-Noreg på 1800-talet, og ingen kunne «Jomfrua Inge- 
bjørg» fullt ut. Landstad trykte likevel ei form av «Jomfrua Ingebjørg» i 
Norske Folkeviser, i hovudsak etter Anne Sveinsdotter Klomset frå Seljord, 
supplert med nokre strofer etter Bendik Ånundsson Sveigdalen, Skafså. 

«Jomfrua Ingebjørg» byrjar med ei skildring av den underlege og under- 
fulle skogen der handlinga går føre seg, ein aldin-skögr, skog med tre som 
det veks eple på. 


Eg veit meg eino ædeli skögi 
sunna og vesta for fjor, 
der vexe så mange dei ædeli tré 
dei venast på jorði som grör. 
Men hori skal sveinen finne jomfruga? 
Der vexe så mange dei ædeli tré, 
ja björki og så linde, 
der spelar så mange dei ædeli dyr, 


hjorten og så hinde. 

Der spelar så mange dei ædeli dyr, 

ikonn og så duva, 

hon er ættad af aurom låndo [andre land] 
den rike, stolte jomfruga 


(Landstad, [1853] 1968, s. 488-489). 


Skildringa av skogen verkar slett ikkje skremmande, som ein kanskje kunne 
vente, sidan den omskapte jomfru Ingebjørg blir forvist hit. Tvert imot 
synest skogen å vera inspirert av eventyrleg riddardikting, jf. formuleringa 
«sunna og vestafer fjor[d]». Men skogen er uansett ein trollskog, der jomfru 
Ingebjørg skal opphalde seg så lenge ho lever, om stemor hennar får det som 
ho vil. Sjølve omskapinga skjer brått, utan forvarsel og tilsynelatande utan 
grunn. Ikkje rart at jomfru Ingebjørg græt jammerleg: 


Og deð var stride stjukmödri, 
hon vaknad af svemnen brått, 
hon vekte up den stolte jomfruga 


og deö var um midjenott. 


Og deö var fruga Ingebjørg 
hon framan fer sengi stóð, 
sá grét hon no sá möjleg 


i hinde-hamen hon fór. 


Men ein grunn til omskapinga finst det likevel. Jomfru Ingebjørg er trulova 
med Herre-Per (jf. eventyrassosiasjonen), og den trolldomskunnige stemor 
hans vil at han heller skal gifte seg med ei anna kvinne. Før jomfrua blir 
omskapt - det heiter at ho fór i hindehamen, som ein kler seg i ei drakt - 
legg ho gullringane sine ved hovudenden/hovudgjerdet av senga. Ringane 
symboliserer kjærleiken mellom dei to, og driv Herre-Per til å leite etter 
kjærasten. Det står ingen ting i teksten om korleis Herre-Per kan vita at den 
hinda som søkjer til garden, er jomfru Ingebjørg i hindeham, men han greier 
uansett ikkje å fange henne. Deretter følgjer neste steg i omskapingspro- 
sessen, stemora skaper jomfrua om til ei ørn. For å løyse opp for trolldomen 
trengst det gode råd, og slike råd får Herre-Per av mannen som eig den 

underfulle skogen. Det hjelper ikkje å hogge ned skogen. Ørna må få men- 
neskeblod, eit offer, seier han, først då vil ho nærme seg Herre-Per: 


Höyre du dandis [dugande, gode] herre Pér, 
kvi högge du ned den skóg? 
Du fangar aller den vilden örn 


för hon fær manneblöd. 


Så hoggi han stykki utaf sin arm 
og kastað ded högt på kviste — 
den örn hon skreik, så hågt hon gól 


den herre Pér vilde hon giste. 


Hon sette seg på stolsbrugda neö 
og plukkad seg som ei dúva, 
så skók hon af seg den fugleham — 


så véne var den stolte jomfruga! 


«Jomfrua Ingebjørg» er også oppskriven på dansk, svensk og færøysk. Sær- 
leg mellom dei norske og dei færøyske viseformene finst det mange paral- 
lellar, slik vi ser av dei følgjande to strofene frå «Hindar rima». Dei svarar 
til Landstads strofer, siterte ovanfor: 


Skar hann kjøt av sjålvum sær 
og kastar upp i kvist, 
fuglurinn fleyg so lågliga, 


hann setti seg å hans bröst. 


Hon skeyt seg ur fuglaliki, 

risti sitt vel [hale, stjert] sum dúgva, 
hon settist niður í grønan vøll, 

og var ein stoltsjomfrúgva 


(CCF VI, s. 97). 


Fleire av dei naturmytiske balladane handlar om hamskifte i ei eller anna 
form. Menneske blir omskapte til fuglar og dyr, nokre gonger til konkrete 
ting. Noko av det verste er å bli omskapt til ulv og bjørn, får vi eit klart 

inntrykk av. Dei fleste hamskifteballadane endar likevel godt - anten ved 
bruk av eitt eller anna magisk hjelpemiddel, eller ved blodoffer. Personen — 
ofte stemora - som ofte står bak den ufrivillige omskapinga, får si straff. 
Dette gjenopprettar harmonien, livet kan gå vidare. 

I dette essayet har eg lagt vekt på å vise kor viktig trua på overnaturlege 
makter var for dei gamle balladesongarane. Balladane og visene dei song, 
eventyra og segnene dei fortalde, hadde røtene sine i denne trua. For dei 
fleste norske 1800-talssongarane var dette sjølvsagt - jamvel om dei samti- 
dig visste at verda endra seg kring dei. Uansett fanst maktene der, i skog, 
utmark, fjell, vatn, elvar og sjø, i det vi kan kalle den ville, utøymde og ofte 
farlege naturen. Naturen var det uråd å halde seg unna, for den gav men- 
neska mykje av næringsgrunnlaget, i form av beitemark, fiske, jaktutbyte, 
tømmer og ved. 

Segnene kan som nemnt jamførast med balladediktinga når det gjeld 
trusinnhald. Segner inneheld gjerne mange velmeinte råd - direkte og 
indirekte formulert - om korleis folk kan unngå dei farane som maktene 
representerer. Maktene må ikkje forstyrrast, i alle fall ikkje om natta, ein 
skal vera varsam med å vandre einsam i skog og mark (med mindre ein veit 
korleis ein skal opptre), ein skal ta varsel av teikn i naturen, gjera krossteikn, 
ha eld, stål og tjøre for handa (og andre hjelperåder). Men dersom ballade- 
aktørane skulle ha følgt slike gode råd, ville det ikkje blitt noka balladedik- 
ting. I dei naturmytiske visene er poenget derfor å utfordre maktene på 
maktenes eigen heimebane. Dette skjer fordi balladediktarane og tradisjo- 
nen vil undersøkje korleis balladeaktørar av begge kjønn oppfører seg i far- 
lege situasjonar, som t.d. eit møte med det bergekongen, huldra eller nøkken 
representerer. Dei naturmytiske visene kan altså kallast ei eksperimentell 
dikting. Balladeaktørane er unge, i alle fall hovudpersonane. Dei er i ferd 
med å ta fatt på livet, finne seg ein kjærast, finne sin plass i samfunnet. Det 
er stadig ei aktuell målsetjing. 

Skjemteballaden og den komisk- 
satiriske tradisjonen 


Komikk, latterleggjering og degradering 


I studien Le Rire. Essai sur la signification du comique (1900) drøfter den 
franske filosofen Henri Bergson nokre viktige sider ved latteren og det 
komiske. Kva er det som får oss til å le? Og kva er karakteristisk for latteren? 
Bergsons svar kastar lys ikkje berre over moderne humor, men også over 
dei eldre, mellomalderlege humorformene, dei vi finn i skjemteballadar og 
skjemteeventyr. Eitt av Bergsons poeng er at det er typisk for mennesket å 
le, det finst ingen latter utanfor mennesket. Synspunktet kan synast sjølv- 
sagt, men kanskje ikkje i historisk lys? I Rosens namn let såleis forfattaren 
Umberto Eco franciskanarmunken (og etterforskaren) William av Basker- 
ville diskutere latteren med den gamle klosterbibliotekvaktaren Jorge frå 
Burgos. Mens Jorge meiner at latteren i beste fall er noko som høyrer heid- 
ningane til, og at Jesus aldri lo, hevdar William at latter er menneskeleg. 
Latteren er eit uttrykk for at mennesket er ein rasjonell skapning. Latter- 
problematikken går som ein raud tråd gjennom romanen og toppar seg i 
sluttscenen der William oppdagar at Aristoteles” verk Om komedien (som 
han rett nok aldri skreiv, men kunne ha skrive), finst i klosterbiblioteket. 
Men det er for seint, Jorge har kome først, og både boka, klosteret og Jorge 
går opp i eld og røyk. Så langt Eco og Rosens namn. 

Når det gjeld Bergson, poengterer han vidare at med latteren følgjer det 
ei form for kjensleløyse. Ein kan ikkje ha varme kjensler for eit menneske 
og samstundes le av det same mennesket. Dette går fram av ein klassisk, 
komisk situasjon, seier Bergson. Ein mann kjem springande på gata, snublar 
og dett over ende. Folk ler ikkje av sjølve fallet, meiner Bergson, fallet er 
ikkje komisk i seg sjølv. Men poenget er at mannen gjekk over ende utan å 
ville det. Mannen hadde ikkje herredøme over kroppen og ikkje over hand- 
lingane sine, og derfor verkar han latterleg for dei som ser på: 

Han skulde ha lempa på farten eller sprunge utanum. Men av skort på mjukleik, 
av distraksjon, eller av di kroppen ikkje ville lyda, stutt sagt, som ei fylgje av 
styrdleik eller av ein fart dei no ein gong hadde fenge, dreiv musklane på med 
same rørslone etter at umstendi hadde skift og kravde ny innstilling. Difor var 


det mannen datt, og difor lo folk (Bergson, 1922, s. 8). 


Bergson vidareutviklar teorien om det mekanisk stive som derfor er utanfor 
kontroll, dette gjev grunnlag for komikk. Kroppshaldning, fakter og rørsler 
verkar latterlege i same grad som dei er ute av styring, og kroppen mekanisk 
stiv. I forlenginga av dette hevdar Bergson at vanskapte kroppar gjerne blir 
oppfatta som mekanisk stive, og derfor latterlege. Men føresetnaden for 
opplevinga av eit menneske med fysisk handikap som komisk, er at vi ikkje 
let ettertanken og medkjensla få rom. Det mekanisk stive som grunnlag for 
komikk gjeld ikkje berre kroppen og det fysiske, men kan overførast til 
menneskets psyke, haldningar, oppfatningar, livssyn. Den som berre er 
oppteken av sine eigne fikse idear og manglar evne til kommunikasjon og 
omstilling, blir like komisk som mannen som fall i gata, jf. enkelte av Hol- 
bergs komedie-aktørar. 

I den gamle europeiske kulturen og i mellomaldersamfunnet i det heile 
fanst det mindre både av ettertanke, og medkjensle med vanskapningar og 
andre som ikkje levde opp til forventningane. Derfor inneheld skjemtebal- 
ladane og andre litterære sjangrar i slekt med dei - som eventyr, segner, 
anekdotar og diverse småforteljingar - mange døme på dei fenomena Berg- 
son trekker fram. Som eksempel kan nemnast «Den huslege bonden» (TSB 
F 33). Denne gamle balladen er relativt sjeldan på norsk, vi har den berre i 
tradisjon frå Telemark. 

Den latterlege og komisk framstilte hovudpersonen er altså ein bonde. 
Som Landstad skriv i samband med den viseforma han trykte i Norske Fol- 
keviser, er denne bonden «under Töffelen», kua av kona si. Dermed har vi 
ein situasjon med omsnudde kjønnsroller, noko som ofte er tilfelle i skjem- 
teballadane, ein situasjon som er meint å vera komisk i seg sjølv. Og det er 
nettopp denne situasjonen som skaper grunnlag for at mannen reint 
kroppsleg verkar mekanisk stiv, komisk. Han er fanga i eit ekteskap der han 
er den underlegne og ikkje har noko han skulle sagt, han må utføre kvin- 
nearbeid som å spinne, vaske klede, sope golv, hente egg, kinne smør. Alle 

desse oppgåvene utfører han like dårleg. Til slutt blir han banka opp av kona 
og jaga på dør. I ein variant som Sophus Bugge skreiv opp etter Tone Mar- 
teinsdotter Høna / Kolberg frå Lårdal, heiter det oppsummerande i siste 
strofe: 


Kjeringji reiste at beitekosten [kvisthaugen, til dyreför] 

å braut ho kvisten har[d]e; 

fyste dengde ho bonden sin; 

jaga han so av gari 

(www.bokselskap.no/boker/skjemteballadar/tsb f 33 denhuslegebonden 
22. september, 2020). 


Fungerer denne hogg og slag-komikken i dag? Tja -. Den gjorde det i alle 
fall ein gong, og den fungerer framleis i Holbergs komedie Jeppe paa Bierget 
(1722), som er bygd på mykje av dei same komikkskapande prinsippa som 
den gamle skjemteballaden. 

Mens Bergson tek utgangspunkt i nåtidig oppfatning av latter og komikk, 
går den russiske språk- og litteraturforskaren Mikhail Bakhtin tilbake til dei 
europeiske røtene og den gamle latterkulturen. I det sentrale verket om 
Rabelais og den folkelege kulturen i mellomalderen og renessansen legg han 
fram tankane sine om den groteske realismen og degraderingsprinsippet. 
Her har vi å gjera med eit særeige biletspråk og ei særeigen estetisk oppfat- 
ning av latter og kultur. Det er eit sentralt kjennemerke ved den groteske 
realismen at den degraderer, fører alt som er åndeleg, opphøgd, ideelt og 
abstrakt, ned til eit materielt og kroppsleg nivå. Nedføringa gjeld absolutt 
og har eit topografisk innhald. Til det opphøgde høyrer himmelen og alle 
himmelens vesen, alt dette står i motsetning til jorda og det jordiske. Det er 
den folkelege latteren som ligg til grunn for dei ulike formene for grotesk 
realisme. Latteren degraderer og kroppsleggjer (Bakhtin, [1965] 1986, s. 28- 
31). 

Med Bakhtin kan vi seia at skjemteballadane og andre folkelege og komi- 
ske sjangrar er ei form for karnevalsdikting. Nettopp karnevalet var i euro- 
peisk samanheng ein fest der den groteske realismen fekk høve til å utspela 
seg, og der prinsippet om den omsnudde verda gjorde seg gjeldande. Kar- 
nevalsfeiring har rett nok ikkje vore særleg utbreidd i Noreg, men den same 
karnevalsmentaliteten kom til uttrykk ved andre og til ein viss grad liknande 

festar, julefeiring, jonsokfeiring, bryllaupsfestar, drikkelag. Dette har vi 
mange vitnemål om (Solberg, 1993, s. 141-148). 

Det er kanskje ikkje overraskande at skjemteballadane lenge vart haldne 
utanfor det gode selskap. Likevel har desse visene same ytre form som andre 
balladar, og dei vart sungne av dei same songarane over heile Norden. Men 
mange songarar skjøna nok at ikkje alle samlarar brydde seg om desse 
visene, og vart truleg tilbakehaldne med å syngje dei når dei hadde fint 
besøk. Svend Grundtvig rekna ikkje med at skjemteballadane hadde nokon 
verdi, i alle fall stod dei langt tilbake for andre balladar. Det er truleg i hans 
spor Leiv Heggstad og Hakon Griner Nielsen går når dei i Utsyn yver gamall 
norsk folkevisedikting (1912) skriv at «skjemtevisor høyrer soleis ikkje hit», 
dvs. til mellomalderdiktinga (Heggstad & Griiner Nielsen, 1912, s. 3). Det 
kan sjå ut som om tidlegare ballade-utgjevarar rekna skjemteballadane som 
eit relativt seint forfallsfenomen. Komiske viser kunne liksom ikkje side- 
stillast med høgverdige og tragiske tekstar som «Draumkvedet» (TSB B 31) 
eller «Bendik og Årolilja» (TSB D 432). 

Enkelte forskarar har hevda at mellomaldermenneske sakna humoristisk 
sans, sidan begrepet humor ikkje er språkleg belagt så langt attende i tida. 
At dette sjølvsagt ikkje er tilfelle, gjev den svenske historikaren Olle Ferm 
fleire - morosame - eksempel på. Den følgjande historia, som Ferm refe- 
rerer, vart i si tid ført i pennen av den prestlærde italienaren Poggio Brac- 
ciolini (1380-1459): 


En abbot från Settimo, en stor och fet karl, frågade, då han en kväll var på våg 
till Florens, en mötande bonde, om denne trodde at han [= abboten] kunde 
komma in genom stadsporten [...]. Och bonden svarade skåmtsamt med 
anspelning på abbotens fetma: «Om nu halmkårran kunde komma in i porten, 


så mycket mera då du» (Ferm, 2002, s. 43, 139). 


Handlinga i denne vesle historia spring ut av Bracciolinis samtid, seinmel- 
lomaldersamfunnet, der arbeidssame bønder spelar viktige roller. Dessutan 
utgjorde bøndene det store fleirtalet av folkemengda, men var undertrykte 
av adel og presteskap. At det nettopp er ein velfødd abbed skjemten går ut 
over, er ganske typisk, eit uttrykk for antiklerikalismen som låg i tida, og 
som vi finn mange eksempel på, bl.a. hos Giovanni Boccaccio og Geoffrey 
Chaucer. Men historia verkar heilt moderne ved måten den er fortald på. 

Humoren oppstår fordi forteljinga går føre seg på to ulike plan - dels ved 
abbedens spørsmål om han kan koma inn porten [er porten open om kvel- 
den], dels ved svaret som garanterer at porten er vid nok til å sleppe inn 
jamvel ein feit abbed. Med andre ord fungerer denne komiske forteljinga 
både ved bruk av språkleg humor og ved situasjonskomikk. 

Når det gjeld skjemteballadane, fekk dei den formelle plassen dei for- 
tente, med oversynsverket The Types of the Scandinavian Medieval Ballads 
(1978).Utgjevarane skriv at desse visene 


have by most scholars not been hitherto considered ballads proper. Believing 
that the exclusion of such types is largely a result of Nineteenth-Century scho- 
larly attitudes and prudishness which separated collectors from their sources, 
we decided to develop a distinct category, but we admit that the inclusion of 
types in this part of the catalogue must be seen as much more tentative and 
preliminary than is the case with the other groups (Jonsson, Solheim & Daniel- 
son, 1978, s. 17). 


Det skal likevel nemnast at særleg danske skjemteviser har vore godt kjende 
og tilgjengelege gjennom Evald Tang Kristensens Et hundrede gamle danske 
skjæmteviser efter nutidssang (1901) og H. Griner Nielsens Danske skæm- 
teviser efter visehaandskrifter fra det 16.-18. aarh. og flyveblade (1927-1928). 
Tang Kristensen skriv ironisk i forordet at han lenge har grubla på korleis 
han skulle få gjeve ut visene sine «uden at de skulde give alt for megen 
forargelse» — og han har undra seg over kor ordknappe tidlegare viseutgje- 
varar har vore — «det er virkelig at være for fornem på det ikke en gang at 
turde udtale sig om deres tilstedeværelse» (Tang Kristensen, 1901, s. 3). 

Dei norske mellomalderballadane er nå utgjevne i vitskapleg utgåve, 
skjemtevisene medrekna. Elles er ikkje skjemtevisene aleine om å framstille 
komiske personar og drastiske situasjonar. Særleg kjempe- og trollviser og 
riddarviser inneheld komikk av same slag, og i komiske prosasjangrar finn 
vi dei same og liknande motiv. 


I møllarens hus 


Då Moltke Moe som ung mann nettopp hadde teke fatt på den første inn- 
samlingsreisa si til Telemark (1878), fekk han tilsendt eit brev frå Arne 
Garborg. Brevet gjekk ut på at Moe burde skunde seg og leite opp ei gammal 

og skrøpeleg Seljords-kvinne som Garborg visste om. Ho skulle sitja inne 
med ei mengd eventyr, og det var uvisst å vita kor lenge ho ville vera i live. 
Moe følgde rådet. Den gamle kvinna heitte Kjersti Eivindsdotter Haugland. 
Ho var skrøpeleg til beins, men kunne framleis både fortelja og syngje. 
Eventyra Moe skreiv opp etter henne, vart seinare utgjevne (1929). Det viste 
seg at Kjersti Eivindsdotter kunne balladar også, og Moe skreiv opp ein 
versjon av «Møllardottera» etter henne. Her følgjer dei fem første strofene 
av denne skjemteballaden slik Kjersti Eivindsdotter song visa, men i språ- 
kleg normalisert form: 


Det var tre fellar som fann på eit råd. 
Ola Mortensson, Per Mortensson. 
Hosse dei kunne myllarens dotter få. 
Jesper og Per Eiriksson, Olav Hansson, Petter Marensson, 


og så ein kollut skreddar. 


Dei to dei stappa den tredje i sekk 


så reiste dei seg til myllarens bekk. 


«Kva hev'e du i sekken din?» 


«Eg hev'e rug og kveite fin!» 


«Du set'e din sekk ved mi dotters seng, 


der er det sjeldan at musi gjeng.» 


Og som de då for til å myrkne i kvar krå 
begynte den sekken til krabbe og til gå 
(Solberg, 2003 b, s. 179-180). 


Poenget for dei tre karane — som i andre variantar blir kalla sellar/skredda- 
rar/knigtar/skalkar - er som vi forstår, å koma seg inn til møllardottera. 
Møllardøtrer skil seg i folketradisjonen ut som vakrare og meir tiltrekkande 
enn ungjenter flest, men møllaren passar godt på. Sjølv blir møllaren tra- 
disjonelt framstilt som grisk og tjuvaktig, han stel av kornet og snyter kun- 
dane sine. Men i balladen blir han lurt sjølv, for ungguten i sekken - ei 
folkeleg utgåve av den trojanske hesten — kjem seg etter kvart opp i senga 
til jenta. Der blir han vel motteken. Rett nok trur møllardottera først at det 

er tjuvar som er på ferde, og ber faren tenne lys, men når nattefriaren klappar 
henne «på raude rosens kinn» — som det ironisk og med allusjon til roman- 
tisk dikting i skillingsvisestil heiter - skjønar ho kven ho har fått besøk av: 


«Å kjære min fader, du sløkkjer det ljos, 


det va ‘kje anna katten spente ei mus.» 


Dermed kan møllaren snorke vidare. Møllarkona forstår likevel kva som 
skjer og seier frå, men dottera ber henne teia still: 


Ti still kjerring, du burde hava skam, 


i morgon skal du av åt myllarens dam!» 


«Møllardottera» har vore kjend i alle nordiske land. I Noreg har vi kring 
femti tekstvariantar, frå fleire delar av landet, men flest frå Telemark. Lin- 
deman og Elling har skrive opp melodiar til visa. Landstad trykte fem strofer 
av «den saakaldte Möllervise», men ikkje alle, sidan «Visen indeholder 
mangt Andet som ikke bör optages» (Landstad, [1853] 1968, s. 821-822). 
Landstad mislikte nok den grovkorna skjemten. Rikard Berge, som gav ut 
fleire skjemteviser i Norsk visefugg (1904), meinte på si side at innhaldet «tar 
ein vel inkje nett taka so usameleg; de er eit likso sant kulturbilæte som 
mange andre. Verre er de, at visa lyder so uegte, so innskipa. Ho bér enno 
den framande formsvip» (Berge, 1904, s. 117). Berge har rett i at det dukkar 
opp danske ord og uttrykk her og der, men det gjer det som kjent i mange 
andre balladar også. «Møllardottera» skil seg knapt ut i så måte, og visa er 
truleg gammal. Det er interessant at ein variant som Hans Ross skreiv opp 
frå Fyresdal i 1870-åra, viser stor likskap med den islandske forma av «Møl- 
lardottera» (som rett nok berre er eit fragment på to strofer): 


Islandsk: «Hvar skal sekkurin standa 


bar musin må ekki granda?» 


«Settu han hjå minnar döttur sæng, 


þar er så minnsti musagangur.» 


Norsk: Hor skal Sekkjen stande 
so Musi ho ska ‘ki grande. 

Set ho i mi Datters Seng, 
der slett ingi Muse gjeng 
(Vésteinn Ölason, 1982, s. 392-393). 


Ifolgje Vésteinn Ölason kan denne språklege likskapen tyde på at «Mollar- 
dottera», som på islandsk treffande nok heiter «Sekkjar kvæði», kom til 
Island frå Noreg på eit tidleg tidspunkt. Det gammalvorne (norrøne) verbet 
granda = skade, knyter på sett og vis dei to balladevariantane saman. 

«Møllardottera» er ein norsk og nordisk fabliau i balladeform. Fabliau- 
diktinga er ein viktig del av den franske 1100- og 1200-tals-litteratturen i 
høvisk stil, dette trass i at fabliauane er grovkorna, komiske og tilsynelatande 
svært lite høviske. Likevel supplerer desse korte, komiske tekstane riddar- 
diktinga og dannar eit effektfullt motstykke til denne, slik skjemteballadane 
på liknande måte viser fram spennvidda i balladediktinga. Persongalleriet i 
fabliauane er ulikt den romantiske riddardiktinga. Her møter vi dumme 
bønder, oppkjeftige og hardtslåande bondekoner, griske handverkarar, grå- 
dige prestar og munkar, saman med andre tvilsame typar frå lågare sam- 
funnslag. 

Etter at fabliau-diktinga gjekk av moten, innarbeidde Boccaccio og 
Chaucer handlingsmotiv og tema frå desse komiske forteljingane i hovud- 
verka sine, høvesvis i Dekameronen og The Canterbury Tales. Fabliau-dik- 
tinga levde dessutan vidare i den folkelege tradisjonen, anten som direkte 
lån frå fabliauane sjølve, eller frå verka til dei nemnde 1300-talsdiktarane. 
Chaucers Canterbury-forteljingar inneheld fleire fabliauar, blant desse er 
«The Reeve's Tale» - landsbydomarens forteljing. Denne fabliauen ligg til 
grunn for handlinga i «Møllardottera». På vegen til Canterbury - dit Chau- 
cers pilegrimsfølgje skal — fortel landsbydomaren om ein grisk og tjuvaktig 
møllar med kone og ei vakker dotter. To studentar, Alan og John, kjem til 
møllarens hus med ein sekk korn som dei ber møllaren mala. Det ligg i korta 
at møllaren stel av kornet, og dessutan prøver han å lure hestane frå stu- 
dentane. Men om natta er det studentane sin tur. Møllaren har som vanleg 
drukke seg sanselaust full, og i den bekmørke møllarstova endar den eine 
studenten i senga hos møllardottera og den andre hos møllarkona. Ingen 

av dei to kvinnene har noko mot det, etter det vi kan forstå (Chaucers tekst 
er omsett til moderne engelsk av diktaren David Wright): 


Towards the wench Alan began to creep; 
The girl lay on her back, so fast asleep, 
Before she knew, Alan had got so close 
That it was far too late to raise a fuss; 

To cut the story short, they soon were one. 
It's John's turn now, let Alan have his fun 
(Chaucer, 1985, s. 106). 


Som i mange andre skjemteballadar dreiar det seg mykje om situasjonsko- 
mikki«Mollardottera». Vi kan sjå det heile for oss: dei to karane som stappar 
tredjemann i sekken og etter møllarens tilvising plasserer den ved senga til 
dottera (der sekken absolutt ikkje burde stå), sekken som i nattemørkret 
byrjar å bevege seg mot senga med jenta i, jenta som først skrik opp, men 
så fell til ro, møllarkona som på avstand skjønar kva som skjer, utan å kunne 
gripe inn. I fleire variantar endar balladen med ei irettesetjing av henne, 
som samstundes strekar under kva balladen i mangt handlar om. 

Skurken i balladehandlinga er møllaren. Ingen har sympati med han og 
heller ikkje med møllarkona. Friaren i sekken og møllardottera står derimot 
fram som heltar og hovudpersonar i denne «nattefriarvisa». Kontrasten til 
høgtidsame seremoniar i samband med friing og ekteskapsinngåing på høgt 
nivå — både i det verkelege livet og i litteraturen — er slåande. Blant velberga 
bønder i bondesamfunnet og ikkje minst i høgre sosiale lag avgjorde foreldre 
og slekt kven som skulle gifte seg med kven. I «Møllardottera» tek derimot 
dei unge saka i eigne hender. Omkvedet i visa er ein del av komikken. Det 
dreiar seg om eit såkalla nonsensomkvede, som signaliserer at emnet i vise- 
handlinga er komisk. Vi kan t.d. tenkje oss at dei karane som blir nemnde 
med namn, er friarar som vil inn til jenta, også den kollute, skalla skredda- 
ren. 

I fleire skjemteballadar ser vi liknande situasjonar, der eit ungt kjæra- 
stepar søkjer saman meir eller mindre i opposisjon til foreldra. Eit gjen- 
nomgangstema er den unge jenta som vil gifte seg, og faren som strittar 
imot. I ein vidare kontekst dreiar det seg om eit typisk karnevalistisk tema, 
der ungdomen står mot den eldre generasjonen. 

talet. Han vart gjerne kalla Bonde-Breugel eller Den komiske Bruegel. Framstillinga 
hans av dansande bønder formidlar då også komikk, og dessutan glede og livslyst. 
Dansen til sekkepipe-spel er ingen mellomaldersk ringdans men ein nyare pardans. 


Latterlege dyr og menneske 


Fleire av den flamske 1500-talsmålaren Pieter Bruegel den eldres målar- 
stykke og teikningar kan tene som illustrasjonar til emne som blir tekne opp 
i folkeleg skjemtedikting. Bruegel framstiller bønder og dyr på ein tilsyne- 
latande realistisk og ikkje sjeldan komisk måte, ofte i tett samspel. Dei 
visuelle framstillingane hans av folk og fe i nærkontakt er eit uttrykk for den 
breie forankringa skjemteballadar og skjemteeventyr har i europeisk bon- 
detradisjon. At dyr og fuglar kan symbolisere og representere menneske og 
menneskelege eigenskapar, veit vi elles frå barnebøkene. Dette allegoriske 
grepet er eldgammalt, og i skjemteballadane har vi mange døme. 

I det følgjande skal vi sjå nærmare på ei av dei mest kjende nordiske 
allegoriske dyre- og fuglevisene, «Ramnebryllaupet i Kråkelund» (TSB F 
68). Denne skjemteballaden er samstundes den første norske mellomalder- 
visa som vart trykt (1647), saman med ei anna norsk vise på bygdemål med 

tittelen «Andfind han gienghir». Truleg vart dette skillingstrykket laga i 
Kobenhavn og fekk fellestittelen: 


Tvende lystige // Norske Vjser // 
Den Første / 

Lante oster i Kraakelund / etc. // 
Den Anden/ 

Andfind han gienghir / etc. // 
Vnder deris egne Melodier. 
Tryckt Aar 1647. 


Ein soldat i full mundur pryder framsida av skillingstrykket. «Ramnebryl- 
laupet i Kråkelund» er ei lang vise på heile 35 strofer, med skiftande 
omkvede. Som i enkelte andre skjemteviser blir handlinga kommentert 
fortløpande i omkvedet. Visa byrjar med ein kort presentasjon av hand- 
lingsstaden, Kråkelund. Deretter møter vi bjørnen som er beden i bryllau- 
pet, men ikkje riktig veit korleis han skal koma seg over fjorden til bryl- 
laupsgarden: 


LAnte oster i Kraakelund 
Dar æ so vacker ei By / 
Adle de Dyr i Væra er 
Sonkast dar uti / 
Biødnen han er yppaste Kar uti Skog. 


Biødnen sat uti Backie 

Og mongt so mune han huksa / 
Skal æg sømja den breje Fior 
Voet da verte mi Buxa / 


Biødnen viste inge Raa i Skogien. 


Sote heffve æg den heila Noet 
Mæ Graat og idla Laat / 
Søte halvar leena mæg Skuto di 
Mæg bær slet ingen Baat / 
Æg er boen te Brølloups Kar [gard] i Skogien. 

Æg er boen te Brølloup 
Uti Rabna Buur / 
Rabnin ska han Bruggom væra 
Trana væra hans Brur 

Æg ska væra Kiøkemeistar i Skog 
(Hannaas, 1926, s. 109). 


Etter kvart blir vi kjende med dei andre bryllaupsgjestene. Det er ulven, 
oteren, haren, reven og fleire andre dyr, og ikkje minst fuglar som orren, 
hauken, sporven, hanen, ugla. Og sjølvsagt dei to hovudaktørane som feirar 
bryllaup: ramnen og trana. Nokon handlingsgang i vanleg forstand har ikkje 
denne balladen. Ramma kring det heile er bryllaupsfesten i Kråkelund. Det 
blir lagt vekt på å presentere dei ulike gjestene, og bryllaupskosten som dei 
fører med seg: vestnorsk festmat på sitt beste. Enkelte av gjestene får for 
mykje å drikke, og det ser ut til å bli dårleg stemning, men heldigvis skjer 
det inga ulykke. Det heile endar med at ramnen «tæke si Trana i Fagn 
[famn]», og at gjestene dreg heim. Heilt til slutt får vi ein ironisk kommentar 
frå forteljaren si side. I staden for å ynskje brur og brudgom alt godt, kallar 
han skam og skade over dei: 


Dar vart møckin Elskogien / 
Vti Rabna Buur / 

Rabnen tæke si Trana i Fagn 
Hu vart has veneste Bruur / 


Nu drog qvar Man heim te sino i Skog. 


Foro dei inckie vel i denna Fær / 
Vti Rabna Buur / 
Gud lat os fara evindelæg vel / 
Skae i Bruggom og Bruur / 
Gud tale [!] [late] deim aldre Dagien trivast i Sko[g]. 


«Ramnebryllaupet i Kråkelund» kan kallast ei både karnevalistisk og paro- 
disk vise. Vi kan rekne det som temmeleg sikkert at det er ein embetsmann 
som har laga visa, truleg på bakgrunn av ein eldre visetekst i same stil. Bru- 

ken av det vestlandske bygdemålet meir enn antydar at vi bør lesa dyre- og 
fugleallegorien som ei forkledd, karnevalistisk bryllaupsskildring i, og av, 
bondemiljø. Dyra og fuglane er altså å forstå som forkledde bønder. Det 
komiske ligg då i den til dels usiviliserte og primitive måten aktørane opp- 
fører seg på, dei underlege bryllaupsseremoniane sett frå embetsmanns- 
synsvinkel, den bondske og merkelege bryllaupskosten, og ikkje minst i 
språket. I 1647 eksisterte det ikkje noko norsk skriftspråk, og som Kjell 
Venås skriv, kunne dette fungere som eit komisk grep i visse samanhengar: 


Bruken av talemålsformaii skrift kalla i tanken fram den andre og vanlege skrift- 
målsforma og verka komisk på grunn av skilnaden. Dette kunne falle saman 
med at teksta sette folk som naturleg brukte norsk talemål, inn i situasjonar som 
til vanleg høyrde til røynslene og livsmiljøet åt kondisjonerte folk (Venås, 
1990, s. 22). 


Enkelte uttrykk i teksten kan lesast som parodiske i høve til etablert balla- 
destil. Mens handlinga i riddarvisene ofte går føre seg i grønan lund, er 
handlingsstaden her ein kråkelund, med mykje skrik og skrål, kan vi tenkje 
oss. Fuglar spelar ofte viktige roller i balladediktinga, ikkje sjeldan som sen- 
debod, men kråka høyrer ikkje til blant dei, bortsett frå i skjemteballadar 
som «Kråkevisa» (TSB F 58), og altså «Ramnebryllaupet i Kråkelund». Som 
kjent er kråka ein åtselfugl, langt nede på fuglerangstigen. Skildringa av 
ulven, som er oppnemnd til å vera klokkar, kan minne om dei korte glimt 
vi får av kyrkjelege handlingar i dei meir høgtidsame balladane. Stødd til 
sverdet ser han frå kyrkjeleet ned mot brurefølgjet ved stranda, som truleg 
har kome roande til kyrkja: 


Viivin stod i Kiørckie Lee / 
Støe sæg paa sit Svær / 
Sior [ser] han sæg ad Strande neer 


So fagr ei Fugla Fær /. 


Formelen støe sæg paa sit Svær finst ordrett bl.a. i «Margjit og Targjei 
Risvollo» (TSB A 57), der det heiter: «Det var han unge Targjei, / han studde 
seg på sitt sverd». 

Det er tydeleg at «Ramnebryllaupet i Kråkelund» er ei litterær vise, truleg 
sett saman på grunnlag av ein eldre, folkeleg vise-versjon. Dette har også 
tidlegare forsking kome fram til, og jamvel til ein sannsynleg opphavsmann: 
Anfinn Johannesson Breder. Anfinn Breder var presteson, og sjølv prest i 
Sund på Sotra frå 1640 til 1674, då han gjekk av og sonen overtok embetet. 
Den eldste opplysninga om kven som har skrive «Ramnebryllaupet i Krå- 
kelund», er innført i eit visehandskrift frå om lag 1750: «Denne vise er kom- 
poneret af hr. Anfind, prest til Sunds prestegjeld ved Bergen» (Hannaas, 
1926, s. 120). Det finst også andre omstende som peikar i retning av at Breder 
har dikta denne balladen. Først dette - som kanskje ikkje veg så tungt — at 
det nemnde skillingstrykket frå 1647 inneheld visa «Anfind han gienghir» 
i tillegg til visa om ramnebryllaupet. Som Francis Bull skriv, kan «denne 
visen netop ved sin begyndelse tænkes at ville avsløre sin ophavsmand» 
(Bull, 1925, s. 166-167). 

Nå syner det seg vidare at dei same to visene er innskrivne i ei av vise- 
bøkene til den danske (dansk-norske) adelskvinna Vibeke Bild. Det finst tre 
visehandskrift etter Vibeke Bild, og i det såkalla kvarthandskriftet står Bre- 
ders to viser. I 1647-trykket er begge visene på vestnorsk språk, mens hos 
Vibeke Bild har visene ulik språkform. «Ramnebryllaupet i Kråkelund» har 
vestnorsk språk, mens «Anfind han gienghir» er på austnorsk. Korleis kan 
dette ha seg? Det er vanskeleg å tenkje seg at Vibeke Bilds avskrivar har bygd 
på 1647-trykket. Han kan ikkje ha greidd å gjennomføre «ein målføre-skil- 
nad som ikkje fanst i fyrelegget. For han hev tvillaust vore ein danske som 
ingi greide hev havt på norske bygdemål» (Hannaas, 1926, s. 119). Forkla- 
ringa må ifølgje Hannaas vera at det har funnest eit eldre trykk som Vibeke 
Bilds avskrivar har kopiert, etter beste evne. Sidan har så den vestnorske 
skribenten Anfinn Breder justert den austnorske teksten og gjeve den ut 
som eige trykk (1647). 

Det eldre trykket eksisterer ikkje på norsk. Derimot finst det to svenske 
balladevariantar av «Ramnebryllaupet i Kråkelund» frå tidleg på 1600-talet. 
Her er fleire strofer parallelle til det norske 1647-trykket, såleis dei følgjande 
frå eit svensk skillingstrykk (1633). Ein tekst med liknande utforming må 
truleg ha lege til grunn for Vibeke Bilds viser, og i neste omgang for Anfinn 
Breders 1647-trykk: 

Thet är så fagert i kråkalund / 
Thet är så fager en by / 
All then glädie i werlden är / 
Yppas ther vthi / 
Kråkan ägher bådhe lofft och bwr i skoghen. 


[i] 


Vlffuen dricker aff silffuer skåål / 
Han kastar henne på golffue / 
Thet vndra och the andra små diwr / 
Hwij han war så dierffuer / 
Jnkom [inn kom] Kråkan hoppandes i skogen 
(SMB 5:2, s. 282). 


Med nokre fornorskingar trykte ordboksforfattaren Laurents Hallager 
«Ramnebryllaupet i Kråkelund» i Norsk Ordsamling eller Prøve af Norske 
Ord og Talemaader. Tilligemed Et Anhang indeholdende endeel Viser, som 
ere skrevne i det norske Bondesprog (1802). Sjølve ordsamlinga inneheldt 
om lag 7000 ord. Landstad trykte så igjen Hallagers tekst i Norske Folkevi- 
ser, rett nok overført til telemarksmål. I tillegg tok han med i samlinga ein 
mykje kortare tekst frå munnleg tradisjon, «et Brudstykke» kallar Landstad 
denne teksten, han trur at det finst meir fullstendige former i den munnlege 
tradisjonen i Telemark (Landstad, [1853] 1968, s. 625-636). Visa om fugle- 
bryllaupet i Kråkelund må ha vore populær både på Vestlandet og i Tele- 
mark. Rett nok er det berre skrive opp Telemarks-tekstar, men av melodiar 
har vi kring 20 vestnorske oppteikningar. 

Det er ikkje tilfeldig at «Ramnebryllaupet i Kråkelund» og «Andfind 
hand gienghir» er stilte saman på det nemnde skillingstrykket. Begge tekstar 
er «lystige norske viser», begge framstiller komiske aktørar frå det norske 
bondesamfunnet, begge handlar om bryllaupsforviklingar. Dei supplerer 
kvarandre når det gjeld emne og språkleg framstilling. I «Andfind han 
gienghir» (som ikkje er nokon ballade), dreiar det seg om kjærasteparet 
Andfind og Sigri. Dei er til stades i eit lystig lag. Andfind, stivpynta med 
brosjer, plater og knivar, med tre par hanskar og digre støvlar på føtene, 
briskar seg og byr Sigri opp til dans. Etter nokre innvendingar blir ho med 

på dansen, som sett med kondisjonert 1600-talsblikk verkar kaotisk og vill, 
og kan jamførast med Bruegels biletframstillingar av dansande bønder: 


ANfind hand gienghir / mæ Braser og Spengier 
Til Sigri si / 
Du stat op, tack paa dæg / kom hægan paa Heda [hit på heia] 


Traa Dantzen met mæg. 


Oc inckie vil æg traa Dantzen mæ dæg 
Du est inckie skod / 
Thi naar æg begyndar / saa segle du punde 


Alt som ein Boet. 


Andfind han dantzer Med tryor par Hanskier/ 
Alt paa ej Rej / [i rad, rekke] 
Hans Føttar dej filtlar [rører seg tregt] / Hans Kniffvu dej diltlar [sleng] 


Stor Grue var ti [det var fælt å sjå]. 


Oc ette slang Sigri Mæ Belta og Sliri/ 

Hun var inckie sein / 

Deim dantza tilsamu / Det voru stor Gamu 
Som Søllia paa Reimb [sølje på reim] 
(Venås, 1990, s. 44, 408-409). 


Mot kvelden foreslår Andfind at Sigri skal bli hans med det same - men ho 
vil ikkje liggja med han utan vidare. Først bryllaup, deretter barsel, seier ho. 
Spørsmålet er likevel om det nokon gong blir alvor, for Sigri har mykje å 
utsetja på friaren. Han er keisam og lei, ein skikkeleg tørrpinn. Avslaget 
hennar blir framført i eit slags karnevalistisk, konkret biletspråk. Sigri lovar 
å koma attende når grana ber eple og fura pærer, og ynskjer han like mange 
gode år som hegren har hår og katten fjør. Ikkje mykje å sjå fram til for 
Andfind: 


Og høra du Andfind / Qvei sejor dæg / [kva eg seier deg] 
La staa din Hat / [behald hatten på] 
Naar Grana bær Eple / Og Fura bær Pera. 


Saa kiem æg at. 

[...] 


Nu ynske æg deg saa mongie goe Aar / 
Min leje Andfind / 
Som Haar uppaa Heigra / Og Fiøra paa Kat / 


Dar mæ goe Nat. 


Presten, futen og skrivaren 


I det etterreformatoriske samfunnet var det truleg desse tre embetsmennene 
folk flest hadde mest kontakt med. Dei representerte kongen i København, 
ein fjern figur, ikkje sjeldan opphøgd i ei slags mytisk verd. Presten, futen 
og skrivaren var derimot konkrete og nærverande. Særleg populære har dei 
knapt nokon gong vore, i alle fall ikkje om vi skal tru den folkelege tradi- 
sjonen. Kor griske, gjerrige, slue, kjepphøge og innpåslitne desse karane 
eigentleg var, er det vanskeleg å seia noko sikkert om, for skjemteballadar 
og annan tradisjon kan ikkje utan vidare oppfattast som realistiske skil- 
dringar av det norske samfunnet. 

Tvert imot byggjer skjemtediktinga på antiklerikal og opposisjonell for- 
teljetradisjon som går tilbake til mellomalderen. I katolsk tid var represen- 
tantane for kyrkja mange fleire enn etter reformasjonen, både presten, klo- 
ster- og tiggarmunken, abbeden, bispen - og jamvel paven sjølv gjer seg 
gjeldande i folkeleg tradisjonsdikting. Abbedisser og nonner må heller ikkje 
gløymast. Representantane for den katolske kyrkja vart nok sette på sidelinja 
ved reformasjonen, men trass i det levde den antiklerikale oppfatninga av 
kyrkja vidare. Det nye prestestandet som den lutherske staten bygde opp på 
1600-talet etter kyrkjeomveltinga, var ikkje nødvendigvis meir populært 
enn det gamle - kanskje med unntak for såkalla svartebokprestar, som både 
kunne mana djevelen og mangt anna. Petter Dass står som prototypen på 
prestar av dette slaget. På det verdslege området skjedde det ikkje like store 
endringar, jamvel om sorenskrivaren og lensmannen må reknast som etter- 
reformatoriske. 

I friar- og skjemteeventyret «Gardmannskjeringi som gøymde belane i 
bakaromnen» møter vi både presten, futen og skrivaren. Eventyret har vore 
fortalt i mange europeiske land, til glede og hugnad for vanlege folk i mange 

slags miljo, ikkje minst dei som betalte skattar og avgifter og heldt oppe dei 
høgre standa. Poenget er å degradere dei tre embetsmennene, ta dei på fersk 
gjerning, i ferd med å utføre ei skammeleg handling, og vise at dei ikkje er 
betre enn andre folk, snarare tvert imot. Språkleg skil dei seg ut ved å tala 
byspråk, men det hjelper lite å tala fint når ein har hamna i bakaromnen. Å 
dyppe folki tjøre og fjør var ein straffe- og audmykingsmetode som tidlegare 
var i sporadisk bruk i mange land. Det finurlege i eventyrteksten er at dei 
tre embetsmennene hamnar i klistret ved eigne handlingar. At alle tre seier 
det same og oppfører seg likt, fungerer fint. Det er eit uttrykk for at dei skal 
oppfattast som eit kollektiv, intenst opptekne av den vakre gardmannskjer- 
ringa og ute av stand til å tenkje sjølve. 


Asbjørnsen og Moes eventyr «Presten og klokkeren» handlar om tre personar som 
vanlege folk i det gamle bygdesamfunnet var opptekne av, presten, klokkaren og 
kongen - den siste rett nok meir fjern. Erik Werenskiold har teikna kongen som 
ein velfødd bygdekakse, van til å få det som han vil. Same innstilling til tilværet har 
presten, han ropar «Av vegen!» til alle han møter. Men klokkaren er ein folkeleg 
helt, han svarar godt for seg og endar med å overta prestens stilling. Som i mange 
andre eventyr og folkelege viser går skjemten ut over dei som hadde makta i byg- 
desamfunnet. 

Eventyret vart oppskrive av Rikard Berge etter Anne Sundbøhaugen (1910). 
Ho var dotter til Kjersti Eivindsdotter Haugland, som vi alt har møtt, og 
hadde eventyra i tradisjon etter mor si. Den faste rytmen i denne prosatek- 
sten er merkbar, Berge brukar då også nemninga rytmisk stil om Anne 
Sundbøhaugens forteljemåte. Vi ser at eventyret stilistisk skil seg sterkt frå 
Asbjørnsen og Moes breitt fortalde og litterært utbygde eventyr: 


Det var ei gardmannskjering som var så fin, ho fekk kje fred anten fe fut, hell 
skrivar hell prest. Så la ho ivi, ho og mannen, at ho skulle beda dei til seg ein 
kveld. 

Fyrst kom presten. No hadde ho stelt til tri kjer, eit med tjøru, eit med dun 
og eit vasskjer. Så ville presten liggje med ho. «Eg ligg kje med nokon som ikkje 
hev vaska seg fyrst,» sa ho. «Hvad skal det betyde? Er ikke jeg likeså ren som 
du?» sa presten. «Nei, eg brukar det aller ansleis,» sa ho. Då hoppa presten åt 
tjørukjeret. «Her er tjære, her er tjære!» sa presten. «Ja, eg meinte kje detta, eg. 
Eg meinte det hitt, eg,» sa ho. Så hoppa presten åt dunkjeret. «Her er fjær, her 
er fjær!» ropa presten. «Ja, hopp åt vasskjeret og vask deg,» sa ho. Så hoppa 
presten åt vasskjeret. Men då hae det tjøra seg så fast at det var umaugeleg få av. 
Best i senn, så banka det på. «Fy, fy, åt bakarovnen og gøym deg!» sa kjeringi. 
Då kraup presten åt bakaromnen. 

Og dimed kjem skrivaren inn, og han ville liggje med ho. «Eg ligg kje med 
nokon som ikkje hev vaska seg fyrst,» sa ho. «Hvad skal det betyde? Er ikke jeg 
likeså ren som du?» sa skrivaren. «Eg brukar det aller ansleis, eg,» sa ho. Så hoppa 
skrivaren åt tjørukjeret. «Her er tjære, her er tjære!» skreik han. «Ja, eg meinte 
kje detta, eg meinte det hitt, eg,» sa ho. Så hoppa han åt dunkjeret. «Her er fjær, 
her er fjær!» skreik han. «Ja, hopp åt vasskjeret og vask deg,» sa ho. Så hoppa 
skrivaren åt vasskjeret, og då klinde dunen seg alldeles inn i tjøro. I det same 
banka det på dynni. «Fy, fy, åt bakarovnen og gøym deg!» sa kjeringi. Då kraup 
skrivaren inn i bakarovnen, og der sat presten. «Å, sitter vår sogneprest her? Her 
ser vi vår siste dag,» sa skrivaren. 

Men no kom futen inn i stogo, og han au ville liggje med gardmannskjeringi. 
«Eg ligg kje med nokon som ikkje hev vaska seg fyrst,» sa ho. «Hvad skal det 
betyde? Er ikke jeg likeså ren som du?» sa futen. Ja, ho bruka det aller ansleis, 
let ho. Då hoppa futen åt tjørukjeret. «Her er tjære, her er tjære!» skreik han. 
«Ja, eg meinte kje detta, eg. Eg meinte det hitt, eg,» sa ho. Så hoppa han åt 


dunkjeret. «Her er fjær, her er fjær!» ropa han. «Ja, hopp åt vasskjeret og vask 

deg, veit eg,» sa ho. Så hoppa han åt vasskjeret og fekk rektig kline dunen på seg. 
I det same banka det på dynni. «Fy, fy, åt bakarovnen og gøym deg!» sa kjeringi. 
Og futen kraup åt bakarovnen, og der sat presten og skrivaren. «Å, sitter vår 
sogneprest og vår sorenskriver her?» sa futen. «Her ser vi vår siste dag,» sa han. 

Men då var det mannen sjav som kom inn. Han tok på nøre på varmen og 
stappa dott i pipa og ville røykje dei i hæl. Men så tok dei til beda, meir den som 
meir orka, og så slapp dei med å betale hundre dalar kvar. Etter den dagen bela 


dei kje meir der (Bø et al. [utg.], 1982, s. 319-321). 


Folk flest har vel aldri likt å betala skattar og avgifter, verken til verdslege 
eller kyrkjelege autoritetar. Den katolske kyrkja hadde mange måtar å skaffe 
seg inntekter på, ikkje minst ved skriftemål og avlat. Desse to ordningane 
vart sterkt kritisert i den antiklerikale tradisjonen, noko vi ser i Geoffrey 
Chaucers The Canterbury Tales. Ein av aktørane hos Chaucer er tiggar- 
munken. Han er ein pengegrisk luring, glad i god mat og godt drikke, og 
han stikk seg alltid fram der han kan tene pengar, i strid med klosterlovna- 
den. Å ta seg av sjuke og fattige er ikkje noko for han, som etter det han sjølv 
trur, er ein dugande mann med uvanlege evner: 


He knew the taverns well in every town, 
And all the barmaids and the innkeepers, 
Better than lepers or the street-beggars; 

It wouldn't do, for one in his position, 

One of his ability and distinction, 

To hold acquaintance with diseased lepers. 
It isn't seemly, and it gets you nowhere, 

To have any dealings with that sort of trash, 
Stick to provision-merchants and the rich! 
And anywhere where profit might arise 

He ‘d crawl with courteous offers of service. 
You ‘d nowhere find an abler man than he, 
Or a better beggar in his friary 

(Chaucer, 1985, s. 7). 


I den katolske kyrkja er skriftemålet eit sakrament, og tiggarmunken som 
Chaucer fortel om, kunne skrifte folk og tildele avlat. Systemet kunne vel av 

og til fungere slik at svake sjeler blant munkar og prestar utnytta skriftemålet 
til eigen økonomiske fordel. I seinmellomalderen var det systematisk mis- 
bruk av avlat i form av kjøp og sal som til slutt førte til Luthers teser, og 
vidare til reformasjonen. 

Skriftemålet dukkar opp som motiv i fleire skjemteballadar, deriblant 
«Kjerringa til skrifte» (TSB F 73). Dette er ein ballade som er utbreidd over 
heile Norden, og den går truleg attende til seinmellomalderen. Handlinga 
byrjar prosaisk og jordnært. Ei kjerring kokar barselsgraut til dotter si og 
reiser på besøk med grauten i eit spann. På vegen møter ho ein mann som 
sosialt står høgt over henne, ein hovmann. Denne storkaren er så svolten at 
han et opp grauten for henne og slenger spannet, ei utenkjeleg og komisk 
handling. Då blir kjerringa så sint at ho dreg kniven og stikk hovmannen i 
hel. Men så kjem ho til å tenkje på at ho må få syndsforlating for drapet. Ho 
vender seg først til klokkaren, den lågaste kyrkjelege tenaren, men han har 
ikkje mynde til å skrifte henne, seier han. Dermed blir ho send vidare til 
presten, bispen, og endeleg, til sjølve paven. I enkelte variantar må ho endå 
høgre (eigentleg lågare) altså til djevelen. I ein variant som Moltke Moe 
skreiv opp etter Torleiv Jensson Eikjamyra frå Bø (1878), heiter det i nokre 
av strofene: 


Og kjerringa ho tok si krykkje og sin stav, 


så reiste ho seg til klokkarens gard: 


«Kjære klokkar, du skrifter no meg, 


for eg hev'e stunge ein hovmann i hel!» 


«Nei så menn, eg skrifter 'kje deg, 


men reis til presten, han rår over meg!» 


Og kjerringa ho tok si krykkje og sin stav, 


så reiste ho seg til prestens gard: 


«Kjære prest, du skrifter no meg, 


for eg hev'e stunge ein hovmann i hel!» 


«Nei så menn, eg skrifter ‘kje deg, 


men reis til bispen, han rår over meg!» 

Og kjerringa ho tok si krykkje og sin stav, 


så reiste ho seg til bispens gard: 


«Kjære bisp, du skrifter no meg, 


for eg hev'e stunge ein hovmann i hel!» 


«Nei så menn, eg skrifter ‘kje deg, 


men reis til paven, han rår over meg!» 


Og kjerringa ho tok si krykkje og sin stav, 


så reiste ho seg til pavens gard: 


«Kjære pave, du skrifter no meg, 


for eg hev'e stunge ein hovmann i hel!» 


«Ja hev du stunge ein hovmann i hel, 


så skrifter eg deg båd til liv og til sjel!» 


Kjerringa ho spente opp med båe sine fot”: 
Dom dom durra mo dei. 
«Kyss meg i fua, det var ‘kje verre gjort!» 
Dom durra mo dei, 
dom durram, durram, durram, durram, deia 


(Solberg, 2003 b, s. 182-184). 


Handlinga i «Kjerringa til skrifte» er grotesk, absurd og komisk. Omkvedet 
gjev også eit tydeleg signal om dette. Likevel — eller kanskje nettopp derfor 
- kan vi sjå det heile for oss. I det konkrete og visuelle ligg føresetnaden for 
at den groteske realismen og degraderinga skal fungere. Vi har å gjera med 
ei gjennomført motsetning mellom høgt og lågt. På den eine sida hovman- 
nen, klokkaren, presten, bispen, paven, og i nokre variantar djevelen. Når 
paven og djevelen meir eller mindre blir sette i same bås, fargar det sjølvsagt 
av på uheldig vis for kyrkja sin del, slik det er meint. På den andre og låge 
sida har vi kjerringa, heilt aleine med grautspannet, så skrøpeleg til beins at 
ho må bruke krykkje og stav. Det rustne drapsvåpenet gjer henne endå meir 
stakkarsleg. I enkelte variantar kan det forresten heite at ho rir på ei grå 
purke, i sterk motsetning til måten høgborne personar ferdast på. Likevel 


258 


Utanfor det gode selskap 


oppnår ho til slutt det ho er ute etter, og endar opp som ein slags folkeleg 
sigerherre. Dei mektige samfunnsaktørane har vist seg ute av stand til å 
handle. Alt er snudd på hovudet. 

Skriftemålet står også i sentrum i den sjeldsynte og temmeleg korte 
skjemteballaden «Høna og hauken (TSB F 62). Denne visa er berre opp- 
skriven i Setesdals-tradisjon, den fyldigaste teksten skreiv Johannes Skar 
opp etter Joronn Jonsdotter Frøysnes / Neset frå Bygland. Teksten vart først 
trykt i Gamalt or Sætesdal (1916). Det er ei fugleallegorisk vise som går ut 
på at ein hauk har slege kloa i ei høne. Før hauken et henne opp, får ho lov 
til å skrifte syndene sine. Høna ramsar opp alt det galne ho har gjort, lagt 
egg mellom neslene, baksa med vengene så lyset slokna og mjølet fauk bort, 
ete opp maten for det vesle barnet. Men ho får syndsforlating, hauken vil 
ikkje gnage høna sine syndige bein: 


«Svaarte-tuppe, Svaarte-tuppe fjuk du heim; 

Eg vi 'kji [g]nage di[ne] synduge Bein» 
(https://www.bokselskap.no/boker/skjemteballadar/tsb f 62 honaoghauken 
23. september, 2020). 


Den knappe handlinga formidlar ein underfundig moral. Høna har eigent- 
leg ikkje utført noka synd, ho har berre oppført seg i tråd med hønsenaturen, 
og skaffa seg mat for å overleva. Slik er det med menneske også når dei 
ufortent kjem i klørne på kyrkja sine representantar, kan vi slutte oss til. 

I «Revens arvegods» (TSB F 63) dreiar det seg ikkje om skriftemål, 
men om sjelegåver, gods og pengar som folk betalte for at det skulle lesast 
sjelemesser for dei etter døden. Formålet for den einskilde var å sleppe let- 
tare gjennom skirselden. Hovudfiguren i denne dyreallegoriske balladen er 
ein rev, han kan sjølvsagt både tenkje og tala. 

Som alltid i folketradisjonen er reven ein lurifaks, men blir likevel teken 
på fersk gjerning i gåsegarden. Dermed ser det farleg ut. Men reven greier 
å overtala bonden til å dryge litt med dødsdomen slik at han rekk å dele ut 
sjelegåver. Reven reknar sjølvsagt med eit opphald i skirselden. For å koma 
lettast råd frå pinslene veit han at det hjelper med sjelemesser, og då må han 
betala for seg, slik alle måtte. I mellomalderen var det kyrkja som fekk pen- 
gane, men reven fordeler derimot det han eig — skinnet, klørne, sterten 
(halen), tunga, nasen — på fleire samfunnsaktørar. Desse kan så i neste 


259 


ESSAY 7 


omgang bruke sjelegåvene til eiga vinning, slik vi ser av dei følgjande stro- 
fene. Dei er henta frå ein balladevariant som Sophus Bugge skreiv opp etter 
Ingebjørg Targjeisdotter Sandvik frå Mo (1856): 


Skrivaren vi eg no gjeva mitt skinn, 


dæ sko” en hava på kjölen sin. 


Å futen vi" eg no gjeva mi klö, 


han skrive så mykje eitt fy tvo 


Å lénsmannen vi" eg gjeva min stert, 


han skrive så mykje, som inkje æ vært. 


Å presten v? eg gjeva mi tunge, 

han heve så mykje for altaren sjunge 
(https://www.bokselskap.no/boker/skjemteballadar/tsb f 63 revensarvegods 
23. september, 2020). 


Når det gjeld framstilling av religion i balladediktinga, er det eit tydeleg 
motsetningstilhøve mellom skjemtevisene på den eine sida og legendevi- 
sene på den andre. I skjemtevisene er kritikken av presteskapet meir eller 
mindre total, jamvel om det er vanskeleg å tenkje seg at kritikken tek sikte 
på noka slags avvikling av alt som har med religion å gjera. Som nemnt har 
antiklerikalismen lang tradisjon attende til katolsk mellomalder, religion- 
skritikk, i alle fall innan visse grenser, var akseptert av kyrkja sjølv. Jamvel 
i Draumkvede-tradisjonen på 1800-talet dukkar komiske vrengebilete opp, 
slik Jørgen Moe skriv: 


Hertil kommer endnu at det dybe, mysteriøse Draumkvæe, naar det synges i det 
lystige Lag, hvor den fraadende Ølskaal en Tid er gaaet om, nødvendig ægger 
til Parodi, og saaledes bliver suppleret med Stropher, hvori Vrængebilledet af 
den nys afsungne gives. Paa anden Maade kan jeg i al Fald ikke forklare mig de 
mangfoldige travesterende Stancer, der af de fleste Sangere godtroende insereres 
mellem Digtets dristigste Stropher og hvorpaa jeg i et Par Noter skal give et 
Exempel (Moe, 1964, s. 55). 


Den sosiale kritikken er truleg viktigare enn religionskritikken, og går hand 
i hand med denne - nærmast som ein raud tråd. Særleg futen vart skyteskive 

for mykje av det som fanst av sosial misnøye i det norske bondesamfunnet. 
Grunnen var truleg at det var futen som hadde med innkrevjing av skattar 
og avgifter å gjera. Dessutan allitterte fute-nemninga med namnet på dje- 
velen sjølv, og det må ha vore freistande å stille dei to karane saman. Dette 
ser vi døme på i enkelte viser, vers og forteljingar. Setesdølen Daniel Ose, 
som ifølgje Johannes Skar levde i første del av 1700-talet, skal ha laga denne 
vesle stubben i balladeversemål: 


Å fanden og futen dei våro tvei [to] brø”a, 


og fanden tok futen og steikt” han på glø”a. 


Theodor Kittelsens illustrasjon til Asbjørnsen og Moes eventyr «Fanden og futen» 
viser futen slik mange tenkte seg han, feit og brei. Å vera så velfødd at det syntest, 
var eit tradisjonelt uttrykk for makt og velstand i det gamle samfunnet. Men det 
hjelper ikkje når den skinnmagre og energiske djevelen med horn og hestehov er 
motstandar. 


Skjemteeventyret om «Fanden og futen» som vart utgjeve av Asbjørnsen og 


Moe, er i stil med den vesle stubben etter Daniel Ose. Slik gjenfortel Halvdan 
Koht eventyret i Norsk bondereising, etter ein Fyresdals-variant (1869): 

Fanden og futen fylgdes åt. «Kvar aktas du etter?» sa futen til fanden. «Eg vil dit 
der dei gjev meg eitkvart,» sa fanden. So kom dei til ei kjerring som skulde jage 
ei geit ut or hagen der ho åt kål; so banna ho på geita og sa: «Fanden ta denne 
geita, er ho no der att!» «Der gjev dei deg noko,» sa futen. «Det var kje av hjarta 
dei gav meg det,» sa fanden, «for kjerringa visste at di meir ein bannar geita, di 
betre trivs ho.» So kom dei til ei kjerring som rende ikring på tune etter ein 
gutunge ho vilde ha inn att. «Fanden ta denne gutungen,» sa ho. «Der gjev dei 
deg noko,» sa futen. «Å, det var kje av hjarta; for det er kje av hjarta mora bannar 
barne,» sa fanden. So stod mannen sjølv i det opne glase og såg futen kome til 
gards. So sa han: «Der kjem denne fandens futen att og vil plundre oss. Fanden 
ta han!» «Det var av hjarta, det!» sa fanden, og so tok han futen (Koht, [1926] 
1975, s. 244-245). 


«Fanden og futen» er ei gammal forteljing. Vi finn den bl.a. i «The Friar's 
Tale» i Chaucers The Canterbury Tales. «The Friar's Tale» handlar om eit 
stevnevitne, ein såkalla summoner, som er så grisk etter gods og gull at han 
gjev kva som helst for å auke rikdomen sin. Ikkje minst pressar han pengar 
av fattigfolk, det er lettast. Utan å vera heilt klar over kva han gjer, avtalar 
han med djevelen å stå saman i tjukt og tynt, og å dele fortenesta dei skaffar 
seg. På vegen sin møter dei ein mann som fraktar eit stort høylass. Når så 
mannen kjører seg fast i søle, slaps og stein, skrik han opp som ein galning 
og forbannar hestane sine: 


"Hup Brock! Hup Scot! Hup! Hup! Why stop for stones? 
The devil take you, cried he, body and bones 

Sure as you're born! What I've been through today! 

The devil take the lot — horse, cart and hay’. 


Stevnevitnet seier til djevelen at nå er det fritt fram og berre å forsyne seg. 
Høyrer han ikkje kva mannen seier? Han kan berre ta både hesten, vogna 
og høyet! Men djevelen svarar roleg at mannen slett ikkje meiner dette, noko 
som viser seg kort tid etter, når mannen får vogna i gang. Då auser han 
velsigningar over hestane. Litt seinare kjem dei til eit hus der det bur ei 
gammal og fattig enke. Stevnevitnet har hatt henne i kikkerten lenge, og nå 
vil han presse henne for dei siste skillingane ho eig, og jamvel ta steikepanna. 


262 


Utanfor det gode selskap 


Då skrik ho ut i fortviling: Måtte djevelen ta både stevnevitnet og steike- 
panna! Djevelen fattar interesse. Er dette noko ho verkeleg meiner? Ja, svarar 
ho, med mindre stevnevitnet angrar det han har sagt og gjort. Men stevne- 
vitnet angrar ikkje på noko, og dermed er det fritt fram for djevelen (the 
fiend), som kan oppsummere: 


"Now take it easy, brother, said the fiend, 
"Your body and this pan are mine by right, 
And you must off with me to Hell tonight, 
Where you'll learn more concerning our affairs 
Than any theological professor.” 

So saying, the foul devil fastened on him, 

And he, body and soul, went with the fiend 

To where all summeoners have their heritage 


(Chaucer, 1985, s. 258, 260). 


Dumme menn og troll til kjerringar 


Toskeskap er ikkje avgrensa til å gjelde storfolk. Asbjørnsen og Moes eventyr 
om dumme menn og troll til kjerringar minner oss om det. Både i skjemte- 
eventyr og skjemteballadar blir toskeskap gjerne framstilt med utgangs- 
punkt i konkrete og relativt vanlege situasjonar i dagleg- og arbeidsliv. 
Bergsons tese om det mekanisk stive mennesket som er innstilt på éin fre- 
kvens og ikkje greier å tilpasse seg nye utfordringar, er relevant for å forstå 
tekstar av denne typen. Ofte står eit kjærast- eller ektepar i sentrum for 
handlinga, og det går føre seg ein kjønnskamp mellom mann og kvinne om 
kven som skal ha overtaket. 

Skjemteballaden «Guten og jenta raka høy» (TSB F 12) framstiller, som 
tittelen tyder på, ein gut og ei jente i ein vanleg arbeidssituasjon i det gamle 
bondesamfunnet. Det er i høyonna, og dei arbeider ute på enga. Guten vil 
liggje med henne, og ho læst som om ho er villig til det. Men først skal han 
følgje henne inn i stova, seier ho — setja henne i stolen, dra av henne skorne, 
leggja henne i senga, kle av henne serken. Deretter skal han gå ut i svala og 
stå der ei stund. Men når guten vel er ute av stova, låser ho døra og spottar 
han for toskeskapen han har lagt for dagen, han har ikkje forstått kva situa- 
sjonen inneber (og kva ho ventar av han): 

Nei nå kann dú reise di heimafær, 


å seie, at du hev bli narra her. 


De æ skikkjen i våres land 
at dei smakar på steikji, før dei ber hö fram 


(https://www.bokselskap.no/boker/skjemteballadar/tsb f 12 gutenogjentara- 


kahoy 23. september, 2020). 


Sophus Bugge skreiv opp den visevarianten som strofene ovanfor er henta 
frå, etter Elen Jensdotter Rolleivstad (1857). Balladetypen er lite utbreidd i 
Noreg, den er kanskje underrepresentert i visematerialet sidan den tek opp 
eit såpass dristig tabuemne. Kor vanleg balladen har vore i Norden elles, er 
uvisst. Evald Tang Kristensen trykte to uheile variantar av «Elskov i engen», 
som han kallar visa. Teksten er så grovkorna at det ikkje går an å ta med alt, 
skriv han (Tang Kristensen, 1901, s. 178-179). Det er mogleg å oppfatte 
«Guten og jenta raka høy» som ein bondsk variant av hyrdepoesien, der 
handlinga også går føre seg ute i naturen, og der det dreiar seg om romantikk 
og forføring. Balladen er temmeleg sikkert relativt ung, kanskje ikkje eldre 
enn frå 1700-talet (Solberg, 1993, s. 198-201). 

Skjemteeventyret om mannen som skulle stelle heime kan oppfattast 
som ein slags parallell til denne balladen, med dei to aktørane i eldre utgåver. 
Her er dei gift med kvarandre, godt vaksne. Sidan mannen klagar over at 
kona gjer for lite nytte for seg i huset, foreslår ho at dei skal byte arbeids- 
oppgåver. Ho skal vera med i slåtten, han skal stelle heime med alt det inne- 
ber. Som kjent kjem han dårleg frå heimearbeidet. Det heile endar i full- 
stendig kaos, mannen er ute av stand til å tilpasse seg situasjonen som 
gardkjerring, med mange forskjellige arbeidsoppgåver å ha ansvar for. 

I skjemteballaden «Fanteguten» (TSB F 26) kan intrigen minne om opp- 
legget i «Guten og jenta raka høy», men med rollebyte. Nå er det den mann- 
lege aktøren som har overtaket. Visa begynner med å fortelja om ei vakker 
og svært stolt jomfru, men knipsk. Ho avviser alle friarar som melder seg, 
ingen er god nok, ikkje eingong prinsen. Dette mislikar kongen sterkt. Han 
hyrer inn ein tiggarfant frå ein annan by, instruerer han og dressar han opp 
slik at han kan gå inn i rolla som friar på høgt nivå. Fanteguten skjønar at 
han må gjera seg kostbar, nå er det han som skal gjera seg knipsk og kresen. 

Jomfrua let seg smigre og fester lit til alt skrytet hans om rikdom og pengar. 
Då avslører fanten (slarven) kven han eigentleg er, ein fattig, elendig stakkar: 


Slarven han sette seg på ein stokk, 


han åtte ‘kje skjorta på sin kropp. 


Slarven han sette seg på ein stein, 


han åtte ‘kje hosene på sine bein. 


Slarven han lyfte på huva si: 


«Kom hit, skjøn jomfru, sjå skurva mi!» 


Skjøn jomfru vende heim til sin faders gård, 
det kom ikkje belar på femten år 
(Solberg, 2003 b, s. 184-186). 


Komikken i denne balladen byggjer på oppfatninga av kjønnsrollene i det 
gamle samfunnet. Ei ung og tiltrekkande jente skulle gifte seg, rett og slett. 
Om ho ikkje gjorde det, måtte grunnen vera hovmod, og hovmod står for 
fall. I løpet av balladehandlinga blir jenta latterleggjort og degradert, det 
syter nærkontakten med fanteguten for. At jomfrua ikkje lenger blir opp- 
fatta som noko godt gifte, er straffa hennar. Ho har mist den æra rike men- 
neske var fødde med i det gamle samfunnet, og det er tvilsamt om ho nokon 
gong får den tilbake. Dei siterte strofene skriv seg frå ein visevariant som 
Sophus Bugge skreiv opp (1857) etter Gunnhild Jørundsdotter Dårelaupe 
frå Lårdal. På 1800-talet var «Fanteguten» svært populær. Vi har kring 60 
tekstvariantar og fleire melodiformer til denne balladen. Landstad trykte 
ein tekst i Norske Folkeviser, og Hulda Garborg tok med ei form av visa, etter 
Landstad, i Norske Dansevisur (1913). 

Blant dei dumme mennene som dukkar opp i skjemteballadar og 
skjemteeventyr, finst det nokre som i tillegg til å vera dumme også er uvanleg 
sterke og brutale. Dette er ein krevjande situasjon for alle som er i nærleiken. 
«Truls med bogen» (TSB F 53) høyrer hit. Denne skjemteballaden finst i eit 
sekstitals norske variantar, og Landstad trykte ei form i Norske Folkeviser. 
Eit svensk skillingstrykk går tilbake til 1690-åra. Truls arbeider som tenar i 
kongsgarden, men den gjerrige kongen nektar å gje han løn for innsatsen. 
Dette gjer Truls rasande, og han brukar kjempekreftene sine til å ta eit opp- 

gjer med kongen, slik vi ser i strofene nedanfor. Varianten som desse stro- 
fene er henta frå, er blant dei 12 visene Lindeman skreiv opp etter Henriette 
Järgens Schelderup frå Sokndal i Rogaland, truleg i 1850-åra (Gaukstad, 
1997, s. 145, 500-506). Vi ser elles at balladen er utstyrt med varierande 
omkvede. Omkvedet følgjer handlinga og skaper slik komisk effekt: 


Truls han tente i Kongens Gaard 
I førretyve Uger og dertil et Aar 


Gi me Løn sa'n Truls med Bogin. 


Aa Lønnen har du inte fortjent 
Min gode Haglebørse har du udskjemt 


Hæ eg de sa'n Truls med Bogin. 


Truls tog Kongen og sætte han te 'n Væg 
Saa reiv han af 'n baade Haar og Sjæg 

Naa æ du snau sa'n Truls med Bogin 
(https://www.bokselskap.no/boker/skjemteballadar/tsb f 53 trulsmedbogen 
23. september, 2020). 


Av andre bragder Truls utfører, kan nemnast at han bankar opp tre stu- 
dentar og stel pengane deira, skyt ein bjørn, syr ein soldat inn i vomma på 
ei flådd merr og skjeller ut prinsessa, kallar henne ei bikkje. Alt dette er 
typiske døme på grovkorna karnevalshumor, der det opphøgde blir ført ned 
på eit konkret, kroppsleg og dyrisk nivå. 

Ein del av skjemtevise- og skjemteeventyrtradisjonen vart tidlegare sett 
på som så upassande og moralsk fordervande at den ikkje kunne trykkast. 
Det ville vore uråd for 1800-talssamlarane å prøve seg på nokoi den retning, 
og med unntak for Asbjørnsen var det vel heller ingen som tenkte seg det. 
Asbjørnsen og Moes eventyr fekk i si tid kritikk av Camilla Collett (1844) 
fordi dei skulle vera for rå. Kva ville ho ha sagt om ho hadde sett Asbjørnsens 
upubliserte eventyroppskrifter? Dette var såkalla skinnfellhistorier, erotiske 
eventyr, som Asbjørnsen nok kunne fortelja i godt lag, men som ikkje godt 
kunne koma med i eventyrutgåvene. Nokre av Asbjørnsens skinnfellhisto- 
rier vart trykt på tysk i tidsskriftet Kryptadia (1883) i eit opplag på 200 
nummererte eksemplar, men først i 1970-åra vart dei erotiske skjemtee- 

ventyra etter Asbjørnsen og andre tilgjengelege for vanlege lesarar (Høgset, 
1977,8.9-19). Oddbjørg Høgsets utval av erotiske folkeeventyr inneheld 50 
tekstar etter ulike samlarar, med illustrasjonar. Seinare er endå meir av den 
erotiske folketradisjonen publisert. 

Den komisk-satiriske folkediktinga i vers og prosa vart lenge uglesett av 
samlarar og utgjevarar. Den braut for sterkt med den meir seriøse folketra- 
disjonen - til dels med tragisk innhald - og med forventningane til dei som 
på 1800-talet samla inn norsk folkedikting. Skjemteballadar og skjemte- 
eventyr vart ikkje sett på som stovereine, dei høvde liksom ikkje inn i det 
norske nasjonsbyggingsprosjektet. Av ein eller annan grunn kom den tan- 
ken opp at skjemteballadane var yngre enn dei andre balladane, og uttrykk 
for eit estetisk og etisk forfall blant folk flest. At svært mange forteljarar og 
songarar var lutfattige, dårleg kledde og utan utdanning å snakke om, gjorde 
at ei slik oppfatning lettare kunne få feste. I realiteten har den komiske og 
lattervekkjande folkediktinga vore viktigare for vanlege folk enn vi ofte 
tenkjer oss, og meir utbreidd. Skjemteballadar og skjemteeventyr står heller 
ikkje tilbake litterært for andre folkediktingssjangrar, men gjer bruk av 
andre framstillingsteknikkar. Og slik det er med anna folkedikting, går 
røtene ofte langt attende. 

Folkevisene blir romantiske kunstbal- 
ladar 


Inspirasjonen frå Ossian 


Då krigsminister Jean Baptiste Bernadotte og ektemaken Desirée skulle gje 
den eldste (og einaste) sonen namn, kalla dei han Joseph François Oscar. 
Guten heitte Joseph etter Napoleon Bonapartes bror, og Frangois etter far- 
faren. Det tredje namnet var derimot lånt frå litteraturen, frå skotsk folke- 
dikting. Oscar heitte ein av heltane i den skotske poeten og folkevisesam- 
laren James Macphersons Ossian-dikting, og Bernadotte var ein ivrig 
tilhengjar av dette stoffet. Det same var Napoleon, som på Sankt Helena 
påstod at det var han som gjorde framlegg om Oscar-namnet. Men truleg 
«var det Joseph som föreslog namnet, han umgicks dagligen i familjen, han 
låste Macpherson och han hade sinne för exotiska namn på barn — hans 
egen dotter döptes till Zenaide» (Lindqvist, 2009, s. 168-169). Då Berna- 
dotte vart svensk-norsk konge, vart Oscar automatisk namnet på tronføl- 
gjaren, og slik kom Oscar-namnet til Norden. 

I 1760 gav Macpherson ut Fragments of Ancient Poetry, collected in the 
Highlands of Scotland. I denne diktinga opptrer Ossian, han er ein gammal 
og blind songar, ein barde - som formidlar forteljingar om forne tiders 
heltar, som Oscar og Fingal. Ossian-songane vart raskt omsette til dei fleste 
europeiske språk, men i Noreg skjedde ikkje dette før i 1850-åra. Interesserte 
nordmenn kunne sjølvsagt lesa dei danske og svenske utgåvene. Det opp- 
stod raskt tvil om Macphersons skotsk-gæliske folkesongar frå dei skotske 
høglanda var ekte. Mange meinte at Macpherson hadde kokt i hop Ossian- 
songane sjølv, og det skulle vise seg at skeptikarane hadde rett. Macpherson 
var aldri i stand til å leggja fram originaltekstane, rett og slett fordi dei ikkje 
eksisterte. Men kanskje hadde det mindre å seia kor ekte songane hans var, 
viktigare var det at dei var i pakt med tida. Macpherson skreiv i Rousseaus 

ånd, om den ville, ukjende og utøymde naturen, og om lengten tilbake dit. 
Moltke Moe skriv: 


Vi ser dalens egetrær og den nattegamle sne paa fjeldbrynet, vi ser den brune 
hjort paa heien, «ser bjergstrømmen bruse gjennem skogdybet, fjeldene ryste 
sine grantopper, fjeldbækkene strømme ned under skyerne og bølgerne 
skumme mod klippekysten», vi ser skodden lægge sig myg og ulden over lierne, 
eller «maanen seile bag sønderrevne skyer, mens vinden sukker over heden». 
Over det hele ligger et eget, tungsindigt vemod, ofte storladent, som smelter 
sammen med den «joy of grief», den længtende, tilbageskuende grundstemning, 
hvormed den ældgamle blinde barde mindes sin slegt og sin manddom (Moe, 
Moltke, 1927, s. 11-12). 


Det var som inspirasjon Ossian-songane gjorde inntrykk, ikkje som auten- 
tisk folkedikting. I Noreg var impulsane frå Ossian sparsame, bl.a. fordi dei 
fleste nordmenn som skreiv skjønnlitteratur i samtida, sokna til Norske 
Selskab i København. Her var det dei fransk-klassisistiske ideala som galdt, 
ikkje dei nye romantiske impulsane som appellerte meir til kjensler enn til 
fornuft. Men prestesonen og gudbrandsdølen Christen Pram, ivrig medlem 
i Norske Selskab, skreiv likevel skodespelet Frode og Fingal (1790), som 
moralsk støtte for eineveldet. Pram «smelter stoff fra Ossian-sangene sam- 
men med Saxo-stoff. [...]. I stil med det britiske stoffet bruker han det sha- 
kespearske blankvers som metrisk form» (Bliksrud, 1999, s. 109-110). Hen- 
rik Wergeland stilte seg heller ikkje avvisande til Ossian-songane, og 
psevdonymet hans, Siful Sifadda, er eit lån derifrå. Men den samtidige Johan 
Sebastian Welhaven avviste kontant «det Macphersonske Makverks golde 
Høitidelighed og taagede Luftsyner» (Hauge [utg.]. 1992, s. 519). 

I det følgjande drøfter eg eit utval kunstballadar - eller litterære balladar 
- nokre engelske og tyske, nokre norske og nordiske. Til grunn for kunst- 
balladebegrepet ligg tradisjonsballaden (folkevisa), som vart gjenoppdaga 
av eit litterært publikum i siste del av 1700-talet. Den europeiske kunstbal- 
ladediktinga er omfattande, og det ville føre altfor vidt å freiste å gje noko 
oversyn her. Med utgangspunkt i nokre kjende tekstar ser eg derimot på 
tilhøvet mellom tradisjonsballade og kunstballade, og eg drøfter nokre trekk 
ved form og innhald i dei tekstane eg presenterer. Eg vonar dessutan å få 
fram nokre tematiske samanhengar mellom europeisk kunstballadedikting 

og norske kunstballadar. Utvalet av kunstballadetekstar i det følgjande 
spenner frå førromantikken til nasjonalromantikken, altså frå slutten av 
1700-talet til 1850-åra. Fleire av dei tidlege kunstballadane har seinare 
blitt kalla skillingsviser, og har til dels mått leva med eit svært dårleg rykte. 
Men både når det gjeld emne og form, høyrer dei saman med, og bør sjåast 
i samanheng med, kunstballadediktinga. Og er nå eigentleg det dårlege ryk- 
tet alltid fortent? 

Formelt blir den nordiske tradisjonsballaden definert relativt strengt. 
Kvar vise består anten av toversingar med såkalla mellomsleng og etter- 
sleng, eitt omkvede mellom linjene og eitt etter — eller av fireversingar med 
omkvede etter dei fire linjene. Vidare er tradisjonsballaden episk, og for det 
meste objektiv i tilnærminga til stoffet. Tradisjonsballaden inneheld dess- 
utan mange formelprega uttrykk. Desse balladeformlane set tydeleg preg på 
tradisjonsballaden, både når det gjeld gangen i teksten og i detaljutforminga. 

Kunstballaden kan ha like enkel form som tradisjonsballaden, som t.d. 
David Mallets «Margaret's Ghost», men mange kunstballadar er formelt 
noko meir kompliserte. Derimot er kunstballaden episk — og har, som tra- 
disjonsballaden - innslag av lyrikk og dramatikk. Ikkje minst dei tidlege 
kunstballadediktarane brukte sterke verkemiddel, noko som appellerte til 
publikum. I og med at den byggjer på tradisjonsballaden, er sjølvsagt kunst- 
balladen folkeleg, i den meining at den bryt med den kunstferdige, regel- 
bundne og teoribaserte diktinga i rokokkostil. Ein sentral kunstballadedik- 
tar som tyske Gottfried August Birger hentar likevel inspirasjon frå ulike 
kantar, frå tysk folkespråk, salmespråk og Luthers tyske bibelspråk, men 
også frå Ossian-diktinga og ikkje minst tysk balladedikting. 


Thomas Percy: Reliques of Ancient English 
Poetry 


Kort tid etter at Macpherson hadde publisert dei første Ossian-songane, gav 
den engelske biskopen og forfattaren Thomas Percy ut ei stor samling viser 
som både vart godt motteken i samtida, og som er blitt ståande som eit 
hovudverk i engelsk og europeisk litteraturhistorie: Reliques of Ancient 
English Poetry (1765). Som Macpherson var Percy oppteken av den mytiske 
fortida. Han hadde omsett norrøne skaldekvad og skrive bøker om histo- 
riske emne. Sentralt i Percys visesamling står det såkalla foliomanuskriptet 

(Percy Folio), eit balladehandskrift frå 1600-talet, som Percy hadde oppdaga 
i eit vertshus mens tenestejenta reiv ut blad for å nøre opp i omnen. Det 
heile minner om historia om då Volda-læraren Jakob Kobberstad ein gong 
i 1860-åra tilfeldig kom over eit handskrift frå 1612, «just som man var ifærd 
med at brænde det». Manuskriptet inneheldt «Friarferda til Gjøtland» (TSB 
E 72). Kobberstad sende handskriftet til Sophus Bugge, og dermed vart den 
gamle balladen berga. 

Percy brukte om lag ein fjerdedel av foliomanuskriptet i utgåva si, og 
elles tok han med noko av kvart, som skillingsviser og anna populært vise- 
stoff. Alt i alt vart resultatet tre bøker. Reliques of Ancient Poetry er inga 
vitskapleg utgåve. Percy stiller seg fritt til stoffet, han diktar til strofer og 
verslinjer, og stryk ting han meiner bør strykast. Mange av visene er heller 
ikkje balladar (folkeviser) i eigentleg forstand. Dikt av namngjevne forfat- 
tarar har fått plass, og det same har kvasihistoriske viser om ymse emne, 
både om samfunn og religion, saman med mangt anna. 

Utgjevaren ber om orsaking for den enkle og folkelege tonen i visene, 
som han kjenner seg utrygg på. Lesaren må førebu seg på at innhaldet i dei 
tre bøkene er noko heilt anna enn det ein vanlegvis finn i bøker, skriv Percy: 


In a polished age, like the present, I am sensible that many of these reliques of 
antiquity will require great allowances to be made for them. Yet have they, for 
the most part, a pleasing simplicity, and many artless graces, which in the opi- 
nion of no mean critics have been thought to compensate for the want of higher 
beauties, and, if they do not dazzle the imagination, are frequently found to 
interest the heart (Percy, [1765] 1927 I, s. 8 (forordet)). 


«Sweet William's Ghost» 


Denne balladen handlar om tilhøvet mellom levande og døde, og har truleg 
vore blant dei visene som Percy meinte kunne «interest the heart». «Sweet 
William's Ghost» er som ein naturmytisk gjengangarballade, men utbygd 
og dramatisert. Childs vitskaplege utgåve av engelske og skotske tradisjons- 
balladar inneheld seks variantar av denne balladen (Child 77), av ulik lengd 
og med ulik slutt. Emnet er gripande, og skulle bli eit favorittemne blant 
mange kunstballadediktarar. 

«Sweet William's Ghost» handlar om kjærasteparet William og Marga- 
ret. William har vore lenge borte frå henne - truleg har han vore med i 

krigen - og ho lengtar intenst etter at han skal koma heim. Så bankar det på 
døra seint ein kveld. Det er William. Men han er ikkje lenger ein levande 
mann av kjøt og blod. Han kjem attende som eit spøkelse, ein gjengangar, 
ei ånd, sørgjeleg klagande når han strevar med dørklinka: 


There came a ghost to Margaret's door, 
With many a grievous grone, 
And ay he tirled at the pin; 


But answer made she none. 


Is this my father Philip? 
Or is ‘t my brother John? 
Or is ‘t my true love Willie, 


From Scotland new come home? 


"Tis not thy father Philip; 
Nor yet thy brother John: 
But tis thy true love Willie 


From Scotland new come home. 


Margaret lengtar både etter faren og broren, men først og fremst etter kjæ- 
rasten. Det er han, som i samsvar med tretalslova i folkeleg tradisjon, blir 
nemnd sist. Den døde ber Margaret sverja han kjærleik og truskap, men 
Margaret vil først sjå han, han skal koma inn til henne og kysse henne. Nei, 
det er uråd, svarar gjengangaren, og minner henne om at han ikkje lenger 
er eit jordisk menneske, men eit åndeleg vesen. Rører han ved henne, vil det 
bety døden. Då ber ho om å få følgje han til grava slik at dei kan setja ringar 
på og på denne måten inngå ei form for ekteskap. Han svarar at grava hans 
ligg på den andre sida av havet, det er uråd. Ho ber så Gud gje sjela hans 
fred. Deretter stytter ho opp kjolen til litt over knea og følgjer gjengangaren 
den lange vinternatta, mens ho spør den døde om det er rom for henne i 
kista? Det er det ikkje, svarar den døde, og i det same gjel den raude hanen. 
Hanegalet markerer her, som elles i gjengangarballadar, at den døde må 
attende til grava straks. Margaret, trufast inn i døden, døyr i same stund: 

No more the ghost to Margret said, 
But, with a grievous grone, 
Evanish”d in a cloud of mist, 


And left her all alone. 


O stay, my only true love, stay, 

The constant Margret cried: 

Wan [bleike] grew her cheeks, she clos'd her een, 
Stretch'd her saft limbs, and died 

(Percy, [1765] 1927 III, s. 131-133). 


Slik det er med mange gjengangarballadar og mange naturmytiske balladar 
i det heile, er det mogleg å lesa teksten som ein feberfantasi, der Margaret 
sjuk og fortvilt, drøymer det heile. Men for at balladen skal verke med full 
kraft, krevst det at lesaren aksepterer gjengangaren med alt det inneber. 

Av dei kjende variantane av «Sweet William's Ghost» i Francis James 
Childs vitskaplege utgåve (Child 77) er det berre A-versjonen som inneheld 
motivet med at Margaret døyr. Percy hadde teksten frå Tea-Table Miscel- 
lany av den skotske diktaren og utgjevaren Allan Ramsay, og det kan gjerne 
vera Ramsay (eller Percy sjølv) som har dikta sluttstrofene. Strofene gjer 
balladen meir sørgjeleg og skrekkromantisk, i tråd med nye tendensar i tida. 
Tradisjonsballaden og folketradisjonen i det heile ser meir nøkternt-sakleg 
på tilhøvet og grensa mellom liv og død enn det diktarar med sans for det 
skrekkromantiske kom til å gjera. 

«Sweet William's Ghost» er i slekt med den danske gjengangarballaden 
«Fæstemanden i graven» (TSB A 67), også kalla «Aage og Else», og kanskje 
mønster for den. Den danske balladen inneheld skrekkromantiske innslag, 
som når jomfru Else græt kjærasten riddar Aage opp av den svarte molda, 
og han tek kista på ryggen og traskar til kjærastens jomfrubur: 


Saa saare gred iomfru Else-lille, 
sine hender hun sloe: 
det hørde ridder her Aage 


under sorten iord. 

Op staar ridder herAage, 
tager kisten paa bag: 
saa laker hand til sin festemøes bur 


med saa megen umag 


Hand klapper paa dørren med kiste, 
for hand haffde iche skind: 

«Du statt op, stalten Else-lille! 

du luk din festemand ind» 

(DgF II, s. 495). 


«Aage og Else» har levd vidare som intertekst i Adam Oehlenschlågers 
romantiske drama Axel og Valborg (1808), i Henrik Ibsens historiske og til 
dels skrekkromantiske drama Fru Inger til Østråt (1857) og i Johannes V. 
Jensens historiske roman Kongens Fald (1901). 

Den mest kjende engelske balladen om gjengangarkjærasteparet Wil- 
liam og Margaret er truleg den skotske skribenten David Mallets «Marga- 
ret's Ghost» (også kalla «William and Margaret»), som han skreiv med 
utgangspunkt i ein tradisjonsballade. Mallets nyskrivne tekst står hos Percy. 
Mallet fekk mykje ros av kritikarane, og Percy sjølv meinte at Mallet hadde 
skrive «one ofthe most beautiful balladsin our own orany other languange». 
Allan Ramsay var like eins full av lovord: «I know not were to seek a finer 
mixture of pathos and terror in the whole range of Gothic romance.» Mallets 
ballade vart, skriv Hans Midbøe, mønster for gjenferdsskildringar i førro- 
mantikken (Midbøe, 1946, s. 30). 

Mallets kunstballade handlar om den svikne Margaret som kjem attende 
som gjengangar frå dei døde. Ho oppsøkjer William, og held ein lang straf- 
fetale der ho fordømer den falske kjærasten, som braut lovnaden sin og sveik 


henne: 


«Bethink thee, William, of thy fault, 
Thy pledge, and broken oath: 
And give me back my maiden vow, 


And give me back my troth. 

«Why did you promise love to me, 
And not that promise keep? 
Why did you swear mine eyes were bright, 


Yet leave those eyes to weep?» 


Margarets andlet er ikkje lenger vakkert, all venleik er borte, leppene er ikkje 
lenger raude. Ho blir eten av makk og kryp i den iskalde grava: 


«That face, alas! no more is fair; 
These lips no longer red: 
Dark are my eyes, now clos'd in death, 


And every charm is fled.» 


«The hungry worm my sister is; 
This winding-sheet I wear: 

And cold and weary lasts our night, 
Till that last morn appear.» 


Det heile endar med at hanen gjel og kallar Margaret attende frå dei levande. 
Men før ho forlet han, krev ho at William skal gå til grava hennar. Skuld- 
kjensla har hindra han i dette tidlegare. Nå er han nøydd til å gå, om han vil 
eller ikkje, og på den kalde grava trekker han sitt siste sukk: 


He hyed him to the fatal place, 
Where Margaret's body lay; 
And stretch'd him on the grass-green turf, 


That wrapt her breathless clay: 


And thrice he call'd on Margarets name, 
And thrice he wept full sore: 

Then laid his cheek to her cold grave, 
And word spake never more 


(Percy, [1765] 1927 III, s. 308-312). 


At gjengangarar kan vera farlege for dei etterlevande, er velkjent i folketra- 
disjonen. Ein viktig grunn til at døde går igjen, er gjerne at dei har noko å 
hemne, noko å rette opp. Derfor får dei ikkje fred i grava. Men tradisjons- 

tekstar inneheld sjeldan eller aldri skildringar som dei vi ser i «Margaret's 
Ghost». I tradisjonen kjem kjenslene til uttrykk meir diskret. Dramatikken 
i visa blir skapt både av Margarets lange straffetale og av dei sterke kjenslene 
som er på gang: kjærleik, svik, hat. Det som gjer «Margaret's Ghost» til ein 
så kraftfull og slitesterk tekst, er ikkje minst den konkrete, fysiske grotesk- 
realistiske skildringa av det ulykkelege kjærasteparet. 


Bürgers skrekk- og gru-balladar 


Den tyske balladediktaren Gottfried August Birger (1747-1794) lykkast i 
å sameine popularitet og kvalitet. Kunstballadane hans selde i store opplag 
og vekte enorm oppsikt og beundring. Bürgers balladar vart spreidde som 
skillingsviser, og det er knapt nokon tvil om at han la grunnlaget for det 
som skulle bli ein viktig del av skillingsvisesjangeren - spøkelses- og gjen- 
gangarvisene med makabre detaljar i hopetal. Elles rakk Bürger i sitt relativt 
korte liv også å omsetja og utvide anekdotesamlinga med baron von Miinch- 
hausens historier. 

Ein av Bürgers store suksessar var «Des Pfarrers Tochter von Tauben- 
hain» (1781). Prestesonen Bürger gjer i denne skrekkromantiske balladen 
soknepresten til ein av skurkane. Men verst er junkeren av Falkenstein, som 
forfører den vakre og tillitsfulle prestedottera Rosette. Ho blir med barn, og 
far hennar, presten, vil ikkje vita av henne. Han piskar dottera og jagar henne 
på dør. Rosette går til junkeren, men han har aldri tenkt å nedlata seg til å 
gifte seg med nokon så simpel som ei vanleg prestedotter. Derimot kan ho 
få gifte seg med jegeren hans, så kan dei to alltids møtast på si, seier han. 
Prestedottera forbannar forføraren og stormar ut. I ei elendig lauvhytte 
føder ho eit gutebarn, men dei psykiske påkjenningane har teke så hardt på 
henne at ho ikkje lenger har sin fulle forstand. Ho stikk ei nål i hjarta på 
barnet og drep det. Sjølv blir ho avretta og lagd på stegle og hjul. Men i kvar 
midnattstime stig ho ned frå stegla for å sløkkje elden som brenn på barnets 
grav. Dette greier ho aldri og må tilbake til stegla. 

«Des Pfarrers Tochter von Taubenhain» er ikkje berre skrekkromantisk, 
den har også eit tydeleg sosialt poeng. I to tidlege strofer understrekar for- 
teljaren Rosettes gode sinnelag, ho er skuldlaus som ei due, ung, blid og 
elskeleg. Mang ein friar melder seg hos henne. Men høgt heva over Rosette 
og landsbyen, i eit slott med murar som blenkjer som sølv, med tak hardt 

som stål, og vindauge som i sollyset minner om brennande speglar, held 
junkeren til. Til denne sosiale konflikten knyter handlinga seg: 


Des Pfarrers Tochter von Taubenhain 
War schuldlos, wie ein Tåubchen. 

Das Mädel war jung, war lieblich und fein, 
Viel ritten der Freier nach Taubenhain, 


Und wiinschten Rosetten zum Weibchen. 


Von drüben heriiber, von drüben herab, 

Dort jenseits des Baches vom Higel, 

Blinkt stattlich ein Schloss auf das Dörfchen im Tal, 

Die Mauern wie Silber, die Dåcher wie Stahl, 

Die Fenster wie brennende Spiegel 
(http://www.balladen.de/web/sites/balladen gedichte autoren.php? 
b05=23&b16=257 3. september, 2020). 


Bürgers ballade vart tidleg omsett til andre språk, bl.a. til dansk, og det kom 
mange danske skillingstrykk utover på 1800-talet. I eit prosatillegg har 
omsetjarane dikta vidare på Rosettes spådom: om junkeren har ført henne 
i ulykka, vil Gud ein gong ta hemn. Det heiter at junkerens husfrue svik han. 
Når han oppdagar dette, drep han først henne, deretter elskaren og til slutt 
seg sjølv. Djevelen jublar over ny tilvekst i sitt rike, forføraren og skurken i 
visa har fått si straff, og verda kan gå vidare (Rossel, 1971, s. 94). 

Om lag ti år tidlegare hadde Birger skrive «Leonore» (1773). Dette er 
den kunstballaden han hadde størst suksess med. Når det gjeld motiv og 
tema, er «Leonore» i slekt med dei engelske William og Margaret-visene, 
og den mannlege hovudpersonen heiter Wilhelm, kanskje ikkje tilfeldig. 
Med «Leonore» vart Bürger ein føregangsmann i den skrekkromantiske 
(gotiske) litteraturen. Balladen vart omsett til mange språk og inspirerte 
andre diktarar, komponistar og målarar. Nemninga affektballade har vore 
nytta om «Leonore» og andre Birger-balladar. Oehlenschlågers «Sivald og 
Thora» (1803) høyrer forresten også heime i dette selskapet. Affektballaden 
er full av «skrik, skrekk og skratting», av rørsler, sterke bilete, interjeksjonar 
og lydhermande ord (Skjerdal, 2018, s. 83-91). 

Eonore (mod der Börgerfdun Valadv) Nak einem prommårkg in Skulte's Nemkjalon pa Verlin auspefeden Gemide ven Svart Kirdbak (Plotograptleseriag der Pholograptiden Union km Minden.) 


Gottfried August Bürgers kunstballade «Leonore» er framstilt i ei mengd målar- 
stykke og teikningar, ikkje minst ridetur-motivet. På den tyske historie- og land- 
skapsmålaren Frank Kirchbach sitt Leonore-målarstykke (1896) ser vi ei lettkledd 
og kanskje forventningsfull Leonore, mens Døden piskar på hesten og sprengjer 
kyrkjegardsgrinda. I den norske tradisjonen vart balladen om Leonore laga om til 
prosaforteljing. 


«Leonore» er ein gjengangarballade. Handlinga går føre seg like etter sjuårs- 
krigen, der Wilhelm, Leonores kjærast, har vore med som soldat. Men Wil- 
helm har ikkje kome tilbake frå krigen, slik dei andre soldatane har, og ho 
ventar utålmodig på han. Så ved midnatt bankar ein framand på døra, og 
denne framande ser ut til å vera Wilhelm. Han ber Leonore stiga opp på den 
svarte gangaren, og i eit spøkelsesaktig landskap rir dei av stad, i eit forry- 
kande tempo, over sjø og land. Småstein sprutar og det gneistrar under 
hestehoven. Månen kastar eit trolsk, spøkelsesaktig lys over dei to på den 
svarte hesten. Dei døde rir fort! seier ryttaren til Leonore, som ikkje kjenner 
seg vel til mote: 


Zur rechten und zuhr linken Hand, 


Vorbei vor ihren Blicken, 

Wie flogen Anger, Heid und Land! 

Wie donnerten die Brücken! 

«Graut Liebchen auch? - Der Mond scheint hell! 
Hurra! die Toten reiten schnell! 

Graut Liebchen auch vor Toten? 


«Ach nein! - Doch lass die Toten»! 


Etter det susande rittet når paret på hesten fram til kyrkjegarden og grava. 
Då viser det seg at ryttaren ikkje er Wilhelm, men Døden sjølv. Rustninga 
hans fell av som tørr knusk, han viser seg som den han er, eit beinrangel 
med sigd og timeglas. Ektesenga er grava, der den døde Wilhelm kviler. 
Jorda brest under Leonore, og ånder dansar kvilelaust i ring: 


Ha sieh! Ha sieh! im Augenblick, 

Huhu! ein grässlich Wunder! 

Des Reiters Koller, Stück für Stück, 

Fiel ab, wie mürber Zunder. 

Zum Schädel, ohne Zopf und Schopf, 

Zum nackten Schädel ward sein Kopf; 

Sein Körper zum Gerippe, 

Mit Stundenglas und Hippe 
(http://www.balladen.de/web/sites/balladen_gedichte_autoren.php? 
b05=23&b16=257 3. september, 2020). 


Det seier atskillig om Bürgers popularitet at «Leonore» vart grunnlag for 
eventyrliknande tradisjonsforteljingar med tilnærma same innhald. Ein 
prosavariant frå Nordland handlar om ei tenestejente som heiter — ikkje 
Leonore, men Karen: 


Engang var der en pige, som hed Karen, hvis fæstemand var død. Hun sørgede 
over ham sent og tidlig og ønskede, at han dog maatte komme og hente hende 
til sig; hun vilde saa gjerne følge med ham i graven. Sent en kveld, efterat husets 


folk var gaaede tilsengs, sad hun alene i sit kammer og græd og gjentog sit ønske. 


Så bankar den døde festarmannen på døra. Karen er glad for å følgje med 
til kyrkjegarden, og dei set seg opp på den svarte hesten hans. «Jeg rider 

sagte», seier festarmannen, «og maanen skinner saa silde, Karenmor, er du 
red?» Nei, svarar jenta. Vel framme på kyrkjegarden bind festarmannen 
hesten i ein gravkross og gjev seg til å spa opp grava si. Men då får Karen 
tid til å angre, og ho spring inn i likhuset og låser døra etter seg. Der får ho 
uventa selskap av eit lik som ventar på å bli gravlagt. Festarmannen mislikar 
sjølvsagt at Karen rømer frå han, han dunkar på døra og ber henne opne. 
Men Karen har ombestemt seg, ho vil leva! Festarmannen ropar då til den 
døde i likhuset at han skal låse opp, men liket svarar at det er uråd, «for de 
har vendt hovedet mit til døren». Karen må sitja i likhuset til morgonen 
kjem, men lærer leksa si: «siden sørgede hun ikke paa en saa ufornuftig vis 
over sin fæstemand». 

Det norske eventyret er tilpassa ein nordnorsk kvardag, med likhus og 
ein vanleg kyrkjegard, der festarmannen sjølv må spa opp grava si. Moralen 
er jordnær og fornuftig: Ein skal ikkje syrgje over dei døde på ufornuftig 
vis, slik at ein sjølv hamnar i depresjon og tek skade av det. Livet må gå 
vidare. Eventyret inneheld også praktiske råd om korleis ein skal hindre 
døde i å gå igjen: «Det er paa flere steder skik at lægge staal og en gudelig 
bog hos den døde, som ligger paa ligstraa, for at han ikke skal gaa igjen, og 
at vende hans hoved mod døren» (Nicolaissen, 1887, s. 26-27). Det siste 
tiltaket skal hindre at den døde ser kvar utgangen er, noko som kunne setja 
han på tanken om å gå sin veg! 


Lansons vise 


I kjølvatnet av «Des Pfarrers Tochter von Taubenhain» og «Leonore» vart 
det skrive fleire kunstballadar i same stil. Dei mest populære spreiddest som 
skillingsviser, og kom derifrå inn i folketradisjonen. Den såkalla «Lansons 
vise» er ein opphavleg kunstballade av denne typen, den vart spreidd i 
mange land som skillingsvise, og i Noreg vart skillingsvisa til tradisjonstekst. 
Ifølgje Rikard Berge var det Sophus Bugge som først råka på denne visa i 
norsk tradisjon, dette var i Telemark i 1860-åra. Bugge skreiv ikkje opp 
teksten, men nøgde seg med å gje eit kort referat. Seinare kom Berge sjølv 
over «Lansons vise» og skreiv opp det songaren kunne (som ikkje var stort). 
Berge gjer merksam på at arkitekten Wilhelm Swensen kring 1890 hadde 
høyrt systera syngje ein stubb av same vise, og at han seinare i Berges bok 
Norsk sogukunst oppdaga at eventyret «Ridderen som kom att etter han va 

dau» - fortalt av eventyrsamlaren Anna Monrad - byggjer på viseteksten 
(Berge, 1925, s. 7-11; Berge, 1976, s. 45-46). Vi har altså å gjera med same 
sjangerovergang som i tilfellet med «Leonore», frå vise til prosa, nærmare 
bestemt eventyr. 

«Lansons vise» må ha vore ganske populær i si tid. Folkloristen Reidar 
Christiansen drøfter visa i artikkelen «Albrechtsons visesamling» og gjen- 
gjev heile teksten etter to skillingstrykk i Nasjonalbiblioteket, Oslo. Dei fire 
første strofene presenterer hovudpersonane og emnet for visa: 


En Ridder saa bold og en Frøken saa grand, 

De satte sig ned i det Grønne, 

De talte om Kjærligheds Erklæring til hverandre, 
Den tappre hr. Lanzon og Frøken forsand 


De talte med Øine de skjønne. 


Han sukked og sagde, i Morgen den Dag 
Jeg skal til Fienders Lande. 

Det falder mig ind i mit Sind her jeg staaer 
En rigere Frier og Kjærest du faaer 


Og kan faae min Plads ved din Side. 


Ak Ridder, ak Ridder, var Jomfruens Svar: 
Du gjør mig rørt ved den Tanke, 

Den hellige Jomfru til Vidne jeg ta'r: 

Jeg lever eller dør, ja min Haand den du har, 


Skal dig og ingen anden tilhøre. 


Om nogen skulde vilde indsnige sig i min Hu, 
Og ville mig Landzon frarive: 

Min Stolthed, min Hovmod den straffer da Gud, 
Saa kommer du tilbage og fordre vil din Brud, 
Og rykker mig ned under Jorden 

(Christiansen, 1932, s. 111-114). 


Så går det som ein kan tenkje seg. Riddaren kjem ikkje attende frå krigen. 
Innan eitt år har gått, dukkar det opp ein rik baron, og jomfrua svarar ja til 
frieriet hans. Men midt under den strålande bryllaupsfesten oppdagar gje- 

stene at det sit ein fælsleg mann midt iblant dei, tilsynelatande utan lemer 
og utan ord, og berre stirer stivt på brura. Det er den døde hr. Lanzon som 
har kome for å hente jomfrua, slik ho sjølv lova at han kunne, om ho sveik 
han. Verken gråt eller bøner kan hindre at han riv henne med seg i grava, 
mens ho jamrar og skrik. Men fire gonger kvart år viser jomfrua seg som 
spøkelse i nattetimen: 


Hvert Aar fire Gange hun sees der igjen. 
Naar Midnat har lagt sine Vinger; 

Hun danser i brudelig Smykke saa peen, 
Og raaber: Hr. Landzon, min kjæreste Ven, 


Og Løftet som jeg haver brydet. 


Ja der dandser Spøgelse i græsselig Skraal, 
Som Blodet av Hjerneskaller drikker, 

De drikker da sammen med muntert Skraal, 
Og raaber, hr. Landzon, vær tapper i dit Skjold 
Og Skaal for din troløse Pige. 


Det finst elles ein gammal melodi til denne visa, ein lyrisk mollmelodi, typisk 
for tidlege 1800-talsviser, og kanskje med røter i Tyskland (Ramsten, 
2015, s. 128-133). Som Christiansen skriv, byggjer dei norske variantane 
sikkert på svenske førebilete, jf. epitetet grand i 1. strofe, 1. linje - som kjem 
av svensk grann = vakker, pen. Ein fyldigare og språkleg sett betre tekst enn 
den norske skillingsviseteksten står i August Bondesons visebok (nr. 102) 
med tittelen «Alonzo den tappre och skön Imogene». Namnet Lanson/ 
Lanzon/Landzon i dei norske variantane skriv seg nok frå Alonzo. Bonde- 
son-trykket er datert til 1824. 

Svært mykje eldre enn 1824 er ikkje visa om det tragiske kjærasteparet 
Alonzo og Imogine. Denne skrekkromantiske balladen er dikta av den 
engelske forfattaren Matthew Gregory Lewis, mest kjend for den gotiske 
kultromanen The Monk (1796). Lewis skreiv også forteljingar og skodespel, 
og altså skrekkballadar i Bürgers ånd (https://en.wikipedia.org/wiki/Matt- 
hew Lewis (writer) 3. september, 2020). Ein av desse står i The Monk — 
«Alonzo the Brave, and Fair Imogine» — og det er denne dystre 17-strofers 


spøkelsesvisa som er utgangspunkt for «Lansons vise». Balladen om Alonzo 

og Imogine har dessutan fått plass i Lewis’ dikt- og viseantologi Tales of 
Wonder (1801). 

Dei to siste strofene i Lewis” gjengangarballade, som altså står i The Monk 
(vol. III, kap. ID), lyder slik: 


At midnight four times in each year does her Spright 
When Mortals in slumber are bound, 

Arrayed in her bridal apparel of white, 

Appear in the Hall with the Skeleton-Knight, 


And shriek, as He whirls her around. 


While They drink out of skulls newly torn from the grave, 

Dancing round them the Spectres are seen: 

Their liquor is blood, and this horrible Stave [vers, «stev»] 

They howl. - "To the health of Alonzo the Brave, 

And his Consort, the False Imogine! 
(www.gutenberg.org/files/601/601-h/601-h.htmøchap0101 3. september, 
2020). 


Lewis' ballade vart omsett til svensk i 1799, spreiddest i kopiar over heile 
landet, og fekk innpass i svenske song- og visebøker. Det er som nemnt 
sannsynleg at dei norske skillingstrykka som inneheld «Lansons vise», skriv 
seg frå den svenske omsetjinga, som biskopen og skribenten A.C. af Kull- 
berg hadde ansvaret for. Kullberg omsette også Birgers ballade «Leonore» 
og «Des Pfarrers Tochter von Taubenhain» til svensk. «Sweet William's 
Ghost» vart omsett til dansk av forfattaren Jens Baggesen, med tittelen 
«Ludvigs Gjenfærd». Den svenske forfattaren Johan Henrik Kellgren 
omsette så den danske versjonen til svensk med tittelen «Fredrics Wålnad» 
(Johansson, 1912, s. 4-12). 


Herders folkevise-stemmer 


Det engelsk-skotske visestoffet om William og Margaret hamna etter kvart 
i Johann Gottfried Herders Volkslieder. Det gjorde også mange andre viser 
frå Percys Reliques of Ancient English Poetry. Herder hadde dessutan sans 
for Macpherson og trykte fleire Ossian-tekstar. Han skreiv avhandlingar 
om Ossian, og om Shakespeare. Både i Ossian-diktinga og i Shakespeares 

drama fann Herder det han var ute etter: eit primitivt, opphavleg kjensleliv, 
naturstemningar og naturpoesi. Hos alle folkeslag finst det ein naturpoesi, 
meinte Herder. Denne naturpoesien, som er særeigen for den einskilde 
nasjonen, står i fare for å miste krafta under presset frå sivilisasjon og kultur. 
Naturpoesien finst også i enkelte klassiske tekstar: i Homers dikting, i Bibe- 
len, i Shakespeares drama, i Ossian-diktinga — og i folkevisene. Frå Herder 
stammar velkjende nemningar - men nye og revolusjonerande i 1770-åra 
- som folkedikting, folkeviser, folkeeventyr, folkesegner. Folkediktinga er ei 
nasjonal dikting, eit uttrykk for folkesjela. Eit begrep som folkesjel kan synast 
problematisk, men likevel har Herder ei meir gjennomtenkt forståing for 
folkeleg dikting enn Percy og andre tidlegare utgjevarar. Moltke Moe skriv 
med innleving om Herders intuitive forståing av folkeleg dikting. Herder 


peger paa betydningen af den nationale folketradition, af eventyr, sagn, folketro, 
og mytologi, som han kalder «en stor og vigtig studiegjenstand» for historie- 
skriveren, ligesaa vel som for digteren og filosofen [...]. Fra hans haand løb alle 
traade ud; til alle sider og om nær sagt alle emner dryssede der idéer og impulser 
fra ham. Herder er en seer. Kjernen i hans begavelse var intuitionens sikkerhed. 
Ogsaa over hans billedsprog og ildfulle veltalenhed, med dens lynglimt og 
abrupte fremstilling, er der noget profetisk (Moltke Moe, 1927, s. 19). 


Om Herder berre hadde teke med engelske og skotske viser i samlinga si, 
ville det snautt ha vore dekning for den boktittelen som kom til å bli brukt 
om ballade- og viseutgåva hans etter at utgjevaren var død: Stimmen der 
Völkern in Liedern (1807). Men Herder omsette og tok med visestoff, og 
stoff som tematisk var i slekt med visene, frå mange land: norrøne skalde- 
kvad og eddadikt, spanske, italienske, franske, danske, estiske, litauiske, 
grønlandske viser. To danske tekstar fekk plass i Herders utval, omsette etter 
Peder Syvs visebok, det var dei naturmytiske visene «Olav Liljekrans» (TSB 
A 63) og «Elvarhøy» (TSB A 65). Tilsvarande danske nemningar er «Elve- 
skud» og «Elvehøj». Prefikset elve heng saman med naturvesenet alv, i begge 
viser spelar alvane ei viktig rolle som livstrugande naturmakt. 


Goethes «Der ErIkönig» 


Johann Wolfgang Goethes «Der Erlkönig» (1782) er eitt av forfattarens mest 
berømte dikt. Det har tradisjonelt vore lese som ein enkeltståande tekst, 

men var opphavleg ein song i syngje- og lystspelet Die Fischerin. Scenetil- 
visingane tyder på at Goethe har tenkt seg alvekongen som ein skogkonge, 
handlinga går føre seg ved og i ein oreskog: «Unter hohen Erlen am Flusse 
sieben zerstreute Fischerhitten. Es ist Nacht und Stille», heiter det. 

Syngjespelet byrjar med at den unge jenta Dortchen syng «Der Erlkö- 
nig», ein ballade om alvekongen. Ho ventar utålmodig på at kjærasten Nik- 
las og far hennar skal koma heim frå skogen. Som vanleg er dei seint ute, og 
for den som skal laga i stand kveldsmaten, er det irriterande. Dortchen gøy- 
mer seg for å gje dei ein lærepenge. Dei to karane får seg ein skikkeleg støkk 
i livet, dei trur at Dortchen har drukna i elva. Alle veit at der held nøkken 
til, og nærmast for å understreke alvoret i situasjonen syng Niklas balladen 
«Wassermanns Braut», ei vise som tematisk er i slekt med naturmytiske 
balladar som «Villemann og Magnhild» (TSB A 50) og «Heiemo og nøkken» 
(TSB A 48). Dortchen kjem snart fram frå gøymestaden, og alt endar godt. 

«Der Erlkönig» er plassert i ein folkeleg og lystig kontekst, og balladen 
får derfor ein noko annan karakter i syngjespelet enn når han står aleine. 
Opningsstrofa fører lesaren/tilhøyraren rett inn i handlinga, for det er sjølv- 
sagt viktig for Dortchen å fange interessa. Ho skal syngje-fortelja om ein far 
som rir gjennom skogen nattestider, med sonen sin i fanget. Så møter dei 
alvekongen: 


Wer reitet so spåt durch Nacht und Wind? 
Es is der Vater mit seinem Kind; 
Er hat den Knaben wohl in dem Arm, 


Er fasst ihn sicher, er hålt ihn warm. 


Mein Sohn, was birgst du so bang dein Gesicht? 
Siehst, Vater, du den Erlkönig nicht? 
Den Erlenkönig mit Kron” und Schweif? — 


Mein Sohn, es ist ein Nebelstreif. 


«Du liebes Kind, komm, geh mit mir! 
Gar schöne Spiele spiel ich mit dir; 
Manch bunte Blumen sind an dem Strand, 


Meine Mutter hat manch gilden Gewand.» 

[..] 


Mein Vater, mein Vater, und siehst du nicht dort 
Erlkönigs Töchter am düstern Ort? 
Mein Sohn, mein Sohn, ich seh es genau: 


Es scheinen die alten Weiden so grau. 


«Ich liebe dich, mich reizt deine schöne Gestalt; 
Und bist du nicht willig, so brauch ich Gewalt.» 
Mein Vater, mein Vater, jetzt fasst er mich an! 


Erlkönig hat mir ein Leids getan! 


Dem Vater grauset's, er reitet geschwind, 
Er hält in Armen das ächzende Kind, 
Erreicht den Hof mit Mühe und Not; 

In seinem Armen das Kind War tot 
(Zweig [utg.], 1962, s. 77-78). 


Grunnmotivet er det same i Goethes dikt som i tradisjonsballadane av Olav 
Liljekrans-typen. Eit alvevesen tek livet av eit menneske som ikkje frivillig 
gjev seg over i alvanes makt. «Der Erlkönig» endar med at den unge guten 
kjem død heim frå møtet med alvane, slik Olav Liljekrans gjer. Som i bal- 
laden går handlinga føre seg om natta i den ville og farlege naturen, langt 
frå folk, og alvekongen freistar med fagre gåver dersom sonen vil følgje med 
han. Om sonen hadde møtt alvekongen på eiga hand, ville han straks gjeve 
etter for alvekongens innsmigrande tilbod. Men her kjem faren inn i biletet, 
han trøystar sonen med at det berre er tåke, vind, rasling i tørre blad og grå 
piletre som skremmer han. I Goethes dikt er det erotiske motivet - alvemøya 
som freistarinne — tona ned, jamvel om alvekongen lovar guten det beste på 
vegner av døtrene sine. Dei vil leie ringdansen, dei vil «wiegen und tanzen 
und singen dich ein», heiter det. Alvekongen uttrykker seg dessutan nokså 
direkte når han seier at han elskar og begjærer den vakre guteskapningen: 
«Ich liebe dich, mich reizt deine schöne Gestalt.» 

Goethes dikt er strammare i komposisjonen enn tradisjonsballadar av 
Olav Liljekrans-typen. Etter ein eksposisjon på ei strofe følgjer den hektiske 
rideturen gjennom natt, mørker og skog, skildra i løpet av sju strofer. Tem- 

poet er stort, presset på faren og sonen aukar gradvis. Dei når til slutt heim 
til landsbyen, men då er sonen død. Faren vedgår aldri at han ser nokon 
alvekonge, og vi kan forstå teksten slik at sonen berre fantaserer og ser syner, 
kanskje er han sjuk. Kanskje blir påkjenningane av rideturen meir enn han 
kan tola. Men dette blir aldri sagt i klartekst, og faren er sjølv nesten ende 
på når rideturen er over. At faren overlever og sonen ikkje, blir ein illustra- 
sjon til eit velkjent mønster i naturmytiske balladar. Eit møte med alvar og 
andre underjordiske vette endar ofte med død og tragedie, men av og til kan 
mennesket sleppe frå den farlege situasjonen med livet i behald. 

Goethe bygde som nemnt på Herders tyske versjon av «Olav Liljekrans» 
(TSB A 63), på dansk «Elveskud», omsett etter Syvs tohundrevisebok. Den 
tyske teksten ligg tett opp til tradisjonsballaden, slik vi kjenner den på nor- 
disk grunn. Men Herder har forveksla prefikset elfe = alv med substantivet 
Erle = (treslaget) or/older. Derfor blir som nemnt Goethes alvekonge ein 
skogkonge, men sidan alvane er så nært knytte til skog i tradisjonen, spelar 
mistydinga mindre rolle. Her følgjer til samanlikning dei første fire strofene 
i Herders versjon: 


Herr Oluf reitet spåt und weit, 


Zu bieten auf seine Hochzeitleut”; 


Da tanzen die Elfen auf grünem Land), 


Erlkönigs Tochter reicht ihm die Hand. 


«Willkommen, Herr Oluf, was eilst von hier? 


Tritt her in den Reihen und tanz’ mit mir.» 


«Ich darf nicht tanzen, nicht tanzen ich mag, 
Friihmorgen ist mein Hochzeittag» 


(Herder, 1990, s. 335-336). 


Vi ser at strofene i Herders tekst har stor formell likskap med tradisjons- 
balladen. Kvar strofe består av eitt linjepar med rim, og med fire trykktunge 
stavingar i kvar linje. Det er berre omkvedet som manglar. 


287 


ESSAY 8 


«Berre kjærleik og død» - Keats' nådelause 
femme fatale 


Alvemotivet, kanskje særleg i form av forførande og forlokkande alvemøyar, 
kom til å spela ei viktig rolle i kunstballadediktinga. Som Goethes «Der 
Erlkönig» oppnådde fleire kunstballadar klassikarstatus. Her høyrer den 
engelske lyrikaren John Keats «La Belle Dame sans Merci» (1819) heime. 
Keats” korte liv bar preg av sjukdom og død. Han miste tidleg begge foreldra, 
og døydde av tuberkulose berre 26 år gammal. Sjukdomen har truleg sett 
spor i diktet, ikkje berre i detaljar, men i hovudmotivet. Den sjuke og sorg- 
tyngde riddaren er kanskje Keats sjølv? Når det gjeld tittelen, er den lånt frå 
ei versforteljing, skriven på 1400-talet av den franske poeten Alain Chartier. 
Det dreiar seg her om ei skildring av høvisk kjærleik. Keats må ha meint at 
vi skal ha med oss dei lange litteraturhistoriske røtene i forståinga av diktet. 

Diktaren fortel om eit møte mellom ein riddar og ei alvemøy. Riddaren 
er sorgtyngd og sjuk, han har gått i alvemøya sitt garn. Keats skildrar henne 
som «a faery's child», og ho syng «a faery's song». Ho tek han med seg til 
alvehaugen, til «her Elfin grot». Alvemøya er vakker, med langt hår og lette 
steg. Men ho talar underleg, «in language strange», og «her eyes were wild». 
Etter at riddaren har sovna, «lulled asleep» av alvemøya, drøymer han 
skremmelege draumar om dødsens bleike riddarar og kongar, tidlegare 
offer for alvemøyas freistande sjarm. Dei skrik og ropar noko han alt anar, 
alvemøya har maktstole han. Frå nå er han i hennar vald, noko som inneber 
at ho har forlate han, og at han er dømd til å flakke ikring til evig tid, som 
meir eller mindre levande død, i eit tomt og goldt landskap. 

Keats let ei utanforståande stemme stille spørsmål til riddaren. Spørs- 
måla kjem i tre opningsstrofer, og så følgjer riddarens historie i resten av 
teksten. Balladen har ringkomposisjon, og sluttar med at riddaren vender 
tilbake til spørsmålet som den utanforståande stemma stilte. Strofene er 
tradisjonelle balladestrofer, men siste linje er kortare enn dei andre og får 
derfor ekstra vekt. Kven tilhøyrer denne stemma? Er det nokon som tilfeldig 
passerer? Er det hovudpersonen som stiller spørsmål i ein slags sjølvreflek- 
sjon? Eller fungerer spørsmåla som eit stilistisk-pedagogisk grep for å 
skjerpe interessa hos lesaren? Alvemøya i Keats” dikt er i slekt med dei alve- 
møyane vi møter i tradisjonsballaden. Også der er alvekvinna vakker og 
freistande, også der fører alvemøtet til at mannens liv blant menneske går 

fortapt. Men hos Keats endar kjærleikseventyret i eit slags limbo, det kan 
minne om skirselden, men manglar den von om frelse som eit skirseldopp- 
hald tradisjonelt inneber. Alt dette gjer balladen meir dyster enn ein tradi- 
sjonell naturmytisk fortapingsballade. 


I Keats’ dikt heiter det bl.a. om den vakre og nådelause alvemøya: I met a lady in 
the meads,/Full beautiful — a faery's child,/Her hair was long, her foot was 
light,/And her eyes were wild. I John William Waterhouse si framstilling av «La 
Belle Dame sans Merci» er det lange håret til alvemøya blitt eit garn som ho fangar 
riddaren med. 


Det kan sjå ut til at Keats” vakre alvekvinne er ein vampyr, slik fleire har 
hevda. Trua på vampyrar, blodsugande vesen som lever av blodet til andre 
menneske, har vore utbreidd i mange kulturar. Med romantikken og ikkje 
minst skrekkromantikken vakna interessa for vampyrar blant intellektuelle. 
I 1819 publiserte legen John William Polidori forteljinga The Vampyre, 
visstnok resultatet av ein venskapleg skrivekonkurranse der både Lord 
Byron, Mary Wollstonecraft Shelley og Percy Bysshe Shelley var involverte. 
Mary Shelleys gotiske roman Frankenstein vart eit resultat av denne tev- 
linga. Pollidoris forteljing, ofte feilaktig tillagt Byron, vart ein stor suksess, 
Keats må sikkert ha kjent til denne. 

Nedanfor siterer eg nokre strofer frå Nordahl Griegs fine gjendikting av 
«La Belle Dame sans Merci». Teksten er henta frå Håbet (1946). Denne 
diktsamlinga vart gjeven ut tre år etter at Griegs fly vart skote ned over Berlin 
under andre verdskrigen. Boka inneheld nokre krigsdikt, dikt frå 1930-talet 
og gjendiktingar. Grieg skreiv elles ei essaysamling (1932) om Keats og fem 
andre engelske lyrikarar som alle døydde i ung alder. 


«O riddersmann, hvad feiler dig, 
så blek, så ensom på din gang? 
Alt sjøens siv er visnet bort, 


stum er hver sang. 


O riddersmann, hvad feiler dig, 
så herjet, smerteslått og svak? 
Hvert ekorns forrådsbod er fylt; 


korn under tak. 


En lilje gror på pannens hvelv, 
med feberdugg, fra sorgens sjø. 
Men på din kinn, der kan jeg se 


en rose dø —.» 


kl 


Jeg satte henne på min hest 
og så blott henne dagen lang. 
Hun bøiet sig mot mig og kvad 


en alfesang. 


Hun fant mig røtter til behag 
og honning, manna langs vår vei. 
Og i sitt sprog, så sa hun visst: 


jeg elsker dig. 


[d] 


De bleke konger kom på rad, 
og krigere, hver hvit og kold. 

De skrek: La Belle Dame Sans Merci 


er du ivold! 


De døde leber skimtet jeg, 

med redslens varsel, mot mig vendt. 
Så våknet jeg, og fant mig her 

på iskold skrent. 


Og derfor må jeg flakke her, 

så blek, så ensom på min gang, 
skjønt sjøens siv er visnet bort, 
og stum hver sang 


(http://www.bokselskap.no/forfattere/grieg 3. september, 2020). 


Samtaleform er vanleg i balladediktinga. Det finst mange scener i natur- 
mytiske balladar der eit menneske som har vore «i alveleik», rekk å fortelje 
om møtet til ein annan, før vedkomande døyr. Av Keats” dikt synest det å 
gå fram at riddaren også er døyande, jf. liljeblomen på «pannens hvelv» og 
den døyande rosa på kinnet. Keats” historiske anslag, kongar og krigarar 
som tidlegare har blitt forførte av alvemøya, er spesielt. Riddaren er berre 
ein i ei lang rekke som møter den nådelause alvekvinna. 


På Norske Selskabs tid 


Norske diktarar deltok berre i liten grad i kunstballadediktinga i den tidlege 
fasen. Ein nærliggjande grunn er at skrivande nordmenn med få unntak 
sokna til det klassisk- og franskorienterte Norske Selskab i København, og 
der hadde ein ikkje sans verken for romantisk eller skrekkromantisk dikting. 
Claus Fasting, litterær kritikar og skribent, nemner ikkje noko om behovet 
for den slags i omtalen av kva selskapets Poetiske Samlinger (1775) alt har, 
og kva som manglar: 


Vi har Oder, og Satirer, men vi har ingen Horaz, ingen Despreaux. Vi mangle 
endnu Fabler, endnu Fortællinger (vi meene poetiske), endnu Idyller (i det rin- 
geste som en Gesners) endnu Breve, efter Hamiltons eller Chaulieus Maade, 


endnu Romanzer (Bliksrud, 1999, s. 31-33). 

Rett nok gav Peter Harboe Frimann ut romansen - som han kallar den lange 
visa — «Axel Thordsen og skiøn Valborg», i Poetiske Samlinger. Visa byggjer 
på riddarballaden «Aksel Tordsson og skjønn Valborg» (TSB D 87). Dette 
er ei såkalla romanvise, uvanleg lang (200 strofer), og har aldri funnest i 
munnleg tradisjon, men som skillingstrykk og i avskrifter. Handlinga i Fri- 
manns tekst dreiar seg om det ulykkelege kjærasteparet Aksel og Valborg, 
som ikkje får kvarandre. Både den maktgriske kongen og ein falsk og skum- 
mel munk - «sorte Broder Knud» - stiller seg i vegen for lykka deira. Den 
romantisk utpensla «Aksel Tordsson og Skjønn Valborg» var svært populær 
i samtida, såleis skreiv Adam Oehlenschlåger dramaet Axel og Valborg 
(1808) på bakgrunn av viseteksten. 

Når Frimann fatta interesse for dette stoffet, kan det nok også hengje 
saman med at Aksel Tordsson og Valborg Immersdotter vart gravlagde på 
kvar si side av eit gammalt kapell - jf. Bendik og Årolilja! - på Giske i Bor- 
gund. Dette skriv presten Hans Strøm. Sjølv hadde Frimann vakse opp på 
Selje, ikkje så altfor langt unna, og kunne altså med romansen slå eit slag 
for heimleg og norsk litteraturhistorisk tradisjon. Teksten byrjar då også 
med at diktaren patosfylt vender seg til trea som veks på Valborgs og Aksels 
graver: 


I Tvilling-Træer, som Valborgs Stöv 

Og Axels Grav i Norges Egn beskygge, 

Som Elskov böd med hvælvet Green og Löv 
At grönnes over dem, og evig at betrygge; 
Med Fuglens Sang paa eders hvalte Greene, 
For Axel og hans Brud min Klage sig foreene! 
(Poetiske Samlinger, 1775, s. 5-20). 


Presten og diktaren Claus Frimann hadde større litterær produksjon enn 
broren Peter Harboe Frimann. I nokre av visene han skreiv for eit breitt 
publikum, kan ein seia at han nærmar seg både balladen og kunstballaden, 
i alle fall formelt, med enkle og lettfattelege vers. Viser som «Den norske 
Fisker», «En Birkebeener-Sang» og «Sange ved Haand-Arbeide» vart popu- 
lære og fekk plass både i vise- og lesebøker. 

Med Almuens Sange (1790) ynskte Frimann å leggja fram ei heil songbok 
som vanlege nordmenn kunne ha nytte av. Det er på høge tid at ei slik bok 

blir utgjeven, skriv han strengt i forordet, for det er ikkje mykje folk flest 
har å glede seg over på songens område. Verken drikkeviser, kjærleiksviser 
eller gamle kjempeviser er noko å samle på, og ikkje eingong salmediktinga 
held mål, med unntak for Peter Dass: 


[...] Naar man da undtager Psalmebogen, samt nogle andre smaa gudelige Sange, 
(en Deel usle nok) tilligemed Peder Dasses Skrifter, hvad har da Almuenat synge, 
uden nogle tossede Drikke- og Elskovs-Viiser, som i Byerne sammensmedes, 
eller og nogle hiemmegiorte, som en og anden halvforrykt Skoleholder har villet 
udmærke sig ved? I de fleeste er hverken sund Sands eller Sammenhæng at finde, 
og just de allerdaarligste og latterligste kiøbes helst, ja synges af Fruentimmerne 
med Taarene i Øinene. De gamle Kiæmpeviiser, samlede af Syv og Vedel, erne 
nu overmaade rare [sjeldne] blandt Bønder, som vel er; thi den megen Troldom 
og Diævelskab, som i disse er indvævet, fæste alt for dybe Rødder hos de Een- 
foldige, til at man burde ønske dem almindelige. Saadant er da hvad Almuen 


har at synge (Frimann, 1790, s. 3-4). 


Heilt utenkjeleg ville det ikkje ha vore om einkvan av diktarbrørne i Norske 
Selskab hadde fatta interesse for kunstballaden, gjerne for gjengangarvise- 
sjangeren, og kanskje til og med skrive gjengangarviser sjølv. I alle fall gjorde 
den svenske forfattaren Anna Maria Lenngren, fødd Malmstedt, nettopp 
det. Lenngren var samtidig med Johan Herman Wessel og i slekt med han 
når det gjeld sansen for satire og evna til å skrive klart, ujålete og samstundes 
elegant, om vanlege emne og vanlege folk. Anna Marias ektemann Carl 
Peter Lenngren redigerte Stockholms-Posten, og Anna Maria var i ein 
periode medarbeidar i avisa. Ho omsette franske operatekstar og heldt lit- 
terære salongar der den stockholmske kultureliten møttest - men var ifølgje 
samtida samstundes beskjeden og husmoderleg. I enkelte dikt hevdar ho at 
det er best for kvinner å halde seg unna dikting og politikk - tilsynelatande 
sterkt i strid med det ho sjølv representerte. I svenske litteraturhistorier har 
Lenngren ein sentral plass, ved sida av Bellman er ho kanskje den einaste 
diktaren frå denne tida som framleis lever. 

Lenngrens dikt vart utgjevne av ektemannen to år etter at ho var død 
(1819). Tittelen Samlade Skaldeforsök er ikkje spesielt fengjande, men det 
skal ein ikkje la seg skremme av. Til dei mest kjende dikta hennar høyrer 
«Pojkarne» og «Några ord till min kåra dotter, ifall jag hade någon». Sam- 

linga inneheld dessutan fleire balladar, deriblant «Gengångaren». Balladen 
byrjar med å presentere Lisa, kanskje ei tenestejente. Ho ligg og vrir seg i 
senga og får ikkje sova. Det er midnatt, månen skin bleik og sorgsamt inn 
gjennom takgluggen, stemninga er dyster. Mens ho trøystar seg med ein 
pris snus, tenkjer Lisa på kjærasten - «Styrman Niklas Våderhatt» - som 
nyleg har drukna i Kattegat, langt frå edru, dessverre. Så nærmar midnatt- 
stimen seg: 


Det var midnatt ... Nå hvad hånde? 
Först på dörrn tre starka slag, 
Så en röst som Lisa kånde: 


«Låt upp Lisken - det år jag!» 


Lisa kom i ångst och klåmma, 
Ropte i förskråckelsen: 
«Det år Nilses egen stämma - 


Hu, bevars, han går igen!» 


Hastigt såg hon dörrn på gafvel, 
Märkte grant hin ondes streck, 
Tyckte som en dunst af svafvel 


Hvad som var en dunst af beck. 


Der stod Nils i bussaronger ... 
Lisa under tåcket gömd, 
Ropade så hemsk och ånger: 


«Arma sjål, år du fördömd?» 


Heldigvis syner det seg at gjengangaren slett ikkje er noko spøkelse, det er 
Niklas Våderhatt i eigen person! Rett nok fall han i sjøen, men vart berga. 
At han er våt, er regnets skuld. Og nå som han har drukke seg til mot og 
kraft på «första krogen vid Nortull», er han minst like sprek som tidlegare: 


Lisas fröjd - hvem kan väl mäkta 


Säga ut, hur hon blef glad ... 


Kåra låsare, ursåkta 

Våndingen i min ballad! 


(http://www.runeberg.org/lenngren/0133.html 7. september, 2020). 


«Over salten Hav» med Edvard Storm 


Edvard Storm høyrde til same generasjon som Wessel og Anna Maria 
Lenngren. Med visene sine på dølemål sette han varige spor etter seg i norsk 
visetradisjon. Jørgen Moes første norske visesamling, Sange, Folkeviser og 
Stev i Norske Almuedialekter (1840) er eit uttrykk for det, Moes samling 
inneheld ti viser av gudbrandsdølen og vagværen Edvard Storm. Bakgrun- 
nen for Storms døleviser ligg til ein viss grad i balladediktinga. Dessutan har 
diktaren hatt kjennskap til andre slags viser og vers på bygdemål frå heim- 
bygda, og han kan ha vore kjend med den populære sveitsiske diktaren 
Salomon Gessner, som skreiv om landlege idyllar i rousseausk stil. At Storm 
kom til å skrive skillingsviser, tyder på at han også var vel heime i denne 
sjangeren. 

Melodiane og førstestrofene til nokre av dølevisene vart trykte i den 
franske komponisten og adelsmannen Jean-Benjamin de La Bordes store 
musikkverk Essai sur la musique ancienne et moderne (1780). Dette er 
uvanleg tidleg og heng saman med Storms livssituasjon. Frå 1769 budde 
han i København, der han hadde planlagt å studere teologi. Han fullførte 
ikkje studiane, i staden heldt han det gåande som lærar. Storm hadde lite til 
overs for Wessel, som han syntest var frivol og vulgær, og han heldt seg 
derfor unna Norske Selskab. Storm treivst betre blant danske vener i Drejers 
Klub. 

La Borde var aldri i Vågå, men hadde gode kontaktar i København. Der 
var det sekretær i Videnskabernes Selskab, Christian Frederik Jacobi, med 
assistanse av musikaren Johan Hartmann, som skaffa La Borde melodiar og 
tekstar til Storms viser (Dal, 1956, s. 177-178). Primærkjeldene må truleg 
ha vore nordmenn og kanskje særleg gudbrandsdølar i København. Storm 
skreiv visene sine med utgangspunkt i populære folkelege melodiar frå 
heimtraktene. Nokre av dei slo an, melodien til «Skog-Møte has Torjer 
Skjeille» vart såleis seinare brukt av Welhaven til «En Vise om Hellig Olaf» 
(1848) og av Aasmund Vinje i «Eivind Aalandslid», ei vise i diktforteljinga 
Storegut (1866). La Bordes tekstgjengjeving av førstestrofene er langt frå 
perfekt, men i alle fall forståeleg. Med tanke på eit internasjonalt publikum 

forsynte La Borde kvar vise med eit samandrag på fransk. Til ei av dei mest 
kjende dølevisene, «Heimreise fraa Sæteren» («Oss ha gjort qva gjæras 
skulle»), går handlingssamandraget slik: 


Nous avons fini tous nos travaux, battu le beurre & fait le fromage: il ne nous 
reste plus qu’à charger les chevaux de notre bagage & å clore nos cabanes d'été. 
Il n’y a plus ici de nourriture pour les troupeaux ni pour les hommes. Nous nous 
réjouissons d'étre libres, de retourner å nos habitations; mais notre bétail s'en 


réjouit encore davantage (Seip [utg.], 1949, s. 51). 


Av Storms litterære produksjon er det berre dølevisene og Sinklarvisa som 
er blitt ståande. Dølevisene på gudbrandsdalsmål er blant dei første poetiske 
tekstar på norsk, etter dansketida, som ikkje framstiller bønder nedlatande 
og spøkefullt-ironisk. Visene vart dessutan vurdert som interessante av 
språklege grunnar og kom på trykk i Laurents Hallagers Norsk Ordsamling 
(1802), den første større ordboka før Aasen. Storms viser handlar om ulike 
sider ved norsk bygdeliv på 1700-talet. I «Heimreise fraa Sæteren» er det 
seterjenta som fører ordet: Alt sommararbeidet i fjellet er unnagjort, osten 
er ysta, smøret er kinna. Nå kan huldra flytte inn på setra, og folk og fe gler 
seg over å kunne snu nasen mot bygda. 

«Heimreise fraa Sæteren» er ei vise vi gjerne kan kalle realistisk. Andre 
av Storms viser har tydelege røter i den førromantiske hyrdepoesien som 
var svært populær på 1700-talet. Storm har kanskje vore inspirert av ein 
annan gudbrandsdøl, Christian Braunmann Tullin frå Ringebu, som tidle- 
gare på 1700-talet hadde skrive velklingande vers i galant rokokko- og hyr- 
dediktingsstil? Her skal vi likevel sjå på Storms største suksess som vise- 
diktar: «Zinklars Vise» («Sinklarvisa»). Denne visesuksessen har ingen ting 
med rokokko å gjera. 

Bakgrunnen for «Zinklars Vise» er Kalmarkrigen (1611-1613) mellom 
Danmark-Noreg og Sverige, då ein skotsk leigehær på 400 mann, i august 
1612, vart sett i land i Romsdal. Styrken skulle derifrå ta seg over til Sverige, 
men vart stansa av norske bønder ved Kringen i Sel i Gudbrandsdalen, og 
nesten tilinkjegjort. Berre 18 av dei 400 skottane overlevde. Edvard Storm 
skreiv «Zinklars vise» på bakgrunn av segner og annan munnleg tradisjon 
i heimbygda. Det fanst dessutan alt ei gudbrandsdalsk «Kringen-Vise», og 
herifrå har Storm henta motivet og rytmen og ei einskild linje (Bull, 

1958, s. 495). Strofeforma er gammal og byggjer på danseviser og stevdik- 
ting frå mellomalderen, med innslag av nystevrytme. Både i religios og 


verdsleg dikting har denne strofeforma vore mykje brukt (Lie, 1967, s. 324- 
327): 


Edvard Storms «Zinklars Vise» gjorde stor lykke, og fungerte lenge som ein slags 
uoffisiell norsk nasjonalsong. Målarstykket «Sinclairs landgang i Romsdalen» av 
Morten Miller, og med «historisk staffasje» av Adolph Tidemand (1876) framstiller 
skottane i ferd med å ta seg til rette på norsk grunn. 


«Zinklars Vise» vart trykt første gong i 1782. Kort tid etter (1786) finn vi 
den i Samling af Viiser — dvs. skillingsviser — utgjeven av «Svares Efterle- 
verske» i København. Same utgjevar publiserte også balladar og populære 
viser generelt, deriblant av Petter Dass. I Nasjonalbibliotekets eksemplar av 
Samling af Viiser har ein tidlegare bibliotekar teke avskrift av eit Storm-brev, 
datert 25. desember 1787, som må ha følgt boka. Storm skriv: «Jeg har for- 
fattet dem alle [visene], undtagen No 3, og den sidste, No 16. Af Zinklars 
Vise har Selskabet [forlaget?] solgt meer end 3000 Exempl.» Det går elles 
fram at boka har vore ei gåve frå Storm til ein av dei to pleiesønene han 
hjelpte fram, Lars Jørgensen. Avskrifta - som eg ikkje finn nokon grunn til 
å tvile på — gjev oss eit interessant innblikk i kor mykje ei populær vise kunne 
selja, på kort tid. 

Heilt fram til vår tid har «Zinklars Vise» vore ein gjengangar i visebø- 
kene, og det finst fleire innspelingar. På Færøyane har visa hatt ein særleg 
framskoten plass til song og dans, med nylaga omkvede: «Vel op før Dag, I 
kommer vel over den Hede». 

Dei fleste skillingsviser vart utstyrte med ei innleiing som gav informa- 
sjon om tekst og melodi, og det har også «Zinklars Vise»: 


En Vise om Den Skotske Oberst Zinklar, 

Som, tilligemed fjorten hundrede Mand, 

blev slaget af de Norske Bønder i Guldbrandsdalen. 
Synges paa sin egen Melodie. 

Trykt hos L. N. Svares Efterleverske 


i store Kannikestrædet No. 39. 


Som det går fram av innleiinga, har den skotske hærstyrken vakse til 1400 
mann. Omtittelfiguren kan det seiast at han eigentleg heitte George Sinclair. 
Han var kompanisjef under leiaren, oberstløytnant Alexander Ramsay. 
Ramsay overlevde, mens Sinclair fall ved Kringen. 

Den nitten strofer lange visa opnar med ei relativt utførleg skildring 
av Zinklar på veg «over salten Hav» til Noreg, for «Svenske Penge at 
stride»: 


Herr Zinklar drog over salten Hav, 

Til Norrig hans Cours monne stande; 

Blandt Guldbrands Klipper han fandt sin Grav, 
Der vanked” saa blodig en Pande. 


Herr Zinklar drog over Bølgen blaae 
For Svenske Penge at stride. 
Hielpe dig Gud, du visselig maae 


I Græsset for Nordmanden bide. 


Maanen skinner om Natten bleeg, 
De Vover saa sagtelig trille; 

En Havfrue op af Vandet steeg 
Hun spaaede Herr Zinklar ilde. 

Vend om, vend om, du Skotske Mand! 
Det gjelder dit Liv saa fage, 
Kommer du til Norrig, jeg siger for sand, 


Ret aldrig du kommer tilbage. 


Leed er din Sang, du giftige Trold! 
Altidens du spaaer om Ulykker, 
Fanger jeg dig engang i Vold 

Jeg lader dig hugge i Stykker. 


Diktaren går ikkje særleg inn på bakgrunnen for Zinklars reise, men nemner 
likevel at Zinklar er ein leigesoldat som slåst for svenske pengar. Det er eit 
dårleg utgangspunkt, og hovudpersonen får då også mange åtvaringar i 
form av vonde varsel. Månen skin med eit dødeleg bleikt lys, og havfrua 
som stig opp av sjøen, spår Zinklar ille. Livet er flyktig og kan snart vera 
over for hans del. Det bryr han seg ikkje om, men seinare i visa dukkar det 
opp endå eit vassvette som er i slekt med havfrua. Det er nøkken som held 
tili Gudbrandsdalslågen. Nøkken «opløfter sit vaade Skiæg», heiter det, han 
«venter, med Længsel, sit Bytte». 

Skottane går i land i Noreg ved «Romsdals Kyster». Storm framstiller 
Zinklars menn som rå røvarar, dei fortener å møtast med knallhard mot- 
stand. Dei skotske soldatane «skiendte og brændte, hvor de drog frem, dei 
«spotted” den grædende Enke» og drep småbarn på mors fang. Men ryktet 
om den brutale framferda når «Kiernen af Landet», og ved Kringen planlegg 
bøndene å gjera det av med fienden. Zinklar fell for første kule, skottane 
mister motet, bøndene stormar fram: 


Med døde Kroppe blev Kringen strøed, 
De Ravne fik nok at æde; 

Det Ungdoms Blod, som her udflød, 
De Skotske Piger begræde. 


Ei nogen levende Siæl kom hiem, 
Som kunde sin Landsmand fortælle, 


Hvor farligt det er at besøge dem 

Der boe blandt Norriges Fiælde 
(Storm, 1786, nr. 4). 


«Zinklars vise» er ein tidleg norsk kunstballade Det er også ei krigs- og 
skillingsvise om norsk patriotisme innanfor den dansk-norske heilstaten. 
Storm trekker vekslar på heimbygdtradisjonen og på det han visste om nor- 
disk balladedikting, særleg dansk. Aktørar som havfrua og nøkken er folk- 
loristiske vesen som finst i mange naturmytiske balladar, og ramnane har 
kanskje Storm lånt frå norrøn dikting? Herr Zinklar har visse trekk til felles 
med overmodige balladeheltar som nektar å ta omsyn til varsel om eigen 
død på sjøen, jf. riddarballaden «Jon Remarsson» (TSB D 360). Ei av stro- 
fene, den om dei forgjeves ventande og gråtande skotske jentene, har ein 
særleg balladeaktig klang og minner om nøkkelstrofer i andre krigsballadar. 


Overgang. Nye nordiske viseutgåver 


Ved inngangen til 1800-talet fanst det knapt nokon blant dei kondisjonerte 
i Noreg som visste noko om den norske balladetradisjonen. Ikkje før tidle- 
gast i 1830-åra vart entusiastar som Jørgen Moe, Henrik Wergeland, Mag- 
nus Brostrup Landstad og Olea Crøger klar over at noko i den retning 
eksisterte. Det viste seg då at folk ikkje berre song danske viser frå Tohun- 
dreviseboka til Peder Syv, dei kunne også gamle norske viser, lite påverka 
av dansk skrift. Men denne gamle norske songtradisjonen fanst berre på 
folketunga. Om nokon i dei første par tiåra på 1800-talet skulle ynskje å 
skrive kunstballadar om norske balladeemne, måtte vedkomande derfor 
finne anna stoff å byggje på. Slikt stoff kunne vera nyare bygdeviser, segner 
eller annan forteljetradisjon, jf. Edvard Storm. Andreas Fayes Norske Sagn 
(1833) vart derfor ei viktig kjelde for fleire poetar, ikkje minst for Johan 
Sebastian Welhaven. 

I Danmark publiserte Rasmus Nyerup, Werner H. Abrahamson og Knud 
Lyne Rahbek Udvalgte Danske Viser fra Middelalderen i 5 band (1812- 
1814). Dette var likevel verken noka folkeleg utgåve basert på samtidig fol- 
kesong eller noka vitskapleg utgåve. Mesteparten var kjent frå før, deriblant 
viser frå Tohundreviseboka. Men utgåva inneheldt melodiar, og det var ei 
stor nyvinning. Den samtidig utgjevne svenske balladeutgåva Svenska Folk- 

Visor Från Forntiden (Svenska Folkvisor) (1814-1816) peika i større grad 
framover. Denne trebandsutgåva var resultatet av eit samarbeid mellom 
diktaren og historikaren Erik Gustaf Geijer og presten og folkeminnesam- 
laren Arvid August Afzelius. Samarbeidet gjekk føre seg på den måten at 
Afzelius tok seg av innsamlingsarbeidet, mens Geijer skreiv innleiing og eit 
eige essay om balladerefrenga. Både Geijer og Afzelius var medlemer av 
Götiska Förbundet, skipa på romantikkens grunnlag, ei foreining som bl.a. 
tok sikte på å gjenskapa Sveriges ærerike fortid. 

I innleiinga skriv Geijer inspirert om skilnaden mellom naturpoesi, dvs. 
balladedikting på den eine sida, og nyare kunstdikting. I motsetning til den 
engelske 1700-talsutgjevaren Thomas Percy ber ikkje Geijer om orsaking 
for å leggja fram ei samling med folkeleg dikting, tvert imot. Den tradisjo- 
nelle skjønnlitteraturen har kjørt seg fast, den er splitta og forvirra, den har 
lært oss å sjå ned på det som også for denne litteraturen ein gong var grunn- 
laget: folkediktinga: 


Men det år blott i den gamla poesien, som vi tycka oss återfinna bildningens 
rena ock vackra förhållanden, och en konst, som sjelf blott var blomman af de 
lyckligaste naturanlag. Den nyare deremot [...] har hittils synts föga på vågen att 
bilda sig till ett naturlig helt, utan utmårker sig snarare genom söndring och 
förvirring. Den har åfven börjat med natur- eller folkpoesi. Men den fortgick 
blott i bildning, för att låra sig förakta sin kålla; hvarföre den ock vid första 
påseendet visar det besynnerliga skådespelet af en konst utan natur, eller som 
søker naturen med osåkerhet (Geijer & Afzelius [utg.], [1814] 1880, (band I), 
s. X). 


Utan Afzelius ville det likevel ikkje blitt noka svensk balladeutgåve på dette 
tidspunktet. Og Afzelius arbeidde raskt. I 1810 hadde han blitt kjend med 
lokalhistorikaren Leonhard Fredrik Rääfs pågåande innsamlingsarbeid, og 
dette inspirerte Afzelius til sjølv å samle viser i Västergötland, der han var 
fødd. I motsetning til Afzelius var Rääf ein svært sjølvkritisk utgjevar, og 
ville helst ikkje gje frå seg visene sine. Berre nokre få kom med i Geijer og 
Afzelius utgåve. Derimot sende brørene og visesamlarane Daniel og Johan 
Haqvin Wallmann mange balladar frå Östergötland til Afzelius, og dei fekk 
plass i utgåva. Band III inneheld dessutan eit fyldig utval ballademelodiar, 
arrangerte av den tyskfødde komponisten J. Chr. Haeffner. 

Afzelius hadde ingen tankar om å gje ut noka vitskapleg balladeutgåve, 
han tok sikte på eit allment publikum. Derfor kunne han setja saman to eller 
fleire variantar av same ballade til ein tekst. Han kunne også fylle ut tomrom 
i teksten og «forbetre» språket der han meinte det trongst. Men trass i slike 
formelle veikskapar hadde Svenska Folk-Visor Från Forntiden fleire sterke 
sider. Det var ei utgåve som mange kunne ha glede av, og ikkje minst var 
det ei nyvinning at nesten alle visene skreiv seg frå samtidig munnleg tra- 
disjon. Dei fleste vart dessutan trykt med dei melodiane som songarane 
brukte (Jonsson, 1971, s. 85). 

Svenska Folk-Visor Från Forntiden har visse fellestrekk med Landstads 
Norske Folkeviser (1853). Landstads og Crøgers bok tok også sikte på eit 
allment publikum og bygde på samtidstradisjon, folkeviser i ordets rette 
forstand. Boka inneheldt dessutan eit (mindre) musikkbilag, og Landstad 
la fram tekstane etter liknande prinsipp som dei Afzelius brukte, rett nok i 
eit norrøninspirert og lite lesarvenleg språk. Men Landstad gav ut si bok på 
eit tidspunkt då vitskapleg utgjeving var i ferd med å bryte gjennom, særleg 
med Svend Grundtvigs første band av Danmarks gamle Folkeviser (1853). I 
1830-åra hadde dessutan Adolf Ivar Arwidsson gjeve ut Svenska Fornsånger 
(1834-42) etter vitskaplege prinsipp. 


Welhavens nasjonale balladar 


Då Andreas Faye i 1833 gav ut den første samlinga med folkesegner her i 
landet, argumenterte han varmt for boka. Eitt av dei seks punkta han fører 
opp på plussida, gjeld den praktiske nytte (og glede) diktaren og lesaren 
vil ha: 


For Digteren og Yndere af Digtekunsten maa en Samling af saavel mythiske som 
historiske Folkesagn, være velkommen. Med større Frihed og med mere Held 
kan han benytte sig af mythiske Væsener, naar han veed, at disse leve i Folkets 
Minde og ere saa bekjendte, at selv det mindste Barn forstaaer en saadan Hen- 
tydning, og, hvad de historiske og tilsvarende Sagn som Stof for poetiske Frem- 
bringelser angaaer, saa er det en almindelig Mening at et Digt, der grunder sig 
paa et Sagn eller Factum, næsten stedse lykkes bedre, end hvor Stoffet ogsaa er 
opdigtet (Faye, 1844, s. IV). 

For Welhaven må Fayes bok utan tvil ha vore velkomen. I hyllestdiktet «En 
Tribut til Kunstforeningen» (1836) skriv han om kva segner og andre former 
for folkedikting kan bety for litteraturen, når dei kjem fram i lyset og når ut 
til eit kondisjonert publikum: 


[...] I Fjeldet boer vor Kunst og Poesi; 

den drømmer der endnu i Landets Bringe, 
der har den viist os Glimtet af sin Vinge 

i Dalens Sang, i Dalens Melodi [...] 
(Hauge [utg.], 1990 a, s. 230-235, 366). 


Welhaven blir gjerne karakterisert som «poetisk realist». Han var roman- 
tikar og ikkje minst nasjonalromantikar, men med realistisk forankring og 
med sans for norsk folkeliv. Det romantisk-dramatiske skal vera tøymt, 
under kontroll. Å dikte er samstundes å erkjenne, setja tankar på det usagde, 
det ein berre føler og anar. Dette ser vi i dei mange kunstballadane hans, 
lange, episke dikt, med emne frå folketradisjonen. Mange av Welhavens 
kunstballadar byggjer på segner han hadde lese hos Faye. I nokre tilfelle gjer 
han også bruk av segn- og tradisjonsstoff frå andre kjelder. Særleg i sam- 
lingane Nyere Digte (1845) og Halvhundrede Digte (1848) står det mange 
segn-inspirerte dikt. Frå den førstnemnde kan nemnast «Huldren», «En 
Vise om Hellig Olaf», «Jutulsbjerget», «Om Ridder Audun til Aalhuus», 
«Eivind Bolt», «Det omvændte Bæger», og ikkje minst lesebok- og antolo- 
giklassikaren «Asgaardsreien». 

Det sistnemnde diktet byggjer på ei hending som skjeddei Valdresi 1823, 
eit drap under eit bondebryllaup. Welhaven kombinerer avisreferatet frå 
bryllaupet, slåssinga og drapet, dels med innslag av norrøn mytologi, dels 
med folketradisjonen om «Asgaardsreien» (Oskoreia) — «et omstreifende 
Følge af Vætter eller usalige Aander» (Aasen). Ein av slagsbrørne blir i 
Welhavens dikt dregen etter håret og teken opp og med i Oskoreia, ein 
annan kranglefant ligg død attende. Men brudgommen, som slagsbrørne er 
ute etter, overlever - og på eldre dagar kan han fortelja bygdeungdomen om 
kva som skjedde då han gifte seg, heiter det i balladen. Welhaven skal ha 
blitt inspirert av ein folkedans, visstnok ein feiar, pols eller springar, som 
han høyrde tilfeldig i Kristiania. «Som han [Welhaven] en kveld gik ude ved 
Grønlien, hører han ud fra en dansebod en strygende feier, og med en gang 

løsner emnet i rytmisk bevægelse, og digtet er færdigt» (Lie, 1967, s. 434- 
435). 

Det 17-strofers lange diktet byrjar med ein presentasjon av den grufulle 
Oskoreia: 


Lydt gjennem Luften i Natten farer 

et Tog paa skummende sorte Heste. 

I Stormgang drage de vilde Skarer; 

de have kun Skyer til Fodefæste. 

Det gaaer over Dal, over Vang og Hei, 
gjennem Mulm og Veir; de endse det ei. 
Vandreren kaster sig ræd paa Veien. 


Hør hvilket Gny - det er Asgaardsreien! 


Thor, den stærke, med løftet Hammer, 
staaer høit i sin Karm, er forrest i Laget; 
han slaaer paa Skjoldet, og røde Flammer 
belyse det natlige Tog ved Slaget. 

Da klinge Lurer, da er der en Støi 

af Bjælder og ringlende Ridetøi, 

da hyler Sværmen og Folket lytter 

med stigende Angst i de dirrende Hytter 
(Hauge [utg.], 1990 b, s. 142-146, 444). 


I Romantikkens balladediktning plasserer Hans Midbøe «Asgaardsreien» i 
det han kallar «Ville jeger-gruppen», saman med dikt av bl.a. Gottfried 
August Bürger og Adam Oehlenschlåger (Midbøe, 1946, s. 70-85). Welha- 
ven sette sjølv diktet sitt høgt. «Asgaardsreien» kan minne noko om Biirgers 
«Leonore». Også hos Welhaven dreiar det seg om ei skremmande nattleg 
ferd i rasande fart, om klangar, ståk og spetakkel, med døde ånder i spissen. 
Men det er den viktige skilnaden mellom «Leonore» og «Asgaardsreien» at 
mens Biirgers uskuldige hovudperson går til grunne, overlever brudgomen 
i Welhavens ballade. 

Welhavens dikt «Asgaardsreien» inspirerte den historieinteresserte målaren Peter 
Nicolai Arbo. Målarstykket hans, «Åsgårdsreien» (1872), framstiller det uhyggelege 
følgjet i lufta mot himmelranda, susande fram over eit goldt landskap. Guden Tor 
er plassert midt i biletet, litt bak, mens to brystfagre valkyrjer rir i brodden. 


Peter Nicolai Arbos nærmast skrekkromantiske målarstykke «Åsgårds- 
reien» (1872) er tydeleg inspirert av Welhavens dikt, med guden Tor godt 
synleg i laget, og med lyft hamar. 

Halvhundrede Digte (1848) inneheld segn- og folkediktingsinspirerte 
dikt som bl.a. «Solvirkning», «Mindets Bæger», «Harpen i Borgen», «I Kiv- 
ledal», «Dyre Vaa», «Den spildte Drik», «Koll med Bilen» og «Harald fra 
Reine». Segndikta har ein viktig plassi samlinga, og fleire dikt følgjer gangen 
i segna som diktet byggjer på. Truskap mot segngrunnlaget har nå blitt 
viktigare for diktaren (Hauge [utg.] 1990 b, s. 450). Illustrerande for denne 
tendensen er «Dyre Vaa». I eit brev til Hjalmar Kjerulf skriv Welhaven at 
han nå gjenfortel segnstoffet utan særlege endringar, og at diktet har ein 
muntrare tone enn før, utan symbolikk. Ei jamføring mellom segn og dikt 
viser at dette stemmer. Handlinga er parallell, ikkje berre i grove trekk, men 
i dei fleste detaljane. Welhaven har elles innført ei refrengaktig sistelinje i 
balladestil. Dels minner denne linja oss om at handlinga går føre seg om 

natta, og at Dyre Vaa ikkje er den som er redd for mørker, dels bidrar linja 
til å skapa den muntre tonen: 


Den gjeveste Bonde i Vinje Gjeld 

var Dyre fra Vaa at nævne. 

Han var saa sikker og stø som et Fjeld 
og eiede tolv Mands Evne. 

Hans Grander sagde saa stort et Ord: 
««Du turde vel prøve en Leg som Thor 
med Trold og med Bjerguhyre.»» 


«Ja, om det var mørkt,» sagde Dyre. 


Saa skulde det hende at Dyre Vaa 

sad lunt i Julekveldsgilde. 

Mens Øllet gik rundt og Natten faldt paa, 

de drukke saameget de vilde. 

Med Et blev der tyst i det lystige Lag; 

der hørtes fra Fjeldet et grueligt Brag 

og et Brøl som af hundrede Tyre. 

«Nu er det vel mørkt,» sagde Dyre 

(Hauge [utg.], 1990 b, s. 219-220, 461. Faye, 1844, s. 19-20). 


Eitt av dei dikta der Welhaven er tettast på balladen og balladetradisjonen, er 
«Det omvendte Bæger». Diktet står i Nyere Digte. Hovudmotivet er gløyms- 
ledrikken - drikken med villarkonn i, som vi kjenner frå bergtakingsvisene. 
Den som drikk denne fatale drikken, gløymer menneskeverda og alt som der 
finst, og blir frå nå innestengd i bergekongen eller alvemøya sitt rike. Som det 
heiter i ein variant av «Liti Kjersti og bergekongen» (TSB A 54): 


Dei gav henne drikke av det raude gullhonn, 


dei sleppte nedi tre villarkonn. 


Den tredje drikken liti Kjersti ho drakk, 
dei kristne landi ho aldri meir gat 
(Solberg, 2003 b, s. 31). 

Welhavens ballade handlar om riddaren Gilbert af Billingskov. Namnet 
assosierer i retning tysk eller dansk adel, og det kviler mellomaldermystikk 
over det heile. Hr. Gilbert er ein sorgtyngd mann: 


Hans Hustru er under Kistelaaget, 

og derfor har han grublet og vaaget 
og sørger endnu den lange Nat. 

Sit brændende Hoved helder han mat; 


hans Blik er af Kummer taaget. 


Hr. Gilbert isolerer seg i sorga. Lenge sit han apatisk «ved Hustruens Lig», 
og det hjelper lite at andre får han med ut «til larmende Jagt med Falk og 
med Hunde». Munkars bøner og salmesong har heller ingen verknad. Då 
høyrer han ei natt lokkande tonar, strengespel og vakker song: 


«Du skal mit funklende Bæger tømme, 
og, som de lette, svindende Drømme, 
skal Mindernes blege Hær forgaae. 

Og Glædernes Væld, som følger derpaa, 


skal gjennem dit Hjerte strømme.» 


Det er alvemøya, «den deilige Kildens Fee», som spelar, syng og lokkar. Han 
ser «Kredsen paa Blomstergrunden», spor etter ringdansen som alvane trør, 
og skjønar at han har hamna i alveselskap. Alvemøya lyfter armen: 


Sin blændende Arm hun mildt bevæger 
og hæver det funklende, fulde Bæger, 
og siger med lifligt klingende Røst: 
«Paa Glemselen følger nyskabt Lyst, 


som ganske din Smerte læger.» 


Å drikke av begeret er freistande, men riddar Gilbert minnest den kjære 
dødes namn og innser i eit blink at han umogleg kan gløyme henne. Han 
grip begeret og kastar det frå seg, «høit over Lindeløvet / og over den skum- 
mende Elvebred». Med eitt står han aleine ved borgporten. Alvemøya har 

ikkje lenger makt over han, det er som om det heile har vore ein draum. Frå 
nå av blir Hr. Gilbert riddaren av «det omvendte Bæger»: 


Han førte et Skjold mellem Herrer bolde, 
der kjendtes blandt hundrede andre Skjolde. 
Et omvendt Bæger var malt derpaa; 

det bar Hr. Gilbert, en Helt som Faa, 

og vilde sin Sorg beholde 

(Hauge [utg.], 1990 b, s. 137-140). 


Det sentrale handlingsmotivet i balladen, alvemøya som tilbyr gløymsle- 
drikk til ein ung mann, eller omvendt bergekongen som skjenker ein drikk 
med villarkonn til ei ungjente, kan Welhaven ha funne fleire stader. Men 
det kan ikkje godt vera hos Landstad, for Norske Folkeviser kom ut etter 
Welhavens diktsamling (1853). Derimot finst det, som nemnt ovanfor, hul- 
dreviser av Edvard Storm i Jørgen Moes Sange, Folkeviser og Stev (1840). 
Desse relativt lystige visene kan likevel vanskeleg ha inspirert diktaren. Det 
kan derimot Geijer & Afzelius’ Svenska Folk- VisorFrån Forntiden (Svenska 
Folkvisor) ha gjort. Og Geijers berømte innleiing til den svenske folkevise- 
samlinga må ha vore i tråd med Welhavens tankar om folkediktinga. 

Tematikken i balladen er karakteristisk for Welhaven som minnediktar. 
Her må det vera minnet om Ida Kjerulf som ligg under teksten, Ida Kjerulf 
som han ikkje fekk, og som døydde av tuberkulose berre 23 år gammal 
(1840). Minnet om den døde representerer den reine og evige kjærleiken 
som har verdi utover det sanselege. Den erotisk tiltrekkande alvemøya «med 
fristende Kinder og Barm, der ligne Snee» appellerer derimot til sansane 
(Hauge, 1955, s. 80). Det gjer også alvemøya i «Olav Liljekrans» og i andre 
naturmytiske balladar, men alvemøya er aldri skildra detaljert i tradisjons- 
visene. Her er det invitasjonen til dans, og gåver i form av brudgomsskjorte 
og andre høgtidsklede, som uttrykker erotikken. 

Strofe- og verseform har noko til felles med firelinja balladestrofer, og 
det finst enkelte balladeaktige vendingar. Naturen er til ein viss grad fram- 
stilt i tråd med naturskildringar i tradisjonsballaden, men Welhavens skil- 
dringar er breiare og meir utførlege, slik det stort sett alltid vil vera i kunst- 
balladediktinga. Månelys, mørke skogar, elvar og kjelder, grøne lundar og 
lindelauv dannar bakgrunnen for Welhavens tekst. Endå eldre enn den 


308 


«I fjeldet bor vor kunst og poesi» 


gamle borga som fjellet kastar skuggen sin over, er runesteinen i lunden. 
Som naturvesen er alvane minst like gamle som runesteinen, og eldre enn 
menneskeslekta. Det ligg mellom linjene at alvemøya tilbyr riddar Gilbert 
eit evig lykkeliv blant alvane. Dette avviser han og vel i staden eit kortvarig 
og ikkje alltid lykkeleg menneskeliv. 


Jørgen Moe som folkelivsskildrar 


Få visste så mykje om norsk folkeliv og om såkalla vanlege folk som Jørgen 
Moe. Han hadde sjølv vakse opp på ein Ringeriks-gard, han hadde reist 
omkring i Aust- og Vest-Noreg på jakt etter eventyr og viser, han kjende 
storbondemiljøet som han var fødd inn i, han kjende livet i husmannssto- 
vene. Moe er lite interessert i besteborgarane, han legg i staden vinn på «å 
hente folkekulturen fram i lyset og gjøre den kjent for den lesende offent- 
ligheten — ut fra en fornemmelse av at dette vil være til nasjonens beste» 
(Bø, 2006, s. 72-73). Om det hadde laga seg slik, kunne Moe blitt utgjevar 
av den store norske balladeutgåva. Slik gjekk det ikkje, men ei mengd bal- 
ladar og viser berga han for ettertida. Og han vart del av «eventyr-utgjevar- 
selskapet» Asbjørnsen & Moe. Som den teoretisk sterkaste av dei to ung- 
domsvenene og samarbeidspartnarane skreiv Moe ei lærd innleiing til dei 
norske folkeeventyra (1851), der han bl.a. drøfter kritikken som enkelte 
hadde reist mot Asbjørnsen og Moes folkeeventyr, stilen vart hevda å vera 
«plump og raa». Moe avviser kritikken. Det er nettopp i det jordnære og 
folkelege, i «Fortællemaade og Foredrag, at det Eiendommelige ved hvert 
Lands Eventyr kommer tilsyne» (Moe, 1914 II, s. 147). 

Jørgen Moe gjorde karriere som prest og seinare biskop i den norske 
kyrkja. Men han vart aldri noka urban selskapsløve. Om vi skal tru det han 
skriv i eit av dei mest populære dikta han skreiv - «Det lysned i Skoven» 
(del 5 av «Sæterreise») — bar han alltid med seg ein vemodsfylt lengt attende 
til den tapte barndomen, til Ringeriks-naturen, skogen og fjellvatnet: 


Thi ofte, naar jeg gaar i den mylrende By, 

i de bonede, skinnende Sale, 

den samme Hvisken lyder saa bønlig, saa bly 
fjernt henne fra min Barndoms grønne Dale. 


Da griber mig en Længsel til Skov og til Fjeld, 

jeg hører atter Bjælder og Lurlok ved Kveld 
og Sus gjennem skjæggede Graner 
(Moe, 1914 I, s. 24). 


Dei mange innsamlingsreisene Moe gjennomførte, gav resultat, både i form 
av tradisjonsoppskrifter og i kjennskap til folket. Det var viktig å møte folk 
der dei kjende seg heime, gjera seg kjend, vinne tillit. Det kunne skje på 
tomannshand, men like gjerne i større forsamlingar, som eit bryllaup. I 
stipendrapporten frå 1847-reisa til Telemark og Setesdal skriv Moe: 


Jeg modtog gjerne Hr. Pastor Kildahls venlige Tilbud at gjøre ham Følge til et 
Bryllup paa Gaarden Lofthuus i Eidsborg Annex. Det er netop saadanne Gilder 
En, der reiser i mit Hverv, aldrig maa forsømme. Folkenes Sind er her, befriet 
for de daglige tyngende Tanker, stemt til Meddelelse, Øllet løsner Tungen, og i 
Laget samles saa Mange, at altid En eller Anden er af det Slags, man søger. Vi 
roede i den blanke Morgenstund opad det stille, skinnende Bandak, [...] mar- 
cherede i den mest glødende Middagshede opover Eidsborgsklevene, og ankom 
til Bryllupsgaarden. Indført af Præsten, blev jeg her modtaget med den største 
Gjestfrihed og Venlighed (Moe, 1964, s. 48-49). 


Dei fleste Moe-dikt det er rimeleg å kalle kunstballadar, står i Digte (1849). 
Her finn vi eit av Moes mest kjende dikt - deklamasjonsnummeret «Fani- 
tullen», ein kunstballade i Niebelungenstrofe-form. Niebelungenstrofa vart 
brukt i tysk heltedikting i mellomalderen, og vart innført i nordisk litteratur 
under romantikken av Oehlenschlåger (Lie, 1967, s. 687-689). Strofeforma 
bidrar til å gje teksten preg av om ikkje høgtid - så i alle fall tyngde, dette 
er eldgammal slekts- og bygdetradisjon, dette er dramatikk. Som kjent er 
Fanitullen musikalsk sett ein hardingfeleslått, etter tradisjonen framført av 
djevelen sjølv. Fanden spelar slåtten i eit bryllaup i Hallingdal, mens han sit 
på ei øltønne. Som eit uttrykk for alt det djevelsk-unormale er fela snudd 
opp-ned. Fanitull-slåtten har eit både mystisk og magisk preg, og er i slekt 
med dei såkalla rammeslåttane i Setesdals-tradisjon på nedstemt (gorrlaus) 
bass. Denne musikken eggjar til villskap og slåssing. 

Moes kunstballade er skriven i samsvar med folkemusikktradisjonen 
som han kjende godt, og han let handlinga gå føre seg i eit bondebryllaup. 
Diktet kan derfor lesast som ei folkelivsskildring på vers, med slagsmål i 

form av beltespenning som det dramatiske høgdepunktet, nøktern og utan 
moralisering. Fanden i kjellaren er drivkrafta i dramaet, men utan «Øldrik 
og Svir» vil ikkje spelet hans ha same makt. Det er spelemannen i laget som 
oppdagar fanden på øltønna, kanskje er fanden usynleg for alle andre enn 
yrkeskollegaen sin. På denne måten går «Fanitullen» inn i spelemannsre- 
pertoaret i Hallingdal: 


Det var et Spil, som dued; 

det klang som vred Mands Ord, 
som Hug af staalsat Bile, 

og som Næveslag i Bord. 

Det jubled, og det hulked 

i den skumle Kjælderhal, 

da Slaattens Toner endte 


med et rungende Mandefald. 


Taus Spillemanden lytted 

til de mægtige Løb; 

det var, som Spillets Hvirvler 
ned ad Ryggen ham krøb. 

Saa spurgte han den anden: 
«Hvor lærte du den Slaat?» 
Han svared: «Det er det samme, 


men mind dig den blot!» 


Nu Manden ned sig luded 
og efter Tappen tog - 

da saa han Hestehoven, 
som Takt mod Tønden slog. 
Han glemte rent at tappe, 
han sprang i Stuen op - 

der løfted de fra Gulvet 

den faldne Mandekrop 
(Moe, 1914 I, s. 79-80). 

Handlinga i «Helgenotra» går føre seg i ein annan norsk dal. Diktet har fått 
namn etter ein fjelltopp som ligg rett ovanfor Tveitan-gardane i Heddal. 
Det har funnest ei segn i bygda om ei jente som heitte Helge (Helga) frå 
Tveitan, og ho vart lokka inn i dette fjellet av eit underjordisk vette. Folk 
henta kyrkjeklokka for å ringje henne ut av berget, men til fånyttes. Moe 
skriv om segntradisjonen at, etter det nokre fortalde, «kom hun ei længer 
end ud i Fjeldskorpen: Da gik Touget af, og man hørte hendes Hulken tabe 
sig dybere og dybere i Fjeldet. Efter en anden [tradisjon] naaede hun sit 
Hjems Tun, førend Klokketouget brast» (Moe, 1914 I, 186). 

Segna er ei bergtakingssegn som minner om tradisjonen om Margjit 
Hjukse i den nærliggjande bygda Sauherad, ho vart også bergteken. Det finst 
mange norske bergtakingshistorier av denne typen, der kyrkjeklokker blir 
brukt som hjelperåd. Av og til lykkast det å få den bergtekne ut i dagen, av 
og til ikkje. At folk i det gamle samfunnet kom bort i skog, i fjell og på sjø, 
skjedde ikkje så reint sjeldan av ulike grunnar, men i bergtakingssegnene er 
det alltid dei underjordiske som får skulda. 

Moe legg diktet «Helgenotra» tett opp til tradisjonen. I den første strofa 
stiller han dei to motpolane i balladen opp mot kvarandre: den gamle stav- 
kyrkja nede i dalen og fjelltoppen Helgenotra, der dei underjordiske held 
til. Strofa er ei minstrelstrofe, her får vi vita kva songforteljinga om Helga 
Tveitan skal handle om: 


Hvor den gamle Kirke fra den grønne Dal 
løfter sine sorte Tage, 

mens den peger mod en bedre Tempelhal 
med de mange Spir, der rage: 

kaster Helgenotra fra den anden Led 
Trudsels-Skygger dybt paa Hittervandet ned. 
Der en Sommerstund 

kvad en deilig Mund 


mig et Sagn fra gamle Dage. 


Kva er grunnen til at ungjenta blir innkvervd? Ikkje har ho teke feil av vegen, 
ikkje har ho gått aleine på vidvanke i skog og mark, ikkje har ho innlate seg 
med nokon, alle minst nokon huldrefriar. Tvert imot har ho vist frå seg alle 
friarar som har meldt seg, og det er ikkje få: 

Thi hvor mangen Ungkarl, rank og muskelfor, 
end for hende maatte gløde, 

aldrig aabnede den Fagre dog sin Dør 

til et kjærligt Stevnemøde [...]. 


Jenta er så vakker at det blir dikta stev om henne, ho sjølv er ei rose, men 
ikkje utan torner: 


Helge Tveiten med de askegule Haar 
fagrest var paa mange Mile. 

End i Stevets Digtning hendes Billed staar, 
og man tykkes se det smile- 

Hendes lyse Skjønhed lignes ofte der 

med en Nyperoses rødlig-blege Skjær; 
men det siges, at 

hvo der greb den fat, 


maatte føle Tornens Pile. 


Det heftar noko uforløyst ved den unge jenta. Kanskje er overmot og iso- 
lasjon problemet? Kanskje ynskjer ho noko ho ikkje kan få? Når ho ein kveld 
høyrer harpeslåtten klinge frå naturen, har ho i alle fall ingen ting å stå imot 
med. Med eitt er den frie viljens makt lagt i lekkjer, skriv Moe. Ho går etter 
lyden og møter ein «herlig Karl» i skogbrynet. Med harpespelet sitt fører 
han henne mot fjellet: 


Klippevæggen sprang 
op ved Tonens Klang, 


og bag Stenen begge svunde. 


Kyrkjeklokkeklang og harpespel står som magiske motpolar i kunstballa- 
den. Kyrkjeklokkene har størst makt, men klokkene må slå utan stans, om 
Helge skal bli fri, heilt til ho er innanfor døra heime. Og nettopp som ho set 
foten på dørstokken, brest tauet. Dermed blir Moes «Helgenotra» ein for- 
tapingsballade, den gamle far hennar må sjå at dottera kverv i fjellet. 

Ak, da svandt den Fagre i et flygtigt Nu. 
Op sig atter Fjeldet lukked, 

og i Dybets Gab til Gubbens Sjælegru 
atter Dalens Rose dukked. 

Men de blege Karle hørte hendes Skrig, 
til i stille Jamren dybt det tabte sig. 
Altid mindre vist, 

lød det ud tilsidst 

som en Barnerøst, der sukked 


(Moe, 1914 I, s. 68-72). 


Til slutt 


Trass i at det er eit avgrensa utval kunstballadar eg har diskutert ovanfor, 
er det kanskje mogleg å trekke nokre konklusjonar. Det tok lang tid før 
norske diktarar kom i gang med å skrive kunstballadar, noko som rimelegvis 
heng saman med litteraturhistoriske og historiske tilhøve. Noreg var eit 
fattig land som hadde vore lydrike under Danmark sidan reformasjonen. 
Ikkje mange hadde tid og økonomi til å skrive skjønnlitteratur. For dei få 
som prøvde seg, stort sett studentar i København som skulle skaffe seg 
eksamen og deretter levebrød, måtte dikting bli noko som kom i tillegg til 
alt det andre. 

Vidare stengde Norske Selskabs fransk-klassisistiske smak for kunstbal- 
laden, og det same gjorde eigentleg dei praktisk-rasjonalistiske og nasjonale 
føringane fram mot 1814 og i den første tida etter. Kor representativ Claus 
Frimann er, er ikkje godt å vita, men synet hans på dei gamle kjempevisene 
som han kjende frå Peder Syv og Anders Vedel, er knapt eineståande — dei 
skulle vera fulle av «Troldom og Diævelskab», jf. ovanfor. Det same kunne 
ein luthersk prest på 1500-talet skrive, og det var då også prest Claus Fri- 
mann skulle bli. Elles var det ingen mangel på velmeinte songar og fortel- 
jingar for norske bønder i samtida, i tillegg til Frimann kan Jens Zetlitz og 
Immanuel Grave nemnast. Korleis dei meir eller mindre pedagogisk tilret- 
telagde tekstane deira fungerte, er likevel uvisst. 

Når det gjeld positiv forståing for kva kunstballadedikting kunne tilby 
lesaren, er det einaste unntaket blant skrivande nordmenn på Norske Sel- 
skabs tid Edvard Storm. Typisk nok var han ikkje medlem av Norske Sel- 

skab, typisk nok hadde han med seg til København ei solid forankring i 
folketradisjonen i Gudbrandsdalen. Dette gjorde han i stand til både å skrive 
dølevisene og «Zinklars Vise» (og mangt anna). «Zinklars Vise» kan kallast 
den første norske kunstballaden, ein stor og varig suksess, men som skil- 
lingsvise har den blitt nedvurdert i litteraturhistoriene. 

Mange tidlege kunstballadediktarar forelska seg i det naturmytiske og 
skremmande tradisjonsstoffet. Gjengangarballaden vart spesielt populær, 
her er vel Gottfried August Birger og Matthew Gregory Lewis dei fremste. 
Av norske og nordiske kunstballadediktarar kjenner eg berre ein einaste 
som skreiv (nesten) like skumle viser som Birger. Det er Bernhard Severin 
Ingemann, særleg kjend for dei historiske romanane sine, og for salmedik- 
tinga si, deriblant «Deilig er jorden». Men han står også bak balladen «Nat- 
tevandrerinden» («Elina gaaer i sin Faders Borg»), trykt i diktsamlinga 
Procne, 1813). 

«Nattevandrerinden» handlar om incest mellom ein død og vampyraktig 
bror og ei levande syster på kyrkjegarden. Kven skulle vel trudd det? Ei 
forklaring kan vera at Ingemanns visetekst på ingen måte går god for det 
forbodne hopehavet mellom bror og syster, tvert imot. Meir vesentleg er det 
vel at den gotiske og skrekkromantiske diktinga ennå ikkje var stigmatisert. 
Også ein salmediktar kunne skrive skrekk-og-gru-viser. 

Då norske kunstballadediktarar for alvor kom på banen kring 1840, med 
Welhaven og Jørgen Moe, var situasjonen heilt annleis enn i førromantik- 
ken. Nå var den norske folketradisjonen tilgjengeleg i skrift, i form av segner, 
og etter kvart eventyr og folkeviser. Stoffgrunnlaget vart mykje breiare enn 
det hadde vore, og ikkje minst inneheldt segntradisjonen mange emne som 
høvde godt som underlag for balladar. Som i førromantikkens tid hadde det 
naturmytiske stoffet sterk appell. Men dei som skreiv, prøver jamt over å 
forankre det naturmytiske stoffet i noko handfast, verkeleg. Dei går liksom 
ikkje heilt god for framstillingane sine av gjengangarar, alvar og andre 
underjordiske vesen, og held seg unna visedikting å la Bürger. Det viser seg 
likevel at overnaturlege makter høvde godt som representantar for det 
umedvitne, og dei gjekk dessutan godt i hop med nasjonsbygging og kart- 
legging av det norske. 

TSB A 41 Rikeball og Gudbjørg 

Gruppe C 

TSB D 45 Lovmann og Tor 

TSB D 87 Aksel Tordsson og skjønn Valborg 
TSB D 90 Bror kjenner att syster 

TSB D 91 Ynskjande møy 

TSB D 115 Jomfrua spelar harpe 

TSB D 118 Signelill og Adelkinn 

TSB D 124 Møya og den djerve friaren 
TSB D 133 Liti Kjersti set ut barnet og druknar seg 
TSB D 139 Stig litens bryllup 

TSB D 143 Tak hardt i hand, trø lett på fot 
TSB D 152 Olov Agjesdotter 

TSB D 153 Herr Palles bryllup 

TSB D 163 Palmen Burmannsson 

TSB D 168 Stolt Margjit og Iven Erningsson 
TSB D 169 Herre Per og Gjødalin 

TSB D 171 Herre Per giljar syster si 

TSB D 172 Knut i Borg 

TSB D 176 Røvarvisa 

TSB D 201 Torkjell Trondsson 

TSB D 205 Den utrue ektemannen 

TSB D 220 Fru Metteliti 

TSB D 224 Truskapsprøva 

TSB D 231 Ravengård og Memering 

TSB D 232 Liti Kjersti og dronning Sofie 
TSB D 236 Arne og liti Kjersti 

TSB D 245 Kjerstis hemn 

TSB D 251 Ebbe Skammelsson 

TSB D 255 Alibrand og Lindelin 

TSB D 258 Valdemar og Tove 

TSB D 259 Bendik og Videmøy 

TSB D 268 Dansen i berget 

TSB D 274 Signelill og hennar søner 

TSB D 275 Herren Jennår 

TSB D 278 Den sjuke brura 

TSB D 279 Mårstig og hans møy 

TSB D 280 Jeg lagde meg så silde / Ole Vellan 
TSB D 283 Liti Kjerstis siste vilje 

TSB D 284 Alv ligg sjuk 

TSB D 288 Grisilla og Riddeval 

TSB D 289 Sonen fortel sine sorger 
TSB D 291 Målfrid døyr 

TSB D 294 Signeliti druknar 

TSB D 295 Sveinen og den vene møya 
TSB D 296 Kong Eirik og Blakken 
TSB D 297 Varslande lind 

TSB D 300 Olav Strangesson 

TSB D 317 Palle Tygesson blir drepen i dansen 
TSB D 320 Sven i Rosengård 

TSB D 324 Målfrid, mi frue 

TSB D 326 Dronninga gjev brura eiter 
TSB D 338 Tiarmann i Stokholmen 
TSB D 342 Herr Nilaus 

TSB D 344 Kongen drep si eiga dotter 
TSB D 346 Liti Kjersti og Brunsvein 
TSB D 352 Unge Engelbrett 

TSB D 354 Sigrid og Astrid 

TSB D 359 Herr Malkom 

TSB D 360 Jon Remarsson / Unge herr Peder på sjøen 
TSB D 365 Stig liten fell 

TSB D 367 Olav og Kari 

TSB D 375 Signelill og Albrett 

TSB D 376 Klagande møy 

TSB D 378 Modersorg 

TSB D 381 Paris og Helena i Trejeborg 
TSB D 388 Longobardane 

TSB D 390 Frydenborg og Adelin 
TSB D 391 Den lausjøpte møya 

TSB D 392 Solfager og Ormekongen 
TSB D 394 Knut hjuring 

TSB D 395 Per svinedreng 

TSB D 396 Liti Kjersti stalldreng 

TSB D 397 Møya som drøymde 

TSB D 399 Terningspelet 

TSB D 400 Kong Eirik og Hugaljod 

TSB D 401 Prins Ragnar og den vakre bondejenta Kråka 
TSB D 404 Dei tre vilkåra 

TSB D 405 Inga litimor 

TSB D 407 Verner i fangetårnet 

TSB D 409 Harpespelaren 

TSB D 410 Kong Nikelus 

TSB D 411 Kvinnemordaren / Svein Nordmann / Rullemann og Hilleborg 
TSB D 414 Kongen og fru Jutteli 

TSB D 415 Gullsmeddottera 

TSB D 416 Liti Kjerstis dans 

TSB D 423 Stolt Elselille 

TSB D 426 Valivan / Skipper og møy 

TSB D 430 Hagbard og Signe 

TSB D 432 Bendik og Årolilja 

TSB D 434 Unge Våkukall 

TSB D 435 Dei bortstolne kongsdøtrene 

TSB D 436 Fredrik den andre i Ditmarsken 


Gruppe E 

Kjempe- og trollballadar 

TSB E 3 Heming og Harald kongen 

TSB E 5 Viliken Veiemannsson 

TSB E 10 Kong Diderik og kjempene hans 
TSB E 12 Greven for Gunseli 

TSB E 17 Kong Diderik og Holger Dansk 
TSB E 19 Den skallede munk 

TSB E 29 Roland og Magnus kongen 

TSB E 32 Stolt Margjit set bror sin fri 

TSB E 37 Ulv van Jern 

TSB E 41 Unge Herredag vinn over Gautlandskongen 
TSB E 42 Ivar Elison 

TSB E 48 Hemnarsverdet 

TSB E 49 Sivart Snarensvein 

TSB E 50 Sigurd Svein 

TSB E 52 Svein Svane / Sven Vonved 

TSB E 57 Knud af Myklegård 

TSB E 61 Lagje liten 

TSB E 64 Storebror og Lillebror 

TSB E 72 Friarferda til Gjøtland 

TSB E 77 Bergeliten bondeson 

TSB E 82 Kvikjesprakk 

TSB E 85 Hermod ille 

TSB E 90 Alv i Oddeskjær 

TSB E 102 Ivar Erlingsson 

TSB E 115 Sven Felding 

TSB E 116 Heilag Olav og trolla 

TSB E 119 Viderik Verlandsson 

TSB E 122 Olav Akselsson 

TSB E 126 Torekall 

TSB E 132 Ormålen unge 

TSB E 133 Holger Dansk og Burmann 
TSB E 139 Råmund unge 

TSB E 140 Kappen Illugen 

TSB E 143 Sigurd og trollbrura 

TSB E 144 Hemingen og gygra 

TSB E 145 Åsmund Frægdegjæva 
TSB E 146 Hugaball 

TSB E 147 Steinfinn Fefinnsson 

TSB E 148 Rolv Gangar 

TSB E 156 Lindormen 

TSB E 157 Frånarormen og Islandsgalten 
TSB E 158 Kong Diderik og lova 

TSB E 160 Jutulen og stolt Øli 

TSB E 162 Venill fruva og Drembedrosi 
TSB E 167 Jon i Grånuten 


Gruppe F 

Skjemteballadar 

TSB F 1 Jenta som ville gifte seg 

TSB F 5 Det står ein friar uti garden / Friarane 
TSB F 7 Korleis vil du føde meg 

TSB F 8 Fusentass 

TSB F 9 Kjerringa og hoffmannen 
TSB F 11 Lagje og Jon 

TSB F 12 Guten og jenta raka høy 
TSB F 15 Det farlege natteleiet 
TSB F 16 Valiknut og Snekkjelita 
TSB F 17 Møllardottera 

TSB F 20 Jentene som planta kål 
TSB F 22 Bondeguten 

TSB F 23 Sort-Iver og Lusse 

TSB F 26 Fanteguten 

TSB F 29 Ungersvein på tinget 
TSB F 30 Den vonde kjerringa 
TSB F 33 Den huslege bonden 
TSB F 40 Hoffmannen, prestekona og presten 
TSB F 45 Per spelemann 

TSB F 46 Beltevisa 

TSB F 53 Truls med bogen 

TSB F 54 Han Mass og han Lasse 
TSB F 55 Den store nordmannen 
TSB F 57 Tosstein tala til staven sin 
TSB F 58 Kråkevisa 

TSB F 59 Den store oksen 

TSB F 60 Den store grisen 

TSB F 62 Høna og hauken 

TSB F 63 Revens arvegods 

TSB F 64 Reven og bonden 

TSB F 66 Katten ligg sjuk 

TSB F 67 Tordivelen og fluga 
TSB F 68 Ramnebryllaupet i Kråkelund 
TSB F 72 Bonden og leigejenta 
TSB F 73 Kjerringa til skrifte 

TSB F 75 Tjuvane 

TSB F 76 Lars skyttar 

